
განვითარების ფსიქოლოგია -1

განვითარების ფსიქოლოგიის საგანი

განვითარების ფსიქოლოგია ადამიანის სიცოცხლის პერიოდში მიმდინარე ცვლილებების შემსწავლელი მეცნიერებაა.  ტერმინი - ”განვითარება” მიუთითებს იმ ცვლილებებზე, რომელსაც დროთა განმავლობაში ადგილი აქვს ადამიანის სხეულის აგებულებაში, აზროვნებაში და ქცევაში, ორგანიზმში მიმდინარე ბიოლოგიური პროცესებისა და გარემოს ზეგავლენის შედეგად.
განვითარების ზოგიერთი პროცესი (მაგალითად, ნაყოფის პრენათალური განვითარება) ატარებს უფრო მეტად ბიოლოგიურ ხასიათს, მაშინ როცა სხვა პროცესები უფრო მეტად განიცდის გარემოს ზეგავლენას  (მაგალითად,  ბავშვის მიერ ოჯახის წევრების მეტყველების მანერის და არტიკულაციის ათვისება). თუმცა უნდა აღინიშნოს, რომ ადამიანის განვითარებას განაპირობებს ბიოლოგიური და გარემო ფაქტორების ერთობლიობა.
განვითარების ბიოლოგიური პროცესებია: მომწიფება, ზრდა და დაბერება.
მომწიფება ეს არის  განვითარების პროცესი, რომელიც მიმდინარეობს გენეტიკური გეგმის შესაბამისად. მომწიფების პროცესი შედგება  ორგანიზმის გარეგანი სახის, ორგანიზაციის, ინტეგრაციის და ფუნქციის თანმიმდევრული, დაპროგრამირებული ცვლილებებისგან. სხეულის სხვადასხვა ორგანოების  და  უნარების მომწიფება მომდინარეობს სხვადასხვა ტემპით. ყველა ორგანოს და უნარს ჩვეულებრივ აქვს ოპტიმალური მომწიფების დონე. 
ზრდა ეს არის   რაოდენობრივი ცვლილებების პროცესი, რომლის დროსაც ხდება ამა თუ იმ ორგანოს და ფსიქიკური პროცესის სრულყოფა.
დაბერებაში კი იგულისხმება ის ბიოლოგიური ცვლილებები, რომელსაც ადგილი აქვს მომწიფების ოპტიმალური დონის მიღწევის შემდეგ.
გარემოს გავლენა ადამიანის განვითარებაზე. გარემო ფაქტორებმა შეიძლება შეაფერხოს ან ხელი შეუწყოს ორგანიზმის ზრდას და ფუნქციონირებას. გარემო გავლენას ახდენს ადამიანის განვითარებაზე 2 მიმართულებით - სწავლით და სოციალიზაციით.
სწავლა ეს არის ახალი ინფორმაციის და ცოდნის, ჩვევებისა და ჩვეულებების, დამოკიდებულებებისა და რწმენის შეძენა. შესაბამისად, ფსიქოლოგები განმარტავენ სწავლას, როგორც გარკვეულწილად სტაბილურ ცვლილებებს ადამიანის ცოდნაში და ქცევით პოტენციალში, რომელიც გამოწვეულია გამოცდილებით (გარემო) და არ არის დაკავშირებული - დაღლასთან, ტრავმასთან, ავადმყოფობასთან და ორგანიზმში მიმდინარე ბიოლოგიურ ცვლილებებთან. სხვა სიტყვებით, რომ ვთქვათ, სწავლა ეს არის პროცესი, რომლის მეშვეობითაც გამოცდილება იწვევს გარკვეულწილად მუდმივ ცვლილებებს ცოდნაში ან ქცევაში.
ცვლილება რომ სწავლად ჩაითვალოს, იგი უნდა იყოს ადამიანის გამოცდილების, გარემოსთან მისი ურთიერთობის შედეგი. მხოლოდ მომწიფებით გამოწვეული ცვლილება, როგორიცაა სიმაღლეში ზრდა ან გაჭაღარავება, არ ითვლება სწავლად. ცვლილებები, რომელთაც იწვევს ავადმყოფობა, დაღლა ან შიმშილი, ასევე არ შედის სწავლის განსაზღვრებაში.
სოციალიზაცია. სოციალიზაცია ეს არის პროცესი, რომლის საფუძველზეც ადამიანი ხდება სოციალური ჯგუფის წევრი (ოჯახი, თემი, საზოგადოება). სოციალიზაცია გულისხმობს,  კონკრეტული სოციალური ჯგუფის ღირებულებების, მოლოდინების, განწყობების, ჩვეულებების, როლების ათვისებას. ეს პროცესი გრძელდება ადამიანის მთელი ცხოვრების განმავლობაში. მაგალითად, შუა ხნის მამაკაცი შეიძლება წავიდეს სასწავლებლად, რათა აითვისოს ახალი პროფესია. თუმცა სწორედ ბავშვობის ასაკში, სოციალიზაციის პროცესის შედეგად ყალიბდება ქცევის სტერეოტიპები, რომელიც შენარჩუნდება მთელი ცხოვრების განმავლობაში. სოციალიზაციის პროცესის შედეგად ყალიბდება ღირებულებების, განწყობების, მოლოდინების, ჩვევების ბირთვი, რომლის საფუძველზეც ბავშვისგან ჩამოყალიბდება მოზრდილი ადამიანი.
 სოციალიზაცია ჩვეულებრივ გაგებულია როგორც ორმხრივი, რეციპროკული პროცესი. უ. ბრონფებრენერის აზრით (განვითარების ეკოლოგიური მოდელი), მზარდი ინდივიდი აქტიურად ახდენს თავისი ცხოვრებისეული გარემოს რესტრუქტურიზაციას და ამავე დროს განიცდის გარემოს გავლენას.
მაგალითად, ადამიანის ფიზიკური მახასიათებლები (სიმაღლე, წონა, კანის ფერი და ა.შ.) გავლენას ახდენს მე-კონცეფციის ჩამოყალიბებაზე და სოციალურ მიმღებლობაზე. ქცევაზე გავლენას ახდენს კულტურაში არსებული სტერეოტიპებიც (მსუქანი ადამიანები არიან მხიარულები, მაღლები - ლიდერები, მოზარდები - მოუხერხებლები), რომელსაც იზიარებენ როგორც კონკრეტული ფიზიკური მახასიათებლების მქონე ადამიანები, ასევე გარშემომყოფებიც. 
მეცნიერები ხშირად სვამენ შემდეგ კითხვას: რა წილი მიუძღვის განვითარების პროცესში მომწიფებას და რა - სწავლას?  
ბავშვი თავიდან ჯდომას სწავლობს, შემდეგ ფეხზე დგომას და ბოლოს სიარულს. ამ შემთხვევაში უპირატესობა ენიჭება მომწიფების პროცესს. თუმცა აღნიშნილი პროცესი შეიძლება შეაფერხოს მედიკამენტებმა, ცუდმა კვებამ, ავადმყოფობამ, აკრძალვებმა ან ემოციურმა დაძაბულობამ. ზოგიერთი ჩვევის ჩამოყალიბებისთვის (მაგალითად, მუსიკალურ ინსტრუმენტზე დაკვრა), უფრო მნიშვნელოვანია ვარჯიში და შეძენილი გამოცდილება. ზოგიერთი ქცევის ჩამოყალიბებისთვის კი რთულია უპირატესობა მიანიჭო მომწიფებას ან სწავლას. მაგალითად, ბავშვებს გააჩნიათ მეტყველების თანდაყოლილი უნარი, მაგრამ იმისათვის რომ ბავშვმა მეტყველება შეძლოს, მან ენა უნდა ისწავლოს. ბავშვები უნებურად გამოხატავენ ემოციებს (ბრაზი, სევდა, სიხარული, შიში), მაგრამ მათ უნდა ისწავლონ საკუთარი ემოციების მართვა, მათ კულტურაში მიღებული ნორმების შესაბამისად.
ამრიგად, ადამიანის ქცევა ეს არის მომწიფების და სწავლის ერთობლივი პროდუქტი.
დროის ფაქტორი. სწავლისა და მომწიფების პროცესების ურთიერთქმედება  ხშირად დამოკიდებულია იმაზე, თუ განვითარების რომელ დროით მონაკვეთზე განიცდის ორგანიზმი გარემო ფაქტორების ზეგავლენას. მომწიფებასა და გარემოს ზეგავლენის სინქრონიზაციისთვის მნიშვნელობა აქვს განვითარების კრიტიკულ პერიოდს. 
კრიტიკული პერიოდი  ეს არის დროის მონაკვეთი, როცა გარემოს გარკვეული ფაქტორის ზემოქმედებამ შეიძლება მოგვცეს ნეგატიური ეფექტი.  ამ დროს ორგანიზმი  განსაკუთრებით მგრძნობიარეა გარემოს ზემოქმედების მიმართ.
რამოდენიმე ასეთ პერიოდს ადგილი აქვს პრენათალური განვითარებისას, როცა ქიმიურმა პრეპარატებმა, მედიკამენტებმა, ავადმყოფობამ შეიძლება ნეგატიურად იმოქმედოს ნაყოფის გარკვეული ორგანოების განვითარებაზე. მაგალითად, თუ 2 თვის ფეხმძიმე ქალი დაავადდა წითურით, ამან შეიძლება გამოიწვიოს ბავშვის სიყრუვე. თუ იგივე ქალბატონი ავად გახდა 7 თვის ასაკის ფეხმძიმობის პერიოდში, წითურა არ მოახდენს გავლენას ბავშვის განვითარებაზე.
არსებობს მეორე პერიოდიც, როცა ადამიანი მეტ-ნაკლებად მგრძნობიარეა გარემო ფაქტორების ზემოქმედების მიმართ. ეს არის განვითარების ოპტიმალური პერიოდი.
ოპტიმალური პერიოდი ეს არის დროის ის მონაკვეთი, როცა გარემოს ზემოქმედების შედეგადად ვღებულობთ განვითარების კონკრეტულ ოპტიმალურ შედეგს. 
მაგალითად, მეტყველების დაუფლების ოპტიმალური პერიოდი არის 1.5 - 2 წლის ასაკი.
უნდა აღინიშნოს, რომ თუმცა არსებობს განვითარების ოპტიმალური პერიოდი, ინდივიდი შეიძლება დაეუფლოს ამა თუ იმ აქტიობას უფრო ადრე, ან უფრო გვიან.
 ტერმინი - მზაობა, გამოიყენება განვითარების პროცესში იმ მომენტის აღსანიშნად, როცა ადამიანი საკმარისად მომწიფდა კონკრეტული აქტიობის სწავლისთვის. ადამიანი ვერ დაეუფლება სრულყოფილად კონკრეტულ ქცევას მომწიფების დადგომამდე. თუმცა ეს არ ნიშნავს იმას, რომ ადამინმა უნდა ისწავლოს კონკრეტული ქცევა მხოლოდ მზაობის დადგომისას (ოპტომალური პერიოდი). მაგალითად, ბავშვები მზად არიან ისწვლონ კითხვა 6 წლის ასაკში (ოპტიმალური პერიოდი). თუ ამ ასაკში ბავშვს არ ვასწავლით კითხვას, ეს არ ნიშნავს იმას, რომ მან ეს უნარი დაკარგა (როგორც ამას ადგილი აქვს კრიტიკულ პერიოდში). ბავშვმა შეიძლება კითხვა ისწავლოს უფრო გვიან ასაკშიც.
 ადამიანის განვითარების შესწავლით დაკავებული მეცნიერები ცდილობენ დაადგინონ კავშირი ქრონოლოგიურ ასაკსა და იმ ცვლილებებს შორის, რომელსაც ადგილი აქვს ადამიანის აზროვნებაში და ქცევაში. მაგალითად, ბავშვის კომპეტენტურობის ასაკობრივი ნორმების დადგენა საშუალებას მოგვცემს შევაფასოთ კონკრეტული ბავშვი წინ უსწრებს, თუ ჩამორჩება თავის თანატოლებს განვითარებაში. ასაკობრივი ნორმები გვეხმარება მაგალითად, ბავშვის განმავითარებელი პროგრამების შედგენაში, ან განვითარებაზე გარემოს სხვადასხვა ფაქტორის გავლენის შეფასებაში.
ადამიანის განვითარების შესწავლისას მეცნიერები ასევე ითვალისწინებენ ისტორიული პერიოდის გავლენას. ბალტესი მიიჩნევს, რომ განვითარება არის ისტორიული, ასაკობრივი და კონკრეტული ადამიანის ცხოვრებაში არსებული ცვლილებების პროდუქტი. ის გამოყოფს განვითარების 3 ფაქტორს: ნორმატიული ასაკობრივი, ნორმატიული ისტორიული და არანორმატიული ფაქტორები.
ნორმატიული ასაკობრივი ფაქტორებია ის ბიოლოგიური და სოციალური ცვლილებები, რომელსაც ადგილი აქვს კონკრეტულ ასაკში. მაგალითად, პუბერტატი, მენოპაუზა, ქორწინება, პენსიაზე გასვლა და ა.შ.
ნორმატიული ისტორიული ფაქტორებია ის ისტორიული მოვლენები, რომელიც ერთდოულად გავლენას ახდენს მთელ თაობაზე. მაგალითად, ომი, ეკონომიური კრიზისი, ეპიდემია და ა.შ.
არანორმატიული ფაქტორებია ის მოვლენები და ცვლილებები, რომელსაც ადგილი აქვს კონკრეტული ადამიანის ცხოვრებაში, რომელიც არ არის დაკავშირებული ცხოვრების გარკვეულ პერიოდთან. მაგალითად, განქორწინება, სამსახურის დაკარგვა, ავადმყოფობა, საცხოვრებელი ადგილის შეცვლა და ა.შ.
განვითარების სფეროები
 განვითარება მიმდინარეობს 3 სფეროში: ფიზიკური, კოგნიტური და ფსიქოსოციალური. 
ფიზიკური სფერო  მოიცავს ისეთ ფიზიკურ მახასიათებლებს როგორიცაა, სხეულისა და ორგანოების ფორმა და ზომა, სენსორულ შესაძლებლობები, მოტორული უნარები, თავის ტვინი სტრუქტურული ცვლილებები.
კოგნიტური სფერო  (cognitio, ლათ. - ცოდნა, შემეცნება) მოიცავს გონებრივ უნარებს და ფსიქიკურ პროცესებს როგორიცაა,  - აღქმა, მეხსიერება, აზროვნება, მეტყველება, მსჯელობა, წარმოსავა.
ფსიქოსოციალურ სფეროში კი შედის პიროვნული მახასიათებლები და სოციალური უნარები. ეს ორი სფერო ურთიერთდაკავშირებულია და ერთი მხრივ, მოიცავს ცვლილებებს მე-კონცეფციაში, ემოციებში და გრძნობებში, მეორე მხრივ - სოციალური უნარებისა და ქცევის ფორმირებას. 

განვითარების პერიოდები
მკვლევრები ადამიანის განვითარებას პერიოდებად ყოფენ, რომელთაგან თითოეულს ახალი შესაძლებლობები და მოლოდინები მოაქვს. თეორიათა უმრავლესობაში განვითარების პერიოდები მნიშვნელოვანი ცვლილებებისა და გარდატეხის სახით წარმოგვიდგება:
· მუცლადყოფნის პერიოდი  - ჩასახვიან დაბადებემდე.
· ჩვილობა - დაბადებიდან 2 წლამდე.
· ადრეული ბავშვობა - 2-დან 6 წლამდე.
· შუა ბავშვობა - 6-დან 11 წლამდე.
· მოზარდობა - 11 წლიდან 20 წლამდე.
· ადრეული მოზრდილობა - 20 წლიდან 40 წლამდე.
· შუა ხანი - 40 წლიდან 60-65 წლამდე.
· გვიანი მოზრდილობა - 60-65 წლიდან და ზემოთ.


     
kvlevis სტრატეგიები

მეცნიერული კვლევა იწყება თეორიაზე დაფუძნებული ვარაუდით, რასაც ჰიპოთეზა ეწოდება. ზოდჯერ ერთი თეორიის საფუძველზე ჩამოყალიბებული ჰიპოთეზა ეწინააღმდეგება, მეორე თეორიის საფუძველზე აგებულ ჰიპოთეზას. მაგალითად, მკვლევარი, რომელიც განვითარებაში ფიზიკურ განვითარებას ანიჭებს უპირატესობას, ვარუდობს, რომ უფროსის მხრიდან წახალისება არ იქონიებს გავლენას იმაზე, თუ რომელ ასაკში დაიწყებს ბავშვი მეტყველებას (კითხვას, წერას და ა.შ.). სოციოკულტურული თეორიის მიმდევარი კი პირიქით, ვარაუდობს, რომ აღნიშნული უნარები შეიძლება განვითარდეს უფროსების ზეგავლენით.
ხანდახან საინტერესო თემის შესწავლისას მკვლევარი არ ემყარება თეორიას. ამ შემთხვევაში მეცნიერი კვლევას - საკვლევი კითხვის დასმით იწყებს. მაგალითად, ”როგორი მოზარდები, უფრო ინტენსიურად თამაშობენ კომპიუტერულ თამაშებს?”
ჰიპოთეზები და საკვლევი კითხვები მკვლევარს ეხმარება, კვლევის მეთოდების და მოდელების შემუშავებაში.
კვლევის მეთოდები
 დღეისათვის ინფორმაციის შეგროვების უამრავი გზა არსებობს. განვიხილოთ ყველაზე გავრცელებული მეთოდები.
   ბუნებრივი დაკვირვება (naturalistic observation). დაკვირვება მიმდინარეობს ჩვეულებრივ, ყოველდღიურ სიტუაციაში.
ძლიერი მხარე. მკვლევარი უშუალოდ, ბუნებრივ სიტუაციაში აკვირდება იმ ქცევას, რომლის ახსნაც სურს. კვლევის შედეგები ასახავს მონაწილეთა ყოველდღიურ ქცევას.
სუსტი მხარე. მკვლევარს არ შეუძლია სიტუაციის მართვა. მნიშვნელოვანია დროის ფაქტორიც. შესაძლებელია მცირე დროში ჩვენთვის საინტერესო ქცევა არ გამოვლინდეს იმ სიხშირით, რა სიხშირეც საჭიროა გარკვეული დასკვნის გასაკეთებლად. ასევე კვლევის შედეგებზე შეიძლება გავლენა მოახდინოს მკვლევარის პიროვნებამ და მისმა სუბიექტურობამ (წინასწარშექმნილმა აზრმა). 
სტრუქტურირებული დაკვირვება. დაკვირვება ტარდება ლაბორატორიულ სიტუაციაში, სადაც კვლევის ყველა მონაწილე იმყოფება თანაბარ პირობებში.  სტრუქტურირებული დაკვირვება საშუალებას იძლევა მეტად გაკონტროლდეს კვლევის მიმდინარეობა. მისი გამოყენება ხელსაყრელია ყოველდღიურ ცხოვრებაში ძნელად მოსახელთებელი ქცევის შესაწვლისთვის. 
ძლიერი მხარე. კვლევის ყველა მონაწილეს ეძლევა თანაბარი შესაძლებლობა გამოავლინოს შესასწავლი ქცევა. სტრუქტურირებული დაკვირვება, ისეთ ქცევაზე დაკვირვების საშუალებას იძლევა, რომელსაც ყოველდღიურ ცხოვრებაში იშვიათად ვხვდებით. 
სუსტი მხარე. დაკვირვება არ ტარდება ბუნებრივ სიტუაციაში, ამიტომ შეიძლება ვერ გამოვლინდეს მონაწილისთვის დამახასიათებელი ყოველდღიური ქცევა. ასევე კვლევის შედეგებზე შეიძლება გავლენა მოახდინოს მკვლევარის პიროვნებამ და მისმა სუბიექტურობამ, რაც კვლევის სანდოობას ეჭვქვეშ აყენებს.
კლინიკური ინტერვიუ.  აღნიშნული მეთოდი იძლევა საშუალებას მოვიპოვოთ ინფორმაცია ადამიანის აზრების, უნარების, გრძნობების, აღქმის, გამოცდილების შესახებ. ეს არის ინტერვიუს მოქნილი პროცედურა. კლინიკურ ინტერვიუს წარმატებულად იყენებდა ჟ. პიაჟე. განვიხილოთ კლინიკური ინტერვიუს მაგალითი, სადაც პიაჟე 5 წლის გოგონას უსვამდა კითხვებს სიზმრის შესახებ:
”საიდან ჩნდება სიზმარი?” – ”მე ვფიქრობ, რომ როცა კარგად გძინავს სიზმარს ხედავ”.
”საიდან მოდის სიზმარი, გარედან, თუ ჩვენშია?” – ”გარედან”.
”რისი დახმარებით ვოცნებობთ?” – ”არ ვიცი”.
”ხელები გვეხმარება? თუ არაფერი?” – ”არაფერი”.
”როცა შენ საწოლში წევხარ, სიზმარი სად არის?”- ”საწოლში, საბნის ქვეშ. მოცელში რომ იყოს ძვლები ხელს შემიშლიდა და მას ვერ ვნახავდი”.
ძლიერი მხარე. კლინკური ინტერვიუ აძლევს ადამიანს საშუალებას გამოხატოს საკუთარი აზრები იმ ტერმინებით, რომელიც მაქსიმალურად შეესატყვისება მის ყოველდღიურ აზროვნებას. ასევე იძლევა დროის მცირე მონაკვეთში დიდი მოცულობის ინფორმაციის მიღების საშუალებას.
სუსტი მხარე. მეთოდმა შეიძლება არ მოგვაწოდოს ზუსტი ინფორმაცია, ვინაიდან ზოგი ადამიანი ცდილობს თავი მოაწონის მკვლევარს და არ პასუხობს გულწრფელად. ზოგიერთ ადამიანს კი უჭირს საკუთარი აზრების და განცდების სიტყვებით გამოხატვა. 
ასევე რთულია სხვადასხვა ადამიანისგან მიღებული პასუხების ერთმანეთთან შედარება.
სტრუქტურირებული ინტერვიუ (კითხვარები და ტესტები). ყველა მონაწილეს, ერთი და იმავე ფორმით უსვამენ, ერთი და იმავე კითხვებს.
ძლიერი მხარე. კითხვარები და ტესტები საშუალებას გვაძლევს მივიღოთ მოკლე პასუხები კონკრეტულ კითხვებზე, რაც დროის თვალსაზრისითაც მომგებიანია და ასევე ამარტივებს პასუხების შედარებას, ორგანიზებასა და  ინტერპრეტირებას.
სუსტი მხარე.  კლინიკურ ინტერვიუსთან შედარებით, იძლევა ზედაპირულ და არაზუსტ ინფორმაციას.
ფსიქოფიზიოლოგიური მეთოდები. აღნიშნული მეთოდები საშუალებას გვაძლევს დავადგინოთ პერცეპტული, კოგნიტური და ემოციური პროცესების ბიოლოგიური საფუძვლები. ფსიქოფიზიოლოგიური მეთოდები ზომავენ კავშირს ფიზიოლოგიურ პროცესებსა და ქცევას შორის.  ავტონომიური ნერვული სისტემის უნებლიე აქტიობების - გულის ცემის, სისხლის წნევის, სუნთქვის, გუგის გაფართოების, კანის ელექტროგამტარობის და ჰორმონალური ბალანსის ცვლილება, დამოკიდებულია ფსიქოლოგიურ მდგომარეობაზე. მაგალითად, გულის ცემის სიხშირის გამოყენება შეიძლება, ჩვილზე სტიმულის მოქმედების დასადგენად. თუ სტიმულის მიმართ ინდიფერენტულია, გულის ცემა უცვლელია. უსიამოვნო განცდები იწვევს გულის ცემის გახშირებას, ხოლო ყურადღების კონცენტრაციის დროს გულის ცემა კლებულობს. ასევე ხდება ტვინის ფუნქციონირების გაზომვა, ელექტროენცეფალოგრამის საშუალებით ხდება ტვინის ელექტრული აქტიობის ჩაწერა.
 ეს მეთოდი გვეხმარება ჩვილების და სკოლამდელი ასაკის ბავშვების (მათ უჭირთ საკუთარი განცდების გადმოცემა) კოგნიტური, პერცეპტული და ემოციური პროცესების შესწავლაში.
ძლიერი მხარე. ადგენს ცენტრალური ნერვული სისტემის რომელი სტრუქტურები ახდენს გავლენას განვითარებაზე და ინდივიდუალურ მახასიათებლებზე.
სუსტი მხარე. მკვლევარს არ შეუძლია ზუსტად განსაზღვროს სტიმულის გადამუშავების კონკრეტული გზა. ფსიქოლოგიურ რეაქციას ბევრი ფაქტორი განაპირობებს, ამიტომ მკვლევარი დარწმუნებული უნდა იყოს, რომ რეაქცია გამოწვეულია იმ ფაქტორით, რომელსაც ის ზომავს.
კლინიკური მეთოდი (case study). აღნიშნული მეთოდი აღმოცენდა ფსიქოანალიტიკური თეორიის წიაღიდან და ხაზს უსვამს კონკრეტული ადამიანის შესწავლის მნიშვნელობას. კლინიკური მეთოდი აერთიენებს ინფორმაციის მიღების ფართე სპექტრს - ინტერვიუ, დაკვირვება, ტესტირება, ფსიქოფიზიოლოგიური მეთოდები. 
ძლიერი მხარე. კლინიკური მეთოდი საშუალებას გვაძლევს მივიღოთ ადამიანის შესახებ დეტალური ინფორმაცია, ჩავწვდეთ განვითარებაზე მოქმედ მრავალ ფაქტორს.
სუსტი მხარე. ხშირად ამ მეთოდით მიღებული ინფორმაცია არასისტემურად და სუბიექტურად გროვდება, რაც მკვლევარს თავისი შეხედულების მიხედვით დაკვირვების წარმოებისა  და ინტერპრეტაციის საშუალებას აძლევს. ასევე მიღებული შედეგები ეხება კონკრტეულ ადამიანს და არ გვაძლევს განზოგადების საშუალებას. 
კულტურის შესწავლის მეთოდები. კულტურის გავლენის შესწავლისას მკვლევრები ძირითადად იყენებენ ჩვენს მიერ ზემოთ ჩამოთვლილ მეთოდებს. ამ შემთხვევაში მეთოდის არჩევა ხდება საკვლევი მიზნიდან გამომდინარე. როცა კვლევის ინტერესის საგანია უნივერსალური მახასიათებლები, რომელიც მნიშვნელოვნად ვარირებს სხვადასხვა კულტურაში, ჩნდება კითხვა: ”არის თუ არა მიღებული შედეგები არსებული კულტურული განსხვავების დამსახურება?” ამისათვის თითოეული კულტურის წარმომადგენელს ერთი და იგივე კითხვა უნდა დავუსვათ (კითხვები რა თქმა უნდა საჭიროებს ადაპტირებას).
კულტურული კვლევის შემადგენელია ეთნოგრაფიული კვლევა, ჩართული დაკვირვება. ამ მეთოდს ვიყენებთ მაშინ, როცა გვსურს ქცევის კულტურული მნიშვნელობის გაგება. ისევე როგორც კლინიკური მეთოდი, ჩართული დაკვირვებაც არის აღწერითი და თვისობრივი ტექნიკა, მხოლოდ იმ განსხვავებით, რომ ადგილი აქვს არა ცალკეული ინდივიდის, არამედ მთელი კულტურის ან სოციალური ჯგუფის შესწავლას. 
ჩართული დაკვირვების დროს, მკვლევარი როგორც წესი ცხოვრობს კულტურულ ჯგუფში რამოდენიმე თვის ან წლის განმავლობაში და მონაწილეობას ღებულობს მათ ყოლელდღიურ საქმიანობაში. 
ძლიერი მხარე. ეს მეთოდი უზრუნველყოფს მრავალმხრივ და სრულყოფილ აღწერას, ვიდრე ეს მოხერხდებოდა დაკვირვების, ინტერვიუს და გამოკითხვის შედეგად.
სუსტი მხარე.  ინფორმაცია შეიძლება არ იყოს ზუსტი, მკვლევარის ტენდენციურობის გამო (მკვლევარის ფასეულობებისა და თეორიული მოსაზრებებიდან გამომდინარე). არ შეიძლება  შედეგების განზოგადება სხვა სოციალური ჯგუფებისა და კულტურების მიმართ.
სანდოობა და ვალიდობა
 კვლევის მეთოდის არჩევისას მკვლევარი დარწმუნებული უნდა იყოს, რომ მისი საშუალებით სანდო ინფორმაციას მოიპოვებს. კვლევის მეთოდები უნდა აკმაყოფილებდეს 2 მნიშვნელოვან კრიტერიუმს - სანდოობას და ვალიდობას.
სანდოობა (reliability) ნიშნავს კვლევის შედეგად მიღებული მონაცემების შესაბამისობას და სტაბილობას. სანდო შედეგი, სხვა დროს, მსგავს პიობებში შემოწმებისას უნდა გამეორდეს. თუ საზომი ინსტრუმენტი სანდოა, მისი განმეორებით გამოყენებისას მსგავსი შედეგი უნდა მივიღოთ.
ვალიდობა (validity) ნიშნავს, რომ კვლევა იმ ფსიქოლოგიურ ცვლადს ზომავს, რომლის გაზომვასაც აპირებდა მკვლევარი. ვალიდური კვლევა ნიშნავს, რომ მკვლევარს მიღებული შედეგების განზოგადება შეუძლია.
მკვლევერმა უნდა დაიცვას 2 სახის ვალიდობა: შინაგანი და გარეგანი. შინაგანი ვალიდობა არის ხარისხი იმისა, თუ რამდენად იძლევა კვლევის შინაგანი პირობები, მკვლევარის ჰიპოთეზის ან შეკითხვის ზუსტი გამოკვლევის შესაძლებლობას. სხვა სიტყვებით რომ ვთქვათ, ახდენს თუ არა მონაწილის ქცევაზე, ჰიპოთეზისგან განსხვავებული ფაქტორები გავლენას.
გარეგანი ვალიდობა - რა ხარისხით არის შესაძლებელი კვლევის შედეგების განზოგადება, კვლევის მიღმა არსებულ გარემოსა და მონაწილეებზე. 
კვლევის ზოგადი მოდელები
კვლევის მეთოდის არჩევისას მკვლევრები ცდილობენ ისე დაგეგმონ კვლევა, რომ მაქსიმალურად უზრუნველყონ საკუთარი ჰიპოთეზის შემოწმების სიზუსტე. ადამიანის ქცევის შესწავლისას გამოიყენება 2 ძირითადი მეთოდური მიდგომა: კორელაციის და ექსპერიმენტული.
კორელაციური მოდელი
 მკვლევარი ინდივიდზე ინფორმაციას, როგორც წესი, ბუნებრივ პირობებში, მათი გამოცდილების შეუცვლელად აგროვებს. შემდეგ მონაწილეთა თავისებურებებსა და ქცევას ან განვითარებას შორის ურთიერკავშირს იკვლევს. დავუშვათ, გვაინტერესებს ისეთ კითხვაზე პასუხი, როგორიცაა: უშლის თუ არა საბავშვო ბაღში ხანგრძლივად ყოფნა, მშობელსა და შვილს შორის უსაფრთხო მიჯაჭვულობის გაჩენას? აქვს თუ არა აღზრდის სტილს გავლენა ბავშვის ინტელექტზე? და ა.შ.  კორელაციური მეთოდი გვთავაზობს ცვლადებს შორის ურთიერთკავშირის შესწავლას. თუმცა კორელაციურ შესწავლას ერთი ნაკლი აქვს, ვერ ვიმსჯელებთ ცვლადებს შორის მიზეზ-შედეგობრივ კავშირზე. დავუშვათ, ავტორიტეტული აღზრდის სტილის მქონე მშობლების შვილებს შეიძლება ჰქონდეთ უფრო მაღალი ინტელექტი, მაგრამ ამის მიზეზი შეიძლება იყოს ან მშობლის ქცევა, ან ინტელექტუალური შვილების ქცევა მშობლებისთვის იმდენად მომხიბვლელი შეიძლება იყოს, რომ მათი დამოკიდებულება შეცვალოს. არსებობს მესამე ცვლადიც, ესაა მაგალითად, კონფლიქტი ოჯახში, რასაც შეუძლია გავლენა იქონიოს როგორც დედის დამოკიდებულებაზე, ასევე ბავშვის ინტელექტზე.
ცვლადებს შორის ურთიერთკავშირს ხშირად კორელაციის კოეფიციენტის გამოყენებით სწავლობენ. კორელაციის კოეფიციენტი არის რიცხვი, რომელიც აღწერს, თუ როგორ არის ურთიერთდამოკიდებული 2 ცვლადი.
ძლიერი მხარე. გვაძლევს ცვლადებს შორის მიმართების შესწავლის საშუალებას.
სუსტი მხარე. არ გვაძლევს მიზეზ-შედეგობრივი კავშირების შესახებ დასკვნის გაკეთების საშუალებას.
ექსპერიმენტული მოდელი
 ექსპერიმენტული მეთოდი მიზეზისა და შედეგის შესახებ დასკვნის გამოტანის საშუალებას იძლევა. ექსპერიმენტში საკვლევი მოვლენები და ქცევა დაყოფილია 2 ჯგუფად: დამოკიდებულ და დამოუკიდებელ ცვლადებად. 
დამოუკიდებელია ცვლადი, რომელიც მკვლევარის აზრით, სხვა ცვლადში ცვლილებას გამოიწვევს.
 დამოკიდებულია ცვლადი, რომელზეც მკვლევარის აზრით, დამოუკიდებელი ცვლადი გავლენას მოახდენს.
მიზეზ-შედეგობრივი კავშირის დადგენა შესაძლებელია, რადგან მონაწილეთა ჩაყენებით საცდელ პირობებში, მკვლევარი აკონტროლებს (მართავს) დამოკიდებული ცვლადის ცვლილებებს. 
განვიხილოთ ერთ-ერთი ლაბორატორიული ექსპერიმენტი, სადაც მკვლევრები ბავშვების ადაპტაციაზე უფროსების უკმაყოფილების და ბრაზის გავლენას იკვლევდნენ (Reiter, Cummings, El-Sheikh). ისინი ვარაუდობდნენ, რომ ბრაზი (დამოუკიდებელი ცვლადი) გავლენას ახდენს ბავშვის ემოციურ რეაქციებზე (დამოკიდებული ცვლადი). 4-5 წლის ასაკის ბავშვები, დედების თანხლებით ლაბორატორიაში მიყავდათ. ერთი ჯგუფის წინაშე ორი მსახიობი მოუგვარებელი კონფლიქტის სცენას მართავდა. მეორე ჯგუფის წინაშე კი მსახიობები კამათს მობოდიშებით და კომპრომისებით ამთავრებდნენ. როგორც კვლევის შედეგებმა აჩვენა, კონფლიქტის მოგვარების შემსწრე ჯგუფის წევრებმა ნაკლები უსიამოვნება განიცადეს, რაც სახის ნაკლები დაძაბულობით, დედასთან ჩახუტების ნაკლები მოთხოვნილებით გამოხატეს. ექსპერიმენტმა გამოავლინა, რომ უსიამოვნების მოგვარებას შეუძლია შეამციროს ბავშვებზე უფროსების კონფლიქტის სტრესული გავლენა.
ექსპერიმენტების უმრავლესობა ლაბორატორიაში ტარდება, სადაც მკვლევარს საცდელი პირობების მაქსიმალური კონტროლის საშუალება აქვს, თუმცა ლაბორატორიაში მიღებულ შედეგებს, ხშირად შეზღუდული გარეგანი ვალიდობა აქვს, ისინი შეიძლება ყოველდღიურ სიტუაციას ვერ მივასადაგოთ.
ძლიერი მხარე. გვაძლევს მიზეზ-შედეგობრივი კავშირების შესახებ დასკვნის გაკეთების საშუალებას.
სუსტი მხარე. შეიძლება ვერ შევძლოთ ექსპერიმენტის შედეგების რეალურ გარემოში განზოგადება.
საველე ექსპერიმენტი. საველე ექსპერიმენტში ადგილი აქვს შემთხვევით მონაწილეთა ბუნებრივ პირობებში დაკვირვებას. განვიხილოთ ერთ-ერთი საველე ექსპერიმენტი (Yarrow, Scott, Waxler). დაკვირვება საბავშვო ბაღში ჩატარდა. აღმზრდელს ჰქონდა განსხვავებული დამოკიდებულება სკოლამდელთა 2 ჯგუფთან. ერთ ჯგუფთან (საცდელი ჯგუფი) ის განსაკუთრებულ სითბოს და ყურადღებას იჩენდა. მეორესთან (საკონტროლო ჯგუფი) კი ჩვეულებრივ იქცეოდა. ორი კვირის შემდეგ მკვლევრებმა შექმნეს განსაკუთრებული სიტუაცია, სადაც თანადგომის გამოჩენა იყო საჭირო. ერთ-ერთი ბავშვის დედა თითოეულ სკოლამდელს საბავშვო ეტლში მჯდომი პატარის მიხედვას სთხოვდა, რომელსაც ეტლიდან სათამაშოები უვარდებოდა. აღმოჩნდა, რომ საცდელი ჯგუფის ბავშვები უფრო მეტი ხალისით უბრუნებდნენ პატარას სათამაშოებს, ვიდრე საკონტროლო ჯგუფის ბავშვები.
ძლიერი მხარე. გვაძლევს ექსპერიმენტის შედეგების რეალურ გარემოში განზოგადების საშუალებას.
სუსტი მხარე. საცდელი პირობების კონტროლი ლაბორატორიულ ექსპერიმენტთან შედარებით სუსტია.
ბუნებრივი ექსპერიმენტი. მკვლევარი იყენებს უკვე არსებულ პირობებს - განსხვავებულ ოჯახურ გარემოს, სკოლას, სასწავლო პროგრამას და ა.შ.  მკვლევარი ფრთხილად არჩევს მონაწილეთა ჯგუფებს, რათა უზრუნველყოს მათი თვისებების მსგავსება. ბუნებრივი ექსპერიმენტი ისეთი გარემო პირობების შესწავლის საშუალებას იძლევა, რომელიც ეთიკური თვალსაზრისით ექსპერიმენტალურად ვერ შეისწავლება. მაგალითად, დღენაკლულობის, განვითარების შეფერხების ან ცუდი მოპყრობის გავლენა განვითარებაზე.
განვიხილოთ ერთ-ერთი კვლევა. მიუნხენის (გერმანია) გარეუბანში დაიწყო ახალი აეროპორტის მშენებლობა, რამაც შექმნა ბუნებრივი ექსპერიმენტის ჩატარების კარგი პირობა. მკვლევრებმა (Evans, Bullinger, Hygge) შეისწავლეს ქრონიკული ხმაურის გავლენა ფსიქოლოგიურ სტრესზე ბავშვებში. აეროპორტის გახსნამდე  6  თვით  ადრე და გახსნიდან 6 და 18 თვის შემდეგ, მესამე და მეოთხე კლასელ ბავშვებს უზომავდნენ  წნევას და ადრენალინის დონეს სისხლში. ასევე სთხოვდნენ  შეევსოთ ანკეტა, სადაც იკვლევდნენ ცხოვრებით კმაყოფილებას. მიღებული შედეგები შეადარეს იგივე ასაკის და განათლების ბავშვების ანალოგიურ შედეგებს, მხოლოდ ეს უკანასკნელნი ცხოვრობდნენ სხვა რაიონში (აეროპორტიდან მოშორებით). მიღებულმა შედეგებმა აჩვენა, რომ სტრესის ფსიქოფიზიოლოგიური მაჩვენებლები უფრო მაღალი ჰქონდათ აეროპორტის ახლოს მცხოვრებ ბავშვებს.
ძლიერი მხარე.  გვაძლევს ისეთი ბუნებრივად წარმოქმნილი ფაქტორების  შესწავლის საშუალებას, რომელიც არ არის დამოკიდებული მკვლევარის მანიპულაციებზე.
სუსტი მხარე. კვლევის შედეგებზე შეიძლება გავლენა მოახდინოს გარეშე ცვლადებმა.
განვითარების კვლევის მოდელები
იმ მეცნიერებს, რომლებიც  განვითარებას იკვლევენ, იმის ცოდნა სჭირდებათ, თუ როგორ იცვლებიან კვლევის მონაწილეები დროთა განმავლობაში. ლონგიტუდური და კროსსექციური მიდგომები განვითარების კვლევის სპეციფიკური სტრატეგიებია.
ლონგიტუდური მოდელი
ლონგიტუდური მეთოდი - ეს არის კვლევის მეთოდი, რომლის დროსაც ერთსა და იმავე ადამიანზე წარმოებს განმეორებითი დაკვირვება სხვადასხვა ასაკში. (ზოგჯერ კვლევა მრავალი წლის განმავლობაში მიმდინარეობს).
ძლიერი მხარე. ლონგიტუდურ მეთოდს 2 უმთავრესი დადებითი მხარე აქვს. პირველი - რადგან ადამიანის ქცევას დროთა განმავლობაში აკვირდებიან, მკვლევრებს საშუალება აქვთ განსაზღვრონ, როგორც განვითარების ზოგადი ხაზი, ასევე ინდივიდუალური თავისებურებები.
მეორე - აღნიშნული მეთოდი, ადამიანის ადრეულ და გვიანდელ მოვლენებსა და ქცევებს შორის ურთიერთკავშირის გამოკვლევის საშუალებას აძლევს.
სუსტი მხარე. მიუხედავად დადებითი მხარეებისა, ლონგიტუდურ კვლევას მრავალი სიძნელე ახლავს, რაც საფრთხეს უქმნის შინაგან და გარეგან ვალიდობას.
მიკერძოებული შერჩევა - ის ადამიანები, ვინც თანხმდებიან მრავალი წლის განმავლობაში მიიღონ კვლევაში მონაწილეობა, განსაკუთრებული პიროვნული თავისებურებები თუ არა, კვლევის მეცნიერული ღირებულებისადმი მადლიერი დამოკიდებულება მაინც უყალიბდებათ. ამის გამო არ შეგვიძლია მათი მეშვეობით მიღებული შედეგების განზოგადება დანარჩენ მოსახლეობაზე.
დროის გასვლის შემდეგ, ლონგიტუდური კვლევის შედეგები ზოგადად უფრო მიკერძოებული ხდება ”სელექციური გაცხრილვის” გამო. შესაძლოა მონაწილეებმა სხვადასხვა მიზეზით უარი თქვან კვლევის გაგრძელებაზე.
კვლევის ვალიდობას ხელი შეიძლება შეუშალოს იმანაც, რომ მონაწილეებს მრავალჯერ აკვირდებიან, ინტერვიუს ართმევენ და ა.შ. მონაწილეები თანდათანობით უფრო მეტი სიფრთხილით ეკიდებიან საკუთარ ფიქრებს, გრნობებს და ქმედებებს, რასაც ასაკობრივ ცვლილებებთან საერთო არაფერი აქვს. ასევე მრავალჯერადი ტესტირების შედეგად, მონაწილეები ”ტესტის მცოდნენი” ხდებიან. უკეთესი შედეგების მიზეზი შესაძლოა, ”პრაქტიკის ეფექტი” იყოს და არა განვითარებასთან დაკავშირებული ფაქტორი.
”კოჰორტის ეფექტი”. ლონგიტუდური კვლევა კოჰორტის განვითარებას იკვლევს. კოჰორტა ეწოდება დროის ერთსა და იმავე მონაკვეთში მცხოვრებ ადამიანებს, რომელთა განვითარებაზე კონკრეტული კულტურული და ისტორიული პირობები ახდენს გავლენას. ერთი კოჰორტის კვლევის საფუძველზე მიღებული შედეგი, შესაძლოა არ გამოდგეს სხვა პერიოდში მცხოვრებ ადამიანებზე. 
ასევე მეცნიერებაში თეორიული და მეთოდოლოგიური ცვლილებების შედეგად, ლონგიტუდური კვლევის შედეგები შეიძლება მოძველებული აღმოჩნდეს. 
კროსსექციური მოდელი
კროსსექციური მეთოდით სხვადასხვა ასაკის ადამიანთა ჯგუფებს ერთდროულად  იკვლევენ.
ძლიერი მხარე. აღნიშნული მოდელი ეფექტური სტრატეგიაა ასაკობრივი ტენდეციების აღწერისათვის. იმის გამო, რომ მონაწილეებს მხოლოდ ერთჯერადად აკვირდებიან, არიდებულია - სელექციური გაცხრილვა, პრაქტიკის ეფექტი, ასევე თეორიული და მეთოდოლოგიური ცვლილებები მეცნიერულ სფეროში.
სუსტი მხარე. კროსსექციური კვლევა ვერ უზრუნველყოფს ინდივიდის განვითარების მონაცემებს. ასევე აქაც გვაქვს ”კოჰორტის ეფექტი”. სხვადასხვა კოჰორტის შედარებამ შესაძლოა, ნათლად ვერ გამოავლინოს ასაკობრივი ცვლილებები.
თანმიმდევრული მიდგომა
კვლევის თანმიმდევრული მიდგომის დროს, მკვლევრები ლონგიტუდურ და კროსსექციურ სტრატეგიებს აერთიანებენ. იღებენ 2 ან მეტ ასაკობრივ ჯგუფს და მათზე  მონაცემებს, დროის ერთსა და იმავე მონაკვეთში აგროვებენ. მაგალითად, ავირჩიეთ მე-5, მე-6 და მე-7 კლასელების ჯგუფი და მათ 2 წლის განმავლობაში ვაკვირდებით.
ძლიერი მხარე. შეგვიძლია გავიგოთ, არსებობს თუ არა კოჰორტის ეფექტი, სხვადასხვა წლებში დაბადებული ერთი და იმავე ასაკის ადამიანების შედარებისას. ლონგიტუდური და კროსსექციური მეთოდებით მიღებული ერთნაირი შედეგების შემთხვევაში, შეგვიძლია დარწმუნებული ვიყოთ კვლევის სიზუსტეში.
ასევე აღნიშნული სტრატეგია ეფექტურია, ვინაიდან მაგალითად, 2 წლის განმავლობაში დაკვირვებით, შეგვიძლია 4 წლიანი პერიოდის ცვლილებების დადგენა.
სუსტი მხარე. შესაძლოა ისეთივე პრობლემებს წავაწყდეთ, როგორც ლონგიტუდური და კროსსექციური სტრატეგიების გამოყენებისას. 
ფსიქოლოგიური კვლევის ჩატარების ეთიკა
· ზიანისგან დაცვა - კვლევის მონაწილეები დაცული უნდა იქნენ ფიზიკური და ფსიქოლოგიური ზიანისგან.
· კონფიდენციალობა - კვლევის შედეგები უნდა იყოს კონფედენციალური.
· ანონიმურობა - კვლევის მონაწილეს უფლება აქვს ანონიმურად მიიღოს მონაწილეობა კლევაში.
ინფორმირებულობა - მონაწილეს უფლება აქვს იცოდეს კვლევის ყველა ასპექტი. თუ კვლევის მონაწილენი ბავშვები არიან, აუცილებელია მათი მშობლებისგან (მეურვისგან) თანხმობის მიღება (სასურველია წერილობით).
· შედეგების ცოდნა - მონაწილეს უფლება აქვს იცოდეს კვლევის შედეგები.

განვითარების თეორიები
3 ძირითადი კითხვა
თეორია ეს არის მტკიცებულებათა მოწესრიგებული, ინტეგრირებული ნაკრები, რომელიც აღწერს, ხსნის და პროგნოზირებს ქცევას.
მაგალითად, თეორია, რომელიც ეხება ჩვილსა და მზრუნველს შორის ემოციური კავშირის მნიშვვნელობას, ჩვეულებრივ: აღწერს 6-8 თვის ბავშვის ქცევას, რომელიც საჭიროებს მზრუნველის სიყვარულსა და მხარდაჭერას; ხსნის, თუ როგორ და რატომ უვითარდება ჩვილს მზრუნველთან ემოციური კავშირის სურვილი და წინასწარმეტყველებს, რა შეიძლება მოხდეს მომავალში, თუ ბავშვს არ ჩამოუყალიბდა მზრუნველთან ემოციური ურთიერთკავშირი.  
თეორია განსხვავდება მოსაზრებისა და შეხედულებისგან, იგი დამოკიდებულია  მეცნიერულ დადასტურებაზე.  თეორია უნდა გამოიცადოს კვლევის მიუკერძოებული პროცედურული ნაკრებით. თეორიებზე გავლენას ახდენს კონკრეტული დროის კულტურული ღირებულებები და შეხედულებათა სისტემა.
განვითარების თეორიებში განსხვავევბული მოსაზრებებია იმის შესახებ, თუ როგორ მიმდინარეობს განვითარების პროცესი. დღემდე ვერც ერთმა თეორიამ ვერ შეძლო სრულად აეხსნა ის ცვლილებები, რომელიც მიმდინარეობს ადამიანის ფიზიკურ, კოგნიტურ, ემოციურ და სოციალურ სფეროში.
მრავალი თეორიის არსებობა თანამედროვე ცოდნას ამდიდრებს, რადგან მკვლევრები ცდილობენ განსხვავებულ შეხედულებათა მხარდაჭერას, უარყოფას და ინტეგრირებას.
მიუხედავად თეორიების მრავალფეროვნებისა, თითქმის ყველა თეორია ცდილობს პასუხი გასცეს 3 ძირითად კითხვას:
1. განვითარების პროცესი წყვეტილია, თუ უწყვეტი?
უწყვეტია განვითარება, თუ ადგილი აქვს ერთი და იმავე სახის საწყისი უნარ-ჩვევების თანდათანობით მატებას. ბავშვები და ზრდასრულები ერთნაირად რეაგირებენ გარე სამყაროზე. განსხვავება მხოლოდ ქცევის  რაოდენობასა და სირთულეშია. ბავშვის აზროვნება შეიძლება ისეთივე ლოგიკური და კარგად ორგანიზებული იყოს, როგორც მოზრდილი ადამიანის. განსხვავება იმაშია, რომ ბავშვი ვერ იყენებს ამ უნარ-ჩვევას ინფორმაციის იმ რაოდენობაზე და იმავე სიზუსტით, როგორც ამას აკეთებს მოზრდილი ადამიანი. მაგალითად, სკოლამდელი ასაკის ბავშვს შეუძლია საგნების დახარისხება მარტივ კატეგორიებად. უმცროსი სასკოლო ასაკის ბავშვშვს კი შეუძლია საგნების უფრო მეტ და რთულ კატეგორიებად დახარისხება.
განვითარება წყვეტილია, რადგან სამყაროს გააზრებისა და მასზე რეაგირების ახალი გზები დროის განსაზღვრულ ეტაპზე ჩნდება.  მაგალითად, სკოლამდელი ასაკის ბავშვს არ შეუძლია ობიექტების კლასიფიკაცია და გამოცდილების ინტერპრეტაცია ისე, როგორც ამას აკეათებს მოზრდილი. ადამიანი გაივლის განვითარების გარკვეულ საფეხურებს, ეტაპებს, სადაც თითოეულს თავისი უნიკალური მახასიათებლები გააჩნია.
ის თეორიები, რომელიც წყვეტილობის თვალსაზრისს აღიარებს, განვითარებას სტადიებად განიხილავს. სტადია ეს არის განვითარების გარკვეული პერიოდისთვის დამახასიათებელი თვისობრივი ცვლილებები - აზროვნებაში, გრძნობებში და ქცევაში. სტადიური განვითარება კიბეზე ასვლას გავს, რომლის თითოეული საფეხური ფუნქციონირების უფრო სრულყოფილ, მოწიფულ საშუალებას წარმოადგენს.   ერთი სტადიიდან მეორეზე გადასვლის შემდეგ ადგილი აქვს ”პლატოს”, როცა ცვლილებებს არ აქვს ადგილი. ე.ი. განვითარება უფრო ნახტომისებურია, ვიდრე თანდათანობითი და უწყვეტი. 
2. განვითარების ერთი თუ მრავალი ხაზი არსებობს?
სტადიების მომხრე თეორეტიკოსები ვარაუდობენ, რომ განვითარების ერთი ხაზი არსებობს. მაგალითად, კოგნიტურ განვითარებაში  გამოყოფენ ზოგად ბიოლოგიურ და გარემოს ფაქტორებს, რომლებიც განაპირობებს კოგნიტური განვითარების სტადიებს.
საპირისპირო მოსაზრების მქონე თეორეტიკოსები მიიჩნევენ, რომ ადამიანი გენეტიკური და გარემო პირობების უნიკალურ კომბინაციაში იზრდება და ვითარდება, რასაც მათი განვითარება სხვადასხვა გზით მიყავს. განსხვავებული გარემოებები შედეგად განსხვავებულ შემეცნებით შესაძლებლობებს, სოციალურ უნარ-ჩვევბს, საკუთარი თავისა და სხვების შესახებ განსხვავებულ წარმოდგენებს განაპირობებს.
3. რომელი უფრო მნიშვნელოვანია: გენეტიკა თუ გარემო?
ზოგი თეორეტიკოსი ხაზს უსვამს სტაბილობას. ადამიანები სხვადასხვა ასაკში ინარჩუნებენ დაბალ ან მაღალ მახასიათებლებს (ინტელექტი, ვერბალური შესაძლებლობები, კომუნიკაბელობა და ა.შ.). ეს თეორეტიკოსები, როგორც წესი გენეტიკაზე ამახვილებენ ყურადღებას.
ზოგი მეცნიერი გარემოს მნიშვნელობაზე მიუთითებს. ჩვეულებრივ, მიანიშნებენ ადრეულ გამოცდილებაზე, როგორც მთელი მომავალი ცხოვრების ქცევის მოდელის ჩამოყალიბებაზე. მიაჩნიათ, რომ პირველი წლების ძლიერი უარყოფითი მოვლენების ზეგავლენა, მოგვიანებით დადებითი მოვლენებით სრულად ვერ დაიძლევა (ბოულბი, ჯონსონი). ზოგი კი მიიჩნევს, რომ ცვლილება შესაძლებელია, თუ ის ახალი გამოცდილებით იქნება გამყარებული (ნელსონი, რიდი).
თუ მკვლევარს ჯერა, რომ განვითარების მიზეზი გენეტიკაა, მაშინ ცვლილებების ხელშესაწყობად მიმართული გამოცდილება ნაკლებად ფასეულია. ხოლო თუ ადრეული გამოცდილება მიგვაჩნია მნიშვნელოვნად, მაშინ სტიმულირებით ჩარევას განვახორციელებთ, რათა განვითარების პროცესი საუკეთესო გზით წარიმართოს.
გაწონასწორებული შეხედულება
თანამედროვე თეორეტიკოსები აღიარებენ ზემოთ აღწერილი ორივე შეხედულების დადებით მხარეებს. ზოგიერთი მიიჩნევს, რომ ხდება როგორც წყვეტილი, ასევე უწყვეტი ცვლილებები. ზოგი თვლის, რომ განვითარებას შესაძლოა ახასიათებდეს როგორც უნივერსალური, ასევე ინდივიდისა და მისი გარემოსთვის დამახასიათებელი უნიკალური თვისებები.
ამასთანავე, დღეს მკვლევერთა უმრავლესობა განიხილავს მემკვიდრეობას და გარემოს ერთმანეთთან მჭიდრო კავშირში, სადაც თითოეული მეორის პოტენციალზე მოქმედებს და სახეს უცვლის ადამიანის თავისებურებებს და შესაძლებლობებს.   

ზ. ფროიდის ფსიქოსექსუალური თეორია

ზ.ფროიდის მიიჩნევს, რომ ადამიანის მოქმედების წყაროს ფსიქიკური ენერგია წარმოადგენს. მისი აზრით, ყველა ადამიანს აქვს თანდაყოლილი ინსტინქტები ანუ ლტოლვები. ფროიდმა თავდაპირველად 2 ბაზისური ლტოლვა დაუშვა: თვითშენახვის ინსტინქტი (შიმშილი, წყურვილი) და ეროსი, რომელიც დაკავშირებულია სექსუალურ იმპულსებთან და სახეობის შენარჩუნებასთან. სექსუალური ენერგიის  აღსანიშნად ის იყენებს ტერმინს - ლიბიდო.
ლიბიდო არის ფსიქიკური ენერგია, რომელიც მიმართავს ინდივიდს ყველა სახის შეგრძნებითი სიამოვნებისკენ. 
ფროიდი გამოყოფს პიროვნების 3 სტრუქტურას: იდი (id), ეგო (ego) და სუპერეგო (superego).
იდი არის ძირითადი ლტოლვების საცავი. ის მოქმედებს იმპულსურად და უბიძგებს პიროვნებას დაუყოვნებელი სიამოვნებისკენ, მიუხედავად იმისა, არის თუ არა ის, რაც მას სურს რეალურად შესაძლებელი, სოციალურად და მორალურად მისაღები. იდს მართავს სიამოვნების პრინციპი. 
სუპერეგო წარმოადგენს პიროვნების მიერ საზოგადოებისგან ნასწავლი ღირებულებების საცავს. ის ვითარდება უფროსების მხრიდან სოციალურად არასასურველი ქცევის აკრძალვის საფუძველზე.
სუპერეგო ხშირად კონფლიქტშია იდთან. იდს უნდა იმის გაკეთება, რაც სიამოვნებს, ხოლო სუპერეგო ითხოვს იმის გაკეთებას, რაც სწორია.
ეგო არის პიროვნების ცნობიერი, რაციონალური ნაწილი. ის აგვარებს კონფლიქტს იდის იმპულსებსა და სუპერეგოს მოთხოვნებს შორის. ეგოს მართავს რეალობის პრიპციპი. ეგო აკმაყოფილებს იდის იმპულსებს, არასასურველი შედეგების გამოწვევის გარეშე.
განვითარების ფსიქოანალიტიკური თეორია ეფუძნება ორ წინაპირობას. პირველი - ადრეული ბავშვობის გამოცდილება კრიტიკულ როლს თამაშობს ზრდასრული პიროვნების ფორმირებაში. ფროიდი მიიჩნევდა, რომ პიროვნების მახასიათებლებს ძირითადად საფუძველი ეყრება  ადრეულ ასაკში (5 წლამდე). მეორე - ადამიანი გარკვეული სექსუალური ენერგიის რაოდენობით იბადება (ლიბიდო), რომელიც შემდგომში თავის განვითარებაში რამოდენიმე ფსიქოსექსუალურ სტადიას გადის.
ფროიდი მიიჩნევდა, რომ ბავშვობაში სქესობრივი იმპულსების ცენტრი ორალურიდან, სხეულის ანალურ და გენიტალური ნაწილებისკენ გადაინაცვლებს.
ამის საფუძველზე ფროიდი გამოყოფს პიროვნების ფსიქოსექსუალური განვითარების 5 სტადიას: ორალური, ანალური, ფალური, ლატენტური და გენიტალური.
ფროიდი მიიჩნევს, რომ მშობლებმა შვილის საბაზისო მოთხოვნილებების დასაკმაყოფილებლად ოქროს შუალედი უნდა მოძებნონ. თუ მშობლები სასურველ ბალანსს მიაგნებენ, მაშინ ბავშვები გაიზრდებიან  ნორმალურად ადაპტირებული, მოწიფული სექსუალური ქცევის, ოჯახსა და მომავალ თაობაზე მზრუნველ ადამიანებად. 
ზოგ შემთხვევაში ბავშვის მოთხოვნილებები შეზღუდულად კმაყოფილება, ხოლო მშობელთა მხრიდან ზედმეტი ზრუნვის შემთხვევაში, ბავშვს ნაკლები შესაძლებლობა ეძლევა თავისი შინაგანი ფუნქციების დამოუკიდებლად მართვის. ამის გამო ბავშვს უყალიბდება დამოკიდებულებისა და არაკომპეტენტურობის განცდა. 
ნებისმიერ შემთხვევაში, ფროიდი თვლიდა, რომ ამის შედეგად ლიბიდოს ზედმეტი დაგროვება ხდება, რაც შესაძლებელია ზრდასრულ ასაკში გამოიხატებოდეს “შემორჩენილი” ქცევის სახით (ხასიათის თვისებები, ღირებულებები, განწყობები), რომელიც უკავშირდება ამათუიმ ფსიქოსექსუალურ სტადიას.

ორალური სტადია
ორალური სტადია გრძელდება დაბადებიდან 18 თვემდე.
 ამ პერიოდში პირი უკავშირდება ბიოლოგიური მოTხოვნილებების დაკმაყოფილების სურვილსა და სასიამოვნო შეგრძნებებს. ფროიდი თვლიდა, რომ პირი ადამიანის მთელი ცხოვრების განმავლობაში მნიშვნელოვან ეროგენულ ზონას წარმოადგენს. ზრდასრულ ასაკშიც კი შეიმჩნევა შემორჩენილი ორალური ქმედებების ნიშნები: საღეჭი რეზინის, ფრჩხილების კვნეტის, მოწევის, გადამეტებული ჭამის და კოცნის სახით. ყველაფერ ამას ფროიდი განიხილავს, როგორც ორალური ზონისადმი მიჯაჭვულობას.
ფროიდის განვითარების კონცეფციაში სიამოვნება და სექსუალობა მჭიდროდ უკავშირდება ერთმანეთს. ამ კონტექსტში სექსუალობა მოაზრებულია, როგორც აღგზნების მდგომარეობა, რომელიც თან ახლავს ჩვილის  ბიოლოგიური მოთხოვნილებების დაკმაყოფილების სურვილს. შესაბამისად, ჩვილს სიამოვნებას ანიჭებს დედის მკერდი ან საწოვარა. ამიტომ, სხეულის პირველი ადგილი, სადაც ლოკალიზებულია სიამოვნება, რომელიც გამოიწვეულია დაძაბულობის კლებით, არის პირი.
დროთა განმავლობაში დედის მკერდი სიყვარულის ობიექტის მნიშვნელობას კარგავს და მოხდება მისი ჩანაცვლება საკუთარი სხეულის ნაწილით. ჩვილი მოწოვს საკუთარ თითს ან ენას, რომ მოახდინოს დაძაბულობის შემცირება, რომელიც უფროსის ზრუნვის ნაკლებობითაა გამოწვეული.
ორალური სტადია მთავრდება მკერდით კვების დასრულებით. ფსიქოანალიტიკური თეორიის თანახმად, ყველა ჩვილი განიცდის გარკვეულ სიძნელეებს, რაც დაკავშირებულია დედის ძუძუსთან განშორებით, ვინაიდან, ეს მათ გარკვეულ სიამოვნებას აკლებს. რაც უფრო დიდია ეს სიძნელეები, მით უფრო ძნელი იქნება კონფლიქტების დაძლევა მომდევნო სტადიებზე.
ფროიდი მიიჩნევს, რომ ბავშვი, რომელიც გადამეტებულ ან არასაკმარის სტიმულაციას იღებდა ჩვილობის ასაკში, შემდგომში ორალურად პასიური ტიპის პიროვნებად ჩამოყალიბდება. ორალურად პასიური ტიპის პიროვნება არის ხალისიანი და ოპტიმისტი, პასიური, დამოკიდებული, გარემოდან იგი მოელის  მზრუნველობას  და გამუდმებით ითხოვს დადებით შეფასებას.  
ცხოვრების პირველი წლის მეორე ნახევრში იწყება ორალური სტადიის მეორე ფაზა – ორალურ-აგრესიული. ჩვილს ამოსდის კბილები. კბენა და ღეჭვა წარმოადგენს ფრუსტრაციის მდგომარეობის გამოხატვას, რომელიც გამოწვეულია დედის არყოფნით, ან დაკმაყოფილების გადავადებით. 
ორალურ-აგრესიული სტადიაზე ფიქსაცია, ზრდასრულებში გამოხატულებას პოვებს ისეთ მახასიათებლებში, როგორიცაა კამათისადმი მიდრეკილება, პესიმიზმი, სარკაზმი, გარემოსადმი ცინიკური დამოკიდებულება. აგრეთვე, მათთვის დამახასიათებელია სხვა ადამიანების ექსპლუატირება და მათზე დომინირება, საკუთარი საჭიროებების დაკმაყოფილების მიზნით.

ანალური სტადია
ანალური სტადია იწყება 18 თვის ასაკიდან  და ცხოვრების მესამე წლამდე გრძელდება. 
ამ პერიოდის განმავლობაში ბავშვები მნიშვნელოვან სიამოვნებას ღებულობენ ფეკალიების შეკავებისა და გამოყოფის შედეგად. მიუხედავად იმისა, რომ კუჭ-ნაწლავისა და შარდის ბუშტის კონტროლი ძირითადად, ნერვულ-კუნთური მოწიფულობის შედეგს წარმოადგენს, ფროიდი მიიჩნევდა, რომ მეთოდები რომლითაც მშობლები ბავშვს ტუალეტს აჩვევენ, მნიშვნელოვან ზეგავლენას ახდენს პიროვნულ განვითარებაზე. ფროიდი ამტკიცებდა, რომ თვითკონტროლისა და თვითრეგულაციის ყველა მომდევნო ფორმა საწყისს იღებს ანალურ სტადიაში.
ფროიდი ბავშვის ტუალეტისადმი მიჩვევის პროცესში მშობელთა ორ ტაქტიკას გამოყოფდა. ზოგიერთი მშობელი მოუქნელად იქცევა ამგვარ სიტუაციებში და ბავშვისგან მოითხოვს საქმის დროულად შესრულებას. ასეთ შემთხვევაში შესაძლებელია ბავშვმა სიჯიუტე გამოავლინოს. Tუკი ამგვარი «შეკავების» ტენდენცია გადამეტებულ ხასიათს იღებს და ქცევის სხვა სახეობებშიც იჩენს თავს, ბავშვს შესაძლოა ჩამოუყალიბდეს ანალურად-შეკავებული პიროვნების ტიპი. ამგვარი ტიპის ზრდასრული უჩვეულოდ ჯიუტი, ხელმოჭერილი, მეთოდური და პუნქტუალურია. ასეთი ტიპის ადამიანს ნაკლებად გააჩნია გაურკვევლობის, განუსაზღვრელობის ატანის უნარი. 
ანალური ფიქსაციის მეორე უკიდურესი ფორმა, რომელიც ასევე მშობელთა სიმკაცრის შედეგს წარმოადგენს, არის ანალურად-გამომყოფი ტიპი. ამ ტიპის მახასიათებლებია - ნგრევისადმი მიდრეკილება, შფოთვა, იმპულსურობა და სადისტური დაუნდობლობაც კი. ზრდასრულ ასაკში სასიყვარულო ურთიერთობებში ეს ინდივიდები ხშირად პარტნიორებს პირველ რიგში აღიქვამენ როგორც ფლობის, საკუთრების ობიექტებს.
ხოლო ზოგიერთი მშობელი პირიქით, მხარს უჭერს ბავშვს კუჭ-ნაწლავის რეgულარული გათავისუფლების შემთხვევებს და ამის შემდეგ მას წააქეზებს კიდეც. ფროიდის აზრით, მსგავსი მიდგომა, რომელიც ბავშვის თვითკონტროლის მცდელობების წაქეზებას წარმოადგენს, პოზიტიურ თვითშეფასებას ავითარებს და შესაძლებელია მომავალში შემოქმედებითი უნარების განვითარებასაც შეუწყოს ხელი.

ფალური სტადია
3-დან 6 წლამდე ასაკის განმავლობაში ბავშვის ინტერესები, რომლებიც ლიბიდოთი არის განსაზღვრული, ახალ ეროგენულ ზონაში გადაინაცვლებს. ფსიქოსექსუალური განვითარების ფალური სტადიის განმავლობაში ბავშვები თავიანთ სასქესო ორგანოებს აკვირდებიან, მასტურბირებენ და შესაძლოა გამოხატონ ინტერესი დაბადებისა და სქესობრივი ურთიერთობების შესახებ. იმისდა მიუხედავად, რომ მათი წარმოდგენები ზრდასრული სექსუალურობის შესახებ ძალიან ბუნდოვანია, ფროიდი მიიჩნევდა, რომ ბავშვების უმეტესობა უფრო ნათლად აცნობიერებს სექსუალური ურთიერთობების არსს, ვიდრე მშობლები ფიქრობენ.
ფალური სტადიის კონფლიქტს ფროიდმა ოიდიპოს კომპლექსი უწოდა (გოგონებში ანალოგიურმა კომპლექსმა ელექტრას კომპლექსის სახელწოდება მიიღო). ამ კომპლექსის აღწერა ფროიდმა სოფოკლეს “ოიდიპოს მეფის” ტრაგედიიდან ისესხა, რომლის თანახმადაც, მეფე ოიდიპოსმა მოკლა თავისი მამა იმის გამო, რომ დედასთან ინცესტური (სისხლის აღრევა) კავშირი დაემყარებინა. ამ ტრაგედიას ის განიხილავდა, როგორც ადამიანის ფსიქოლოგიური კონფლიქტის ერთ-ერთ უდიდეს გამოვლინებას.
დედასთან ინცესტური კავშირის შედეგად შესაძლო სასჯელის მიღების შიშს ფროიდმა კასტრაციის შიში უწოდა.
5-დან 6 წლის ასაკამდე ოიდიპოსის კომპლექსი მთავრდება. ბიჭი თრგუნავს (განდევნის ცნობიერიდან) დედისადმი სექსუალურ სურვილებს და იწყებს საკუთარი თავის იდენტიფიცირებას მამასთან. მამასთან იდენტიფიცირების პროცესი, რომელმაც აგრესორთან იდენტიფიცირების სახელწოდება მიიღო, რამოდენიმე ფუნქციას ასრულებს. ბიჭი მამის ღირებულებებს, მორალურ ნორმებს, განწყობებს, სქესობრივი საქციელის ნორმებს იძენს. ოიდიპოს კომპლექსის გადაწყვეტის კიდევ უფრო მნიშვნელოვან ასპექტს წარმოადგენს მშობელთა აკრძალვებისა და ძირითადი მორალური ნორმების ინტერნალიზება, რომელიც ფროიდის აზრით, სუპერეგოს ან ბავშვის სინდისის ჩამოყალიბებას უწყობს ხელს. ე.ი. სუპერეგო ოიდიპოს კომპლექსის გადაწყვეტის შედეგს წარმოადგენს.
ოიდიპოს კომპლექსი გოგონებში ელექტრას კომპლექსის სახელწოდებითაა ცნობილი. მის საყრდენს ამ შემთხვევაში წარმოადგენს ბერძნული მითოლოგიის პერსონაჟი ელექტრა, რომელმაც თავისი ძმა ორესტი განაწყო დედისა და მისი საყვარლის მკვლელობისადმი და ამგვარად, მამის სიკვდილის გამო სამაგიერო გადაუხადა. ბიჭების მსგავსად, გოგონებისთვისაც სიყვარულის პირველ ობიექტს დედა წარმოადგენს. მაგრამ, როდესაც გოგონა ფალურ სტადიაში შედის და აცნობიერებს, რომ მას არ აქვს პენისი, ფროიდის მიხედვით, მას უყალიბდება ერთგვარი შური, რაც კასტრაციის შიშის ანალოგიას წარმოადგენს. აქედან გამომდინარე, გოგონა გამოხატავს ღია მტრულ განწყობას საკუთარი დედის მიმართ, ვინაიდან, მან იგი ასეთი გააჩინა. ამავე დროს, ის მიილტვის მამის დაუფლებისკენ, რადგან მას გააჩნია მისთვის სასურველი სასქესო ორგანო. ის აცნობიერებს, რომ ვერ მიიღებს პენისს და აქედან გამომდინარე, ეძებს სექსუალური დაკმაყოფილების სხვა წყაროებს. სექსუალური დაკმაყოფილება ფოკუსირდება კლიტორზე და 3-დან 6 წლის ასაკამდე გოგოების მასტურბაცია მასკულინური ფანტაზიებითაც მდიდრდება. 
ზრდასრული მამაკაცები, რომელთაც ფალური სტადიის ფიქსაცია გააჩნიათ,  კადნიერად იქცევიან. მათ უყვართ ტრაბახი და წინდაუხედავები არიან. ისინი  მიისწრაფიან წარმატების მოპოვებისადმი (წარმატება მათთვის უტოლდება საპირისპირო სქესის მშობელზე გამარჯვებას) და მუდმივად ცდილობენ საკუთარი მამაკაცურობისა და სქესობრივი მოწიფულობის დამტკიცებას. ისინი არწმუნებენ სხვებს იმაში, რომ «ნამდვილი მამაკაცები» არიან. ამ მიზნის მიღწევის ერთ-ერთი საშუალებაა დონ ჟუანის ტიპის საქციელი. 
ქალებში ფალურ სტადიაზე ფიქსაცია ვლინდება ფლირტის, ასევე, მოუწესრიგებელი სექსუალური კავშირების სახით. თუმცა, შესაძლოა ისინი გულუბრყვილო და უმწიკვლო სექსუალურობით გამოირჩეოდნენ. ზოგიერთი ქალი, კი შესაძლოა კაცებზე ბატონობისათვის იბრძოდეს, ანუ ზედმეტად დაჟინებული, თვითდარწმუნებული იყოს. 
ლატენტური პერიოდი
6-დან 12 წლამდე ასაკი ფსიქოსექსუალური განვითარების ლატენტური პერიოდია.
 ამ პერიოდში ბავშვის ლიბიდო სუბლიმაციის მეშვეობით ისეთი სახის ქმედებებზეა მიმართული, როგორიცაა: ინტელექტუალური აქტიობა, სპორტი და თანატოლებთან ურთიერთობა. ლატენტური პერიოდი შეიძლება განვიხილოთ, როგორც ზრდასრულობისადმი მზადების პერიოდი.  ამ ფაზაში სექსუალური აქტივობის კლებას ფროიდი ნაწილობრივ ბავშვის ორგანიზმში მიმდინარე ფიზიოლოგიურ ცვლილებებს მიაკუთვნებდა, ხოლო ნაწილობრივ კი – მისი პიროვნების სტრუქტურაში ეგოსა და სუპერეგოს ფორმირებას. 
გენიტალური სტადია
მოზარდობის ასაკში ადგილი აქვს სექსუალური იმპულსების გამოღვიძებას. ჩნდება საპირისპირო სქესის მიმართ ინტერესი.  გენიტალური სტადიის საწყისი ფაზა  ხასიათდება ორგანიზმში ბიოქიმიური და ფიზიოლოგიური ცვლილებებით. რეპროდუქციული ორგანოები აღწევენ მოწიფულობას, ხოლო ენდოკრინული სისტემის მიერ ჰორმონების გამოყოფა მეორადი სასქესო  ნიშნების გაჩენას იწვევს (მაგალითად, მამაკაცებში სახის დაფარვა თმით, ქალებში სარძევე ჯირკვლების ფორმირება). ამ ცვლილებების შედეგს წარმოადგენს მოზარდებისთვის დამახასიათებელი აღგზნების მატება და სექსუალური აქტივობის ზრდა.
წინა სტადიებზე სწორი განვითარება ხელს უწყობს მოწიფული სექსუალობის ფორმირებას. ეს არის პიროვნების იდეალური ტიპი, ზრდასრული ადამიანი, რომელიც პასუხისმგებელია თავის სოციალურ და სექსუალური ურთიერთობებზე.  ადამიანი დაკმაყოფილებას პოვებს ჰეტერო-სექსუალურ სიყვარულში. მას შეუძლია საკუთარი ინსტინქტების მართვა, კონტროლი. აქედან გამომდინარე, ის სიამოვნებას პარტნიორის მიმართ ნამდვილ ინტერესში აღწევს, ყოველგვარი ბრალეულობის განცდისა და კონფლიქტების გარეშე.
ფსიქოსექსუალური თეორიის  პოზიტიურ მხარეს წარმოადგენს ის, რომ მან ხაზი გაუსვა განვითარების პროცესში ოჯახური ურთიერთობების მნიშვნელობას. ეს იყო პირველი თეორია, რომელმაც მიუთითა ადრეული გამოცდილების მნიშვნელობას. 
ფროიდს  აკრიტიკებენ იმაში, რომ მან განვითარების პროცესში გადაჭარბებული მნიშვნელობა მიანიჭა სექსუალური განცდებს. ამავე დროს, მას ბავშვები უშუალოდ არ შეუსწავლია.

ზ. ფროიდის თეორიის ძირითადი იდეები:

1. ადამიანის მოქმედების წყაროს ფსიქიკური ენერგია წარმოადგენს. მისი აზრით, ყველა ადამიანს აქვს თანდაყოლილი ინსტინქტები ანუ ლტოლვები. ფროიდმა თავდაპირველად 2  ბაზისური ლტოლვა დაუშვა: თვითშენახვის ინსტინქტი (შიმშილი, წყურვილი) და ეროსი, რომელიც დაკავშირებულია სექსუალურ იმპულსებთან და სახეობის შენარჩუნებასთან. სექსუალური ენერგიის  აღსანიშნად ის იყენებს ტერმინს - ლიბიდო.
2. ფროიდი გამოყოფს პიროვნების 3  სტრუქტურას: იდი (id), ეგო (ego) და სუპერეგო (superego).  იდი არის ძირითადი ლტოლვების საცავი.  იდს მართავს სიამოვნების პრინციპი.
  სუპერეგო წარმოადგენს პიროვნების მიერ საზოგადოებისგან ნასწავლი ღირებულებების საცავს.  სუპერეგო ხშირად კონფლიქტშია იდთან. იდს უნდა იმის გაკეთება, რაც სიამოვნებს, ხოლო სუპერეგო ითხოვს იმის გაკეთებას, რაც სწორია. 
ეგო არის პიროვნების ცნობიერი, რაციონალური ნაწილი. ის აგვარებს კონფლიქტს იდის იმპულსებსა და სუპერეგოს მოთხოვნებს შორის. ეგოს მართავს რეალობის პრიპციპი. 
3. ფროიდი გამოყოფს პიროვნების ფსიქოსექსუალური განვითარების 5 სტადიას: ორალური, ანალური, ფალური, ლატენტური და გენიტალური.


ერიკ  ერიქსონის ფსიქოსოციალური თეორია

 ბევრი ფსიქოლოგი, ფსიქოთერაპევტი და ფსიქოანალიტიკოსი (მაგალითად, ერიხ ფრომი, კარენ ჰორნი) ცდილობდა ფსიქოანალიზის გადახედვას, იმისათვის, რომ ეჩვენებინათ „მე“-სთან დაკავშირებული პროცესების მნიშვნელობა და ამ პროცესების განვითარების ფსიქოლოგია. 
   ეგრეთ წოდებული ეგო-ფსიქოლოგებიდან ერთ-ერთი ყველაზე ცნობილი არის ერიკ ერიქსონი. სხვა პოსტფროიდისტების მსგავსად, ერიქსონისათვის  დიდი მნიშვნელობა ჰქონდა „მეს“ და მის ადაპტაციურ შესაძლებლობებს.  ერიქსონი ამტკიცებდა, რომ ნებისმიერი ფსიქოლოგიური ფენომენი შეგვიძლია გავიაზროთ, როგორც ბიოლოგიური, ქცევითი, ემპირიული და სოციალური ფაქტორების შეთანხმებული ურთიერთქმედება. ერიქსონის ფსიქოსოციალური თეორია განსაკუთრებულ მნიშვნელობას ანიჭებს ’’მე’’-ს იდენტობის ძიებას, ინდივიდის სხვებთან ურთიერთობებსა და კულტურის როლს მთელი ცხოვრების განმავლობაში.
ფსიქოსოციალური - პიროვნების ემოციური მოთხოვნილებების მიმართება სოციალურ გარემოსთან.
 ერიქსონის თეორია ყურადღებას ამახვილებს:
     1. ცვლილებებზე, რომლებიც ხდება ადამიანის განვითარების პროცესში,  მთელი ცხოვრების მანძილზე;
     2. აქცენტი „ნორმალურზე“, „ჯანმრთელზე“ და არა პათოლოგიაზე;
     3. იდენტობის განცდის ჩამოყალიბებაზე;
   4. პიროვნების სტრუქტურის ახსნისას კლინიკური დაკვირვებების,  კულტურული და ისტორიული ფაქტორების შეთანხმებაზე.

    ერიქსონის მცდელობა, ეჩვენებინა კულტურის ზეგავლენა პიროვნების განვითარებაზე, გახდა სტიმული ყველა იმ პროფესიონალისათვის, ვინც შეისწავლის ადამიანის ქცევას, ვინც მუშაობს ძირითადი ფსიქოლოგიური პრობლემების გადაჭრის ახალ მიდგომებზე.
   ერიქსონის თეორიული მოსაზრებები გამოკვეთილად ”მე”-ს, ეგოს განვითარებას ეხება. მართალია ის ამბობდა, რომ მისი იდეები იგივეა, რაც ფროიდის შემდგომი კონცეფციები ფსიქოსექსუალური განვითარების შესახებ, ერიქსონი მაინც მნიშნელოვნად გასცდა კლასიკურ ფსიქოანალიზს, კერძოდ კი, ქვემოთ განხილულ ოთხ ძირითად პუნქტში:
  პირველ რიგში, მის შრომებში ნათლად ჩანს იდი-დან ეგოზე გადანაცვლება და ამ უკანასკნელზე ყურადღების გამახვილება, რასაც ფროიდი თავისი მოღვაწეობის ბოლო პერიოდში მხოლოდ ნაწილობრივ აღიარებდა. ერიქსონის პოზიციიდან თუ ვიმსჯელებთ, სწორედ ეგო წარმოადგენს ადამიანის ფუნქციონირებისა და ქცევის ძირითად საფუძველს, მამოძრავებელს. 
   იგი განიხილავდა "მეს", როგორც პიროვნების დამოუკიდებელ სტრუქტურას, რომლის განვითარების ძირითად მიმართულებასაც წარმოადგენს სოციალური ადაპტაცია. 
    ადამიანის ბუნებაზე მსგავსი შეხედულება, რომელსაც ეწოდება ეგო-ფსიქოლოგია, იმით განსხვავდება ადრეული ფსიქოდინამიკური აზროვნებისაგან, რომ ეგო-ფსიქოლოგია ადამიანს აღწერს, როგორც მეტად რაციონალურ არსებას, რომელიც გაცნობიერებულ, გააზრებულ გადაწყვეტილებებს იღებს და ასე ჭრის ცხოვრებისეულ პრობლემებს. მაშინ, როცა ფროიდი თვლიდა, რომ ეგო იბრძვის ინსტინქტურ ლტოლვებსა და მორალურ შეზღუდვებს შორის კონფლიქტის გადაწყვეტისათვის.
 ერიქსონი თანახმად, ”ეგო”  ავტონომიური სისტემაა, რომელიც ურთიერთქმედებაშია რეალობასთან,  აღქმის, აზროვნების, ყურადღებისა და მეხსიერების მეშვეობით. ერიქსონი დიდ ყურადღებას აქცევდა ეგოს ადაპტაციურ ფუნქციებს და თვლიდა, რომ ადამიანი გარემოსთან ურთიერთქმედების პროცესში უფრო და უფრო კომპეტენტური ხდება.
მეორე მნიშვნელოვანი  მოსაზრება ისაა, რომ ერიქსონი ყურადღებას ამახვილებს ბავშვის მშობლებთან ინდივიდუალურ ურთიერთობებსა და იმ კულტურული კონტექსტზე, რომელშიც არსებობს ეს ოჯახი. თუკი ფროიდს აინტერესებდა ბავშვის პიროვნებად ჩამოყალიბებაზე მშობლების გავლენა, ერიქსონი ხაზს უსვამს იმ ისტორიულ  და კულტურულ პირობებს, როდესაც ხდება ბავშვის ეგოს ფორმირება. ერიქსონი ეფუძნება სხვადასხვა კულტურის წარმომადგენლებზე დაკვირვებებს, რათა დაასკვნას, რომ მე-ს განვითარება მჭიდროდ არის კავშირში სოციალურ გარემოსა და ღირებულებების სისტემაზე. 
   მესამე მნიშვნელოვანი პუნქტი - ერიქსონის თეორია მოიცავს ინდივიდის მთლიან ცხოვრებისეულ  სივრცეს, ანუ დაბადებიდან სიბერემდე პერიოდს. ფროიდი კი პირიქით, შემოიფარგლებოდა ადრეული ბავშვობის შთაბეჭდილებების გავლენით და გენიტალიური სტადიის შემდგომ განვითარების საკითხს ყურადღებას არ უთმობდა.
  მეოთხე მნიშვნელოვანი პუნქტია ის, რომ ფროიდსა და ერიქსონს განსხვავებული შეხედულებები აქვთ ფსიქოსექსუალური კონფლიქტების ბუნებასა და გადაწყვეტაზე. ფროიდის მიზანი იყო არაცნობიერი ფსიქიკური ცხოვრების პიროვნებაზე გავლენის არსისა და თავისებურებების ახსნა. ასევე იმის ჩვენება, თუ როგორ განაპირობებს ბავშვობის პერიოდში მიღებული ტრავმა ზრდასრულობის ფსიქოპათოლოგიებს. ერიქსონი კი, პირიქით, თავის ამოცანას იმაში ხედავდა, რომ ყურადღება გაემახვილებინა ადამიანის მიერ ფსიქოსოციალური ხასიათის ცხოვრებისეული პრობლემების გადაჭრის შესაძლებლობაზე. მისი თეორიის ქვაკუთხედია "მეს", ეგოს თვისებები, რომლებიც ვლინდება განვითარების სხვადასხვა პერიოდში. 
  ფროიდის ფატალისტური "წინასწარმეტყველება" იმის შესახებ, რომ ადამიანები განწირულნი არიან სოციალურ სფეროში წარუმატებლობისათვის, თუკი მიეცემიან თავიანთ ინსტინქტურ მისწრაფებებს, უპირისპირდება ერიქსონის ოპტიმისტურ დაშვებას, რომ ყოველი პიროვნული და სოციალური კრიზისი წარმოადგენს თავისებურ გამოწვევას, რომელსაც შეუძლია ხელი შეუწყოს ინდივიდის პიროვნულ ზრდას და ცხოვრებისეული წინაღობების გადალახვას.
   იმის ცოდნა, თუ როგორ უმკლავდება ადამიანი ცხოვრების თითოეულ მნიშვნელოვან პრობლემას ან თუ როგორ შეაფერხა ადრეული განვითარების საფეხურზე პრობლემის არაადექვატურად გადაჭრამ მისი შემდგომი ბრძოლისუნარიანობა, წარმოადგენს ერიქსონის აზრით, ადამიანის ცხოვრების გაგების ერთადერთ გასაღებს.
წიგნში "ბავშვობა და საზოგადოება" ერიქსონი ადამიანის ცხოვრებას ეგოს ფსიქოსოციალური განვითარების რვა სტადიად ყოფს (როგორც ამბობენ, "ადამიანის რვა ასაკად").  ერიქსონის თანახმად, ეს სტადიები გენეტიკურად მოცემული გეგმის შედეგია. ეს "პიროვნების გეგმა" ეპიგენეტიკურად იშლება. განვითარების ეპიგენეტიკური კონცეფცია (ბერძნულად"επι"-"შემდგომ", "γενεσιζ" - "დაბადება", "წარმოშობა") ეფუძნება შეხედულებას იმის შესახებ, რომ ცხოვრებისეული ციკლის თითოეული სტადია დგება მისთვის განსაზღვრულ დროს ("კრიტიკული პერიოდი") და ასევე იმას, რომ სრულფასოვნად ფუნქციონირებადი პიროვნება ფორმირდება მხოლოდ ყველა სტადიის თანმიმდევრულად გავლის გზით. 
ერიქსონის თანახმად, ყოველ ფსიქოსოციალურ სტადიას თან ახლავს კრიზისი - ინდივიდის ცხოვრებაში გარდამტეხი მომენტი, რომელიც არის მოცემულ სტადიაზე ინდივიდისადმი წაყენებული სოციალური მოთხოვნებისა და ფსიქოლოგიური მომწიფების შედეგი. სხვანაირად რომ ვთქვათ, ცხოვრების ციკლის რვავე სტადიას ახასიათებს სწორედ მოცემული სტადიისთვის სპეციფიური, ევოლუციური ამოცანა - პრობლემა სოციალურ განვითარებაში. თითოეულ სტადიას გარკვეული მიზანი, დანიშნულება და საფრთხე ახლავს. სტადიები ურთიერთდამოკიდებულია. გვიან სტადიაში წარმატება დამოკიდებულია იმაზე, თუ როგორ მოგვარდა კონფლიქტები ადრეულ სტადიებზე. როგორც ავღნიშნეთ, ყოველ სტადიაზე პიროვნება განვითარების კრიზისს აწყდება. წარმოიქმნება კონფლიქტი პოზიტიურ და ნეგატიურ ალტერნატივებს შორის. გზა კი, რომლითაც პიროვნება კრიზისს გადაჭრის, ხანგრძლივად იქონიებს გავლენას პიროვნების საკუთარ თავზე წარმოდგენასა და შეხედულებაზე, რომელიც მის შესახებ შეექმნა საზოგადოებას. 
ერიქსონის აზრით,  კრიზისი კატასტროფის მომასწავებელი მუქარა კი არაა, არამედ გარდამტეხი მომენტი, მოსახვევი პუნქტია.  ყოველი ფსიქოსოციალური კრიზისი, თუკი განვიხილავთ მას შეფასების თვალსაზრისით, შეიცავს როგორც პოზიტიურ, ისე ნეგატიურ კომპონენტებს. თუ კონფლიქტი დამაკმაყოფილებლად არის გადაჭრილი, მაშინ ეგო  ითვისებს ახალ პოზიტიურ კომპონენტს, მაგალითად, ბაზისურ ნდობას და დამოუკიდებლობას. ეს კი განაპირობებს პიროვნების ჯანსაღ განვითარებას მომავალში და პირიქით, თუკი კონფლიქტი გადაუჭრელი რჩება, ან არადამაკმაყოფილებელ გადაწყვეტას აქვს ადგილი, განვითარებად ეგოს ზიანი ადგება, მასში ნეგატიური კომპონენტი იკიდებს ფეხს. მაგალითად, ბაზისური უნდობლობა, სირცხვილი და ეჭვი.
 მიუხედავად იმისა, რომ პიროვნების განვითარების გზაზე ჩნდება თეორიულად ნაწინასწარმეტყველები და სრულიად განსაზღვრული კონფლიქტები, ეს იმას არ ნიშნავს, რომ წინა სტადიის მიღწევები და წარუმატებლობები აუცილებლად ერთი და იგივეა. თვისებები, რომლებსაც იძენს ეგო ყოველ სტადიაზე, არ ხდის მას ნაკლებ მგრძნობიარეს ახალი შინაგანი კონფლიქტებისადმი ან ცვალებადი პირობებისადმი. ამოცანა იმაში მდგომარეობს, რომ ადამიანმა ადეკვატურად გადაჭრას ყოველი კრიზისი და მაშინ მას ექნება შემდეგ სტადიაზე უფრო მეტად ადაპტირებულად გადასვლის შესაძლებლობა. მომდევნო სტადიაზე ის უფრო მომწიფებული იქნება, უფრო ძლიერი და კომპეტენტური.

პიროვნების განვითარების ფსიქოსოციალური სტადიები:

     
პირველი სტადია: ბაზისური ნდობა - უნდობლობა
(0-დან 12-18 თვე)
 პირველი ფსიქოსოციალური სტადია მოიცავს ცხოვრების პირველ წელს. ერიქსონის მიხედვით, ამ პერიოდში ჯანსაღი პიროვნების ფორმირების ქვაკუთხედია ნდობის ზოგადი გრძნობა. სხვა მეცნიერები ამავე მახასიათებელს უწოდებენ "დარწმუნებულობას". ჩვილი, რომელსაც აქვს ბაზისური ნდობა, სოციალურ სამყაროს აღიქვამს, როგორც უსაფრთხო, სტაბილურ ადგილს, ადამიანებს კი - მზრუნველ და სანდო არსებებად.
ერიქსონის თანახმად, ბავშვის სამყაროსადმი და სხვა ადამიანებისადმი ნდობის დონეს განაპირობებს მის მიერ მიღებული დედობრივი მზრუნველობის ხარისხი.
განვითარების ამ სტადიაზე ხდება სენსორული სისტემების მომწიფება. ვითარდება მხედველობა, სმენა, ყნოსვა, გემო, შეხება. ბავშვი შეიმეცნებს გარემოს. ერიქსონი  ხაზგასმით აღნიშნავს, რომ ჩვილები უნდა ენდობოდნენ არა მხოლოდ გარე სამყაროს, არამედ შინაგან სამყაროსაც. მათ უნდა ისწავლონ, ენდონ საკუთარ თავს და განსაკუთრებით, უნდა გამოიმუშაონ საკუთარი ორგანიზმის ეფექტიანად ფუნქციონირების  უნარი. განვითარების ამ სტადიაზე (ისევე, როგორც ყველა სხვა სტადიაზე) არის განვითარების 2 გზა: პოზიტიური და ნეგატიური.
განვითარების კონფლიქტი: შემიძლია ვენდო გარემოს?
პოზიტიური მხარე: ბავშვი იღებს ყველაფერს რაც მას სჭირდება. ბავშვის ყველა მოთხოვნილება მალე კმაყოფილდება. ყველაზე დიდ ნდობას და მიჯაჭვულობას ბავშვი განიცდის დედის მიმართ (შემდეგ მის ცხოვრებაში გაჩნდებიან - მამა, ბებია, ბაბუა და ა.შ.), ამიტომ მნიშვნელოვანია მას ჰქონდეს დედასთან იმდენი კონტაქტი, რამდენიც მას სჭირდება. ეს კი იწვევს გარემოსადმო ბავშვის ნდობის ჩამოყალიბებას. შედეგად, ბავშვს უყალიბდება თბილი, ღრმა, ემოციური ურთიერთობები გარშემო მყოფი ადამიანების მიმართ. პატარას ლაპარაკი რომ შეეძლოს, იტყოდა: ”მე ვუყვარვარ, ჩემზე ზრუნავენ, მე დაცულად ვგრძნობ თავს, გარემოს შეიძლება ენდო”.
ნეგატიური მხარე:  დედა მექანიკურად უვლის ბავშვს. მისი ყურადღების ცენტრშია არა ბავშვი, არამედ პირადი პრობლემები, კარიერა, ახლობლებეთან ურთიერთობის გარკვევა და ა.შ. შედეგად, ბავშვს უყალიბდება უნდობლობა, ეჭვი, შფოთვა გარემოს მიმართ. მომავალში მათ უჭირთ თბილი, ემოციური ურთიერთობების დამყარება. ისინი განიცდიან ძლიერ იმპულსს, როგორც საკუთარი თავის, ასევე სხვების კონტროლის.
კონფლიქტის პოზიტიურად გადაჭრის შემთხვევაში, ბავშვს უყალიბდება - ნდობა.

მეორე სტადია: ავტონომია, დამოუკიდებლობა - სირცხვილი და ეჭვი
(მოიცავს 18 თვიდან 3 წლამდე პერიოდს)
ამ სტადიაზე ყალიბდება ბავშვის ავტონომია და დამოუკიდებლობა. ბავშვი სწავლობს სიარულს, გაღებას, დახურვას, სროლას და ა.შ. ბავშვებს სიამოვნებთ და ეამაყებათ თავისი ახალი უნარები და ცდილობენ ყველაფერი დამოუკიდებლად გააკეთონ. მაგალითად, დაიბანონ პირი, ჭამონ, ჩაიცვან და ა.შ. ბავშვი ამბობს: ”მე თვითონ”.
 როდესაც ბავშვი ისწავლის საკუთარი სხეულის შესაძლებლობათა მართვას, ის გარე სამყაროს შესწავლას იწყებს. ამ ასაკში ის გამუდმებით იკვლევს გარემოს. ამასთან, ავლენს საკუთარ ინტერესებს. მაგალითად,  განსაკუთრებით  მოსწონს სიმღერა, ცეკვა ან ხატვა. 
ბავშვი სწავლობს საკუთარი შესაძლებლობების მართვას, უუმჯობესდება კუნთების კოორდინაცია და თუ ამ დროს მშობელი ან მზრუნველი წაახალისებს ბავშვის დამოუკიდებელ აქტიობას (მათ შორის, თავის მოვლის ძირითად კომპონენტებსაც - ჩაცმას, ჭამას და ა.შ.), ამ შემთხვევაში ბავშვს უვითარდება დამოუკიდებლობის, ავტონომიურობის განცდა. ის ფიქრობს, რომ შეუძლია პრობლემები თავად მოაგვაროს. მაგრამ როდესაც მშობელი შვილისგან მოითხოვს მეტისმეტად ბევრს ან მეტისმეტად ცოტას და ყველაფერს თვითონ აკეთებს, ბავშვს უყალიბდება სირცხვილის განცდა და ეჭვი, რომ მას საკუთარი ძალებით პრობლემების მოგვარება არ შეუძლია.
განვითარების კონფლიქტი: შემიძლია საკუთარი სხეულის და ქცევის მართვა?
პოზიტიური მხარე: ბავშვს უყალიბდება დამოუკიდებლობა და ავტონომია. ეყრება საფუძველი თავისუფალ თვითგანცდას და თანამშრომლობას, ფორმირდება თვითკონტროლი და ნებისყოფა.
მშობლები აძლევენ ბავშვს უფლებას გააკეთოს ის, რაც მას დამოუკიდებლად შეუძლია, არ ზღუდავენ მის აქტიობას და ამავე დროს აკონტროლებენ და იცავენ მას საშიში აქტიობებისაგან.
ბავშვი ამბობს: ”შეხედე, რა კარგად გამომდის! მე შემიძლია საკუთარი თავის კონტროლი”
ნეგატიური მხარე: მშობლები ზღუდავენ ბავშვის აქტიობას. მშობელი მოუთმენელია და აკეთებს ბავშვის მაგივრად იმას, რისი გაკეთებაც ბავშვს თვითონ შეუძლია. მშობელი არცხვენს ბავშვს უნებლიე მარცხის გამო (მაგალითად, გატეხა ჭიქა), ან ელიან ბავშვისგან ისეთ საქმიანობას, რომლის გაკეთებაც მას ჯერ არ შეუძლია.
ბავშვი ხდება გაუბედავი, სხვებზე დამოკიდებული, უყალიბდება სხვების მიმართ სირცხვილის გრძნობა. ბავშვი ამბობს: ”მე არ გამომივა”, ”მე არასაკმარისად კარგი ვარ”, ”მე უნდა ვაკონტროლო ყველაფერი, რასაც ვაკეთებ”, მე მრცხვენია გამოვთქვა ჩემი სურვილი”. 
მომავალში ასეთ ბავშვებს უჭირთ საკუთარი გრძნობების და სურვილების გამოხატვა; ეშინიათ, რომ მათ მიატოვებენ; ავლენენ გადაჭარბებულ (შემაწუხებელ) მზრუნველობას სხვების მიმართ; არ აძლევენ საკუთარ თავს უფლებას გააკეთონ რაიმე მათთვის მნიშვნელოვანი და მიღონ სიამოვნება.
კონფლიქტის პოზიტიურად გადაჭრის შემთხვევაში, ბავშვს უყალიბდება - ნებისყოფა

მესამე სტადია: ინიციატივა - დანაშაულის გრძნობა
( 3-დან 6 წლამდე)
 ამ სტადიაზე ბავშვის ავტონომიურობას ემატება ინიციატივა (ახალი აქტიობის დაწყების სურვილი), მიზნობრიობის განცდა - რაიმე საქმის ენერგიულად დაწყებისა და აქტიობის სურვილი. ბავშვს აქტიობა გადააქვს საკუთარი სხეულის გარეთ. ის ეცნობა სამყაროს და მასზე ზემოქმედებას. 
ბავშვები იწყებენ მცირე ამოცანების დაგეგმვას, შესრულებას. სწავლობენ მათ გარშემო არსებული პროფესიებისა და ხელობების ძირითად ელემენტებს. პარალელულად იწყებენ მოქმედებას ამა თუ იმ მიზნის შესასრულებლად. ამ დროს მათთვის დანაშაულის განცდა ახალი, გაუგებარი ემოციაა, თუმცა ეს გრძნობა შეიძლება გაუჩნდეთ, თუ მათმა ინიციატივამ სასურველი შედეგი ვერ გამოიღო.
 ამ პერიოდშივე ბავშვებს ნელ-ნელა უვითარდებათ სამართლიანობის გრძნობა. ამ ასაკში ბავშვი სწავლობს ლიდერის როლის მორგებას, ინიციატივის გამოჩენას მიზნის მისაღწევად. მშობელმა ერთის მხრივ, უნდა მიიღოს და აღიაროს ბავშვის აქტიობის სურვილი, მეორე მხრივ, კი გაიაზროს, რომ მის ნებისმიერ იმპულსს ვერ დააკმაყოფილებს. მშობელმა უნდა იპოვოს ოქროს შუალედი - თვალი ადევნოს ბავშვს, აქტიური ჩარევის გარეშე.
 კარგი იქნება, თუ ამ პერიოდისთვის მშობლები შვილებს განუვითარებენ დამოუკიდებლობისა და ორგანიზების უნარ-ჩვევებს. მათ ხელი უნდა შეუწყონ ბავშვბის ინიციატივას, მიაჩვიონ ისინი რეალისტური გეგმების განხორციელებას. თუ მშობელმა არ მისცა ბავშვს დამოუკიდებლად მოქმედების უფლება, თუ მათ ბავშვის წამოწყება სისულელედ, აბეზრობად მიიჩნიეს, ბავშვს განუვითარდება დანაშაულის გრძნობა საკუთარი საქციელისა და იდეების გამო.
განვითარების კონფლიქტი: შემიძლია გავხდე მშობლებისგან დამოუკიდებელი და შევისწავლო ჩემი შესაძლებლობები? 
პოზიტიური მხარე: ბავშვს შეუძლია გამოავლინოს ინიციატივა მოტორულ აქტიობაში. თავისი სურვილით შეუძლია - ირბინოს, იხტუნოს, იაროს ველოსიპედით, ითამაშოს და ა.შ. მშობლები მზად არიან უპასუხონ ბავშვის შეკითხვებს (ინტელექტუალური აქტიობა).
ნეგატიური მხარე: თუ მშობლები აჩვენებენ ბავშვს, რომ მისი მოტორული აქტიობა არ არის სასურველი, ხოლო მისი შეკითხვები მომაბეზრებელია, ბავშვს უჩნდება დანაშაულის განცდა, რომელიც მიყვება მთელი ცხოვრების განმავლობაში.
მშობლების გამონათქვამები: ”შენ ჯერ პატარა ხარ”, ”შენთვის არ შეიძლება”, ”ხელს ნუ კიდებ”, ”მაინც არ გამოგივა, მომეცი მე გავაკეთებ”, ხელს უწყობს ბავშვებში დანაშაულის გრძნობის ფორმირებას. მომავალში ასეთი ბავშვები ავლენენ რიგიდულ, პედანტურ ქცევას. ეშინიათ ახალი საქმის დაწყება, აკლიათ გამბედაობა და მიზანმიმართულობა.
კონფლიქტის პოზიტიურად გადაწყვეტის შემთხვევაში ბავშვს უყალიბდება - მიზანი.


მეოთხე სტადია: შრომისმოყვარეობა - არასრულფასოვნება
( 6-დან 12 წლამდე)
  ამ პერიოდში ბავშვებს შეუძლიათ იშრომონ ბევრი და ბეჯითად, რათა დაიმსახურონ პატივისცემა, გააკეთონ საკუთარი საქმე კარგად და სწორად. მათ უკვე შეუძლიათ საქმის განაწილება და გუნდური მუშაობის ძირითადი პრინციპების დაკმაყოფილება. 
როცა ბავშვი სკოლაში იწყებს სიარულს, მისი გონებრივი შესაძლებლობები ოპერაციამდელი აზროვნებიდან, კონკრეტულ ოპერაციულში გადადის, იზრდება მეხსიერების მოცულობაც. ბავშვები ყოველდღე ატარებენ რამოდენიმე საათს სკოლის ახალ ფიზიკურ და სოციალურ გარემოში. მათ თავიდან უნდა გაიარონ წინა ფსიქოსოციალური განვითარების სტადიები, უცნობ სასკოლო გარემოში. მათ უნდა ისწავლონ ახალი უფროსების ნდობა, იმოქმედონ დამოუკიდებლად უფრო რთულ გარემოში და გამიჩინონ ინიციატივა, სკოლის (მათთვის ახალ) წესების შესატყვისად.
ახალი ფსიქოსოციალური სირთულე არის ის, რასაც ერიქსონი უწოდებს შრომისმოყვარეობას არასრულფასოვნების განცდის საპირისპიროდ. ბავშვები ხედავენ კავშირს ნებისყოფასა და შესრულებულ სამუშაოს შორის. თუ ბავშვს აქვს უნარი სათანადო დონეზე გაართვას თავი სასწავლო პროცესს, ჯგუფურ აქტიობასა და თანატოლებთან ურთიერთობას, ეს ზრდის მასში კომპეტენტურობის განცდას. ახალ მოთხოვნებთან დაკავშირებულმა სიძნელეებმა, შესაძლოა ბავშვში არასრულფასოვნების გრძნობა გამოიწვიოს. მნიშვნელოვანი ხდება საკუთარი თავის თანატოლებთან შედარება. ბავშვმა უნდა გამოიმუშაოს ახალი უნარ-ჩვევები (მაგალითად, ისწავლოს წერა, კითხვა, ანგარიში და ა.შ.), ამავე დროს მას სხვებს ადარებენ, რაც წარუმატებლობის რისკს ქმნის.
თუ ბავშვები წავახალისეთ კარგი საქციელის ჩადენისას, გარკვეული უნარ-ჩვევების შეძენისას და გაუმჯობესებისას, მათი მოტივაცია გაიზრდება და ისინი უფრო ნაყოფიერად იშრომებენ, უფრო ბეჯითად და მეტ დროს დაუთმობენ იმ საქმიანობას, რაც კარგად გამოსდით.
ბავშვები ეცნობიან ხელოვნების, სპორტის, მეცნიერების სხვადასხვა დარგს.  თუ მათ შევუზღუდეთ ხედვის არეალი, არ მივეცით საშუალება გაეცნონ სხვადასხვა პროფესიასა და ხელობას, მოტივაცია და თვითშეფასება დაუქვეითდებათ, მოეშვებიან და მათი პროდუქტიულობაც მოიკლებს. ასეთი ადამიანები დუნე ცხოვრების სტილს ირჩევენ. ამიტომ აუცილებელია ბავშვის ინტერესების სფეროს განვითარება და ხელშეწყობა.
განვითარების კონფლიქტი: მაქვს უნარები?
პოზიტიური მხარე: როცა ბავშვს მხარს უჭერენ სხვადასხვა აქტიობის განხორციელებაში, აქებენ და აჯილდოვებენ მას.
ნეგატიური მხარე:  თუ მშობლები აღიქვამენ ბავშვის სხვადასხვა აქტიობას როგორც უსარგებლოს, თუ ბავშვი ითვისებს სასწავლო მასალას სხვა ბავშვებთან შედარებით უფრო ნელა, ეს ხელს უწყობს არასრულფასოვნების განცდის ფორმირებას. განსაკუთრებით საზიანოა უფროსების მხრიდან ნეგატიური შეფასება.
მომავალში ასეთი ბავშვები სოციალურ სიტუაციებში თავს არაკონფორტულად გრძნობენ, გადაჭარბებულად აკრიტიკებენ სხვებს და მუდმივად უკმაყოფილონი არიან საკუთარი თავით.
კონფლიქტის პოზიტიურად გადაწყვეტის შემთხვევაში ბავშვს უყალიბდება -კონპეტენტურობა.


მეხუთე სტადია: პიროვნების იდენტობა -  როლების აღრევა
(12-19 წელი)

 იდენტობა  (ლათ. Idem) - იგივე, მსგავსი. ამა თუ იმ სოციალური ჯგუფისადმი მიკუთვნებულობის განცდა.
 იდენტობა არის ადამიანის ფსიქოლოგიური წარმოდგენა საკუთარ „მე“-ზე, როგორც სუბიექტურად აღქმულ მთლიანობასა და ინდივიდუალურობაზე, რომლის მეშვეობით პიროვნება საკუთარ თავს აიგივებს გარკვეულ ტიპოლოგიურ კატეგორიასთან (სახელმწიფო, სოციალური სტატუსი, კულტურა, ეროვნება, ასაკი, სქესი, პროფესია და ა. შ.).  გამოყოფენ: სოციალურ, კულტურულ, ეთნიკურ, ჯგუფურ იდენტობებს. იდენტობის მექანიზმი გადამწყვეტ როლს თამაშობს სოციალური სტრუქტურისა და კულტურული ტრადიციების შენარჩუნების, გადაცემის პროცესში. 
იდენტობა დაკავშირებულია ადამიანის ცხოვრებაში არსებულ მთავარ კითხვასთან - „ვინ ვარ მე?” 
ადამიანი საკუთარ იდენტობას ამა თუ იმ ჯგუფისადმი მიკუთვნებულობით საზღვრავს. ცხოვრების მანძილზე ამ ჯგუფების რაოდენობა იზრდება. ადამიანს ერთდროულად რამდენიმე იდენტობა აქვს, მაგალითად,  იგი დაკავშირებულია ოჯახთან, როგორც შვილი, მეუღლე, ძმა ან და, მამა ან დედა; ამავე დროს ის, თავის ოჯახთან ერთად, რომელიმე სოციალურ, ეთნიკურ და რელიგიურ ჯგუფთან აიგივებს თავს, რომელიმე ქვეყნისა და რეგიონის მცხოვრებია, რომელიმე პროფესიულ საზოგადოებას და ასაკობრივ ჯგუფს მიეკუთვნება. ეს ჩამონათვალი კიდევ შეიძლება გაგრძელდეს, ან მისი შემადგენელი ელემენტები შეიცვალოს. მაგალითად, ქალაქ თბილისის მცხოვრები საკუთარ იდენტობას განსაზღვრავს როგორც - თბილისელი, ვაკელი, ქართველი, მართმადიდებელი.
იდენტობა განსაზღვრავს ადამიანის ქცევას. რამდენადაც ერთი და იგივე პიროვნება ერთდროულად რამდენიმე იდენტობის მატარებელია, მისი ქცევა განსხვავებულია სხვადასხვა ვითარებაში. მაგალითად, იგი სხვადასხვაგვარად იქცევა როგორც დედა და როგორც თანამშრომელი, როგორც შვილი და როგორც მოსწავლე. 
ჩაცმულობით, ვარცხნილობით, მაკიაჟით, აქსესუარებით ჩვენ შეგვიძლია მივხდეთ როგორია ადამიანის იდენტობა - მისი სოციალური სტატუსი, რელიგიური შეხედულებები, ეთნიკური კუთვნილება და ა.შ.
 სოციალიზაცია მთელი ცხოვრების მანძილზე გრძელდება. შესაბამისად, ადამიანის იდენტობა მუდმივად ივსება და იცვლება.

       მოზარდის მთავარ ამოცანას წარმოადგენს საკუთარი თავის შესახებ ამ დროისთვის დაგროვილი ინფორმაციის გაერთიანება (თუ როგორები არიან ისინი როგორც შვილები, დები, ძმები, სპორცმენები და ა.შ.) და ამ მრავალი იერსახის ინტეგრირება პიროვნულ იდენტობაში, რომელიც წარმოადგენს, როგორც წარსულის, ასევე მისგან ლოგიკურად გამომდინარე მომავლის ინტეგრირებას.
იდენტობის ჩამოყალიბება ანუ თვითგამორკვევა ხანგრძლივი, რთული და ხშირად მტკივნეული პროცესია.
 ამ ასაკისთვის ბავშვებს უძლიერდებათ განცდა, რომ მათთვის მნიშვნელოვანი და ფასეულია სხვების აზრი მათ შესახებ. ამ ასაკში მოზარდები ხშირად განიცდიან იმედგაცრუებას, აქვთ ერთმანეთში არეული გრძნობებისა და ემოციების ნაზავი. 
ერიქსონის მიხედვით, ამ პერიოდისთვის მოზარდების უმეტესობას უჩნდება იდენტობის განცდა. თუ მოზარდმა ვერ შეძლო საკუთარი იდენტობის განსაზღვრა, განუვითარდება იდენტობის კრიზისი.
 განვითარების მეხუთე სტადია ერთგვარი გზაჯვარედინია. ამ პერიოდში მოზარდის ორგანიზმში  ხდება დიდი ბიოლოგიური და ფიზიკური ძვრები, ხდება სქესობრივი მომწიფება, ყალიბდება გენდერული იდენტობა. 
ადამიანის მიერ საკუთარი თავის იდენტიფიცირებას მისი სქესისთვის კულტურით განსაღვრულ როლთან, გენდერული იდენტობა ეწოდება. 
 ერიქსონი მიიჩნევდა, რომ ამ პერიოდში მოზარდს აქვს საკმარისი დრო, რათა მოახდინოს საკუთარი შესაძლებლობების, ინტერესების კომბინირება და გააცნობიეროს - ვინ არის და რა სურს. მოზარდი სვამს კითხვებს: - ვინ არის და ვინ იქნება მომავალში? ბავშვია თუ მოზრდილი? რას ფიქრობენ მასზე სხვები?
ხვდება რა სირთულეებს იდენტობის გარკვევაში, მოზარდი ეძებს დაცულობას, ამიტომ უნდა, რომ დაემსგავსოს თანატოლებს. მას უნვითარდება სტერეოტიპული ქცევა, ხდება სხვადასხვა დაჯგუფების წევრი. მოზარდი თვითონ ირჩევს საკუთარ იდეოლოგიას და ამიტომ, ხშირად ხდება კონფლიქტი მოზარდებსა და უფროსებს შორის.
იდეოლოგია ერიქსონის მიხედვით, არის ღირებულებათა ნაკრები, რომელიც ასახავს რელიგიურ, მეცნიერულ და პოლიტიკურ აზროვნების კულტურას. იდეოლოგია იძლევა პასუხს კითხვაზე: ”ვინ ვარ მე?”, ”საით მივდივარ?”
განვითარების კონფლიქტი: ვინ ვარ მე?
პოზიტიური მხარე: თუ მოზარდი წარმატებით გადაჭრის ფსიქოსოციალურ იდენტიფიკაციას, მას გაუჩნდება განცდა - ვინ არის, სად არის და საით მიდის.
ნეგატიური მხარე: თუ მოზარდი ვერ მოახერხებს იდენტობის ჩამოყალიბებას, მაშინ ადგილი ექნება როლების აღრევას - ვინ არის და რომელ გარემოს ეკუთვნის.
მომავალში ისინი ავლენენ რიგიდულობას, კონფორმიზმს - ოჯახის, ეთნიკური, კულტურული, სოციალური ნორმების მიმართ. მათთვის დამახასიათებელია პროტესტი ან კონფორმიზმი ავტორიტეტების მიმართ.
კონფლიქტის პოზიტიურად გადაწყვეტის შემთხვევაში მოზარდს უყალიბდება -  ერთგულება. ერთგულება გულისხმობს საკუთარი მიჯაჭვულობებისადმი და დაპირებებისადმი ერთგულებას, ღირებულებათა ეგო-სისტემაში  არსებული წინააღმდეგობების მიუხედავად. ერთგულება იდენტობის ქვაკუთხედია. ის წარმოადგენს ადამიანის შესაძლებლობას დაემორჩილოს საზოგადოებრივ მორალს, ეთიკასა და იდეოლოგიას.

ერიქსონის შრომებზე დაყრდნობით მარსიამ შემოგვთავაზა ეგო-იდენტობის სტატუსების კონცეფცია. მან გამოყო 4 იდენტობის სტატუსი: დიფუზური იდენტობა, წინასწარი იდენტობა, მორატორიუმი და მიღწეული იდენტობა.
ეს 4 სტატუსი აღწერილია, დახასიათებულია 2 პარამეტრით: კრიზისი და გადაწყვეტილების მიღება (პროფესიული საქმიანობა და იდეოლოგია, რომელშიც შედის რელიგია და პოლიტიკა).
კრიზისი გულისხმობს იმას, რომ ადამიანი ფიქრობს, რომელი პროფესია აირჩიოს, რომელი ღირებულებებით და რწმენებით იცხოვროს.
გადაწყვეტილების მიღება გულისხმობს - გადაწყვეტილების მიღებას პროფესიის არცევაში და იდეოლოგიაში, ასევე მიღებული გადაწყვეტილების განხორციელებისთვის სტრატეგიების შემუშავებას.
უნდა აღინიშნოს, იდენტობის კრიზის ერიქსონი მიიჩნევდა ნორმალურ მოვლენად და აუცილებელ პირობად იდენტობის ფორმირებისათვის. 
იდენტობის ფორმირებაზე გავლენას ახდენს: მოზარდის კოგნიტური შესაძლებლობები, სასწავლო გარემო, აღზრდა და სოციოკულტურული ფაქტორები.
გაზრდილ გონებრივ შესაძლებლობებს მოზარდი იყენებს ინტელექტუალური და მორალური ძიებისთვის. შემეცნებითი აქტიობა საშუალებას აძლევს მას არა მხოლოდ ისწავლოს კონკრეტული სასწავლო საგნები, არამედ გაეცნოს სოციალურ სამყაროს. თავიდან მოზარდი ადარებს თავის შეხედულებას ”იდეალური უფროსების” შესახებ, თავის მშობლებს და კრიტიკულია როგორც მათ მიმართ, ასევე სოციალური ინსტიტუტების და მათ მიერ დეკლარირებული ღირებულებების მიმართ. მას აინტერესებს მორალი, პოლიტიკა, სოციალური საკითხები.
სასწავლო გარემო - სწავლობს რა სხვადასხვა სასწავლო საგნებს და ეცნობა გამოჩენილი მეცნიერების მოსაზრებებს, მოზარდს უჩნდება სურვილი წარმატების მიღწევის, რაც სტიმულს აძლევს იდენტობის ფორმირებას.
აღზრდა. ოჯახური სიტუაცია გავლენას ახდენს მოზარდის იდენტობის ფორმირებაზე. თუ მოზარდს ცუდი ურთიერთობა აქვს მშობლებთან, ამან შეიძლება გამოიწვიოს დიფუზური იდენტობის ფორმირება. ასევე გადაჭარბებულმა მიჯაჭვულობამ მშობლებთან, შეიძლება გამოიწვიოს წიმასწარი იდენტობის ფორმირება. დემოკრატიული ურთიერთობები ოჯახში კი ხელს უწყობს მიღწეული იდენტობის ფორმირებას.
სოციოკულტურული ფაქტორები, ტრადიციები, განწყობები - ვიცხოვრო ისე როგორც ჩემი წინაპრები ცხოვრობდნენ. ამ შემთხვევაში ბავშვები ასრულებენ იმ როლებს, რომელიც წინასწარ არის განსაზღვრული უფროსების მიერ. 
განვიხილოთ თითოეული იდენტობის სტატუსი:
დიფუზური იდენტობის სტატუსი (Diffusions). პიროვნება არ აანალიზებს თავის არჩევანს და ქმედებებს, არ ფიქრობს ვინ არის და რა უნდა ცხოვრებაში, არ გააჩნია კონკრეტული მიმართულება, არ აქვთ მომავლის იმედი.
იდენტობის ეს სტატუსი ადრეული მოზარდობის ასაკისთვის სრულიად მისაღებია. მაგარამ ასაკის მატებასთან ერთად, საზოგადოება მოითხოვს მაზარდებისგან გადაწყვეტილების მიღებას. თუ აღნიშნული მდგომარეობა დიდხანს გრძელდება, ეს გამოიწვევს სულიერ დისკომფორტს, ხოლო დისკომფორტის მოხსნას ადამიანები ალკოჰოლითა და ნარკოტიკებით ცდილობენ. 
ადამიანს არ აქვს ვალდებულების გრძნობა, არ აქვს ოცნება და ღირებულებებისა და როლების მინიმალური (ან სრულიად არ აქვთ) რაოდენობა.
წინასწარი იდენტობის სტატუსი (Foreclosures). მოზარდი არ ცდილობს სხვადასხვა იდენტობის ცხოვრებაში გამოყენებას და არც ალტერნატიულ არჩევანზე ფიქრობს. ისინი უბრალოდ იღებენ სხვის მიზნებს, ფასეულობებს და ცხოვრების სტილს. როგორც წესი, ესენი არიან მშობლები, მაგრამ ზოგჯერ შეიძლება იყვნენ ექსტრემისტული დაჯგუფებები ან კერპები. მაგალითად, მოზრდი ამბობს: ”ჩემი მშობლები პედაგოგები არიან, ამიტომ მეც პედაგოგი ვიქნები”. ასეთი მოზარდები მეტწილად არატოლერანტულები, დოგმატურები და დაძაბულები არიან.
იდენტობის ამ ფორმას ადგილი აქვს მაშინ, როდესაც ბავშვი ძლიერ იდენტიფიკაციას განიცდის მისსავე სქესის მშობელთან. ამ შემთხვევაში მოზარდს უჭირს გამიჯვნა, რომელია მის მიერ დასახული გეგმები და რომელი მისი მშობლების მიერ. მიუხედავად იმისა, რომ ამგვარი მდგომარეობა საზოგადოების მხრიდან პოზიტიურად განიხილება, მარსია მიიჩნევს, რომ მათთან ფსიქოლოგიური მომწიფება არ მიმდინარეობს. ასეთი ადამიანები დამოკიდებული არიან ”ავტორიტეტებზე”, ”მნიშვნელოვან სხვებზე” და უჭირთ დამოუკიდებლად გადაწყვეტილიბის მიღება.
მოზარდმა მიიღო გადაწყვეტილება, მაგრამ არ გაუვლია კრიზისის პერიოდი. მან გააკეთა არჩევანი სხვების გავლენით და არა დამოუკიდებლად.
მორატორიუმი (Moratoriums). ეს არის შესწავლა/გაანალიზების პროცესი, რასაც პიროვნული და პროფესიული არჩევანი მოსდევს. მოზარდი სვამს კითხვებს, აფასებს თავის არჩევანს, კრიტიკულია ზოგიერთი საკუთარი იდეის მიმართ. 
   მორატორიუმი არის გადადებული იდენტობა. მოზარდი ირჩევს სხვადასხვა როლს, სანამ საბოლოო არჩევანს გააკეთებს. ამ დროს მოზარდები კრიზისის მდგომარეობაში არიან, განიცდიან შფოთვას. სწორედ ამ დროს ახასიათებთ მოზარდებს ნეგატივიზმი, მეამბოხეობა. ზოგი ამ პროცესს იქამდე ”ჭიმავს”, სანამ სიტუაცია თავად არ უბიძგებს მათ გარკვეული გადაწყვეტილებისკენ. ეს მტკივნეული პროცესია, თუმცა ამგვარი ძიების შედეგად მოზარდები საკუთარ თავს პოულობენ. იდენტობის ეს სტატუსი უფროსი მოზარდებისთვის არის დამახასიათებელი.
ერიქსონს მიაჩნია, რომ მოზარდები მორატორიუმის დროს კრიზისს განიცდიან. დღეს ეს პერიოდი კრიზისად აღარ მიიჩნევა, რადგან მორატორიუმის დროს მიღებული გამოცდილება შემეცნებითი პროცესია და არა ”ტრავმული გადატრიალება”.

მიღწეული იდენტობის სტატუსი (Achieves). ალტერნატივების განხილვის შემდეგ მოზარდი აკეთებს არჩევანს და იღწვის მის განსახორციელებლად. ადამიანმა გაიარა კრიზისი და აირჩია პროფესია და იდეოლოგია.

კრიტიკა
მარსიას თეორიის მიმართ არსებობს ბევრი შენიშვნა. კერძოდ ის, რომ არ არის აუცილებელი ადამიანმა ყველა სტადია გაიაროს; სტადიების გავლა დამოკიდებულია კულტურაზე; შეიძლება ადამიანი შეჩერდეს რომელიმე სტადიაზე ან მორატორიუმი გარეშე მიაღწიოს იდენტობას. ასევე მიღწეული იდენტობის შემდეგ ადამიანმა შეიძლება თავიდან გაიაროს აღნიშნული სტადიები.



მეექვსე სტადია: სიახლოვე, ინტიმურობა - სიმარტოვე,იზოლაცია
(ადრეული მოზრდილობა, 20 - 25 წელი)

 ცხოვრების იმ ეტაპის შემდეგ, როცა ადამიანი არკვევს, ვინ არის და „საით მიდის", იწყება მისი ინტიმური ცხოვრების გადაწყვეტის პერიოდი. ინტიმურობა ერიქსონის მიხედვით, არის გრძნობა, რომელსაც განვიცდით მეუღლის, მეგობრის, ნათესავის, მშობლების მიმართ. ერიქსონი განსაკუთრებულ ყურადღებას ამახვილებს, ინტიმურობაზე, რომელიც წარმოადგენს მყარი ქორწინების პირობას. იმისათვის, რომ გქონდეს პარტნიორთან ნამდვილი ინტიმური ურთიერთობა, პიროვნებამ უნდა იცოდეს ვინ არის და რას წარმოადგენს. ინტიმური ურთიერთობის ჩამოყალიბებისათვის, მნიშვნელოვანია წინა 5 კონფლიქტის წარმატებული გადაწყვეტა. მაგალითად, თუ ადამიანი არ ენდობა სხვა ადამიანებს, გაუჭირდება სხვა ადამიანის შეყვარება; თუ ადამიანმა უნდე აკონტროლოს საკუთარი თავი, გაუჭირდება სხვას მისცეს დაახლოვების უფლება; თუ ადამიანი არაადექვატურად განიცდის თავს, გაუჭირდება სხვასთან სიახლოვე; თუ ადამიანს არ აქვს იდენტობა ჩამოყალიბებული, გაუჭირდება გაუზიაროს სხვას საკუთარი ”მე”.
 ეს ეტაპი ბევრს 30 წლისთვის უკვე გადაწყვეტილი აქვს. ამ დროისთვის ან უკვე უყვარდებათ და ქმნიან ოჯახს, ან მარტო რჩებიან. წყვეტენ, ცხოვრება მარტო გააგრძელონ თუ თანამგზავრის თანხლებით. ამ დროისთვის ადამიანები მზად არიან, დაამყარონ და შეინარჩუნონ ახლო ინტიმური ურთიერთობები, იგრძნონ და შეასრულონ ვალდებულებები სხვების მიმართ. აყალიბებენ რეციპროკულ (თანაზიარ) ურთიერთობებს (მეგობრობის ან ქორწინების სახით). თუ პიროვნებამ ვერ ჩამოაყალიბა ინტიმური ურთიერთობა (ხშირად ეს საკუთარი არჩევნით ხდება), იგი იზოლაციაში ექცევა.
განვითარების კონფლიქტი: შემიძლია თუ არა მქონდეს ინტიმური ურთიერთობები?
პოზიტიური მხარე:  სიყვარული. ერიქსონი განიხილავს სიყვარულს (რომანტიულ და ეროტიულ შინაარსთან ერთად), როგორც უნარს ამ ურთიერთობის ერთგულებისა, მაშინაც კი, თუ ეს ურთიერთობა მოითხოვს თავგანწირვას და თმენას. სიყვარულის ეს ფორმა ვლინდება ურთიერთზრუნვაში, პატივისცემაში და პასუხისმგებლობაში სხვა ადამიანის მიმართ.
ნეგატიური მხარე: ადამიანები შედიან ფორმალურ, ზერელე ურთიერთობებში, ვინაიდან ნამდვილი ინტიმურობა მათთვის რისკის შემცვლელია.
კონფლიქტის პოზიტიურად გადაწყვეტის შემთხვევაში ადამიანს უყალიბდება: სიყვარული.
 

მეშვიდე სტადია: ზრუნვა, გენერაციულობა - სტაგნაცია
(შუა ხნის ასაკი, 26-დან 65 წლამდე)

ადამიანი ინტერესდება სხვა ადამიანების ბედით (არა მხოლოდ საკუთარი ოჯახის წევრებით), ფიქრობს საზოგადოების მომავალზე. გენერაციულობა ვლინდება, როგორც ზრუნვა მომავალ თაობაზე. 
გენერაციულობა გულისხმობს მომდევნო თაობების დახმარებას, მართვას (ნაწილობრივ), სოციალურად ღირებული საქმის შესრულებას. თუ ადამიანი გამოკვეთილად ეგოცენტრულია და არ სურს, საზოგადოებას სარგებლობა მოუტანოს, უვითარდება სტაგნაციის განცდა.
შუა ხნის ასაკის ცენტრალური ამოცანებია: შეინარჩუნოს ჯანსაღი ცხოვრების მოდელი; განუვითარდეს პარტნიორთან (მეუღლესთან) ერთიანობის განცდა; დაეხმაროს ბავშვებს გაზრდაში და აღზარდოს პასუხისმგებლობის გრძნობის მქონე ადამიანებათ; შექმნას კომფორტული ოჯახი; იამაყოს საკუთარი და მეუღლის ცოდნითა და პროფესიონალიზმით; იზრუნოს თავის მოხუცებულ მშობლებზე; მიაღწიოს და შეასრულოს მოწიფული სამოქალაქო და სოციალური პასუხისმგებლობები და სხვა.
განვითარების კონფლიქტი: რას ნიშნავს ჩემი ცხოვრება? რის გაკეთებას ვაპირებ?
პოზიტიური მხარე: შემოქმედებითი თვითრეალიზაცია და კაცობრიობის მომავალზე ზრუნვა.
ნეგატიური მხარე: ადამიანს რომელსაც არ განუვითარდა სხვათა დახმარების სურვილი, კონცენტრირებულია საკუთარ თავზე, საკუთარი მოთხოვნილებების დაკმაყოფილებაზე და კომფორტზე. ახასიათებთ ფსევდოინტიმურობა და პირადი ცხოვრების გაღარიბება, არ ”უშვებენ” საკუთარ შვილებს.
კონფლიქტის პოზიტიურად გადაწყვეტის შემთხვევაში ადამიანს უყალიბდება: ზრუნვა.

 მერვე სტადია:  ეგოს მთლიანობა - სასოწარკვეთილება 
(ხანდაზმული ასაკი - 65 წელი და მეტი)
როდესაც ადამიანი გადააბიჯებს 65 წელს, ქვეითდება მისი პროდუქტიულობა და ეს ეტაპი ხშირად პენსიაზე გასვლის პერიოდს ემთხვევა. ამ დროს ადამიანი თვალს ავლებს განვლილ ცხოვრებას და აფასებს მას, მიიჩნევს წარმატებულად ან წარუმატებლად, უნაყოფოდ. თუ ადამიანმა ვერ მიაღწია იმ ძირითად მიზნებს, რაც მისთვის მნიშვნელოვანი იყო, შესაძლოა დაუკმაყოფილებლობისა და იმედგაცრუების განცდა განუვითარდეს.
      თუ ადამიანი მიიჩნევს, რომ ნაყოფიერი, წარმატებული და ბედნიერი ცხოვრება განვლო, უყალიბდება ეგოს მთლიანობა ანუ ექმნება საკუთარ ეგოსთან ჰარმონიული ურთიერთობა; საპირისპირო შემთხვევაში ადამიანს იმედგაცრუება მოიცავს.
განვითარების კონფლიქტი: კმაყოფილი ვარ, თუ არა გავლილი ცხოვრებით? ჰქონდა ჩემს ცხოვრებას აზრი?
პოზიტიური მხარე: საკუთარი თავის და განვლილი გზის მიღება. ცხოვრების ძირითადი გზა გავლილია. დადგა ფიქრის და შვილისშვილებზე ზრუნვის პერიოდი. რჩება სიცოცხლის ინტერესი და ადამიანების მიმართ გახსნილობა, მონაწილეობა პოლიტიკაში, ხელოვნებაში, მეცნიერებაში და ა.შ.
ნეგატიური მხარე: გავლილი გზა სავსეა შეცდომებით და გაშვებული შესაძლებლობებით. ასეთი ადამიანი მთელ სამყაროზეა გაბრაზებული, ეშინიასიკვდილის, არ აღიარებს საკუთარ ნაკლოვანებებს და წარუმატებლობას მიაწერს გარე სამყაროს.
ერიქსონი თვლის, რომ ასეთმა ნეგატიურმა ემოციებმა შეიძლება მიიყვანოს ადამიანი სენილურ დემენციამდე, დეპრესიამდე, გაბოროტებასა და პარანოიამდე.
კონფლიქტის პოზიტიურად გადაწყვეტის შემთხვევაში ადამიანს უყალიბდება: სიბრძნე.


ერიქსონის თეორიის ძირითადი იდეები:

1.  ერიქსონი  ”მე”-ს, ეგოს განვითარებას ეხება.

2. ერიქსონი ადამიანის ცხოვრების ფსიქოსოციალური განვითარების 8 სტადიას გამოყოფს.  

3. ერიქსონის თანახმად, ყოველ ფსიქოსოციალურ სტადიას თან ახლავს კრიზისი - ინდივიდის ცხოვრებაში გარდამტეხი მომენტი, რომელიც არის მოცემულ სტადიაზე ინდივიდისადმი წაყენებული სოციალური მოთხოვნებისა და ფსიქოლოგიური მომწიფების შედეგი. ესაა: ნდობა-უნდობლობა (0-18 თვე);  დამოუკიდებლობა-სირცხვილი, ეჭვი (18 თვიდან 3 წლამდე); ინიციატივა-დანაშაულის გრძნობა (4-5 წელი); შრომისმოყვარეობა-არასრულფასოვნების განცდა (6-12 წელი); იდენტობა-როლების აღრევა (12-20 წელი); სიახლოვე-იზოლაცია (20-26 წელი); გენერაციულობა-სტაგნაცია (26-65 წელი) და ეგოს მთლიანობა-სასოწარკვეთილება (65 წლის ზემოთ).

4. თითოეულ სტადიას გარკვეული მიზანი, დანიშნულება და საფრთხე ახლავს. სტადიები ურთიერთდამოკიდებულია. გვიან სტადიაში წარმატება დამოკიდებულია იმაზე, თუ როგორ მოგვარდა კონფლიქტები ადრეულ სტადიებზე.


ე. ერიქსონის ფსიქოსოციალური განვითარების სტადიები

სირცხვილი, 
ეჭვი

მდე

ბის განცდა
	6-დან 12 წლა
მდე
	სკოლა
	ბავშვმა უნდა გამოიმუშაოს ახალი
 უნარები.

	იდენტობა-
როლების აღრევა

	სიახლოვე - 

ბიჰევიორიზმი
პავლოვი შეხედულება 
კლასიკური პირობითი რეფლექსი აღმოაჩინა ი. პავლოვმა, რუსმა ფიზიოლოგმა, რომელიც ცდილობდა დაედგინა: - ჭამიდან რამდენი ხნის შემდეგ გამოყოფდა ძაღლი კუჭის წვენს. პირველად ძაღლებმა ნერწყვი გამოყვეს ჭამის დროს, შემდეგ - როგორც კი საჭმელი დაინახეს, ხოლო მერე - როგორც კი გაიგეს, რომ მეცნიერი, რომელიც მათ აჭმევდა ლაბორატორიას უახლოვდებოდა.
საკვები წარმოადგენს უპირობო სტიმულს, რადგან არავითარი წინასწარი წრთვნა არ არის საჭირო ნერწყვის გამოყოფასა და საკვებს შორის ბუნებრივი კავშირის დასადგენად. მან ეს ავტომატურად გამოიწვია. როცა ნერწყვის გამოყოფა საჭმლის ან მეცნიერის დანახვაზე იწყება, საკვები (მეცნიერი) გახდა პირობითი სტიმული, ხოლო რეაქცია (კუჭის წვენის გამოყოფა) - განპირობებული საპასუხო რეაქცია, პირობითი რეფლექსი.
კლასიკური განპირობება ეს არის ავტომატური რეაქციების დაკავშირება ნეიტრალურ სტიმულთან, რომელიც გამეორების შემთხვევაში ხდება პირობითი სტიმული - იწვევს რეფლექსს ან ემოციურ რეაქციას.
კლასიკური პირობითი რეფლექსის გამომუშავებით შესაძლებელია ადამიანებსა და ცხოველებს ასწავლო ისეთ სტიმულებზე რეაგირება, რომელსაც ადრე არავითარი ეფექტი არ ქონდა.
ბიჰევიორიზმის ძირითადი პოსტულატები
ბიჰევიორიზმი, ანუ მოძღვრება ადამიანის ქცევის შესახებ  ჩამოყალიბდა XX საუკუნის დასაწყისში. ბიჰევიორისტული (behavior ინგ. -ქცევა) შეხედულება გულისხმობს, რომ სწავლის შედეგი ქცევის ცვლილებაა და ხაზს უსვამს ადამიანზე გარემო მოვლენების გავლენის მნიშვნელობას. ბიჰევიორისტები ცდილობენ ახსნან წესები, რომლის მიხედვითაც მყარდება კავშირი სტიმულსა და რეაქციას (ქცევას) შორის. 
ბიჰევიორისტები (ჯ. უოტსონი, ე. თორნდაიკი, ბ.ფ. სკინერი) მიიჩნევენ, რომ ფსიქოლოგიამ უნდა შეისწავლოს მხოლოდ უშუალო დაკვირვებისთვის მისაწვდომი მოვლენები (ქვევა). ცნობიერების შესწავლა კვლევის მეცნიერული მეთოდებით შეუძლებელია - მისი დაფარულობისა და სუბიექტურობის გამო. ამიტომ, ისინი თვლიან, რომ მეცნიერული ფსიქოლოგიის შესწავლის საგანი უნდა იყოს ადამიანის ქცევა და არა მისი შინაგანი სამყარო (აზროვნება, გრძნობები და სხვა).
ბიჰევიორისტებმა სწავლის თითქმის ყველა ძირითადი პრინციპები ცხოველებზე დაადგინეს, ამავე დროს ისინი თვლიან, რომ ადამიანის სწავლისას იგივე  კანონზომიერებები მოქმედებს.
  ბიჰევიორისტების აზრით, არ არსებობს ახალი ინფორმაციის თავისთავად დაუფლების წინაპირობები. ინფორმაცია ადამიანს (ბავშვს) გარედან  მიეწოდება. სწავლის პროცესში ცენტრალური ფიგურაა მასწავლებელი (მოზრდილი). იგი გარკვეული ინსტრუქციებითა და მითითებებით ასწავლის ბავშვს. ჩვეულებრივ, ინფორმაცია გულდასმით არის გაანალიზებული, დანაწევრებული დავალებებად და მოსწავლეს (ბავშვს) თანამიმდევრობით მიეწოდება. მოზრდილი (მასწავლებელი)  ფლობს ინფორმაციას და მისი მოვალეობაა ბავშვს ცოდნა გადასცეს. 
ჯ. უოტსონის შეხედულება 
ბიჰევიორიზმის ფუძემდებლად მიჩნეულია  ჯ. უოტსონი (განიცდიდა ი. პავლოვის იდეების გავლენას).  ჯ. უოტსონის თანახმად, ადამიანი იბადება რეფლექსების გარკვეული რაოდენობით. განვითარება (სწავლა) კი წარმოადგენს რეფლექსების საფუძველზე განხორციელებულ კლასიკურ განპირობებას.*
*საკითხავი მასალა. პატარა ალბერტი
უოტსონმა და რაინერმა, 8 თვის ალბერტი დააშინეს პატარა, სათამაშო თეთრი ვირთხით, რომელიც მას ძალიან მოსწონდა. მათ თეთრი ვირთხის გამოჩენა დააწყვილეს უპირობო, ავერსიულ სტიმულთან - ლითონის ფირფიტაზე ჩაქუჩის დარტყმით გამოწვეულ უსიამოვნო ხმასთან. შეკრთომის უპირობო რეაქცია და ემოცური დისტრესი გახდა სწავლის მიზეზი - ალბერტი უკვე 7 ცდის შემდეგ, შიშით რეაგირებდა თეთრი ვირთხის დანახვაზე. ემოციური განპირობება განზოგადდა ქცევით განპირობებაზე, რადგან ალბერტმა ისწავლა ვირთხისთვის თავის არიდება, მისგან გაქცევა. შემდეგ შიში განზოგადდა, საერთოდ ბეწვიან საგნებზე - ბაჭიაზე, ძაღლზე და სანტა კლაუსის ნიღაბზეც კი. ალბერტის დედამ, რომელიც მედდად მუშაობდა იმავე ჰოსპიტალში, სადაც ექსპერიმენტი ტარდებოდა, მანამდე წაიყვანა იგი, ვიდრე მას შიშს მოუხსნიდნენ. ამიტომ არავინ იცის, რა ბედი ეწია პატარა ალბერტს.
P. S. დღეს ასეთი სახის ექსპერიმენტის ჩატარება, ფსიქოლოგის ეთიკური ნორმების დარღვევად არის მიჩნეული.
  შესაბამისად, ადამიანთა შორის განსხვავება არის შედეგი, მათი ცხოვრებისეული გამოცდილების. ჯ. უოტსონი მიიჩნევს, რომ ფიქრის, განზრახვის და სხვა შინაგანი ფსიქიკური მოვლენების მეცნიერულად და სრულყოფილად შესწავლა შეუძლებელია. ეს ”მენტალიზმი”, როგორც ის უწოდებს, საერთოდ არ უნდა ყოფილიყო მოხსენებული სწავლის განმარტებისას.
”მომეცით რამდენიმე  ჯანმრთელი ჩვილი ბავშვი და შესაძლებლობა აღვზარდო ისინი სპეციალურ გარემოში. მე გაძლევთ გარანტიას, რომ შემთხვევით შერჩეული ერთი მათგანისგან ნებისმიერი პროფილის სპეციალისტს გამოვიყვან: ექიმს, მხატვარს, ვაჭარს, მათხოვარსა და ქურდსაც კი. მოუხედავათ მათი მიდრეკილებისა, ნიჭისა, მისი წინაპრების საქმიანობისა და რასობრივი იდეოლოგიისა" - წერს ჯ. უოტსონი.
შესაძლოა ჩვენი ბევრი ემოციური რეაქცია სხვადასხვა სიტუაციაზე ნასწავლი იყოს კლასიკური განპირობების გზით. მაგალითად, ბავშვმა შეიძლება ტირილი დაიწყოს თეთრხალათიანი ადამიანის დანახვისას, თუკი ადრე მას ექიმმა რაიმე მტკივნეული პროცედურა ჩაუტარა.
რა განსაზღვრავს კავშირს სტიმულებს, რეაქციებს და სტიმულ-რეაქციას შორის?
ი. პავლოვის და ჯ. უოტსონის თანახმად, ეს არის მათი ერთდროულად მიწოდება. მათი აზრით, ორი მოვლენის ერთდროულად აღმოცენება საკმარისია ასოციაციური სწავლისთვის. ე.ი. საკმარისია დავრეკოთ ზარი და მივცეთ საკვები X-ჯერ, რათა ადგილი ჰქონდეს სწავლას.
ე. თორნდაიკისა და სკინერის თანახმად, კი საჭიროა განმტკიცება. მათი აზრით, რეაქციის შედეგი იწვევს იმას, რომ მოხდება მისი სწავლა.

ე. თორნდაიკის შეხედულება 
ე. თორნდაიკი თავის შრომებში განიხილავს იმ პირობებს (კანონებს), რომლებიც იწვევს კავშირების (ასოციაციების) განმტკიცებას ან დარღვევას. ეს კანონები ქმნის მისი  თეორიის საფუძვლებს. 
ეფექტის კანონი
 დიდია ალბათობა იმ რეაქციების გამეორებისა, რომელმაც გამოიწვია კმაყოფილების მდგომარეობა და ნაკლებია ალბათობა ისეთი რეაქციის გამეორებისა, რომელიც იწვევს უკმაყოფილებას. მოგვიანებით ე. თორნდაიკმა შეიტანა ცვლილებები ეფექტის კანონში. ადრე ის თვლიდა, რომ უკმაყოფილების მდგომარეობა იწვევს კავშირების დარღვევას (დავიწყებას). შემდგომში მან გამოთქვა მოსაზრება, რომ ის რაც იწვევს კმაყოფილებას გამოიწვევს სწავლას, ხოლო ის რაც იწვევს უკმაყოფილებას არ იწვევს დავიწყებას, არამედ ადამიანი ასრულებს სხვა აქტიობას.
ამ კანონიდან გამომდინარე უფროსმა ბავშვის სწორი რეაქციები უნდა დააჯილდოვოს. ჯილდოს და დასჯის გამოყენების დროს მოზრდილმა უნდა გაითვალისწინოს კონკრეტული სიტუაცია და ბავშვი.
მზაობა
სწავლა მნიშვნელოვნადაა დამოკიდებული ბავშვის მზაობაზე. ისეთი ფაქტორები, როგორიცაა - მომწიფება და გამოცდილება მნიშვნელოვნად განსაზღვრავს იმას, თუ როგორი იქნება სწავლა - ადვილი, რთული, თუ შეუძლებელი. ეს კანონი საფუძვლად უდევს, დასჯის და წახალისების ე. თორნდაიკის განმარტებას. კერძოდ, მზაობა განსაზღვრავს, არის თუ არა მდგომარეობა დამაკმაყოფილებელი. კმაყოფილების მდგომარეობა  (ჯილდო) ჩნდება მაშინ, როცა ადამიანი მზადაა რაღაც გააკეთოს და შეუძლია ამის გაკეთება. ამავე დროს, თუ ადამიანს არ აქვს შესაძლებლობა გააკეთოს ის, რისთვისაც მზადაა, ან იძულებულია გააკეთოს ის, რისთვისაც მზად არ არის, ეს იწვევს უკმაყოფილების მდგომარეობას (დასჯა). 
რას ნიშნავს მზაობა?
მზაობა შეიძლება დამოკიდებული იყოს ფიზიკურ მომწიფებაზე, ინტელექტუალურ ჩვევებზე, ცოდნაზე. შესაბამისად, მზაობის შესაფასებლად და განსავითარებლად საჭიროა მოზრდილმა იცოდეს ბავშვის ემოციური და ინტელექტუალური განვითარების კანონზომიერებები. 
გამეორება
გამეორება ხელს უწყობს კავშირის (ცოდნის) სიმტკიცეს. ამ კანონს ათეული წლების განმავლობაში უდიდესი მნიშვნელობა ჰქონდა სწავლების პროცესზე. ვარჯიში და გამეორება მიღებული იყო, როგორც ერთ-ერთი მნიშვნელოვანი პედაგოგიური ტექნიკა.
მოგვიანებით ე. თორნდაიკმა კატეგორიულად უარყო ეს კანონი. მის მიერ ადამიანებზე ჩატარებულმა კვლევებმა აჩვენა, რომ თავისთავად გამეორება არ იწვევს სწავლას.
მრავლობითი რეაქცია
როცა ადამიანის წინაშეა რთული პრობლემა, რომლის გადაწყვეტაც მან არ იცის, ის გამოიმუშავებს მრავალ შესაძლო რეაქციებს, მანამ სანამ ერთ-ერთი მათგანი არ გამოიწვევს პრობლემის გადაჭრას. სხვა სიტყვებით რომ ვთქვათ, პრობლემის გადაჭრა ხდება ცდისა და შეცდომის მეთოდით. ამ კანონის გამო, ე. თორნდაიკის თეორია ცნობილია, როგორც ცდისა და შეცდომების მეთოდების სწავლის თეორია.
განწყობა
სწავლა ხშირად დამოკიდებულია წინასწარ ჩამოყალიბებულ განწყობაზე ანუ გარკვეული სახით რეაგირების ტენდეციაზე. ეს კანონი გვიჩვენებს, რომ ადამიანები ხშირად რეაგირებენ ახალ სიტუაციაში თავისი განწყობებიდან გამომდინარე.  განწყობა განიცდის მნიშვნელოვან კულტურულ გავლენას. მაგალითად, ზოგიერთ ქვეყანაში აგრესიული რეაქციები უფრო ხშირად გვხვდება, შესაბამისად, დიდია ალბათობა, რომ ადგილი ექნება მათ განმტკიცებას. კულტურა და უშუალო გარემო არა მხოლოდ იმაზე ახდენს გავლენას, თუ რა რეაქციას განახორციელებს ადამიანი, არამედ იმაზეც, თუ რა განიხილება დამაკმაყოფილებლად და რა არა. მაგალითად, ბავშვის უშუალო გარემო განსაზღვრავს, თუ რა იქნება მისთვის პრიორიტეტული - სწავლა, თუ პოპულარობა.
ელემენტთა დომინირება (ყურადღების მიქცევა)
ორგანიზმი რეაგირებს სიტუაციის მნიშვნელოვან ელემენტებზე. მაგალითად, ყუთში მოთავსებული კატა არ ცდილობს ჭერიდან გამოსვლას, არამედ მანიპულირებს კარის ურდულით.
ბავშვს არ შეუძლია რეაქცია მისცეს ყველაფერზე, რასაც ის ხედავს და ესმის კონკრეტულ შემთხვევაში. ამიტომ მოზრდილმა ყურადღება უნდა გაამახვილოს  სიტუაციის მნიშვნელოვან ასპექტებზე. მაგალითად, ხაზი გაუსვას მნიშვნელოვან აზრს, გამოიყენოს ფერი, ხმა, ჟესტი, გამეორება და ა. შ.
ანალოგიის კანონი (განზოგადება). მაგალითად, როცა ბავშვი იყენებს სკოლაში ნასწავლ გამრავლების წესებს, იმისთვის, რომ განსაზღვროს, რამდენი ფანქრის ყიდვა შეუძლია 5 ლარად, ის ანზოგადებს. მოზრდილმა შეიძლება ხელი შეუწყოს განზოგადებას, მიუთითებს რა იმ სიტუაციებს, სადაც შეიძლება ცალკეული რეაქცია ან წესი იქნას გამოყენებული. ასევე მნიშვნელოვანია ხაზი გაესვას იდეებს შორის კავშირს. ეს კავშირები არის ცოდნის საფუძველი - ამბობს ე. თორნდაიკი. 

ბ. ფ. სკინერის თეორიის ძირითადი პოსტულატები

ბ. ფ. სკინერმა გამოყო ქცევის ორი ტიპი:  რესპოდენტური და ოპერანტული ქცევა. რესპოდენტულ (respodent - ინგ. -რეაქცია, პასუხი) ქცევაში სტიმული ყოველთვის წინ უსწრებს რეაქციას. სხვა სიტყვებით რომ ვთქვათ, ის ხორციელდება, როგორც რეაქცია სტიმულზე.
რესპოდენტი (სკინერის ტერმინი) - რაიმე სტიმულზე რეაქცია.
უპირობო რეაქცია რესპოდენტური ქცევის მაგალითია. მაგალითად, დაცემინება, თვალის ხამხამი, შიმშილი, შიში, აგზნება და ა.შ. არის რესპოდენტები. მათთვის საერთოა ის, რომ ისინი არიან ავტომატური, უნებლიე რეაქციები სტიმულზე. მსგავსი რეაქციები შეიძლება იყოს კლასიკურად განპირობებული.  სკინერის თანახმად, კლასიკური განპირობება აღწერს მხოლოდ იმას, თუ როგორ შეიძლება დაუკავშირდეს არსებული ქცევა ახალ სტიმულს. კლასიკური განპირობება არ ხსნის იმას, თუ როგორ იძენს ადამიანი ახალ, ოპერანტულ ქცევას.
ოპერანტული (operatio ლათ. - მოქმედება) ქცევა ეს არის ფართოდ გავრცელებული ქცევის მნიშვნელოვანი ტიპი, რომელიც არ არის რეაქცია რაიმე სტიმულზე, არამედ ეს არის ორგანიზმის მიერ განხორციელებული რეაქცია (ქცევა).
ოპერანტი (სკინერის ტერმინი) - რეაქცია, რომელიც არ არის გამოწვეული რაიმე სტიმულით.
მაგალითად, მანქანის მართვა, წერილის დაწერა, სიმღერა, წიგნის კითხვა და ა.შ. უმრავლეს შემთხვევაში არის ოპერანტი. ისინი წარმოიქმნებიან არა როგორც რეაქცია სტიმულზე, არამედ როგორც მოქმედება, რომელსაც აკონტროლებს ადამიანი.
ოპერანტული ქცევა ემორჩილება ოპერანტული განპირობების კანონებს.    
განპირობება ეს არის დასწავლის სახე, როდესაც კავშირი მყარდება სტიმულსა და რეაქციას შორის.
ოპერანტული განპირობება განსხვავდება თორნდაიკის სწავლის კონცეფციასა და მისი ეფექტის კანონისაგან. თორნდაიკი თვლიდა, რომ განმტკიცების ეფექტი მდგომარეობს სტიმულსა და რეაქციას შორის კავშირის დამყარებაში. ხოლო სკინერი თვლიდა, რომ კავშირი მყარდება რეაქციასა და განმტკიცებას შორის. ე.ი ოპერანტული განპირობების დროს ადგილი აქვს ჯერ ქცევას, ხოლო შემდეგ ადგილი აქვს განმტკიცებას. ოპერანტული სწავლის დროს, იზრდება განმტკიცებული რეაქციის გამეორების ალბათობა.
 რა არის ოპერანტული განპირობება?
ოპერანტული  განპირობება - ეს არის დასწავლის ფორმა, რომელიც გულისხმობს ქცევის გაძლიერებას განმტკიცების შედეგად.
ქცევის განხორციელების მიზეზი გარემოშია, ამბობს სკინერი. ამიტომ ბიჰევიორიზმის მიზანია, აღმოაჩინოს და აღწეროს კანონები, რომლებიც მართავენ ორგანიზმსა და გარემოს შორის ურთიერთზემოქმედებას. ამ საკითხის გასარკვევად სკინერი მიმართავს ქცევის ექსპერიმენტულ ანალიზს.  ქცევის ექსპერიმენტული ანალიზი არის სკინერის სისტემა, სადაც აქცენტი კეთდება ქცევასთან დაკავშირებული ცვლადების ანალიზზე: - რას აკეთებს ორგანიზმი; პირობები, სადაც მოქმედება ხორციელდება და ქცევის შედეგი.
სკინერი გამოყოფს ცვლადების ორ სახეს: დამოუკიდებელი (ეს არის ფაქტორები რომლის მართვაც შეიძლება. მაგალითად, განმტკიცება) და დამოკიდებული (დამოუკიდებელი ცვლადების მანიპულაციის შედეგი. მაგალითად, რეაქციის სიხშირე) ცვლადები. სკინერის სისტემაში დამოუკიდებელი ცვლადებია - განმტკიცების სახე და განრიგი, ხოლო დამოკიდებული ცვლადებია - რეაქციის გამოვლენის სიხშირე, დასწავლისთვის საჭირო დრო  და განმტკიცების შეწყვეტის შემდეგ, ქცევის შენახვის დრო (ქცევის ჩაქრობის სიჩქარე). 

სკინერის ქცევის ექსპერიმენტული ანალიზის ცვლადები
	დამოუკიდებელი ცვლადები
	დამოკიდებული ცვლადები

	განმტკიცების სახე
განმტკიცების განრიგი
	დასწავლის სიჩქარე
რეაქციის სიხშირე
ქცევის ჩაქრობის დრო


განვიხილოთ თითოეული ცვლადი.
განმტკიცება
სკინერი ანსხვავებს ორ ერთმანეთთან დაკავშირებულ ცნებას: განმამტკიცებელი სტიმული და განმტკიცება. განმამტკიცებელი სტიმული ეს არის - სტიმული, ხოლო განმტკიცება კი - ამ სტიმულის შედეგად მიღებული ეფექტი. მაგალითად, შოკოლადი შეიძლება იყოს განმამტკიცებელი სტიმული, ხოლო მისი ზემოქმედება ბავშვზე - განმტკიცება.
განმამტკიცებელი სტიმული ჩვეულებრივ განისაზღვრება, როგორც სტიმული, რომელიც ზრდის რეაქციის გამოვლენის ალბათობას. ზოგი სტიმული შეიძლება იყოს ძლიერი განმამტკიცებელი ზოგიერთი ადამიანისთვის და სრულიად არ იწვევდეს განმტკიცებას სხვა ადამიანთან. მაგალითად, პირველკლასელისთვის ვარსკვლავის დაწერა (მათ მიერ შესრულებულ სამუშაოში) შეიძლება გახდეს მათი ინტერესისა და მონდომების რეაქციის ზრდის საფუძველი, ხოლო თუ უნივერსიტეტის პროფესორი ვარსკვლავებს დაუწერს სტუდენტებს, ამან შეიძლება სულ მცირე სტუდენტის გაკვირვება გამოიწვიოს.
განმამტკიცებელი სტიმული შეიძლება იყოს პირველადი (უპირობო) და მეორადი (პირობითი). პირველადი (უპირობო) სტიმულები თავისი ბუნებით განმამტკიცებელია. სხვა სიტყვებით რომ ვთქვათ, მათი განმამტკიცებელი ეფექტის სწავლა საჭირო არ არის. ისინი დაკავშირებული არიან ორგანიზმის მოთხოვნილებების დაკმაყოფილებასთან. მაგალითად, საკვები, წყალი და ა.შ.
მეორადი (პირობითი) განმამტკიცებელი სტიმული ეს არის ნეიტრალური სტიმული, რომელიც უპირობო სტიმულთან დაკავშირების შედეგად, ხდება განმამტკიცებელი სტიმული - ფული, პრესტიჟი, წარმატება, შექება. მაგალითად, ფული  პატარა ბავშვისთვის არანაირ ღირებულებას არ წარმოადგენს, სანამ ის არ გაიგებს, რომ ფულის საშუალებით შეიძლება იყიდოს მისთვის სასურველი ნივთი; ნიშანი  არანაირ ღირებულება არ წარმოადგენს მოსწავლისთვის, თუ მისი მშობლები არ აქცევენ ყურადღებას და არ აფასებენ კარგ ნიშნებს.
მეორადი განმამტკიცებელი სტიმულები შეიძლება 3 კატეგორიად დავყოთ:
1. სოციალური განმამტკიცებელი სტიმულები - შექება, ღიმილი, ყურადღება.
2. ქცევითი განმამტკიცებელი სტიმულები - სათამაშოები და სხვადასხვა სახალისო აქტიობები.
3. სიმბოლური განმამტკიცებელი სტიმულები - ნიშანი, ფული.
განმამტკიცებელი სტიმულები შეიძლება იყოს პოზიტიური და ნეგატიური. პოზიტიური განმამტკიცებელი სტიმული ზრდის ქცევის გამეორების ალბათობას (როგორც წესი, ეს სასიამოვნო სტიმულებია). ნეგატიურ განმამტკიცებელ სტიმულს აქვს იგივე შედეგი, მხოლოდ მისი მოხსნის შემთხვევაში. როგორც წესი, ნეგატიური განმამტკიცებელი სტიმულებია, ავერსიული (უსიამოვნო ან მტკივნეული) სტიმულები. მაგალითად, ელექტრო შოკი, ან ბავშვის გაკვეთილების შემდეგ სკოლაში დატოვება.
შესაბამისად, არსებობს ორი სახის განმტკიცება - პოზიტიური და ნეგატიური. პოზიტიური განმტკიცება გულისხმობს, პოზიტიური სტიმულის მიწოდებას. მაგალითად, თუ ბავშვი კარგად ისწავლის გაკვეთილს, მასწავლებელი მას შეაქებს. ნეგატიური განმტკიცება კი გულისხმობს, ნეგატიური სტიმულის მოცილებას. მაგალითად, მანქანის უსაფრთხოების ღვედის სასიგნალო ზარი შეწყდება, როცა თქვენ ღვედს გაიკეთებთ, ან მოსწავლე ”ავად” ხდება საკონტროლოს წინ. ეს მოქმედება მოსწვლეს საშუალებას აძლევს აიცილოს უსიამოვნო სიტუაცია - საკონტროლო. თუმცა, აქ შეიძლება გარკვეული როლი ითამაშოს კლასიკურმა პირობითმა რეფლექსმაც. შეიძლება მოსწავლეებს გამოუმუშავდეთ პირობითი რეფლექსი და საკონტროლოს წინ, უსიამოვნო ფიზიოლოგიურ რეაქციებს განიცდიდნენ.
ამის მსგავსად, არსებობს ორი სახის დასჯა: პოზიტიური, როცა მიეწოდება ავერსიული სტიმული და ნეგატიური, როცა იხსნება სასიამოვნო, პოზიტიური სტიმული. მაგალითად, ბავშვი ცუდად მოიქცა და დედა მას გაუბრაზდა (პოზიტიური დასჯა); ბავშვი ცუდად მოიქცა, ამიტომ, მას არ მისცეს უფლება კომპიუტერით ეთამაშა (ნეგატიური დასჯა).
 როცა მოზრდილი ეუბნება ბავშვს  რაიმე სასიამოვნოს, უღიმის, უწერს მაღალ შეფასებას, აქებს - ესაა პოზიტიური განმტკიცების მაგალითები. მუქარა, დაცინვა, გაბრაზება, დამცირება და ა. შ. - არის ავერსიული სტიმულები, რომელიც შეიძლება გამოყენებული იქნას როგორც ნეგატიური განმამტკიცებელი, ან დასჯის ერთ-ერთი სახე.
განმტკიცდება თუ არა რაიმე მოვლენის შედეგები, დამოკიდებულია ადამიანის მიერ მოვლენათა აღქმის უნარზე და მისთვის ამ მოვლენის მნიშვნელობაზე. მაგალითად, ერთი მოსწავლისათვის სკოლიდან გაგდება შეიძლება სასჯელი იყოს, მაშინ როცა სხვისთვის ამას არავითარი მნიშვნელობა არ ექნება. სხვათა შორის, სკინერს არაფერი უთქვამს იმაზე, თუ რატომ აძლიერებს განმამტკიცებელი ქვევას. მისი თქმით, უსარგებლოა ისეთ ”წარმოსახვით კონსტრუქციებზე” საუბარი, როგორიცაა - მოლოდინი, მნიშვნელობა, საჭიროება, დაძაბულობა. სკინერი უბრალოდ აღწერდა ქცევის ზრდის ტენდენციას გარკვეული განმტკიცების შემდეგ.  
როგორც პოზიტიური, ასევე ავერსიული სტიმულები შეიძლება გამოყენებული იქნას, როგორც განმტკიცებისთვის, ასევე დასჯისთვის. 

ავერსიული კონტროლი
უნდა აღინიშნოს, რომ ნეგატიური განმტკიცება და დასჯა ორი სხვადასხვა სიტუაციაა. თუმცა მათ ხშირად ურევენ ერთმანეთში, ვინაიდან ორივე სიტუაციაში ხდება ავერსიული სტიმულების გამოყენება. ისინი განსხვავდებიან თავისი ზემოქმედებით ქცევაზე. კერძოდ, დასჯის შედეგია ქცევის შემცირება, ხოლო ნეგატიური განმტკიცება (ასევე პოზიტიური) ზრდის ქცევის განმეორების ალბათობას. ნეგატიურ განმტკიცებაში სიტყვა ”ნეგატიური” სულაც არ გულისხმობს იმას, რომ განმტკიცებული ქცევა აუცილებლად ნეგატიური ან ცუდი უნდა იყოს. ამ კონტექსტში ეს სიტყვა უფრო - მინუსის, გამოკლების მნიშვნელობით იხმარება. მაგალითად, როცა ბავშვი ამბობს სიტყვას  ”მადლობა”, მოზრდილი მას უღიმის (პოზიტიური განმტკიცება). თუ ბავშვს დაავიწყდა ”ჯადოსნური” სიტყვის თქმა და მოზრდილი მას გაუბრაზდა, ესაა პოზიტიური დასჯა, ხოლო თუ ამის გამო მას სათამაშოდ არ გაუშვებენ, მაშინ ეს იქნება ნეგატიური დასჯა. როცა ბავშვს ესმის, რომ სიტყვა  ”მადლობის” თქმით, ის თავიდან აიცილებს მოზრდილის საყვედურს, ესაა ნეგატიური განმტკიცება. 

სამწუხაროდ, ნეგატიური განმტკიცება და დასჯა საკმაოდ ხშირად გამოიყენება, როგორც სკოლაში, ასევე ოჯახში. ესაა ავერსიული კონტროლის მეთოდები. მაგალითად, დაბალი შეფასება, საყვედური, მუქარა და ა.შ. 
*საკითხავი მასალა.
*ავერსიულ კონტროლს აქვს, კიდევ ერთი არასასიამოვნო ეფექტი. ულრიხმა და ეზრინმა მოათავსეს ორი ვირთხა სიტუაციაში, სადაც მათ უნდა ეტრიალებინათ ბორბალი, რათა თავი დაეცვათ ელექტრო შოკისგან. ვირთხები ბორბლის ტრიალთან ერთად, ურტყამდნენ, კბენდნენ, პორჭყნიდნენ ერთმანეთს. თუმცა მათ ესმოდათ (რა თქმა უნდა პრიმიტიულად), რომ მათი ტკივილის წყარო იყო ბორბალი და არა მეორე ვირთხა.

სკინერი რეკომენდაციას გვაძლევს გამოვიყენოთ პოზიტიური და არა ავერსიული კონტროლი.
არგუმენტები დასჯის გამოყენების წინააღმდეგ:
· დასჯა არ ახდენს სასურველი ქცევის დემონსტრირებას.
1. დასჯას ხშირად, თან ახლავს ნეგატიური ემოციური გამოვლინებები, რომელიც შეიძლება ასოციაციურად დაუკავშირდეს იმ ადამიანს, ვინც იყენებს დასჯას და არა იმას, თუ რისთვის სჯიან.
1. დასჯა ხშირად იწვევს არასასურველი ქცევის დათრგუნვას (დროებით) და არა მის აღმოფხვრას.
1. დასჯა ხშირად არაეფექტურია. მაგალითად, მშობლები, რომლებიც ხშირად სჯიან თავის შვილებს აგრესიული ქცევის გამო, ყავთ სხვა ბავშვებთან შედარებით, უფრო აგრესიული შვილები.

განმტკიცების განრიგი
განმტკიცების განრიგი მიუთითებს იმაზე, თუ როგორ ხდება განმტკიცების მიწოდება.
 სკინერი თვლის, რომ ძალიან მცირე განმტკიცებაც კი შეიძლება საკმარისი იყოს ეფექტრური სწავლისთვის და დიდი ხნით ქცევის შენარჩუნებისთვის. ასევე გადაჭარბებული განმტკიცებამ (მოყირჭება) შეიძლება გამოიწვიოს ქცევის შეფერხება.
სკინერი გამოყოფს: უწყვეტ (ხდება ყველა სწორი რეაქციის განმტკიცება), პერიოდულ (ხდება მხოლოდ ზოგიერთი სწორი რეაქციის განმტკიცება) და შერეული განმტკიცების განრიგს. ანსხვავებენ პერიოდული განმტკიცების განრიგის ორ ფორმას: ინტერვალური, რომელიც ემყარება განმტკიცებათა შორის დროით ინტერვალს და პროპორციული, რომელიც ემყარება საპასუხო რეაქციათა რიცხვს. ინტერვალური და პროპორციული განრიგი შეიძლება იყოს მყარი (განმტკიცება ხდება, დროის და საპასუხო რეაქციათა გარკვეული, მყარი რაოდენობის შემდეგ) და ცვლადი (განმტკიცება ხდება, ცვლადი დროის და ცვლადი საპასუხო რეაქციების შემდეგ).
სკინერის ბევრი კვლევა მიმართული იყო, განმტკიცების განრიგის და ქცევის დამოკიდებული ცვლადების (სწავლის სისწრაფე, რეაქციის სიხშირე, ქცევის ჩაქრობა) კავშირის დადგენაზე.
როგორ მოქმედებს სხვადასხვა განრიგი?
განმტკიცების განრიგის გავლენა ქცევის სწავლის სისწრაფეზე
ქცევის სწავლის საწყისს ეტაპზე, უწყვეტი განმტკიცების განრიგი უფრო ეფექტურია. სკოლის პრაქტიკაში ეს ნიშნავს, რომ მაგალითად, პატარა ბავშვების სწავლებისას (მათ ხომ ბევრი ახალი ქცევა უნდა აითვისონ) საჭიროა უწყვეტი განმტკიცების განრიგის გამოყენება.
თუ განმტკიცება დამოკიდებულია საპასუხო რეაქციათა რიცხვზე (პროპორციული განმტკიცების განრიგი), მაშინ თქვენ მეტად აკონტროლებთ განმტკიცებას - რაც უფრო სწრაფად დააგროვებთ სწორ საპასუხო რეაქციათა რაოდენობას, მით უფრო სწრაფად მოხდება განმტკიცება. მაგალითად, მასწავლებელი რომელიც ამბობს: - როგორც კი თქვენ 10 დავალებას სწორად შეასულებთ, შეგიძლიათ დაისვენოთ, შესრულების უფრო მაღალ დონეს უნდა მოელოდეს, ვიდრე მასწავლებელი, რომელიც ამბობს: - იმუშავეთ 20 წუთის განმავლობაში, შემდეგ მე შევამოწმებ თქვენს ნამუშევრებს და ვისაც 10 სწორი პასუხი ექნება, შეიძლება დასასვენევლად წავიდეს.
უწყვეტი განმტკიცების და ორივე სახის მყარი, პერიოდული განმტკიცების (პროპერციული და ინტერვალური) განჭვრეტა ადვილად შეიძლება. ჩვენ განმტკიცებას ველით გარკვეულ მომენტში და მალე ვნებდებით, თუ განმტკიცებას არ მივიღებთ.
ქცევის ფორმირებისთვის ცვლადი განრიგი ყველაზე შესაფერისია. მის საფუძლეზე ადამიანმა შეიძლება ისწავლოს ხანგრძლივი დროით განმავლობაში მუშაობა, ყოველგვარი განმტკიცების გარეშე. მაგალითად, აზარტული თამაშების მოყვარული ადამიანებზე დაკვირვება გვიჩვენებს, რაოდენ ეფექტურია პერიოდული, ცვლადი განმტკიცება.
 
განრიგის გავლენა ქცევის ჩაქრობაზე
კლასიკურ პირობით რეფლექსში საპასუხო რეაქცია ქრება, როცა არის პირობითი სტიმული და მას არ მოყვება უპირობო სტიმული (ძაღლი ხედავს მეცნიერს, მაგრამ ის არ აძლევს მას საკვებს). ოპერანტულ განპირობებაში კი ადამიანი არ განახორციელებს ქცევას, თუ მას დიდი ხნის განმავლობაში არ მივაწოდებთ განმამტკიცებელს. განმტკიცების შეწყვეტა იწვევს ქცევის ჩაქრობას. მაგალითად, თუ თქვენ მუდმივად უგზავნით თქვენს ნაცნობს წერილებს ინტერნეტით, მაგარამ ის არასდროს არ გპასუხობთ. თქვენ შეიძლება დაანებოთ თავი წერილების გაგზავნას.
 უწყვეტი განმტკიცება იძლევა სწრაფ დასწავლას, თუმცა ხშირად არ იწვევს ქცევის დიდი ხნით შენარჩუნებას, განმამტკიცებელი სტიმულის მოხსნის შემდეგ. ქცევის დიდი ხნით შენარჩუნებას ხელს უწყობს პერიოდული, ცვლადი განმტკიცება. მაგალითად,  თქვენ ცდილობთ ბავშვის სიბრაზის ან სიჯიუტის შემცირებას იგნორირების გზით, თუ ბავშვი ხანდახან ”იმარჯვებს” და თქვენ თავს ანებებთ მის იგნორირებას, ამ დროს ადგილი აქვს პერიოდულ, ცვლად განმტკიცებას. ამან კი  შეიძლება მომავალში უფრო ხანგრძლივ ჭირვეულობას შეუწყოს ხელი. 
ზემოთ ნათქვამიდან გამომდინარე, სწავლის დასწყისში ჯობია გამოვიყენოთ განმტკიცების უწყვეტი განრიგი, ხოლო შემდეგ კი - პერიოდული.

განრიგის გავლენა რეაქციის გამოვლენის სიხშირეზე
როგორც ზემოთ ავღნიშნეთ, სწავლის ადრეულ სტადიაზე მიღებული უწყვეტი განმტკიცების განრიგი უკეთეს შედეგს გვაძლევს, მაგრამ ჩვენს მიერ დასწავლილი ქცევა უფრო ხშირად განმეორდება, თუ შემდეგში მივიღებთ პერიოდულ განმტკიცებას. მაგალითად, მოსწავლე, რომელიც სწავლობდა პატარა ქალაქის სკოლაში, 10 წლის განმავლობაში იყო სკოლის საუკეთესო მოსწავლე და მარცხი განიცადა უნივერსიტეტში გამოცდის ჩაბარებისას, შეიძლება თავი დაანებოს სწავლას. სხვა სიტყვებით რომ ვთქვათ, უწყვეტი განმტკიცების განრიგმა (ათი წლის განმავლობაში) გამოიწვია ქცევის სწრაფი ჩაქრობა.

ბიჰევიორიზმის ძირითადი იდეები:

1.ბიჰევიორისტები ხაზს უსვამენ გარემოს (სტიმული) როლს განვითარებაში და ყურადღებას ამახვილებენ ქცევაზე - ისეთ საპასუხო რეაქციაზე, რომელზეც დაკვირვება შეიძლება.
2.ბიჰევიორისტული გაგებით განვითარება (სწავლა) მოიცავს - იდეათა ასოციაციით სწავლას, კლასიკურ განპირობებას, ოპერანტულ განპირობებას და დაკვირვებაზე დაფუძნებულ სწავლას.
3.კლასიკური პირობითი რეფლექსის დროს ხდება ნეიტრალური სტიმულის დაკავშირება სტიმულთან, რომელიც ემოციურ ან ფსიქოლოგიურ რეაქციებს იწვევს.  შემდეგში, ადრე ნეიტრალური სტიმული გამოიწვევს საპასუხო რეაქციას. 
4.სკინერის ოპერანტული განპირობების კონცეფციის თანახმად, ადამიანები სწავლობენ საკუთარი, მიზანმიმართული საპასუხო რეაქციის ეფექტიანობის საფუძველზე.
5.ადამიანისთვის მისი ქცევის თანმდევ შედეგთა ეფექტები შეიძლება ასრულებდეს განმამტკიცებლის ან სასჯელის როლს. შედეგი მიიჩნევა განმამტკიცებლად, თუ ის აძლიერებს ან ინარჩუნებს იმ საპასუხო რეაქციას, რომელმაც ადრე ეს შედეგი გამოიწვია. შედეგი ითვლება სასჯელად, თუ ის ამცირებს ან თრგუნავს გამომწვევ საპასუხო რეაქციას.
6.განმტკიცების პროცესი ყოველთვის გულისხმობს (ნეგატიური, თუ პოზიტიური) ქცევის გაძლიერებას. პოზიტიური განმტკიცების დროს, ვაწოდებთ სასიამოვნო განმამტკიცებელს (სტიმულს), როცა ვაშორებთ (”გამოვაკლებთ”) არასასიამოვნო სტიმულს, განმტკიცება ნეგატიურია.
7.დასჯა (პოზიტიური, თუ ნეგატიური) გულისხმობს ქცევის შემცირებას ან დათრგუნვას. პოზიტიური დასჯის დროს ვაწოდებთ ავერსიულ (უსიამოვნო) სტიმულს, ხოლო ნეგატიური დასჯის დროს, კი ვაშორებთ (”გამოვაკლებთ”) სასიამოვნო სტიმულს.
8.ქცევის განმტკიცების უწყვეტი განრიგი (ხდება ყველა რეაქციის განმტკიცება) იწვევს სწრაფ დასწავლას. განმტკიცების ცვალებადი განრიგი (დამყარებული, ცვალებადი რაოდენობის საპასუხო რეაქციებისა და დროის ცვლად ინტერვალებზე) გააძლიერებს საპასუხო რეაქციათა სიმტკიცეს.

კრიტიკა
 უნდა აღინიშნოს, რომ  ბევრი მეცნიერი აკრიტიკებს სწავლის ბიჰევიორისტულ თეორიას. კრიტიკა ძირითადად ეხება შემდეგ საკითხებს: 
0. ბიჰევიორიზმი განიხილავს ადამიანის ქცევას, როგორც საპასუხო რეაქციას გამღიზიანებელზე, აქედან გამომდინარე ადამიანი დაყვანილია - რობოტის, მარიონეტის დონეზე.
0. ბიჰევიორიზმი არ ითვალისწინებს ადამიანის თანდაყოლილ უნარებს, მიდრეკილებებს და ინდივიდუალურ თავისებურებებს.
0. ბიჰევიორიზმი არ აქცევს ყურადღებას ადამიანის მოტივებს, განზრახვას, განწყობას.
რამდენადაც არ უნდა გაგიკვირდეთ, ყველა ეს შენიშვნა აღნიშნული აქვს თვითონ სკინერს თავის შრომებში, სადაც სცემს მათზე პასუხს ბიჰევიორალური პოზიციებიდან. 
მიუხედავათ კრიტიკისა, დღეს ბიჰევიორიზმი კვლავ სერიოზულ მიდგომას წარმოადგენს.
	დასკვნის სახით შეიძლება ითქვას, რომ ბიჰევიორისტული სწავლის თეორიებში მთავარი ყურადღება ექცევა გარემო ფაქტორებს, რომლებიც განსაზღვრავენ სწავლას. ამ პროცესში ცენტრალური ფიგურაა მოზრდილი. ბიჰევიორიზმი ძალიან ეფექტურად გამოიყენება ბავშვებში არასასურველი ქცევის შესაცვლელად და სასურველი ქცევის დასასწავლად. ბევრი მეცნიერი თვლის, რომ ბიჰევიორიზმი ყველაზე წარმატებული სწავლების სტრატეგიაა და მოზრდილი ადამიანის სათანადო მომზადების შემთხვევაში, სწავლება მიმდინარეობს იოლად და ეფექტურად. 

ა. ბანდურას სწავლის სოციალურ-კოგნიტური თეორია

ალბერტ ბანდურას თეორია ერთ-ერთი პოპულარული თეორიაა, განვითარების საკითხებით დაინტერესებულ ფსიქოლოგებში. მან თავისი თეორიის საფუძვლად აიღო სწავლის ტრადიციული კონცეფცია (ბიჰევიორიზმი) და დაამატა რამოდენიმე ახალი, არსებითი იდეა.
 ბიჰევიორისტების თანახმად, ადამიანი არის ისეთი, როგორიც ისწავლა რომ უნდა იყოს. სკინერის (ბიჰევიორისტი) აზრით, განმტკიცება ზრდის, ან ამცირებს გარკვეული ქცევის აღმოცენების ალბათობას. განმტკიცება შეიძლება იყოს დადებითი ან უარყოფითი. დადებითი განმტკიცება ეს არის უფროსების მხრიდან გამოთქმული ყველანაირი შექება, ხოლო უარყოფითია - მშობლების უკმაყოფილება.
 ა. ბანდურა თვლის, რომ სწავლა ყოველთვის არ საჭიროებს განმტკიცებას. სწავლა შეიძლება განხორციელდეს სხვა ადამიანებზე დაკვირვების პროცესში. მაგალითად, ბავშვები სწავლობენ აგრესიას, რეალურ ცხოვრებაში ან ტელევიზიით სხვა ადამიანების აგრესიაზე დაკვირვებით, ან სწავლობენ ქველმოქმედებას, როცა ხედავენ, რომ სხვა ადამიანები ეხმარებიან გაჭირვებულებს.  როცა ბავშვი დედის მიბაძვით უკრავს ტაშს, ან თინეიჯერი ატარებს იგივე ვარცხნილობას, რასაც მისი თანატოლები, ეს არის დაკვირვებით სწავლის მაგალითები.
ა. ბანდურას აზრით, სწავლის არსი მდგომარეობს იმაში, რომ ბავშვი ახდენს სხვისი ქცევის მიბაძვას და არ ელოდება შექებას, ან დასჯას. მაგალითად, თუ ბავშვს მისი მასწავლებელი თბილად ექცევა, მან შეიძლება გადაწყვიტოს, რომ თვითონაც მასწავლებელი გახდეს. თუ ბავშვი ხედავს, რომ სხვა ადამიანების (ბავშვების) ქცევა გარშემომყოფთათვის მისაღებია, ის ცდილობს გააკეთოს ამ ქცევის მოდელირება.
ა. ბანდურა თავის ცნობილ კვლევაში ბავშვებს აჩვენებდა ფილმს, სადაც ნაჩვენები იყო უფროსი ადამიანების განსხვავებული ქცევის ტიპი (აგრესიული ან არა აგრესიული). ბავშვები რომლებიც უყურებდნენ აგრესიულ ქცევას, შემდეგში თვითონაც აგრესიას ავლენდნენ.
ა. ბანდურა ყურადღებას ამახვილებს შინაგან განმტკიცებაზე. ესაა: სიამაყის გრძნობა, აღმოჩენის სიხარული, კმაყოფილება. მაგალითად, ბავშვი განიცდის კმაყოფილებას, როცა მიხვდება, თუ როგორ უნდა დახატოს ცხენი; ან სპორცმენი განიცდის კმაყოფილებას კარგი ფიზიკური ვარჯიშის შემდეგ.
ა. ბანდურას თეორია ავსებს სიცარიელეს ბიჰევიორიზმსა და კოგნიტურ თეორიებს (ჟ. პიაჟე, ლ. ვიგოტსკი, ჯ. ბრუნერი) შორის, უსვამს რა ხაზს კოგნიტური პროცესების მნიშვნელობას, დაკვირვებით სწავლის პროცესში. დღეს ის თავის თეორიას უწოდებს სოციალურ-კოგნიტურ თეორიას და არა სწავლის სოციალურ თეორიას, როგორც ის მას უწოდებდა, თავისი სამეცნიერო მოღვაწეობის დასაწყისში.
ქცევის ბიჰევიორისტული ახსნა უფრო არასრულია, ვიდრე არაზუსტი, აღნიშნავს ა. ბანდურა. რადიკალური ბიჰევიორიზმისგან განსხვავებით ა. ბანდურა თვლის, რომ პიროვნების ფორმირებას განაპირობებს - ადამიანის ქცევა, ინდივიდუალური მახასიათებლებები (განსაკუთრებით აზროვნება) და გარემო, ხოლო სწავლა არ გულისხმობს აუცილებლად განმტკიცებას. როგორც უკვე ავღნიშნეთ, ა. ბანდურა თვლის, რომ ჩვენ შეიძლება ვისწავლოთ სხვებზე დაკვირვებით. მაგალითად, ჩვენ ვუყურებთ ილუზიონისტს, რომელიც აკეთებს ფოკუსს. ვამჩნევთ რა, თუ როგორ აკეთებს ის ამას, შემდეგ ჩვენც ვაკეთებთ ამ ფოკუსს.
ა. ბანდურა სწავლის პროცესში მეტ ყურადღებას ამახვილებს ადამიანის აზროვნების და შემეცნების უნარზე და შედარებით ნაკლებს გარემოზე (ბიჰევიორისტებისგან განსხვავებით). გარდა ამისა განმტკიცება შეიძლება იყოს არაპირდაპირიც. ჩვენ შეიძლება ვისწავლოთ რაიმე, თუკი ვნახავთ, რომ სხვა ადამიანი ამ აქტიობისთვის დაჯილდოვდა. სკინერი (ბიჰევიორისტი) თვლის, რომ დასწავლა შეუძლებელია განმტკიცების გარეშე, ხოლო ბანდურა კი თვლის, რომ არ შეიძლება ადგილი ქონდეს განმტკიცებას, თუკი მას წინ არ უძღვის შემეცნება. იმისათვის, რომ მოხდეს განმტკიცება ჩვენ უნდა გვქონდეს წარმოდგენა მოქმედებასა და შედეგს შორის არსებულ კავშირზე. მისი აზრით, ადამიანი არის დასწავლის პროდუქტი, რომლის დროსაც მას აქვს უნარი აითვისოს ქცევის სხვადასხვა პატერნები. ადამიანის ქცევა არ არის განპირობებული მხოლოდ შინაგანი მიდრეკილებებით (ინსტინქტი, მოთხოვნილება, განზრახვა) ან გარემოს ზეგავლენით (როგორც თვლიდა ბიჰევიორისტი სკინერი). მართალია, ადამიანის ქცევა დამოკიდებულია გარემო ფაქტორებზე, მაგრამ ის არ არის მათზე უპირობოდ დამოკიდებული. მნიშვნელოვანია გარემო მოვლენების ჩვენებური აღქმა. ადამიანმა შეიძლება აირჩიოს ისეთი ქცევა, რომელიც გაზრდის გარემოდან მოსული პასუხის ალბათობას. შესაბამისად, ქცევა არის არა მხოლოდ ფუნქცია არამედ, დამოუკიდებელი ცვლადი, რომელიც გავლენას ახდენს როგორც გარემოზე, ისე პიროვნებაზე.

ურთიერთდეტერმინიზმი

ა.ბანდურა  განიხილავდა  ურთიერთდეტერმინიზმის  (დეტერმინიზმი - ზემოქმედება) 3 კომპონენტიან მოდელს, რომლის თანახმად, ადამიანის ქცევა არის პიროვნული (განსაკუთრებით აზროვნება) ფაქტორების, გარემო ფაქტორების და ქცევის ურთიერთობის შედეგი.
ურთიერთდეტერმინიზმის მოდელის თანახმად, ადამიანის ქცევის ფორმირება ხდება 3 ცვლადის გავლენით: გარემო (დასჯა და წახალისება, სხვა ადამიანები, მათი ქცევები და ამ ქცევათა შედეგები, ფიზიკური ადგილმდებარეობა და ა.შ.), ქცევა (ინდივიდუალური ქმედებები, სიტყვიერი გამონათქვამები და სხვა) და პიროვნული თავისებურებები. ქცევა ნაწილობრივ დამოკიდებულია გარემოზე, ხოლო გარემო თავის მხრივ ნაწილობრივ დამოკიდებულია ქცევაზე. მესამე ფაქტორია პიროვნება, რომელშიც ის გულისხმობს - ფსიქოლოგიურ მახასიათებლებს (აზროვნებას, მსჯელობას, მეხსიერებას, მოვლენების წინასწარჭვრეტას), სოციალურ მდგომარეობას და ბიოლოგიურ მახასიათებლებს (სქესი, სიმაღლე, წონა). შესაბამისად, ადამიანი არ არის უსუსური ობიექტი, რომელიც კონტროლდება გარემო ფაქტორების ზეგავლენით (ასე თვლის ტრადიციული ბიჰევიორიზმი) და არც სრულიად თავისუფალი არსება, რომელსაც შეუძლია გააკეთოს ყველაფერი რაც მოესურვება.
კონკრეტული ქცევის განხორციელებაზე სამივე ფაქტორის გავლენა არ არის თანაბარი ძალის მქონე. ქცევაზე გავლენას მოახდენს ის ფაქტორი, რომელიც ყველაზე  ძლიერია კონკრეტულ სიტუაციაში. განვიხილოთ მაგალითი.
ბავშვი ტირილით სთხოვს მამას უყიდოს ნაყინი. მამის პოზიციიდან ეს არის გარემო მოვლენა. თუ მამა ავტომატურად (ფიქრის გარეშე) იყიდის ნაყინს, მაშინ მამა და შვილი მოახდენენ ერთმანეთის ქცევაზე გავლენას (ბიჰევიორიზმის მოდელი). მაგრამ ა. ბანდურას თანახმად, მამას აქვს უნარი იფიქროს, თუ რა შედეგი მოყვება, თუ ის იყიდის ან არ იყიდის ნაყინს. მამამ შეიძლება იფიქროს -  მე თუ ნაყინს ვუყიდი, ის შეწყვეტს ტირილს, მაგრამ ამ შემთხვევაში ის სხვა დროსაც დაიწყებს ტირილს, რათა მიიღოს ის რაც უნდა. ამიტომ მე არ ვიყიდი ნაყინს. ე. ი. მამა ზემოქმედებს, როგორც გარემოზე (ბავშვი), ასევე თავის ქცევაზე (არ ყიდულობს ნაყინს). ბავშვის შემდგომი ქცევა (მამისთვის გარემო) შეიტანს თავის წვლილს მამის აზროვნების და ქცევის ფორმირებაში. თუ ბავშვი შეწყვეტს ტირილს, მაშინ მამამ შეიძლება შეაფასოს თავისი ქცევა, როგორც სწორი. 
ურთიერთდეტერმინიზმის მოდელი სქემატურად მოცემოლია #1 ნახაზზე. სადაც B (behavior)- ნიშნავს ქცევას, E (environment)- ნიშნავს გარემოს, ხოლო P (person)- ნიშნავს პიროვნებას. 
ნახაზი #1P

განხილული მაგალითი შეიძლება განვიხილოთ ამ დიაგრამის გამოყენებით. ბავშვის თხოვნა გავლენას ახდენს მამის ქცევაზე (EB) და ნაწილობრივ განსაზღვრავს მამის აზროვნებას (EP). მამის ქცევა გავლენას ახდენს ბავშვის ქცევაზე, რომელიც მისთვის გარემოა (BE) და ასევე გავლენას ახდენს მის აზრებზე (BP), ხოლო მისი აზროვნება ნაწილობრივ განსაზღვრავს მის ქცევას (PB). ამავე დროს ციკლის დასასრულებლად საჭიროა, რომ P-მ (მამის პიროვნება)  გავლენა მოახდინოს E-ზე (ბავშვი). როგორ შეიძლება მამის აზროვნებამ გავლენა მოახდინოს ბავშვზე? სიმბოლო P, ნიშნავს არა მხოლოდ აზროვნებას, არამედ მთელ პიროვნებას. ამ შემთხვევაში მამის სტატუსი, ფიზიკური ძალა, სიმაღლე გავლენას ახდენს ბავშვზე და ადგილი აქვს ციკლის დასრულებას (PE). 
თუ პიროვნული ფაქტორები, ქცევა და გარემო ერთმანეთთან მუდმივ ინტერაქციაში არიან, მაშინ მოვლენათა ციკლი პროგრესული და უწყვეტია. ამ იდეიდან გამომდინარე, ერთი წუთით დავფიქრდეთ, რა დიდი ძალა აქვს საკლასო ოთახში მასწავლებლის და მოსწავლის პიროვნების, საკლასო გარემოსა და მათ ურთიერთდამოკიდებულებას, ურთიერთდეტერმინიზმს. ეს ურთულესი პროცესია, რომელიც განსაზღვრავს სასწავლო პროცესის ფუნქციონირების ეფექტიანობას. განვიხილოთ მაგალითი:
წარმოიდგინეთ, რომ სკოლაში ახალგადმოსული მოსწავლე კლასში დაგვიანებით შედის, რადგან ის უცნობ შენობაში დაიკარგა. მოსწავლეს სხეულზე რამოდენიმე ტატუ და პირსინგი აქვს. პირველი დღეა, ის ძალიან ღელავს და იმედი აქვს, რომ ახალ სკოლაში თავს უკეთ იგრძნობს. მაგრამ მასწავლებლის რეაქცია დაგვიანებულ მოსწავლეზე და მის გარეგნობაზე ცოტათი ნეგატიურია. მოსწავლე თავს შეურაცხყოფილად გრძნობს და მასწავლებელს უხეშად პასუხობს. მასწავლებელი იწყებს ამ მოსწავლის მიმართ მოლოდინების ჩამოყალიბებას, ნაკლები ნდობით და მეტი სიფრთხილით უყურებს მას. მოსწავლე გრძნობს ამ უნდობლობას და აკეთებს დასკვნას, რომ ეს სკოლა ისეთივე ცუდია, როგორც წინა და მისი ყველა მცდელობა ამაოა. მასწავლებელი ხედავს, რომ მოსწავლე არ ამჟღავნებს ინიციატივას და მის სწავლებაზე ნაკლებ ძალისხმევას ხარჯავს.
 ე. ი. სამივე ძალა - პიროვნული, სოციალური გარემო და ქცევა მუდმივ ინტერაქციაში არიან ერთმანეთთან. ისინი გავლენას ახდენენ ერთმანეთზე. 
ა. ბანდურა ბიჰევიორისტია და პირველ რიგში მას აინტერესებს ადამიანის ქცევა. ის არ განიხილავს კ. როჯერსის მსგავსად ადამიანის შინაგან პოტენციალს. ადამიანს არ აქვს დამოუკიდებელი ”მე”, რომელიც მნიშვნელოვან გავლენას ახდენს გარემოზე, თუმცა მას მაინც გააჩნია - თვითეფექტიანობა და თვითრეგულაცია.

თვითრეგულაცია
ა.ბანდურას თანახმად, პიროვნების ერთ-ერთი მნიშვნელოვანი მახასიათებელია თვითრეგულაცია, რომელიც გავლენას ახდენს ქცევაზე. 
თვითრეგულაცია - საკუთარი ქცევით, გარემოს მოვლენების მართვის შესაძლებლობა. ადამიანის მიერ მიზნის მისაღწევად აზრების, ქცევების და ემოციების ამოქმედება.
 ის გამოყოფს თვითრეგულაციის გარეგან და შინაგან ფაქტორებს.
თვითრეგულაციის გარეგან ფაქტორებში ა. ბანდურა ასახელებს სტანდარტებს, რომლის მიხედვითაც, ჩვენ ვაფასებთ ჩვენს ქცევას. ეს სტანდარტები იქმნება გარემოს და პიროვნული მახასიათებლების ურთიერთზემოქმედების შედეგად. მაგალითად, პედაგოგებისა და მშობლებისგან ჩვენ ვიგებთ - რა არის სიკეთე, პატიოსნება, მამულიშვილობა და ა.შ. სხვებზე დაკვირვებით ჩვენ შევიმუშავებთ მრავალ სტანდარტს, რომლის საფუძველზეც ვაფასებთ ჩვენს ქცევას. ამასთანავე თვითრეგულაციის გარეგან სტანდარტებში შედის საზოგადოების მხრიდან მიღებული განმტკიცება - მატერიალური მხარდაჭერა, შექება, წახალისება და ა. შ.
თვითრეგულაციის შინაგანი ფაქტორებია: თვითდაკვირვება, შეფასება და რეაქცია საკუთარ თავზე.
თვითდაკვირვება. ადამიანი აკვირდება საკუთარ ქცევას. ის შერჩევით გამოყოფს, ყურადღებას აქცევს ქცევის ზოგიერთ მხარეს, ხოლო დანარჩენ მხარეს იგნორირებას უკეთებს. ის რასაც ჩვენ დავინახავთ, დამოკიდებულია ადამიანის ინტერესებზე და სხვა პიროვნულ მახასიათებლებზე. 
შეფასება. ადამიანი აფასებს ქცევას იმის მიხედვით, თუ რამდენად ღირებულია ის მიზნის მისაღწევად. შეფასებისას ვითვალისწინებთ სხვა ადამიანების და ჩვენს წარსულ მიღწევებს, სტანდართულ ნორმებს და ჩვენს პირად სტანდარტებს. განსაკუთრებით მნიშვნელოვანია პირადი სტანდრტი, რაც საშუალებას გვაძლევს შევაფასოთ ჩვენი მიღწევები და არ შევადაროთ სხვა ადამიანების მიღწევებს. მაგალითად,შეფერხებული გონებრივი განვითარების მქონე 10 წლის ბავშვი შეიძლება ძალიან კმაყოფილი იყოს იმით, რომ კითხვა ისწავლა. ეს არ იქნება მისთვის ნაკლებად ღირებული მხოლოდ იმიტომ, რომ ეს სხვა ბავშვებმა შეძლეს უფრო ადრეულ ასაკში. 
მნიშვნელოვანია აგრეთვე ისიც, თუ რა ღირებულებას ვანიჭებთ დასასწავლ ქცევას. თუ ჩვენ არ ვთვლით ღირებულად მაგალითად,  ბავშვის ფსიქოლოგიის ცოდნას, ჩვენ არ დავხარჯავთ დიდ დროს და ძალას მის შესასწავლად.
მნიშვნელოვანია ისიც, თუ რას ვთვლით ჩვენი მიღწევების მიზეზად. თუ ვთვლით, რომ ჩვენი წარმატება, ან წარუმატებლობა ჩვენი ძალისხმევის შედეგია, გამოვავლენთ თვითრეგულაციის მაღალ მზაობას. თუ ჩავთვლით, რომ ჩვენი წარუმატებლობის მიზეზია გარეშე ძალები, მაშინ გამოვავლენთ თვითრეგულაციის  დაბალ დონეს.
რეაქცია საკუთარ თავზე.  ჩვენ განვიცდით დადებით ან უარყოფით ემოციებს იმის მიხედვით, თუ რამდენად შეესატყვისება განხორციელებული ქცევა ჩვენს პიროვნულ სტანდარტებს. მაგალითად, თუ ჩვენ ვთვლით, რომ მასწავლებელი ობიექტური უნდა იყოს ბავშვის ცოდნის შეფასებისას და გარკვეულ მიზაზთა გამო დავწერეთ არა ობიექტური შეფასება, ეს გამოიწვევს უკმაყოფილების გრძნობას და საკუთარი თავის გაკიცხვას.
აღნიშნული მოსაზრება სრულიად ეწინააღმდეგება ბიჰევიორისტების მოსაზრებას, რომლის მიხედვით ქცევის შეფასება განპირობებულია მხოლოდ გარემოთი. ა. ბანდურა კი თვლის, რომ ჩვენ ვმუშაობთ/ვსწავლობთ იმისთვის, რომ მივიღოთ ჯილდო ან თავი ავარიდოთ დასჯას, ჩვენი პიროვნული სტანდარტების შესაბამისად.
თვითრეგულაციის (შინაგანი კონტროლის) ჩართვა და გამორთვა
მას შემდეგ, რაც ადამიანი (ბავშვი) დაეუფლება საზოგადოებრივ და მორალურ სტანდარტებს, ისინი ახდენენ საკუთარი ქცევის რეგულირებას, სანქციების 2 ტიპის გამოყენებით: საზოგადოებრივი სანქციებით და პირადი სანქციებით.
საზოგადოებრივი სანქციების გავლენით, ადამიანები ნაკლებად დაარღვევენ ქცევის წესებს, ვინაიდან ეშინიათ საზოგადოების გაკიცხვის, ან სხვა არასასურველი შედეგის. მაგალითად, ბავშვი ცდილობს გაკვეთილზე არ დააგვიანოს, რათა არ მიიღოს მასწავლებისგან საყვედური.
საკუთარი, შინაგანი სანქციები კი არეგულირებს ქცევას პიროვნული სტანდარტების გათვალისწინებით. ხდება შინაგანი კონტროლის შერჩევითი ჩართვა, ან გამორთვა. როცა ადამიანი თვლის, რომ გარკვეული ქცევა არ შეესატყვისება მის პიროვნულ სტანდარტებს, ის ირჩევს სხვა ქცევას. სხვა სიტუაციაში, იგივე ქცევა შეიძლება ჩაითვალოს ადექვატურად. ე. ი. ადამიანები სიტუაციის გათვალისწინებით შერჩევით რთავენ ქცევის სხვადასხვა ვარიანტებს. მაგალითად, ერთი მასწავლებლის გაკვეთილზე ბავშვმა შეიძლება დააგვიანოს, ხოლო მეორე მასწავლებლის გაკვეთილზე კი - არა.
შინაგანი კონტროლის გამორთვა, ისევე როგორც შერცევითი ჩართვა უფლებას აძლევს ადამიანს (ბავშვს) ისეთი ქცევა განახორციელოს, რომელიც არ არის მიღებული საზოგადოებრივი ნორმებითა და მორალური პრინციპებით. ასეთი ქცევა მომგებიანია კონკრეტული ადამიანისათვის, მაგრამ ზიანს აყენებს სხვა ადამიანებს. თვითკონტროლის ჩართვის და გამორთვის მექანიზმებია: 
 1.	მორალური გამართლება - გადავაწერინე, იმიტომ რომ შემეცოდა.
2.	წარმოდგენების შეცვლა - ვიხუმრე, დიდი ამბავი.
3.	მომგებიანი შედარება - ჩემზე უარესად სხვა მოიქცა.
4.	პასუხისმგებლობის სხვებისთვის გადაბრალება - დამავალეს.
5.	პასუხისმგებლობის განაწილება - ასე მოვილაპარაკეთ ჯგუფმა. 
6.	შედეგების დამახინჯება - მე ფეხი გამოწეული მქონდა, ის წამოედო და დაეცა.
7.	დეჰუმანიზაცია - ცუდი ბიჭია და ეგრე მოუხდება.

თვითეფექტიანობა
ა. ბანდურა განმარტავს თვითეფქტიანობას, როგორც ადამიანის რწმენას, რომ მას აქვს უნარი (შეუძლია), მართოს მის ცხოვრებაზე მოქმედი მოვლენები. თვითეფექტიანობა ეს არის ადამიანის რწმენა, რომ მას შეუძლია კონკრეტული ქმედების შესრულება.
თვითეფექტიანობას განსაზღვრავს - გარემო, ქცევა და ადამიანის პიროვნება.
დაბალი და მაღალი თვითეფექტიანობა, ხელსაყრელ ან არახელსაყრელ გარემო პირობებთან ერთად, გვაძლევს საშუალებას ვიწინასწარმეტყველოთ ქცევის 4 შესაძლო ვარიანტი:
1. როცა თვითეფექტიანობა მაღალია და გარემო პირობები ხელსაყრელია, მაღალია ალბათობა, რომ ქცევა იქნება წარმატებული.
2. თუ თვითეფექტიანობა დაბალია და გარემო პირობები კი ხელსაყრელი, ადამიანს შეიძლება დაემართოს დეპრესია. მაგალითად, თუ ბავშვი ხედავს, რომ ყველა მისი თანატოლი წარმატებულია რომელიმე კონკრეტულ საქმიანობაში, რომელიც მისთვის ძალიან რთულია.
3. თუ ადამიანს აქვს მაღალი თვითეფექტიანობა და ის ხვდება არახელსაყრელ გარემოში, ის ჩვეულებრივ ზრდის ძალისხმევას, რათა შეცვალოს გარემო პირობები. თუკი მისი ძალისხმევა არ იქნება საკმარისი გარემოში ცვლილებების შესატანად, მაშინ ის ცვლის თავის ქცევას, ან ეძებს უფრო ხელსაყრელ გარემოს. მაგალითად, თუ ბავშვი მიუხედავად ძალისხმევისა ვერ ღებულობს მისთვის სასურველ შეფასებას რომელიმე  სასწავლო საგნში, ის შეიძლება სხვა სკოლაში გადავიდეს.
4. თუკი ადამიანს აქვს დაბალი თვითეფქტიანობა და გარემოც არახელსაყრელია, ადამიანი თავს უსუსურად გრძნობს და ეგუება თავის მდგომარეობას. მაგალითად, თუ ბავშვს აქვს დაბალი თვითეფექტიანობა და იცის, თუ როგორი ძნელია მაღალი შეფასების მიღება, მას არ ექნება სურვილი და ვერც შეძლებს, რაიმე ძალისხმევის განხორციელებას, რათა მიიღოს მაღალი შეფასება.
ურთიერთდეტერმინიზმის მოდელში, სადაც გარემო, ქცევა და პიროვნება ზემოქმედებენ ერთმანეთზე, თვითეფექტიანობა მიეკუთვნება პიროვნულ მახასიათებელს (P-ს).

თვითეფექტიანობის ფაქტორები
თვითეფექტიანობას განსაზღვრავს 4 ფაქტორი. ესენია: პირადი გამოცდილება, არაპირდაპირი გამოცდილება, საზოგადოების შეხედულება და ადამიანის ფიზიკური და ემოციური მდგომარეობა.
 თვითეფექტიანობა აღმოცენდება, გაიზრდება ან შემცირდება ოთხიდან ერთი ფაქტორის,  ან მათი კომბინაციის შედეგად.
პირადი გამოცდილება. როგორც წესი, წარმატებული ქცევა ზრდის თვითეფექტიანობას, ხოლო მარცხი კი - ამცირებს. ამ ზოგადი მსჯელობიდან, შეიძლება  6 დასკვნის გაკეთება:
1. თვითეფექტიანობის ამაღლება პირდაპირ კავშირშია, წარმატებით გადაჭრილი ამოცანის სირთულესთან. მაგალითად, თუ ჩოგბურთელი მოუგებს, მასზე გაცილებით სუსტ მეტოქეს, ეს არ გამოიწვევს მისი თვითეფექტიანობის გაზრდას. მაგრამ მისი თვითეფექტიანობა გაიზრდება, თუ ის ყაიმს დაამთავრებს, მასზე გაცილებით ძლიერ მეტოქესთან.
2. თუ წარმატების მიღწევა ხდება დამოუკიდებლად, ეს უფრო ამაღლებს თვითეფექტურობას, ვიდრე სხვების დახმარებით მიღწეული წარმატება.
3. წარუმატებლობა ყველაზე მეტად მაშინ შეამცირებს თვითეფექტიანობას, თუკი მთელი ჩვენი პოტენციალი გამოვიყენეთ.
4. თუ ჩვენ ვღელავდით ან ვიყავით რაიმეთი დამწუხრებული, მაშინ წარუმატებლობა ნაკლებად იმოქმედებს თვითეფექტიანობაზე, ვიდრე მაშინ, თუკი ჩვენ თავს კარგად ვგრძნობდით.
5. ბავშვობაში განცდილი მარცხი, უფრო დიდ ზეგავლენას ახდენს თვითეფექტიანობაზე, ვიდრე მოზრდილ ასაკში განცდილი წარუმატებლობა.
6. შემთხვევითი წარუმატებლობა არ ახდენს გავლემას თვითეფექტიანობაზე, განსაკუთრებით იმ ადამიანებთან, ვისაც აქვთ მაღალი თვითეფექტიანობა. 

არაპირდაპირი გამოცდილება. როცა ჩვენ ვხედავთ, რომ სხვები წარმატებას აღწევენ, ჩვენი თვითეფექტიანობა იზრდება, ხოლო, თუ ვხედავთ, რომ ჩვენი მსგავსი უნარების და მომზადების ადამიანი განიცდის მარცხს, ეს ჩვენ თვითეფექტიანობას ამცირებს. არაპირდაპირ გამოცდილებას დიდი მნიშვნელობა არა აქვს მაშინ, თუკი მოდელი ჩვენი მსგავსი არ არის. მაგალითად, ჩვენზე უფროსია, ან უმცროსი. როცა ბავშვი ხედავს, რომ მისი მსგავსი გამოცდილებისა და უნარების თანატოლმა, ვერ ჩააბარა გამოცდა ქიმიაში, ამან შეიძლება შეამციროს მისი თვითეფექტიანობა.
როგორც წესი, სხვაზე დაკვირვება არ არის ისეთი მნიშვნელოვანი თვითეფექტიანობისათვის, როგორც პირადი გამოცდილება. კვლევები აჩვენებენ, რომ მოზრდილებთან უფრო მნიშვნელოვანია პირადი გამოცდილება, ხოლო მოზარდებთან კი - მოდელის გავლენა.
საზოგადოების შეხედულება (ვერბალური მხარდაჭერა ან კრიტიკა). სხვა ადამიანების მიერ გამოთქმულმა მოსაზრებამ, შეიძლება გაზარდოს, ან შეამციროს ჩვენი თვითეფექტიანობა. განსაკუთრებით მნიშვნელოვანია იმ ადამიანის შეფასება/კრიტიკა, ვისაც ვენდობით და გვჯერა. მაგალითად, მასწავლებლის შეფასება უფრო ეფექტური იქნება სასწავლო საგნის ათვისებასთან დაკავშირებით, ვიდრე უმცროსი დის.
აკვირდებიან რა ბავშვები იმას, თუ როგორ აქებენ, ან კიცხავენ ადამიანები საკუთარ თავს გარკვეული ქცევის გამო, მათ უყალიბდებათ ქცევის საკუთარი სტანდარტები და თვითეფექტიანობის განცდა. მაგალითად, როცა მშობელი ამბობს: - მე კმაყოფილი ვარ, რომ გავაგრძელე ამ პროექტზე მუშაობა, თუმცა ეს ძალიან ძნელი იყო; ან ეუბნება ბავშვს: - მე ვიცი, რომ შენ შეძლებ საშინაო დავალების კარგად შესრულებას. ბავშვი განიხილავს საკუთარ თავს, როგორც შრომისმოყვარე ადამიანს, რომელსაც ბევრის მიღწევა შეუძლია და იწყებს მოდელად იმ ადამიანების არჩევას, ვისაც ეს თვისებები გააჩნია.
მნიშვნელოვანია, მხარდაჭერა ხდებოდეს ჩვენი რეალური შესაძლებლობების  ფარგლებში. მაგალითად, რაც არ უნდა დაგვარწმუნონ ჩვენ, რომ შეგვიძლია გადავახტეთ 3 მეტრის სიმაღლის ღობეს, ეს არ შეცვლის ჩვენ თვითეფექტურობას.
ფიზიკური და ემოციური მდგომარეობა. ძლიერი ემოციები ხელს უშლის ადამიანს წარმატებით განახორციელოს ქცევა. ძლიერი შიში, სტრესი, შფოთვა ამცირებს თვითეფექტიანობას. მაგალითად, ბავშვს რომელმაც კარგად ისწავლა ლექსი, დაფასთან პასუხის შიშის გამო, შეიძლება ყველა სიტყვა დაავიწყდეს.

კოლექტიური თვითეფექტიანობა
სამეცნიერო მოღვაწეობის გარკვეულ ეტაპზე ა.ბანდურა დაინტერესდა გლობალური საზოგადოებრივი პრობლემებით და ეს ინტერესი  გამოიხატა, კოლექტიური თვითეფექტიანობის კონცეფციაში. 
კოლექტიური  თვითეფექტიანობა  გამოიხატება ადამიანის რწმენაში, რომ ერთობლივი ძალისხმევით  შეიძლება სოციალური ცვლილებების მიღწევა. ეს კი ეფუძნება ერთად მომუშავე ადამიანების პიროვნულ თვითეფექტიანობას.
ა.ბანდურა თვლის, რომ ადამიანები მართავენ თავის  ცხოვრებას არა მარტო თვითეფექტიანობით, არამედ კოლექტიური ეფექტიანობითაც. მაგალითად, ადამიანმა რომელმაც თავი დაანება სიგარეტის მოწევას, შეიძლება ქონდეს მაღალი თვითეფექტიანობა საკუთარი ჯამრთელობის შენარჩუნებასთან დაკავშირებით, მაგრამ შეიძლება განიცდიდეს სხვა ადამიანებთან ერთად დაბალ კოლექტიურ თვითეფექტიანობას მაგალითად, გარემოს დაბინძურებასთან დაკავშირებულ პრობლემებთან, ან ინფექციური დაავადებების გავრცელების წინააღმდეგ ბრძოლასთან დაკავშირებით. მასწავლებელი შეიძლება განიცდიდეს მაღალ თვითეფექტიანობას თავის კლასთან მუშაობისას და ასევე მაღალ კოლექტიურ თვითეფექტიანობას, სკოლის საერთო პრობლემების გადაწყვეტაში.
თვითეფექტიანობა და კოლექტიური თვითეფექტიანობა ავსებენ ერთმანეთს და ცვლიან ადამიანის ცხოვრების წესს.

თვითეფექტიანობა, მე-კონცეფცია, თვითშეფასება
თვითეფექტიანობა, მე-კონცეფცია და თვითშეფასება განსხვავებული ცნებებია. თვითეფექტიანობა მომავალზეა ორიენტირებული. ესაა ქცევის (სასკოლო სიტუაციაში- დავალების) წარმატებით შესრულების შეფასება.
მე-კონცეფცია, უფრო ზოგადი ცნებაა, რომელიც პიროვნების მრავალმხრივ აღქმას მოიცავს, მათ შორის თვითეფექტიანობასაც. მე-კონცეფცია ვითარდება, ჩემს შესახებ საკუთარი და სხვისი შეფასებების შედარების შედეგად.
თვითეფექტიანობა ყურადღებას ამახვილებს შესაძლებლობაზე - წარმატებით შევასრულებ, თუ არა გარკვეულ ქცევას (დავალებას). თვითეფექტიანობა გულისხმობს საკუთარი შესაძლებლობების შეფასებას და განსჯას, თვითშეფასება კი შეფასებას საკუთარი ღირსების შესახებ აკეთებს. შესაძლებელია გარკვეულ სფეროში თავს ძალიან წარმატებულად ვგრძნობდე, მაგრამ მაინც არ გქონდეს მაღალი ღირსების გრძნობა (თვითშეფასება), ან პირიქით. მაგალითად, ბავშვს სიმღერაში შეიძლება ძალიან დაბალი თვითეფექტიანობის განცდა ქონდეს, მაგრამ ეს მის თვითშეფასებაზე არავითარ ზეგავლენას არ ახდენს. ალბათ იმიტომ, რომ სიმღერა მისთვის უმნიშვნელოა.

სწავლა
ა.ბანდურა საუბრობს სწავლის 2 ტიპზე: სწავლა მოქმედების შესრულებით და დაკვირვებით სწავლა. 
სწავლა მოქმედების შესრულებით, სწავლის პრიმიტიული ფორმაა, რომელიც დამახასიათებელია როგორც ადამიანისათვის, ასევე ცხოველისთვის. სწორედ სწავლის ეს ტიპი განიხილება ბიჰევიორისტების მიერ - ყოველი მოქმედება, რომელსაც ორგანიზმი ახორციელებს, აქვს თავისი შედეგი: ზოგი სასიამოვნოა, ზოგი - არა, ზოგიც არ იწვევს არანაირ განცდას.
ბიჰევიორისტები თვლიან, რომ ქცევის შედეგი დამოკიდებულია პოზიტიურ ან ნეგატიურ განმტკიცებაზე. ა. ბანდურა უარყოფს ამ თვალსაზრისს. მისი აზრით, ადამიანის ქცევა მოითხოვს გააზრებას. იმისათვის რომ სიტყვიერ განმტკიცებას ქონდეს მნიშვნელობა (ძალა), ადამიანმა უნდა მოისმინოს და გაიგოს ის. ამავე დროს მნიშვნელობა, რომელსაც ადამიანი ჩადებს მოსმენილ ინფორმაციაში, შეიძლება განსხვავებული იყოს იმისგან, რაც იგულისხმა ინფორმაციის გამცემმა. მაგალითად, ცეკვის მასწავლებელმა შეიძლება შეაქოს თავისი მოსწავლეები, იმ მიზნით, რომ წაახალისოს ისინი და უბიძგოს მათ მოძრაობის უფრო დახვეწისაკენ. მაგრამ ამ სიტყვებმა შეიძლება საპირისპირო გავლენა მოახდინოს ბავშვებზე. მათ შეიძლება იფიქრონ, რომ თუკი ისინი ასეთი კარგი მოცეკვავეები არიან, მასწავლებელმა არ უნდა შეაქოს ისინი, ასეთი მარტივი მოძრაობის შესრულებისთვის.
ა. ბანდურას თანახმად, მოქმედების შესრულების გზით სწავლის შედეგებს, აქვს 3 მიზანი: ინფორმაციის მიწოდება, მომავალი ქცევის მოტივაცია და შესრულებული ქცევის განმტკიცება.
1.შესრულებული ქცევის შედეგი იძლევა ინფორმაციიას, თუ რა ეფექტს მივიღებთ ჩვენი მოქმედებით. ჩვენ შეიძლება შევინახოთ ეს ინფორმაცია და ვიხელმძღვანელოთ მომავალში.
2.ადამიანს შეუძლია წარმოიდგინოს მომავალი ქცევის შედეგები. მაგალითად, ჩვენ წარმოვიდგენთ, რა შედეგი შეიძლება ქონდეს დაბალ ტემპერატურას და გარეთ გასვლამდე თბილად ჩავიცვამთ. სიმბოლური წარმოდგენა შესაძლო დისკომფორტისა (სიცივე), გვაძლევს იმის სტიმულს, მოტივაციას, რომ თბილად ჩავიცვათ.
3.შესრულებული ქცევის შედეგი ემსახურება მის განმტკიცებას (რაც დეტალურად აქვს აღწერილი სკინერს).
ა. ბანდურა თვლის, რომ სწავლა უფრო ეფექტურია, თუკი ადამიანი ცნობიერად იქნება ჩართული სიტუაციაში და გაიაზრებს, თუ რომელი ქცევა მისცემს მას სასურველ შედეგს.
სწავლა დაკვირვებით. ეს არის უფრო ღირებული სწავლის ხერხი. ის დამახასიათებელია მხოლოდ ადამიანისათვის. ა. ბანდურა თვლის, რომ ჩვენ ვსწავლობთ სხვა ადამიანებზე დაკვირვებით, რაშიც ის ეწინააღმდეგება სკინერს (ბიჰევიორისტი), რომელიც თვლის, რომ სწავლა შესაძლებელია მხოლოდ რეალურად განხორციელებული მოქმედებით. 
სკინერისგან განსხვავებით ა.ბანდურა ასევე ამბობს, რომ განმტკიცება არ არის აუცილებელი სწავლისთვის. მართალია განმტკიცება ხელს უწყობს სწავლას, მაგრამ არ არის სწავლის აუცილებელი პირობა. ჩვენ შეგვიძლია ვისწავლოთ სხვა ადამიანებზე დაკვირვებით, რომლებიც განმტკიცებას იღებენ.
ა. ბანდურას აზრით, დაკვირვებით სწავლის ბირთვი არის მოდელირება. მან გამოყო 4 პროცესი, რომელიც ემსახურება სწავლის ამ ტიპს: ყურადღება, დამახსოვრება, მოქმედების გამეორება და მოტივაცია.  

დაკვირვებით სწავლა (მოდელირება)
ადამიანს, რომელსაც აკვირდებიან, მოდელს უწოდებენ, ხოლო მოდელზე დაკვირვების გზით ადამიანის მიერ გარკვეული მოქმედებების ან ქცევის ათვისების პროცესს - მოდელირებას.
  მოდელი შეიძლება იყოს როგორც რეალურ ადამიანი, ვის ქცევასაც ვაკვირდებით (ეს შეიძლება იყოს მეგობარი, მშობელი, და ან ძმა, მასწავლებელი და სხვა ადამიანები), ასევე - ფილმის, ნაწარმოების გმირები და სხვ. ეს სიმბოლური მოდელები ისეთივე მნიშვნელოვანია, როგორც რეალური.  მოზარდები ხშირად,  სწორედ სიმბოლურ მოდელებს ბაძავენ.
  მოდელზე დაკვირვების გზით ადამიანი არაპირდაპირ ითვისებს გარკვეულ ემოციურ რეაქციებსაც. სხვაგვარად რომ ვთქვათ, ადამიანები დაკვირვების გზით სწავლობენ არა მხოლოდ კონკრეტულ ქცევებს, არამედ ისეთ ემოციურ რეაქციებსაც, როგორიც არის შიში ან სიხარული, აგრესია და სხვა, სხვებზე დაკვირვების გზით ემოციური რეაქციების სწავლის პროცესიც არაპირდაპირი განმტკიცების მაგალითია.
მოდელირება არ არის სხვისი მოქმედების მექანიკური გამეორება. ის გულისხმობს ინფორმაციის სიმბოლურ წარმოდგენას, დამახსოვრებას და მომავალში მის გამოყენებას. სწავლა მიბაძვით გულისხმობს დაკვირვებადი ქცევის ზოგიერთი მახასიათებლის ათვისებას და ზოგის იგნორირებას. ასევე დაკვირვებადი ქცევის განზოგადებას სხვა შემთხვევებზე. სხვა სიტყვებით რომ ვთქვათ, მოდელირების დროს ირთვება აზროვნების პროცესები.
ა. ბანდურა გამოყოფს 3 პირობას, რომელიც განსაზღვრავს, შეძლებს თუ არა ადამიანი კონკრეტულ სიტუაციაში ისწავლოს დაკვირვებით ახალი ქცევა. ესენის: ობიექტის მახასიათებლები, დამკვირვებლის მახასიათებლები და დასასწავლი ქცევის შედეგები.
ობიექტის მახასიათებლები. ჩვენ გვაქვს მიდრეკილება მოვახდინოთ მაღალი სოციალური სტატუსის მქონე ადამიანის ქცევის მოდელირება და არა დაბალი სოციალური სტატუსის; კომპეტენტურის და არა - არაკომპეტენტურის; ძლიერის და არა - სუსტის.
დამკვირვებლის მახასიათებლები. ადამიანებს რომლებსაც აქვთ დაბალი სოციალური სტატუსი, ცოდნა და ძალა, უფრო მეტად არიან მიდრეკილნი მოდელირებისკენ. ბავშვები უფრო ხშირად ახდენენ მოდელირებას, ვიდრე უფროსები; ახალბედები მეტად, ვიდრე პროფესიონალები.
დასასწავლი  ქცევის შედეგები. რაც მეტ მნიშვნელობას ანიჭებს დამკვირვებელი ქცევას, მით მეტია ალბათობა მისი სწავლის. ასევე სწავლა შეიძლება დაჩქარდეს, თუ დამკვირვებელი ხედავს, რომ დაკვირვებულ ქცევას აქვს ცუდი შედეგი (დაისაჯა).  მაგალითად, როცა ჩვენ ვხედავთ, რომ ელექტრო სადენის შეხებისას სხვას დენმა დაარტყა, ეს ჩვენთვის ღირებული გამოცდილებაა.
როგორც ზემოთ ავღნიშნეთ ა. ბანდურა აღწერს ოთხ პროცესს, რომლებიც ზეგავლენას ახდენენ სხვაზე დაკვირვების გზით სწავლაზე. ესენია: ყურადღება, დამახსოვრება, ქცევის გამეორება და მოტივაცია. განვიხილოთ თითოეული მათგანი. 
    ყურადღება. შეუძლებელია მოდელზე დაკვირვებით რაიმეს სწავლა, თუ პირველ რიგში ყურადღებას არ მივაქცევთ შესასწავლ ქცევას. 
რა ფაქტორები განსაზღვრავს ყურადღების მიქცევას?
· უფრო მეტად ყურადღებას იქცევს მიმზიდველი მოდელი: პოპულარული ადამიანები, სპორცმენები, მსახიობები და ა. შ.
· ყურადღებას იქცევს ჩვენთვის მნიშვნელოვანი ქცევა.
· ყურადღებას იქცევს ის მოდელი, რომელსაც ხშირად ვხედავთ.
· ყურადღებას იქცევს ჩვენს მიმართ კეთილგანწყობილი მოდელი. 
· ყურადღებას იქცევს სქესისთვის შესაფერისი ქცევა. მაგალითად, გოგონებს იზიდავთ,  უფრო ქალური პროფესიები და არ იზიდავთ მამაკაცური პროფესიები (მეშახტე, ელექტრიკოსი და სხვა). 
დამახსოვრება. საკმარისი არ არის დამკვირვებელმა  მხოლოდ ყურადღება მიაპყროს საჭირო  ქცევას. მან ის უნდა დაიმახსოვროს და საჭიროების შემთხვევაში გაიხსენოს.. ა. ბანდურა გამოყოფს დამახსოვრების 2 ხერხს: ხატოვანს (განსაკუთრებით მნიშვნელოვანია ჩვილობის პერიოდში, როცა ბავშვი ჯერ არ არის დაუფლებული მეტყველებას) და ვერბალურს.
 ხატოვოვანი ხერხის გამოყენების დროს, დამახსოვრება შეიძლება გაუმჯობესდეს გონებაში ქცევის იმიტაციით ან რეალური ვარჯიშით. ვარჯიში გვეხმარება სასურველი ქცევის ელემენტების (ნაბიჯების თანმიმდევრობის) დამახსოვრებაში, ასევე კარგ შედეგს იძლევა  მოქმედების უშუალოდ შესრულებამდე ქცევის მოდელის გონებაში წარმოდგენა.
 ვერბალური დამახსოვრება განსაკუთრებით უწყობს ხელს დაკვირვებით სწავლას. ენის საშუალებით ჩვენ შეგვიძლია შევაფასოთ დაკვირვებადი ქცევა, გადავწყვიტოთ - რას ავიღებთ იქედან და რას უგულვებელყოფთ. ენა ასევე გვეხმარება გავიაროთ ქცევის ”რეპეტიცია”. 
ქცევის გამეორება. მას შემდეგ რაც ყურადღება მივაქციეთ და დავიმახსოვრეთ ქცევა, ვიწყებთ მის შესრულებას. ჩვენ ვუსვამთ საკუთარ თავს კითხვებს - როგორ გავაკეთო? რას ვაკეთებ? სწორად ვაკეთებ? 
  დაკვირვებული ქცევის გასამეორებლად ადამიანს უნდა ჰქონდეს ადექვატური ფიზიკური და ინტელექტუალური უნარი და შესაძლებლობა. ბევრ შემთხვევაში დამკვირვებელი ფლობს შესაბამის ქცევით რესურსებს, რათა განახორციელოს მოდელის მსგავსი ქცევა. არის ისეთი შემთხვევებიც, როცა უკვე ვიცით, როგორ უნდა გამოიყურებოდეს ქცევა  და გვახსოვს მისი ყველა ელემენტი, ნაბიჯი, მაგრამ შეიძლება ეს ქცევა სრულყოფილად მაინც ვერ განვახორციელოთ. ზოგჯერ ჩვენ ძალიან ბევრი ვარჯიში, უკუკავშირი და ხელმძღვანელობა გვჭირდება მოდელის ქცევის გამეორებისათვის. ქცევის აგების ფაზაში ვარჯიში მას უფრო სრულყოფილსა და მოქნილს ხდის. მაგალითად, სხვა ადამიანის ცეკვაზე კარგი დაკვირვება და მოძრაობათა თანამიმდევრობის დამახსოვრება ჯერ კიდევ ვერ უზრუნველყოფს იმას, რომ დამკვირვებელმა ის თავის ქცევით რეპერტუარში გადაიტანოს  სათანადო გავარჯიშების გარეშე. 
მოტივაცია. რეალურად განხორციელდება თუ არა მოდელზე დაკვირვების გზით ნასწავლი ქცევა, დამოკიდებულია მოტივაციაზე. შეიძლება ბევრი რამ იცოდე, მაგრამ არ აკეთებდე. დამკვირვებელი არ განახორციელებს მოდელის ქცევას, თუ ის არ არის სათანადოდ მოტივირებული. 
მოხდება თუ არა დაკვირვებადი ქცევის სწავლა, დამოკიდებულია იმაზე, თუ რა განმტკიცება მიიღო მოდელმა. მაგალითად, თუ მოსწავლემ რომელმაც შეკითხვა დაუსვა მასწავლებელს, მისგან მიიღო უხეში პასუხი, სხვა ბავშვი ისწავლის, რომ ამ მასწავლებელს კითხვები არ უნდა დაუსვა (მას არ ექნება მოტივაცია). 
მეორეს მხრივ, მნიშვნელოვანია, რომ ადამიანს ქონდეს მოტივი ისწავლოს კონკრეტული ქცევა. მაგალითად, ბავშვი შეიძლება აკვირდებოდეს, როგორ ხსნის მათემატიკურ ამოცანას მასწავლებელი, მაგრამ არ ქონდეს არავითარი სურვილი, იგივე გაიმეოროს. 
ყურადღება მიაქციეთ!
მაგალითად, თქვენ შეიძლება ათასჯერ უთხრათ თქვენს ბავშვებს, რომ მათ არ მოწიონ სიგარეტი. მაგრამ, თუ ისინი ხედავენ, რომ თქვენ სიგარეტს ეწევით, ბავშვები ღებულობენ შეტყობინებას - სიგარეტის მოწევა, არც ისე ცუდია.
თუ თქვენ გინდათ, რომ ბავშვები არ ანხორციელებდნენ გარკვეულ ქცევას, დარწმუნდით იმაში, რომ თქვენ  თვითონ არ ახდენთ ამ ქცევის დემონსტრირებას.

ა. ბანდურას სწავლის სოციალურ - კოგნიტური თეორიის შეფასება
ა. ბანდურას სწავლის სოციალურ-კოგნიტური თეორია ფართოდ გამოიყენება არასასურველი ქცევის აღკვეთისა და სასურველი ქცევის ფორმირებისთვის. ის გამოიყენება ისეთი სერიოზული ქცევითი პრობლემების გადასაჭრელად, როგორიცაა - აგრესია, მეტყველების დარღვევები, შიში და ა. შ. 
ის ასევე ეფექტურია ყოველდღიური სირთულეების დაძლევისთვის, როგორიცაა - სასწავლო დროის ეფექტური განაწილება, არასასურველი ჩვევების აღმოფხვრა (მოწევა, ფრჩხილების კვნეტა და ა.შ.), შფოთვის შემცირება გამოცდის ან საჯარო გამოსვლის წინ და ა.შ.
ამავე დროს უნდა ავღნიშნოთ, რომ ა. ბანდურას თეორია მკაცრი გაგებით, არ არის განვითარების თეორია. ის არ საუბრობს იმ ცვლილებებზე, რასაც ადგილი აქვს ბავშვის ასაკის მატებასთან ერთად. აგრეთვე იმაზე, თუ რას და როგორ ისწავლის ბავშვი მოდელირების პროცესის შედეგად, მაშინ როცა კოგნიტური თეორიები (ჟ. პიაჟე, ლ. ვიგოტსკი, ჯ. ბრუნერი) ყურადღებას ამახვილებენ განვითარებაზე და იმ კანონზომიერ ცვლილებებზე, რასაც ადგილი აქვს ასაკის მატებასთან ერთად.
ბიჰევიორისტებს და ა. ბანდურას აკრიტიკებენ იმაშიც, რომ მათ საკმარისად არ შეაფასეს ბავშვის მონაწილეობა საკუთარ განვითარებაში. კრიტიკოსები აღნიშნავენ, რომ ყოველი ადამიანი იბადება უნიკალური გენოტიპით, რომელიც განაპირობებს მათ ინდივიდუალურ მახასიათებლებს, ხოლო ბიჰევიორისტები და მათ შორის ა. ბანდურაც, სათანადოდ არ აფასებენ, ამ მნიშვნელოვანი ბიოლოგიური ფაქტორების როლს.
ამავე დროს კრიტიკოსები აღნიშნავენ, რომ ბავშვების რეაქცია გარე სამყაროზე, მნიშვნელოვნადაა დამოკიდებული მათი კოგნიტური განვითარების დონეზე. (იხ. ჟ. პიაჟეს, ლ.კოლბერგის თეორიები).

ა. ბანდურას თეორიის ძირითადი იდეები:
1. ადამიანის ქცევა არის - გარემოს, ადამიანის ქცევის და პიროვნული მახასიათებლების (განსაკუთრებით ხაზს უსვამს აზროვნებას) პროდუქტი.
2. ურთიერთდეტერმინიზმი  გულისხმობს, 3 ფაქტორის - გარემო, ქცევა, პიროვნება ურთიერთზემოქმედებას.
3. ქცევას განსაზღვრავს სამივე ფაქტორი (გარემო, ქცევა, პიროვნება). თუმცა არ არის აუცილებელი, რომ ამ ფაქტორებმა ერთნაირი წვლილი შეიტანონ ადამიანის აზროვნებასა და ქცევაში. სხვადასხვა სიტუაციაში, ნებისმიერი ფაქტორი, შეიძლება აღმოჩნდეს სხვა ფაქტორებზე უფრო ძლიერი.
4. ადამიანს აქვს თვითრეგულაციის შეზღუდული უნარი. ამისათვის ის იყენებს, როგორც გარეგან, ასევე შინაგან ფაქტორებს. გარეგანია - განმტკიცება, რომელსაც ვიღებთ ჯილდოს სახით. ხოლო შინაგანი თვითრეგულაციის ფაქტორებია - თვითდაკვირვება, შეფასება და რეაქცია საკუთარ თავზე.
5. თვითრეგულაცია მუშაობს მხოლოდ მაშინ როცა ის ჩართულია. თვითრეგულაციის (შინაგანი კონტროლი) ჩართვით ან გამორთვით, ადამიანი იცავს თავს საკუთარი ქცევის ცუდი შედეგებიდან. შინაგანი კონტროლის ჩართვა/გამორთის 4 ძირითადი მეთოდია: მორალური გამართლება, პასუხისმგებლობის გადატანა, ქცევის შედეგების იგნორირება ან შეცვლა და მსხვერპლის დადანაშაულება.
6. ადამიანის ქმედება უფრო წარმატებულია, თუ მას აქვს მაღალი თვითეფექტიანობა. სხვა სიტყვებით რომ ვთქვათ, ადამიანი დარწმუნებულია თავის უნარში, რომ განახორციელებს ისეთ ქცევას, რომელიც მისცემს სასურველ შედეგს, კონკრეტულ სიტუაციაში. თვითეფექტიანობა იზრდება ან მცირდება: პირადი გამოცდილებით, არაპირდაპირი გამოცდილებეით, საზოგადოების შეხედულებით (მხარდაჭერა ან კრიტიკა) და ადამიანის ფიზიკური და ემოციური მდგომარეობით.
ადამიანმა შეიძლება ისწავლოს სხვაზე დაკვირვებით. ამისათვის საჭიროა: ყურადღება, დამახსოვრება, განმეორება და მოტივაცია. 

ჟან პიაჟეს კოგნიტური განვითარების თეორია

თუ გვინდა გავიგოთ როგორ აზროვნებს ბავშვი, უნდა შევეცადოთ გავარკვიოთ - როგორ იცვლება ბავშვის აზროვნების სტრუქტურა და ფორმები; როდის უჩნდება ბავშვს აზრის ისეთი მაქანიზმი, რომლითაც იგი წვდება მოვლენებს შორის არსებულ მიმართებებს; როგორ ლოგიკას იყენებენ ისინი და როგორ იცვლება ის ასაკის მატებასთან ერთად.
სწორედ ასეთ კითხვებს სვამდა ჟან პიაჟე ბავშვის აზროვნების შესწავლისას.
შვეიცარიელი ფსიქოლოგის ჟ. პიაჟეს კონცეფცია შედარებით სრულად წარმოგვიდგენს ბავშვის ინტელექტუალურ განვითარებას. განვითარების ძირითად ნიშნად ჟ. პიაჟე თვლის სტადიების მონაცვლეობას, უწყვეტ გადასვლას ერთი შემეცნებითი სტრუქტურიდან მეორეზე. სტრუქტურის ყოველი შემდეგი სტადია მიიღება წინა სტადიის დიფერენციაციისა და კოორდინაციის შედეგად.

თეორიის ძირითადი პოსტულატები
ჟ. პიაჟეს მიხედვით ბავშვი არის აქტიური, დინამიური, შემოქმედებითი არსება. ის მენტალური სტრუქტურების - სქემების  საშუალებით გადაამუშავებს და ორგანიზებას უკეთებს გარემოდან შემოსულ ინფორმაციას. ბავშვის ასაკის მატებასთან ერთად სქემები  გარდაიქმნება მარტივიდან, რთულ კოგნიტურ სტრუქტურებად.
სქემა შეიძლება წარმოვიდგინოთ როგორც ”კატალოგის ბარათი”, რომელიც ინახება ადამიანის ტვინში გარკვეული თანმიმდევრობით. ყოველი მათგანი აწვდის თავის პატრონს ინფორმაციას - როგორ გაარკვიოს, განსაზღვროს გარემოდან შემოსული ინფორმაცია და როგორ გააკეთოს მასზე რეაგირება. 
ჩვილს აქვს მცირე რაოდენობის და მოცულობის  ”კატალოგის ბარათები”. მაგალითად, ტაცების ან წოვის რეფლექსური სქემა. მოზრდილს კი აქვს ბევრი და დიდი მოცულობის ”კატალოგის ბარათები”, სადაც მოთავსებულია მისი ცხოვრებისეული გამოცდილება.
სქემა ეხმარება ადამიანს მოათავსოს რაიმე ობიექტი ან მოვლენა გარკვეულ კლასში ან კატეგორიაში, მიიღოს გადაწყვეტილება, თუ რა მოქმედება განახორციელოს ამ საგნით ან როგორი რეაგირება მოახდინოს მოვლენაზე. მაგალითად, როდესაც თქვენ გაძლევენ გარკვეული პროდუქტების ჩამონათვალს შესაბამისი ფასებით და გეკითხებიან, თუ რა იქნება მათი საერთო ღირებულება? თქვენ გაქვთ სქემა, რომელიც გაძლევთ საშუალებას თქვათ, რომ მიმატება არის ადექვატური მათემატიკური მოქმედება, რომელიც უნდა შესრულდეს და ამავე დროს გაქვთ მეორე სქემა, რომელიც საშუალებას გაძლევთ შეასრულოთ ეს მოქმედება და მიიღოთ შედეგი.
ჟ. პიაჟეს თანახმად, სქემა ძალიან გავს პროცედურულ ცოდნას, შემდეგი სახის მსჯელობას - ”როგორ გაკეთდეს” ან ”თუ.....მაშინ”.
პროცედურული ცოდნა ეს არის წარმოდგენა შესასრულებელი მოქმედებების თანმიმდევრობაზე.
ჟ. პიაჟეს მიხედვით, ადამიანი არის აქტიური, დინამიური, შემოქმედებითი არსება. ის მენტალური სტრუქტურების - სქემების  საშუალებით გადაამუშავებს და ორგანიზებას უკეთებს გარემოდან შემოსულ ინფორმაციას. ბავშვის ასაკის მატებასთან ერთად სქემები  გარდაიქმნება მარტივიდან, რთულ კოგნიტურ სტრუქტურებად, რომელიც საფუძვლად უდევს  ადაპტაციის (გარემოსთან შეგუების)  პროცესს.  გარემოსთან ადაპტაციის პროცესში  ადამიანი გამოიმუშავებს სქემებს, რომლებიც საშუალებას აძლევს მას განახორციელოს სხვადასხვა აქტიობა.
გარემოსთან ადაპტაციას განაპირობებს ორი მექანიზმი: ასიმილაცია და აკომოდაცია.
ასიმილაცია ეს არის პროცესი, როცა ხდება ახალი ინფორმაციის მოთავსება უკვე არსებულ სქემაში, რომელიც საკმარისია ახალი ინფორმაციის გასაგებად. ეს ნიშნავს, რომ როცა ადამიანი ღებულობს ახალ ინფორმაციას, ის მის ამოსაცნობად და რეაგირებისათვის იყენებს უკვე არსებულ სქემას ან მოქმედების გეგმას. შედეგად, სქემა არ  განიცდის მნიშვნელოვან ცვლილებას, მაგრამ ის იზრდება, მასში თავსდება ახალი გამოცდილება.
ასიმილაციის პროცესი რამდენადმე მოგვაგონებს ”სტიმულის განზოგადების” ბიჰევიორისტულ კონცეფციას - როცა ორგანიზმი სწავლობს გარკვეულ სტიმულზე რეაგირებას, ის პასუხობს იგივე რეაქციით მეორე, მსგავს სტიმულზე. ეს ტენდეცია ძლიერდება, თუ ახალ, მსგავს სტიმულზე რეაგირების შედეგი დამაკმაყოფილებელია.
მაგალითად, თქვენმა მოსწავლემ რომელმაც არ შეასრულა საშინაო დავალება, თავის გასამართლებლად მოიყვანა ისეთი არგუმენტები, რომლებიც თქვენ მანამდე არ მოგისმენიათ. თქვენ გაქვთ სქემა, თუ როგორი რეაგირება უნდა გააკეთოთ მოსწავლის მიერ დავალების არ შესრულების შემთხვევაში. თქვენ ახდენთ თქვენი ახალი გამოცდილების ასიმილირებას არსებულ სქემაში და ახდენთ რეაგირებას. მაგალითად, უწერთ არადამაკმაყოფილებელ შეფასებას, როგორც იქცევით ხოლმე სხვა შემთხვევაში, როცა მოსწავლე არ ასრულებს საშინაო დავალებას და არ ითვალისწინებთ მოსწავლის მიერ მოყვანილ არგუმენტებს. თქვენ განახორციელეთ ახალ სიტუაციასთან ადაპტაცია და ამისთვის გამოიყენეთ უკვე არსებული სქემა.
მეორე  ადაპტაციური  მექანიზმია აკომოდაცია, როდესაც ხდება უკვე არსებული სქემის შეცვლა, რათა მოხდეს ახალი ინფორმაციის გაგება, რომელიც გაუგებარია არსებული სქემების გამოყენებით. ადამიანმა უნდა შეცვალოს არსებული სქემა და შექმნას ახალი, რათა განახორციელოს ადაპტაცია. ეს გვაგონებს სწავლის პროცესს ან პრობლემის გადაჭრას, როცა რაც ვიცით მოცემულ სიტუაციაში არ ”მუშაობს” და საჭიროა ახალი ხერხის გამოყენება.
თუ გამოვიყენებთ ზემოთ აღწერილ შედარებას, სადაც სქემას ვუწოდეთ ”კატალოგის ბარათი”, მაშინ აკომოდაცია ნიშნავს ახალი ”კატალოგის ბარათის” დამატებას, უკვე არსებული, მსგავსი სქემის შეცვლის საფუძველზე.
მაგალითად, თუ თქვენ დამწყები პედაგოგი ხართ, მაშინ თქვენ შესაძლოა არ გაქვთ სქემა, თუ როგორ მოიქცეთ, როცა თქვენი მოსწავლე არ ასრულებს დავალებას. თქვენ შესაძლოა გაიხსენოთ, თუ როგორ იქცეოდა თქვენი მასწავლებელი, შემდეგ ახდენთ მის მოდიფიცირებას, რაც შესატყვისი იქნება თქვენი სიტუაციისთვის (აკომოდაცია). ამის შედეგად თქვენ მიიღებთ სქემას, თუ როგორ მოიქცეთ მოსწავლის მხრიდან დავალების არ შესრულების შემთხვევაში და გამოიყენებთ მას მომავალში, მსგავსი პრობლემის აღმოცენებისას (ასიმილაცია).  
 განვიხილოთ  ასიმილაციისა და აკომოდაციის ასეთი მაგალითი: მცირეწლოვანმა ბავშვმა იცის, რომ  ჩიტი დაფრინავს. როდესაც ბავშვი პირველად ხედავს თვითმფრინავს, ის მას ჩიტს ეძახის. ამ დროს ის იყენებს ასიმილაციას, ანუ დაუქვემდებარებს თვითმფრინავს მისთვის ნაცნობ სქემას (ჩიტის სქემას - დაფრინავს, ე.ი  ჩიტია). შემდეგ უკვე, ნელ-ნელა, ბავშვი ხვდება, რომ თვითმფრინავი არ არის ჩიტი და  სწავლობს, რომ ეს არის თვითმფრინავი.  იქმნება  ახალ სქემა (აკომოდაცია), ბავშვი ეუფლება ახალ ცნებას.
 ასიმილაციისა და აკომოდაციის პროცესი აძლევს ადამიანს ზრდის და გარემოსთან ადაპტაციის შესაძლებლობას. ასიმილაცია აძლევს ადამიანს საშუალებას უკეთ გამოიყენოს უკვე არსებული სქემები, ხოლო აკომოდაცია ეხმარება არსებული სქემის შეცვლაში, რათა ის იყოს ახალი სიტუაციის შესატყვისი. ასიმილაციის დროს სიტუაცია ერგება არსებულ სქემას, ხოლო აკომოდაციის დროს იცვლება სქემა, რათა მოერგოს სიტუაციას.
ჟ. პიაჟეს მიხედვით, ბავშვის თამაში არის ასიმილაცია იმ გაგებით, რომ ეს არის განმეორებადი მოქმედება ( იქცევა ისე, როგორც ყოველთვის), ხოლო მიბაძვა (იმიტაცია) კი არის აკომოდაციის მაგალითი. ბავშვი აკეთებს იმას რაც ადრე არ გაუკეთებია, აკვირდება და  ახდენს სხვა ადამიანის მოქმედების კოპირებას.
ჟ. პიაჟეს თანახმად, უნდა არსებობდეს ბალანსი ასიმილაციასა და აკომოდაციას შორის. ცხოვრება არ შეიძლება იყოს მხოლოდ ”თამაში”, ვინაიდან მაშინ ჩვენ ვერ ვისწავლით ახალს და ასევე არ შეიძლება იყოს მხოლოდ იმიტაცია (მიბაძვა), ვინაიდან არ იქნება პიროვნული სტაბილობა. ადამიანის ცხოვრებაში უნდა იყოს აკომოდაციაც, რათა ახალ სიტუაციაში მოხვედრისას მოხდეს ამ სიტუაციისადმი ადაპტაცია და ასიმილაცია, რათა სწარად და ეფექტურად გამოვიყენოთ არსებული სქემები. სხვა სიტყვებით რომ ვთქვათ, ასიმილაციასა და აკომოდაციას შორის უნდა არსებობდეს წონასწორობა, რაც საშუალებას მისცემს ადამიანს მოახდინოს გარემოსადმი ადაპტაცია. როცა წონასწორობა, ბალანსი დაირღვევა, გარემო პირობებიდან გამომდინარე, ”რაღაც” უნდა გაკეთდეს. ეს ”რაღაც” არის ან აკომოდაცია, ან ასიმილაცია. მაგალითად, თუ მოსწავლემ იცის სამკუთხედის ფართობის გამოთვლა და გამოიყენებს თავის ცოდნას წრის ფართობის გამოსათვლელად (ასიმილაცია), მიიღებს მცდარ შედეგს. მეორეს მხრივ, თუ მოსწავლე ყოველი ახალი ამოცანის გადაწყვეტისას თავიდან შეიმუშავებს გეომეტრიული ფიგურების ფართობის გამოთვლის პრინციპს (აკომოდაცია), ამოცანის გადაწყვეტის ეფექტურობა მნიშვნელოვნად შემცირდება და სწავლის პროცესი შეფერხდება.
წონასწორობა ეს არის ბალანსი ასიმილაციასა და აკომოდაციას შორის.
ბავშვის ინტელექტუალური განვითარების საფუძველს წარმოადგენს წონასწორობის პროცესი. ახალი გამოცდილების აღმოცენების შემთხვევაში ბავშვს ექმნება მოტივაცია აკომოდაციის საშუალებით, ახალი სქემის შექმნის. როგორც კი ახალი სქემა შეიქმნება, ბავშვს უჩნდება ამ ახალი სქემის გამოყენების მოტივაცია, ასიმილაციის საშუალებით.
წონასწორობა დროებითი მდგომარეობაა, ვინაიდან გარემოსთან ურთიერთობა არღვევს წონასწორობას და მისი აღდგენისკენ სწრაფვა წარმოადგენს ბავშვის ინტელექტუალური განვითარების საფუძველს.
ჟ. პიაჟესთვის ინტელექტი წარმოადგენს ადამიანის განკარგულებაში მქონე ყველა სქემის ერთიანობას. ეს სქემები აძლევს ადამიანს საშუალებას მოახდინოს გარემოსთან ადაპტაცია და გაუმკლავდეს პრობლემებს, რომლებიც მის წინაშე დგება. ამიტომ ინტელექტი წარმოადგენს, ადამიანის გარემოსადმი ადაპტაციის მექანიზმს, რომელიც არის ასიმილაციისა და აკომოდაციის შედეგი. უფრო მეტიც, ჟ. პიაჟესთვის ინტელექტი არ წარმოადგენს ადამიანის ცოდნის შინაარსსა და მოცულობას. ის არის სტრუქტურა, თუ როგორ არის ორგანიზებული ცოდნა, რომ შესაძლებელი იყოს მისი გამოყენება. ინტელექტის სტრუქტურები კი არის სქემები, რომლებიც წარმოიქმნება ასიმილაციისა და აკომოდაციის შედეგად. ჟ. პიაჟეს მიხედვით, ინტელექტი განაპირობებს ადაპტაციას მუდმივად ცვლადი გარემოს მიმართ. მისთვის ინტელექტი ეს არის პროცედურული ცოდნა. ცოდნა იმისა, თუ რა უნდა გაკეთდეს და არა უბრალოდ ფაქტების ცოდნა.
ვინაიდან ინტელექტი არის როგორც შედეგი, ასევე საფუძველი ასიმილაციისა და აკომოდაციის, ჟ. პიაჟე ფიქრობს, რომ ასაკის მატებასთან ერთად ის ცვლილებებს განიცდის. გამოცდილების მატებასთან ერთად ბავშვი იძენს ახალ სქემებს, რომლებიც ეხმარება მას გარემოსადმი ადაპტაციაში.
რა არის ინტელექტის განვითარების პროდუქტი (შედეგი) ?   
ინტელექტუალური განვითარების კრიტერიუმად ჟ. პიაჟეს  მიჩნეული აქვს ოპერაციის წარმოშობა. 
ოპერაცია ეს არის განსაკუთრებული სახის მოქმედება. ოპერაცია განსხვავდება უბრალო მოქმედებისაგან ანდა მიზანდასახული ქცევისაგან ორი ნიშნით: ის არის ინტერიორიზებული და შექცევადი.  
ინტერიორიზაცია მდგომარეობს შემდეგში: ბავშვი ამოცანას წყვეტს არა გარეგანი მოქმედების გზით, არამედ შინაგან პლანში, აზროვნების პროცესების სახით.
შექცევადობა კი გულისხმობს სრულ კომპენსაციას. სხვა სიტყვებით, რომ ვთქვათ, ოპერაციის მოქმედება შეიძლება გაუქმებული იქნას საწინააღმდეგო ოპერაციით, ანუ  გონებაში დავუბრუნდეთ პირვანდელ მდგომარეობას.
ოპერაცია ეს არის კოორდინირებული მოქმედებების სისტემა. მაგალითად, მათემატიკური მოქმედებები წარმოადგენს ოპერაციას. ასაკის მატებასთან  ერთად, ადამიანის აზროვნება უფრო ორგანიზებული ხდება, ვითარდება უკეთესი და უფრო რთული ოპერაციები. ოპერაცია ქმნის ცვალებად, მთლიან სტრუქტურას. ჟ. პიაჟე გამოყოფს 4 ძირითად სტრუქტურას, რომელიც შეესაბამება განვითარების 4 ასაკობრივ სტადიას. ესენია: 
1. სენსომოტორული ინტელექტის სტადია (0 – 2,0 წელი)
2. ოპერაციამდელი სტადია ( 2,0 – 7,0 წელი)
3. კონკრეტული ოპერაციების სტადია ( 7, 0 – 11,0 წელი)
4. ფორმალური ოპერაციების სტადია ( 11, 0 – 15, 0 წელი)
ჟ. პიაჟეს მიერ გამოყოფილი თითოეული ასაკობრივი სტადიისთვის დამახასიათებელია გარკვეული სახის ოპერაცია. მაგალითისთვის შეიძლება დავასახელოთ ”შენახვის” ოპერაცია. ეს ოპერაცია ითვალისწინებს ისეთი მენტალური სქემის განვითარებას, რომელიც აძლევს ბავშვს საშუალებას გააცნობიეროს და აღიაროს, რომ ნივთიერების რაოდენობა დარჩება უცვლელი, მიუხედავად იმისა, რომ შეიძლება შეიცვალოს მისი ფორმა, ან სივრცეში განლაგება. მაგალითად, თუ, 2 ჭიქაში ( ერთი ვიწროა და მაღალი, მეორე განიერი და დაბალი ) ჩავასხავთ ფიქსირებული რაოდენობის წყალს, ორივე ჭიქაში იქნება ერთნაირი რაოდენობის წყალი, მიუხედავად იმისა, რომ მაღალ ჭიქაში ის შეიძლება ჩანდეს მეტი რაოდენობის.
სხვა სიტყვებით რომ ვთქვათ, თუ ბავშვს გააჩნია ”შენახვის” ოპერაცია, ის ხვდება, რომ რაოდენობა რჩება უცვლელი, მიუხედავად იმისა თუ როგორ არის ის განლაგებული.
რა ფაქტორები განსაზღვრავს ინტელექტუალურ განვითარებას ?
ჟ. პიაჟეს მიხედვით ეს არის:
1. მემკვიდრეობა, რომელიც გავლენას ახდენს მომწიფების ტემპზე. მომწიფება ეს არის პროცესი, რომელსაც განსაზღვრავს ინდივიდის მემკვიდრეობით მიღებული თავისებურებები. მომწიფება (ასაკის მატება) არ ნიშნავს ინტელექტუალური სტრუქტურების განვითარებას. ის განსაზღვრავს მხოლოდ სტრუქტურის შესაძლო განვითარებას. სხვა სიტყვებით რომ ვთქვათ, მომწიფება (ასაკი) ქმნის გარკვეული კონკრეტული სტრუქტურის წარმოქმნის შესაძლებლობას, მაგრამ მისი აღმოცენება დამოკიდებულია ქვემოთ ჩამოთვლილ ფაქტორებზე.
2. აქტიობა, რომელსაც ახორციელებს ბავშვი გარემოში. ეს აქტიობა შეიძლება იყოს როგორც ფიზიკური, ასევე აზრობრივი, შეიძლება დაკავშირებული იყოს როგორც ადამიანებთან, ასევე საგნებთან. ბავშვებს, რომლებიც ავლენენ მაღალ აქტიობას, დიდი ალბათობით განუვითარდებათ ის კოგნიტური სტრუქტურები, რომლებიც დამახასიათებელია ინტელექტის განვითარების ოთხივე სტადიისთვის, ვიდრე იმ ბავშვებს, ვისაც აქვთ მცირე გამოცდილება. 
ემპირიული გამოცდილებას ბავშვი იძენს: 1. ფიზიკური გამოცდილებით - ფიზიკურ გარემოსთან კონტაქტში. ფიზიკური გამოცდილებით ხდება გარკვეული ინფორმაციის მიღება საგნის შესახებ, მაგალითად, ამ გზით ბავშვი აღმოაჩენს საგნის წონას და სხვა თვისებებს. ე.ი ამ შემთხვევაში აღმოჩენილი თვისებები თვით საგნებშია მოცემული. 2. ლოგიკურ-მათემატიკური გამოცდილებით. იგი ყველაზე მნიშვნელოვანი გამოცდილებაა. ამგვარი გამოცდილება ფსიქიკური განვითარების ყველა საფეხურზე უდიდეს როლს ასრულებს. ცოდნა, რომელიც ამ გზით მიიღება, ემყარება არა საგნის ფიზიკურ თვისებებს, არამედ იმ მოქმედებათა თავისებურებებს, რომელიც მათზე სრულდება. ეს კი ერთი და იგივე სრულებით არ არის. მაგალითად, როდესაც ბავშვი თვლის კენჭებს შეიძლება ისინი რიგში დააწყოს ან წრე შეკრას. ამ დროს  მან შესაძლოა საოცარი რამ აღმოაჩინოს: კენჭების რაოდენობა იგივეა, გინდ მარჯვნიდან გადათვალე, გინდ  მარცხნიდან, ან წრეში განლაგებული. ასეთ სიტუაციაში ბავშვი აღმოაჩენს, რომ ჯამი არ არის დამოკიდებული გადათვლის რიგზე. ეს არის ლოგიკურ-მათემატიკური ექსპერიმენტი და არა ფიზიკური, იმიტომ რომ, არც რიგი და არც ჯამი არ არის მოცემული უშუალოდ კენჭებში.
3. სოციალური ინტერაქცია ან ადამიანებს შორის აზრების გაცვლა. ეს განსაკუთრებით მნიშვნელოვანია ისეთი იდეების განვითარებისთვის, რომელთაც არ აქვთ ფიზიკური ექვივალენტი. მაგალითად, თავისუფლების ან სამართლიანობის იდეა. სოციალური გარემოს გავლენა ფსიქიკურ განვითარებაზე  მნიშვნელოვანია, თუნდაც იმიტომ, რომ ინტელექტის განვითარების სტადიათა საშუალო ქრონოლოგიური ასაკი მერყეობს სოციალური გარემოს, კულტურისა და განათლების დონის მიხედვით.
4. წონასწორობა,  რომელიც არის თვითრეგულაციის საშუალება და იძლევა ახალი ინფორმაციის გადამუშავების შესაძლებლობას ასიმილაციისა და აკომოდაციის საშუალებით. ნებისმიერი ცოცხალი ორგანიზმის უპირველესი დანიშნულებაა შეეგუოს გარემოს, რათა შეძლოს არსებობა. ადამიანის გარემოსთან შეგუების (ადაპტაციის) ყველაზე ხელსაყრელ იარაღს წარმოადგენს მისი ინტელექტი, რომელიც უზრუნველყოფს წონასწორობას გარემოსა და ადამიანს შორის. ამ უკანასკნელ  ფაქტორს ჟ. პიაჟე განსაკუთრებულ მნიშვნელობას ანიჭებს.	
ჟ.პიაჟე ინტელექტის განვითარების სტადიალურ თეორიას ავითარებს და აზროვნების განვითარებაში 4 სტადიას გამოყოფს. ეს 4 სტადია არ არის აბსოლუტური, არც იმ დროის მიხედვით როცა ისინი აღმოცენდებიან და არც მათი მახასიათებლების მიხედვით. ჟ. პიაჟეს მიხედვით, მის მიერ აღწერილი 4 სტადია მიუთითებს მხოლოდ ბავშვის ინტელექტუალური განვითარების ტენდენციას.   
1. სენსომოტორული ინტელექტის სტადია (დაბადებიდან - 2 წლამდე) - თვითონ სახელწოდებაც მიუთითებს, რომ განვითარების ამ სტადიაზე ბავშვი გარე გამღიზიანებლებს გარკვეული მოტორული რეაქციებით პასუხობს. ამ პერიოდის დასაწყისში ბავშვი ფლობს რამდენიმე რეფლექსურ რეაქციას (მაგალითად, წოვის რეფლექსი), თანდათან კი ბავშვი ეუფლება სხვადასხვა  მოქმედებებს და ეს მოქმედებები მთლიანად  პრაქტიკულია, ემსახურება საგნებთან შეგუებას. ახალ ობიექტთან შეხვედრისას ბავშვი ცდილობს ჩართოს ის, მის განკარგულებაში მქონე რაც შეიძლება ბევრ სქემაში. ის თითქოს თავის თავს ეკითხება: - შემიძლია ავლოკო? შემიძლია ხელი ვტაცო? შემიძლია შევანჯღრიო? შემიძლია დავარტყა?
 ბავშვის ცხოვრების პირველი 2 წლისთვის ძირითადად დამახასიათებელია, გარემოს მოტორული აღქმა. 
ამ სტადიის მთავარი შინაარსი არის ის, რომ ბავშვს თანდათანობით უვითარდება გარემოში არსებულ საგნებსა და მათ შორის არსებულ კავშირზე  წარმოდგენა. 
მეტყველების დაუფლებამდე ბავშვს შეუძლია განახორციელოს მხოლოდ ის მოტორული მოქმედებები, რომლებიც არ მოითხოვს აზროვნებით აქტიობას. მართალია, ამ მოქმედებების განხორციელებაში გარკვეულად ინტელექტიც მონაწილეობს, მაგრამ სენსომოტორული ინტელექტი თავისი ხასიათით არ არის ოპერაციული, რადგანაც ბავშვის შესასრულებელი მოქმედებები არ არის აზრის (წარმოსახვის) ფორმით მოცემული. 
 ბავშვების აზროვნების შესასწავლად პიაჟემ გამოიყენა  ინსტრუმენტულ-მიზნობრივი ამოცანები.  ეს არის ისეთი ამოცანა, როდესაც ჩვილები ასრულებენ ერთი ტიპის მოქმედებას, იმ მიზნით, რომ განახორციელონ მეორე მოქმედება. ამ შემთხვევაში მეორე მოქმედება უფრო საასურველია. მაგალითად, ადამიანი ასრულებს ინსტრუმენტულ-მიზნობრივ ამოცანას, როდესაც ბოთლს ხსნის თავსახურს, რათა შემდეგ წყალი დალიოს და წყურვილი გაიქროს. 
    განვითარების თვალსაზრისით, რა თქმა უნდა საინტერესოა, პირველად როდის ჩნდება მოქმედებათა ასეთი თანმიმდევრობა.  განვიხილოთ პიაჟეს დაკვირვება: პიაჟემ 12 თვის ჟაკლინს საყვარელი სათამაშოები დაუწყო პლედზე ისე, რომ სათამაშოს ხელით ვერ წვდებოდა, მაგრამ შეეძლო  პლედს მიწვდომოდა. ბავშვი თავიდან ცდილობდა ხელით მიწვდომოდა სათამაშოს, მაგრამ მალე მიხვდა, რომ მიზანს მიაღწევდა პლედის მოწევით. ე.ი. განახორციელა ინსტრუმენტულ-მიზნობრივი ქცევა. 
ბევრი მკვლევარი მიიჩნევს, რომ ასეთი ტიპის ამოცანების წარმატებით შესრულება კორელაციაშია ჩვილების მაღალ IQ-სთან, თუმცა არ არსებობს იმის მონაცემები, რომ ასეთივე მაღალი დადებითი კორელაცია არსებობს გვიანდელი ბავშვობის IQ-სთან.
    მეორე ტიპის ამოცანები ეხებოდა ობიექტის მუდმივობის გაგებას.  ამ სახის ამოცანები მიმართულია იმის გარკვევაზე, თუ  რამდენად ახერხებს ჩვილი იმის გაცნობიერებას, რომ ობიექტი განაგრძობს არსებობას მაშინაც კი, როდესაც ის თვალთახედვის არეში არ იმყოფება.  ამის შესასწავლად პიაჟე საგანს უბრალოდ ფარავდა ნაჭრით და აკვირდებოდა, რას მოიმუქმედებდა პატარა.
 უფროსებმა ვიცით, რომ მაგალითად, ჩვენი საწოლი აუცილებლად დაგვხვდება საღამოს იქ, სადაც დილით დავტოვეთ. ჩვენი ინტელექტი უკვე ადაპტირებულია გარე სამყაროსთან და მის კანონზომიერებებათან, ხოლო ჩვილებმა ეს ჯერ კიდევ არ იციან. 
სენსომოტირული სტადიის ერთ-ერთი მნიშვნელოვანი მიღწევაა საგანთა მუდმივობის გაგება. ბავშვები სწავლობენ, რომ საგნები და მოვლენები არსებობენ მაშინაც კი, როცა მათ ვერ ხედავ. მაგალითად, თუ 6 თვის ბავშვს სათამაშოს დავუმალავთ, ის მას ძებნას არ დაუწყებს. ბავშვს არ შეუძლია იფიქროს სათამაშოზე, თუ მას ვერ ხედავს. დაახლოებით 1 წლიდან ბავშვებმა იციან, რომ საგნები არსებობენ მაშინაც კი, თუ  ისინი შენი მხედველობის არეში არ არიან.
როცა ბავშვს ესმის საგანთა მუდმივობა, მას შეუძლია სიმბოლური აზროვნება დაიწყოს. სიმბოლური აზროვნება წარმოადგენს ბავშვის უნარს, გონებაში წარმოსახონ და სიმბოლოების საშუალებით იფიქრონ საგნებსა და მოვლენებზე. 
პიაჟეს თანახმად, ჩვილებს უნდა გააჩნდეთ საბაზისო მენტალური სტრუქტურები, სქემები, სადაც შეინახავენ გარემოდან შემოსულ ახალ ინფორმაციებს. მათთვის ამ სქემების ფუნქციას თავდაპირველად ასრულებს რეფლექსები, ანუ ის უნებლიე ქმედებები, რასაც ჩვილი ახორციელებს გარემოდან შემოსული სტიმულების საპასუხოდ. 
ახლი სტიმულის შემოსვლის დროს ჩვილი თავიდან ცდილობს მოარგოს ის არსებულ სქემებს (ასიმილაციის პროცესი), მაგალითად, წოვის სქემას, ის იწყებს ახალი საგნის წოვას.
    გარკვეული დროის გასვლის შემდეგ ჩვილები იწყებენ თავისი რეფლექსების მოდიფიკაციას, რადგან ერთი და იგივე რეფლექსი ყველა სიტუაციაში არ ადგებათ. მაგალითად, გასაღების წოვა მოითხოვს ტუჩების და ენის განსხვავებულ ფორმას და მოძრაობას, ვიდრე ეს საჭიროა დედის მკერდის ან თითის წოვის დროს. ე.ი. ადგილი აქვს არსებული სქემის მცირე ცვლილებას, რათა ის უკეთ შეესატყვისებოდეს გარემოს სტიმულებს (აკომოდაციის პროცესი).  ე.ი. გარემოსადმი ადაპტაციას ჩვილი ანხორციელებს ასიმილაციისა და აკომოდაციის პროცესებით, რომლებიც  ერთმანეთზეა გადაჯაჭვული.
პიაჟე გამოყოფს სენსომოტორული  სტადიის 6 ქვესტადიას.  ყოველი მათგანისთვის დამახასიათებელია უფრო და უფრო რთული ქცევის აღმოცენება, სადაც მნიშვნელოვან როლს თამაშობს კავშირი შეგრძნებებსა (მხედველობა, სმენა, შეხება) და მოტორულ, ფიზიკურ აქტიობას შორის.  ამ საფეხურის ბოლოს  ბავშვს უკვე შეუძლია გააერთიანოს რამდენიმე  მოქმედება - მაგალითად, დადოს სათამაშო იმისათვის, რომ გააღოს კარი ან დალიოს წყალი.
 თითოეულ ქვესტადიაზე პიაჟე გამოჰყოფს განვითარების ერთ ან რამდენიმე მიღწევას. 
პირველი ქვესტადია: რეფლექსების გამოყენება (სიცოცხლის პირველი თვე). პიაჟეს ერთ-ერთი დამსახურება არის ის, რომ მან შეძლო ახალშობილის აზროვნების ახსნა, რაც საკმაოდ რთულია, რადგან წააგავს „კვერცხისა და ქათმის“ გამოცანას. რომელი გაჩნდა უფრო ადრე: ქათამი, თუ კვერცხი? 
ანალოგიურად, ადამიანს შეუძლებელია გაუჩნდეს აზრი, თუ მას არ გააჩნია აზროვნება და ამასთან, აზროვნება ვერ ექნება, თუ არ აქვს რაიმე აზრი. პიაჟემ ეს რთული ამოცანა შემდეგნაირად გადაჭრა, მან ჩათვალა, რომ სულაც არაა აუცილებელი ჩვილების აზროვნება მსგავსი იყოს ზრდასრული ადამიანის აზროვნების. სქემები სტრუქტურებია, რომელიც აზროვნების საფუძველში დევს. ადამიანის საწყისი და გვიანდელი სქემები მნიშვნელოვნად განსხვავდება ერთმანეთისგან არა სტრუქტურით, არამედ მათი ფუნქციით (თუ რისი გაკეთების საშუალებას აძლევენ ბავშვს). გავიხსენოთ, რომ აზროვნება ბიოლოგიური პროცესია, რომელიც ხელს უწყობს ჩვილის ადაპტაციას სამყაროსთან. ჩვილს ესაჭიროება ისეთი რამ, რაც დაბადების მომენტიდან დაეხმარება  გარემოსთან შეგუებაში.  პიაჟემ ჩათვალა, რომ ეს არის - რეფლექსები.
    მიუხედავად იმისა, რომ რეფლექსები ბავშვის შინაგანი  ფუნქციონირების ნაწილია, მათი გააქტიურებისთვის საჭიროა გარემო. ერთ-ერთი რეფლექსი, რომელზეც პიაჟე ყველაზე ბავრს საუბრობდა, არის წოვის რეფლექსი. პიაჟე საკუთარი შვილის რეფლექსების აღწერისას (პიაჟე დაკვირვებას აწარმოებდა საკუთარ შვილებზე) ხაზს უსვამს „პროგრესს“, რომელსაც ადგილი აქვს რეფლექსების ადაპტაციური ფუნქციის განვითარებაში. დაბადებიდან რამდენიმე კვირის შემდეგ ჩვილები წოვის პატერნს უთანხმებენ სხვა გრძნობის ორგანოებიდან შემოსულ ინფორმაციას. მაგალითად, მხედველობა მნიშვნელოვან როლს თამაშობს წოვის რეფლექსის ამოქმედებაში, 4 თვის ჩვილი პირს აღებს რძიანი ბოთლის დანახვაზე ან როცა დედა აიყვანს ხელში (თუ მამა იყვანს, ჩვილი არ აკეთებს წოვით მოძრაობებს).
მეორე ქვესტადია: პირველი რიგის ცირკულარული რეაქციები (1 თვიდან 4 თვემდე). როგორც კი გარემოსთან ურთიერთობის შედეგად რეფლექსები სულ მცირედით მაინც იცვლებიან, ეს უკვე არ არის ის რეფლექსები, რომელიც ახალშობილს ჰქონდა დაბადებისას. ე.ი შეიძლება ვთქვათ, რომ რეფლექსებმა განიცადეს აკომოდაცია. 
პიაჟეს დაკვირვებებით აღმოჩნდა, რომ ჩვილებს შეუძლიათ მაშინაც გამოავლინონ რეფლექსები, როცა მათზე  არ მოქმედებს სტიმული. ეს იმას ნიშნავს, რომ რეფლექსები გადადის განვითარების ახალ ეტაპზე. თუნდაც იგივე წოვის რეფლექსი რომ ავიღოთ, ბავშვი ერთობა საკუთარი ენის და ტუჩების მოძრაობით, მიუხედავად იმისა, რომ პირში არაფერი არ უდევს, ის თავად ააქტიურებს საკუთარ ენას და პირის კუნთებს.
    ასევე ბავშვები ააქტიურებენ საკუთარ რეფლექსურ სქემებს, სხეულის სხვა ნაწილების დახმარებით. თავდაპირველად ეს ხდება დაუგეგმავათ, ბავშვი ხელების ქნევისას შემთხვევით  ხვდება ხელით პირს და იწყებს წოვას (ეს რა თქმა უნდა რეფლექსია).  თუმცა როცა ის ხვდება, რომ შეუძლია თითი მართოს და პირში მოაქციოს, ის ამას კვლავ და კვლავ გამიზნულად იმეორებს. ამას ეწოდება პირველი რიგის ცირკულარული რეაქცია. თუმცა პირველადი ცირკულარული რეაქცია ეხება მხოლოდ ჩვილის მიერ საკუთარი სხეულის ნაწილების გამოყენებას.  
მესამე ქვესტადია: მეორე რიგის ცირკულარული რეაქციები (4 თვიდან 8 თვემდე).  4 თვის ბავშვები ცდილობენ გაიმეორონ მათთვის საინტერესო მოვლენა, არა მხოლოდ საკუთარი სხეულის ნაწილების გამოყენებით, არამედ გარემოში არსებული ობიექტების გამოყენებით. პიაჟემ ამას უწოდა, მეორე რიგის ცირკულარული რეაქციები. ჩვილები არამარტო ცდილობენ, რომ დაკავდნენ საკუთარი სხეულის ნაწილების გაცნობით, არამედ ამ თავისებურ თამაშში რთავენ სხვა, უცხო ობიექტებსაც. თავიდან ეს ხდება შემთხვევითად, როგორც წინა ეტაპზე, თუმცა პატარები მას კვლავ  და კვლავ იმეორებენ მიზანმიმართულად.
    ჩვილის სქემები ფუნქციონალურად ინვარიანტულია, რაც იმას ნიშნავს, რომ  მაგალითად, წოვის სქემა ერგება ყველა ობიექტს, რასაც ბავშვი წაიღებს პირისკენ. თუმცა უცხო ნივთების პირისკენ წაღება უფრო გვიან ეტაპზე შეინიშნება, ვიდრე საკუთარი თითის.
 კიდევ ერთი მნიშვნელოვანი ელემენტი, რომელიც ბავშვების ადრეულ ადაპტაციას განაპირობებს არის - საორიენტაციო რეფლექსი.  მაგალითად, თუ ბავშვის სხეულის შემთხვევითი მოძრაობა გამოიწვევს საწოლზე დაკიდებული სათამაშოების მოძრაობას, ბავშვი ამით დაინტერესდება და კვლავ ეცდება, გამოიწვიოს იგივე რეაქცია. ეს მეორადი ცირკულარული რეაქციაა, მაგრამ მასში მონაწილეობს საორიენტაციო რეფლექსიც (ბავშვი ხედავს საწოლზე დაკიდებულ მოძრავ სათამაშოებს). ანალოგიური რეაქცია შეიძლება გამოიწვიოს აკუსტიკურმა და ტაქტილურმა სქემამ. მაგალითად, ბავშვი ხელს ტაცებს სათამაშოს, რომელიც გამოსცემს ხმებს. ბავშვი იწყებს აქტიურად ხელის ქნევას, რათა გაახანგრძლივოს სათამაშოს მიერ გამოცემული ხმები.  მოიცავს ორიენტაციასაც, როგორც ვიზუალურს, ასევე ტაქტილურს და სმენითსაც. 
   ამ ყველაფრით პიაჟეს სურს გვაჩვენოს, რომ განვითარება ხდება თანდათანობით და რეფლექსებით დაწყებული ადაპტაცია თანდათან ქცევის უფრო რთულ ფორმებში გადადის, რომელიც უზრუნცელყოფს სამყაროს უფრო სრულად შემეცნებას.
 მეოთხე ქვესტადია: მეორე  რიგის სქემების კოორდინაცია. (8 თვიდან 12 თვემდე). მეოთხე ქვესტადია იწყება დაახლოებით 8-9 თვის ასაკში. აქამდე ბავშვებს ჰქონდათ ერთმანეთისგან იზოლირებული სქემები - ობიექტის ჭვრეტის, ბგერების მოსმენის, წოვის, ტაცების,  საგნის მოზიდვის და ა.შ. ახლა კი იწყებენ მათ ნელ-ნელა შეკავშირებას და  მიზნმიმართულად გამოყენებას. თუ მანამდე ჩვილები მხოლოდ რეაგირებდნენ გარეთ არსებულ ობიექტებზე, ახლა უკვე თავად შეუძლიათ საგნებით მანიპულირება გარკვეული მიზნის მისაღწევად. მაგალითად, ბავშვი ცდილობს თოკის გამოწევით აიღოს სათამაშო იხვი. 8 თვის ასაკიდან ჩვილები უკვე ავლენენ იმ ქცევას, რასაც პიაჟე ინსტრუმენტულ-მიზნობრივ ქცევას უწოდებს, ანუ ერთი ქცევის/ობიექტის გამოყენებით მეორის მიღება. ამ ეტაპაზე უკვე აღარ ხდება მხოლოდ არსებული სქემის გააქტიურება, არამედ იქმნება  ახალი შესაძლო სქემები. 
   ამავე ქვესტადიაზე გვხვდება ობიექტის „გამოკვლევა“ მისი გაგების, შემეცნების მიზნით. როდესაც ჩვილს მოუწევს ახალ ობიექტთან შეხვედრა, ის ცდილობს რაც შეიძლება მეტ სქემაში მოაქციოს ეს ნივთი, რათა ბოლოს და ბოლოს მივიდეს მის სწორად გამოყენებას. ბავშვები თითქოს ეუბნებიან საკუთარ თავს: ”შეიძლება პირში ჩავიდო?”, ”შეიძლება ხელი ვტაცო?” ”შეიძლება დავარტყა?”.
მეხუთე ქვესტადია: მესამე რიგის ცირკულარული რეაქციები (12-18 თვე).  თუ აქამდე ჩვილები იყენებდნენ ნაცნობ სქემებს ახალ სიტუაციებთან შესაგუებლად, მეხუთე ქვესტადიაზე ბავშვი უკვე იწყებს ახალი სქემების ფორმირებას. ეს კი განვითარების შედარებით მაღალ საფეხურზე ასვლას ნიშნავს. 
ამ ქვესტადიის ცირკულარული რეაქცია წააგავს პირველი და მეორე რიგის ცირკულარულ რეაქციას იმით, რომ ის კვლავ და კვლავ მეორდება. თუმცა  წინა საფეხურების  ცირკულარულ რეაქციებს დროს ხდებოდა ერთი და იგივე საინტერესო ეფექტის გამოწვევა. 
 მესამე რიგის ცირკულარული რეაქციების მიზანი არის, არა იგივე შედეგის მიღება, არამედ რაღაც ახალი ეფექტის გამოწვევა. ფაქტობრივად, ბავშვი გაათამაშებს ერთი და იგივე ზოგად სქემას, მხოლოდ იცვლება კონკრეტული დეტალები. მაგალითად, პატარა ბავშვი აგდებს ერთი და იმავე ობიექტს იატაკზე, ოღონდ განსხვავებული ფორმით - დიდი ძალით, სიმაღლიდან, გვერდულად  და აკვირდება შედეგს.
    ბავშვი არამარტო ცდილობს შეიცნოს ახალი ობიექტი, არამედ ცდილობს გაიგოს, თუ როგორ ურთიერთკავშირშია ეს ობიექტი გარე სამყაროსთან. ამ ეტაპზე ბავშვები ხდებიან პატარა აქტიური მეცნიერები. სხვა სიტყვებით, რომ ვთქვათ,  ცდილობენ შეიმეცნონ სამყარო ობიექტის საშუალებით და ასევე, ობიექტი სამყაროს ზემოქმედების დახმარებით. მაგალითად, ბავშვი იგებს გრავიტაციის, სიმძიმის, სიმყარის და სხვა ფიზიკური ფაქტების შესახებ. 
თუმცა, 15 თვის ბავშვების ინტელექტუალური შესაძლებლობები ძალიან განსხვავდება 15 წლის მოზარდის უნარებისგან, რადგან ჩვილი წინასწარ ვერ წარმოიდგენს იმას, რაც ჯერ არ მომხდარა.
მეექვსე ქვესტადია: მენტალური რეპრეზენტაციის სტადია 1(2 თვიდა 24 თვემდე).  ამ ეტაპზე ბავშვი იწყებს  სქემების  მენტალურ პლანში გადატანას. ამას რამდენიმე სასარგებლო შედეგი აქვს, პირველ რიგში ის, რომ ბავშვს აღარ სჭირდება ფიზიკური მოქმედება, რათა შეიმეცნოს სამყარო. გარდა ამისა, ბავშვს შეუძლია მეტ-ნაკლებად  წარმოიდგინოს, თუ რა მოჰყვება ახალ ობიექტთან ურთიერთობას და როგორ უნდა გამოიყენოს ის.  პიაჟემ ბავშვის ამ უნარს „წინასწარხედვა“ უწოდა. მისი საშუალებით ბავშვებს წინასწარ შეუძლიათ განსაზღვრონ მათი ქმედების შედეგი, ცდისა და შეცდომის მეთოდის გამოყენების გარეშე. 
  განვიხილოთ პიაჟეს საინტერესო დაკვირვება:  მან თავის შვილს მიაწოდა ასანთის კოლოფი, რომელშიც წვრილი ჯაჭვი ჩადო. პატარა დიდი ინტერესით დააკვირდა კოლოფს და სცადა კოლოფიდან ჯაჭვის ამოღება. ეს მან რამდენიმე ძველი სქემის გამოყენებით სცადა: კოლოფის გადმობრუნება და თითით კოლოფის გახსნა.  როცა ეს ვერ მოახერხა, განაგრძო დაკვირვება და შემდეგ პირი დააღო რამდენჯერმე, ყოველ ჯერზე სულ უფრო ფართოდ. ეს იმას ნიშნავს, რომ პატარა მიხვდა, ჯაჭვის მიღება კოლოფის ფართოდ გახსნის შემთხვევაში შეეძლო. ამრიგად, პატარამ შეძლო პრობლემის გადაწყვეტა მენტალურ პლანში. 
აქედან გამომდინარე, შეგვიძლია ვთქვათ, რომ სენსომოტორული პერიოდის მიწურულს ბავშვის შედარებით ადაპტირებული სქემებია ისინი, რომლებიც მოითხოვენ გონებაში პრობლემის გადაჭრას, რეალური ობიექტის და ზემოქმედების გარეშე. მენტალური სქემები ამ ასაკში იმითაც განსხვავდება წინა ქვესტადიების სქემებისგან, რომ შესაძლებელია ახალი სქემის შექმნა  რამდენიმე სქემის კომბინირებით. ახალი სქემები კი ადაპტაციისთვის ახალი უნარების ჩამოყალიბებას ნიშნავს. 

2. ოპერაციამდელი ინტელექტის  სტადია (2 წლიდან - 7 წლამდე). 
1,5-2,0 წლის ბავშვთან ადგილი აქვს სიმბოლური ფუნქციის განვითარებას - მეტყველება, სიმბულური თამაში (მაგალითად, ჯოხი შეიძლება გამოიყენოს როგორც ცხენი), გარკვეული ტიპის შინაგანი მიბაძვა, რომელიც წარმოადგენს ხატოვანი აზროვნების განვითარების საფუძველს. სიმბოლური ფუნქციის ბაზაზე შესაძლებელი ხდება მოქმედების აზრის ფორმით მოცემა. ფართოვდება ინტელექტის ფუნქციონირების სფერო. აწმყოში შესრულებულ მოქმედებას ემატება წარსულისა და მომავლის მოქმედებების გაცნობიერება.
სენსომოტორული ინტელექტისთვის დამახასიათებელი პრაქტიკული შექცევითობა აღარ არის საკმარისი იმ ამოცანების გადასაწყვეტად, რომელიც ბავშვის წინაშე დგება. საჭიროა ახალი, განსაკუთრებული ფსიქოლოგიური ოპერაციების გამოყენება. ბავშვს არ შეუძლია უცებ განავითაროს ეს ოპერაციები. მათი მომზადებისა და ორგანიზაციისათვის საჭიროა წლები. გაცილებით უფრო ძნელია მოქმედების აზრის ფორმით მოცემა, ვიდრე მისი პრაქტიკული განხორციელება. მაგალითად, 2 წლის ბავშვს შეუძლია თავისი მოძრაობების კოორდინაცია განახორციელოს (მაგალითად, ოთახში სიარულის დროს), მაგრამ სანამ ის შეძლებს შესრულებული მოქმედების გააზრებას, გაივლის საკმაოდ დიდი დრო.   
ბავშვი კონკრეტულ, ფიზიკურ სიტუაციებზე დაყრდნობით მოქმედებს. იგი მიბმულია საგანთა და მოვლენათა სიტუაციურ მახასიათებლებზე და მყარი, მუდმივი, უცვლელი ანუ ინვარიანტული წარმოდგენები  არ აქვს. 2 წლიდან 7 წლამდე ბავშვისთვის დამახასიათებელია შექცევითობის ოპერაციებისა და შენახვის (კონსერვაციის) ცნების უქონლობა. 
     შეიძლება ითქვას, რომ ოპერაციამდელი პერიოდი არის თვალისა და აზრის ბრძოლის ველი, სადაც ბრძოლა თვალის (აღქმის) სასარგებლოდ მთავრდება. მაგალითად, თუ ბავშვი ერთი ჭურჭლიდან მეორეში, რომელიც პირველისაგან ფორმით გამსხვავდება, გადაასხვს სითხეს, ანდა გადააწყობს მძივებს, ის ფიქრობს, რომ სითხისა და მძივების რაოდენობა იცვლება (ან იმატებს, ან იკლებს). თუ მეორე ჭურჭელი პირველთან შედარებით უფრო ვიწროა და მაღალი, ბავშვი ამბობს, მეორე ჭურჭელში უფრო მეტი მძივებია (სითხე). 
ნახატი 1.

დავაწყოთ მაგიდაზე 6 წითელი ჟეტონი. შემდეგ ბავშვს მივცეთ ცისფერი ჟეტონები და ვთხოვოთ, დააწყოს იმდენივე ჯეტონი, რამდენიც წითელია. 4-5 წლის ბავშვები შეავსებენ მხოლოდ ჟეტონების რიგის სიგრძეს. 5-6 წლის ბავშვები ყოველი წითელი ჟეტონის ქვემოთ დადებენ ცისფერს, ე. ი. შეავსებენ ჟეტონების რაოდენობასაც. მაგრამ საკმარისია ერთ-ერთი რიგი გავშალოთ, ან შევკრათ და ბავშვი უარყოფს წითელი და ცისფერი ჟეტონების რაოდენობის ექვივალენტობას. 
ნახატი 2.

ბავშვი დარწმუნებულია, რომ ორი ერთნაირი სიგრძის ჯოხი ტოლია, თუ მათი ბოლო წერტილები ერთმანეთს ემთხვევა. მაგრამ საკმარისია ერთი მათგანი განზე გავწიოთ, რომ მან ის აღიქვას როგორც უფრო გრძელი.
ბავშვი თვლის, რომ ორ საგანს შორის მანძილი იცვლება, თუ მათ შორის მესამე საგანს ჩავდებთ.
ზემოთ მოყვანილი ყველა მაგალითი იმის მანიშნებელია, რომ ბავშვი არ არის დაუფლებული კონსერვაციის (შენახვის) პრინციპს.
 განვითარების ამ სტადიაზე ორი პერიოდი გამოიყოფა: ცნებამდელი აზროვნება (2-4წ.) და ინტუიტური აზროვნება (4-7წ.).
•	ცნებამდელი აზროვნება (2-4 წ.) წინა პერიოდთან შედარებით ბავშვი იწყებს სიმბოლოების გამოყენებას. ვითარდება სიმბოლური თამაში და მეტყველება. ბავშვი შედარებით შორდება არსებულ სიტუაციაზე მიჟაჭვულობას. მას შეუძლია გაითამაშოს, იმიტაცია მოახდინოს მანამადე ნანახი სიტუაციის, გამოიყენოს სიტყვა სწორად მაშინ, როდესაც ამის საჭიროებას განიცდის. მაგრამ ამ ასაკის ბავშვის სიტყვები ნამდვილ ცნებებს არ წარმოადგენენ, ისინი ცნების  ფუნქციას ასრულებენ, ისინი  მოქმედებებზე არიან  მიჯაჭვულნი. 
ამ სტადიაზე მყოფი ბავშვის  დასკვნა არის არა ინდუქციური (კონკრეტულიდან ზოგადი დასკვნის გაკეთება. მაგალითად, 100 ადამიანს აქვს ცხვირი. ე.ი. ყველა ადამიანს აქვს ცხვირი.) ან დედუქციური (ზოგადიდან კონკრეტული დასკვნის გაკეთება. მაგალითად, ყველა ადამიანს აქვს ცხვირი. ე.ი. ქართველაც აქვს ცხვირი.), არამედ ,,ტრანსდუქციური" ხასიათისაა (კერძოდან კერძო დასკვნის გაკეთება). მაგალითად, თუ A იძლევა რძეს და B - ც იძლევა რძეს, მაშინ A არის B. ამ ლოგიკით თუ A არის ძროხა და B თხა, მაშ ძროხა თხა ყოფილა.   
სენსომოტორულ სტადიასთან შედარებით მნიშვნელოვანი ძვრების მიუხედავად, ცნებამდელი პერიოდის ბავშვს უჭირს ერთმანეთისგან გაარჩიოს ფიზიკური, გონებრივი და სოციალური რეალობა. ბავშვის აზროვნებას ახასიათებს ანიმიზმი - ის თვლის, რომ მოძრავი ობიექტები ცოცხლები არიან (მზე, მთვარე, ღრუბლები და მანქანაც კი ) და არტიფიკალიზმი - გარემოში ყველაფერი შექმნილია ადამიანის მიერ. მაგალითად, მზე იმისთვის, რომ გაგვინათოს; მდინარე იმისთვის, რომ ნავმა იცუროს.  
   ბავშვის აზროვნების კიდევ ერთი თავისებურებაა ეგოცენტრიზმი. ბავშვს არ შეუძლია დადგეს სხვა ადამიანის პოზიციაზე. მაგალითად, 5 წლის ბავშვი რეკავს ტელეფონზე: - ბებია ნახე რა ლამაზი თოჯინა მაქვს.
ჟ. პიაჟეს ერთ-ერთ ექსპერიმენტში ბავშვს სვამდნენ მაგიდასთან, რომელზეც მოთავსებული იყო მთის მაკეტი და აჩვენებდნენ სხვადასხვა კუთხიდან გადაღებულ მთის მაკეტის ფოტოებს. პირველად ბავშვს სთხოვდნენ აერჩია ის ფოტო, რომელიც მისი ადგილიდან ჩანდა. ხოლო შემდეგ, ფოტო მთების მაკეტის ისეთი გამოსახულებით, რომელსაც სხვა ადგილას მჯდომი თოჯინა ხედავდა. ბავშვების უმრავლესობას არ უჭირს პირველი ფოტოს მოძებნა, მაგრამ განიცდის სირთულეებს მეორე ფოტოს არჩევისას. 5 წლის ასაკიდან ბავშვი უკვე უშვებს სხვა პოზიციის არსებობის შესაძლებლობას, მაგრამ თვლის, რომ სწორია მხოლოდ მისი პოზიცია, თვალსაზრისი, რასაც პიაჟე სწორედ ეგოცენტრიზმით ხსნის. (იხ. ნახატი 3.)
ნახატი 3.  
[image: 80]
 ეგოცენტრიზმიდან გამომდინარეობს ბავშვის აზროვნების შემდეგი 2 მახასიათებელი:
რეალიზმი. ბავშვი განიხილავს მოვლენებს, საგნებს ისე, როგორც ეს მას აღქმაში ეძლევა. მაგალითად, მთვარე ბავშვს მიყვება; ქარი იმიტომ ქრის, რომ ხის ტოტები ირხევა. ბავშვი ცნებაში დებს მთელ ინფორმაციას, რაც იცის ობიექტის შესახებ. ის თვლის, რომ მისთვის ნაცნობ ობიექტს უნდა ჰქონდეს, ყველა მისთვის ნაცნობი თვისება. მაგალითად, კატა არ არის კატა, თუ ის არ გაძლევს მოფერების უფლაბას ან არ კნავის.
 თუ ბავშვი დღის განმავლობაში სხვადასხვა მაღაზიაში ნახავს ერთნაირ სათამაშო დათუნიას, მას გონია, რომ ეს ერთი და იგივე დათუნიაა. ის ვერ აცნობიერებს, რომ არსებობს იდენტური მახასიათებლების მქონე საგნები. ამიტომ, როცა ბავშვი ხედავს, რომ სხვა ბავშვს უკავია ისეთივე სათამაშო როგორიც მას სახლში აქვს, ძალიან ძნელია დაარწმუნო, რომ ეს მისი სათამაშო არ არის.
 რეალიზმი თავს იჩენს ბავშვის მორალურ მსჯელობაშიც. მაგალითად, ბავშვი თვლის, რომ თუ დედის დახმარება გინდოდა და შემთხვევით გატეხე 12 ჭიქა უფრო დამნაშევე იქნები, ვიდრე მაშინ, თუ განზრახ გატეხე ერთი ჭიქა.
· სინკრეტიზმი. ბავშვი სინთეზისა და ანალიზის ოპერაციის განხორციელებისას, ობიექის ყველა მახასიათებელს აკავშირებს ერთმანეთთან. ბავშვი ობიექტების კლასიფიკაციისას, ერთი ობიექტიდან მეორეზე გადასვლისას, აწერს უკანასკნელს წინამორბედის ნიშნებს. სინკრეტიზმის გამო, ორი ობიექტი რომელიც ერთდროულად აღიქმება, ერთ სქემაში ექცევა (მიზეზ-შედეგობრივი კავშირი იგნორირებულია). მაგალითად, თხოვნაზე დააწყოს ერთად მსგავსი საგნები. ბავშვის ერთად აწყობს ნებისმიერ საგანს. ის მიიჩნევს, რომ თუკი საგნები ერთად დევს, შესაბამისად არის მსგავსი (2-3 წელი).
  ბავშვის კლასიფიკაციის შესრულებისას საფუძვლად იღებს 2 ობიექტისთვის საერთო ნიშანს, მაგრამ მესამე ობიექტი შეიძლება მსგავსი იყოს, მხოლოდ  პირველი 2 ობიექტიდან ერთ-ერთთან. შესაბამისად, მივიღებთ მსგავსი წყვილების რიგს (4-6  წელი).
   
  ცნებამდელი პერიოდისთვის დამახასიათებელია:
· ანიმიზმი.
· ეგოცენტრიზმი.
· მსგავსი ობიექტების იდენტობა.
· ტრანსდუქციური ლოგიკა.
 ინტუიტური აზროვნება (4 - 7 წელი). ოთხი წლიდან ბავშვის აზროვნება ლოგიკურ ფორმას იძენს, მაგრამ მაინც აღქმით, საგნის  თვალსაჩინო ნიშნებით არის განსაზღვრული. ბავშვს შეუძლია სწორად გადაჭრას ბევრი ამოცანა, მაგრამ არ შეუძლია გადაწყვეტილების ახსნა, დასაბუთება.

ინტუიტური აზროვნების პერიოდისთვის დამახასიათებელია:
· აღქმის დომინანტობა.
· ეგოცენტრიზმი (ბავშვი მხოლოდ მე-ს პოზიციიდან განიხილავს მოვლენებს).
· შეცდომები საგანთა კლასიფიკაციაში. მაგალითად, ბავშვს აჩვენებენ თაიგულის ნახატს, სადაც 5 გვირილა და 2 ტიტაა დახატული. კითხვაზე: - გვირალა მეტია, თუ ტიტა? ბავშვი პასუხობს: - გვირილა. კითხვაზე: - გვირილა მეტია, თუ ყვავილი? ბავშვი პასუხობს: - გვირილა.
  მიუხედავად იმისა, რომ 2 წლის ასაკის ბავშვის აზროვნება საკმაოდ განსხავდება 5-6 წლიანის აზროვნებისაგან, ოპერაციამდელ სტადიას გარკვეული ზოგადი თავისებურებები ახასიათებს. ესენია: თვალსაჩინოება, კონკრეტულობა, შეუქცევადობა, ეგოცენტრიზმი,  ცენტრირება საგნის ერთ ნიშანზე და ტრანსფორმაციული აზროვნების ნაკლებობა. 
  1. თვალსაჩინოება. მაგალითად, როცა ბავშვს ვეკითხებით, რითი განსხვავდება ვაშლი მსხლისგან? ის გაცილებით სწრაფად და ადვილად შეასრულებს ამ გონებრივ ოპერაციას, თუ ხედავს აღნიშნულ ობიექტებს და აწყდება სირთულეებს, თუ ეს გონებაში უნდა შეასრულოს. 
2. კონკრეტულობა. ბავშვი აზროვნებისას ეყრდნობა მის გამოცდილებაში  არსებულ ცალკეულ კონკრეტულ ფაქტებს. მაგალითად, კითხვაზე – რატომ არ შეიძლება ცივი წყლის დალევა? ბავშვი პასუხობს კონკრეტულ ფაქტზე დაყრდნობით:  “ერთმა ბავშვმა დალია და ავად გახდა”.
3. ეგოცენტრიზმი. ბავშვს არ შეუძლია დადგეს სხვა ადამიანის პოზიციაზე, მას არ შეუძლია განიხილოს თავისი თვალსაზრისი, როგორც მრავალიდან ერთ-ერთი შესაძლებელი და ამავე დროს მოახდინოს, თავისი თვალსაზრისის სხვა შესაძლო თვალსაზრისებთან კოორდინაცია. ბავშვისთვის არსებობს მხოლოდ საკუთარი, ერთადერთი თვალსაზრისით არსებული სინამდვილე, რომელიც მას ეძლევა მხოლოდ მატერიალურ, ხელშესახებ, თვალსაჩინო აქტიობაში. ეგოცენტრიზმი მიუთითებს იმაზე, რომ ადაპტაცია არ არის ყოველთვის წარმატებული. აზროვნების განვითარების ოპერაციამდელი სტადიისთვის დამახასიათებელია ასიმილაციის სიჭარბე.  ეგოცენტრიზმი გავლენას ახდენს ბავშვის მეტყველებაზეც. ოპერაციამდელ სტადიაზე მყოფი ბავშვისთვის დამახასიათებელია ეგოცენტრული მეტყველება - მე-ზე მიმართული მეტყველება, რომელის მიზანიც არ არის  კომუნიკაციის დამყარება. მაგალითად, ხშირად თამაშის დროს ბავშვი ხმამაღლა, თავისთვის ლაპარაკობს.
ლ. ვიგოტსკი ეყრდნობოდა რა ექსპერიმენტულ მონაცემებს (ბავშვებთან, რომლებიც თამაშის დროს რაიმე პრობლემას აწყდებოდნენ, იზრდებოდა ეგოცენტრული მეტყველება), აღნიშნავდა, რომ ეგოცენტრული მეტყველება არა მარტო ახლავს ბავშვის მოქმედებას, არამედ წარმოადგენს აზროვნების საშუალებას, ქმნის ამოცანის გადაწყვეტის გეგმას. ლ. ვიგოტსკის მიხედვით, ეგოცენტრული მეტყველება კი არ ისპობა (როგორც ამას აღნიშნავდა თავის ადრეულ შრომებში ჟ. პიაჟე), არამედ გადადის შინაგან მეტყველებაში.
ჟ. პიაჟემ მხარი დაუჭირა ლ. ვიგოტსკის აზრს იმის შესახებ, რომ ეგოცენტრული მეტყველება კი არ ისპობა, არამედ გადადის შინაგან მეტყველებაში. ამასთანავე შვეიცარიელი ფსიქოლოგი არ ეთანხმება ლ. ვიგოტსკის იმაში, რომ ეგოცენტრული მეტყველება და კომუნიკაციური მეტყველება არიან ერთნაირად სოციალიზირებული. ჟ. პიაჟეს მიხედვით, სოციალიზაციის ქვეშ გაგებული უნდა იქნას არა ყოველი კონტაქტი ბავშვსა და სხვა ადამიანს შორის, არამედ მხოლოდ ის კონტაქტი, რომელიც ეფუძნება სხვადასხვა თვალსაზრისთა კოორდონაციას.
ჟ. პიაჟემ შეისწავლა ბავშვთა ჯგუფური თამაშები და აღნიშნავს, რომ 7 წლამდე ბავშვებმა არ იციან, თუ როგორ მოახდინონ თამაშის წესების კოორდინაცია. ამიტომ ყველა ბავშვი ”თავისთვის” თამაშობს და ყველა იგებს.
  4. ცენტრირება საგნის ერთ ნიშანზე. ამ ასაკის ბავშვს არ შეუძლია გაითვალისწინოს ერთდროულად საგნის რამდენიმე ნიშანი. მაგალითად. როდესაც ბავშვს აჩვენებენ გარკვეული რაოდენობის ხის ბურთებს, რომელთაგან ზოგი შეღებილია ლურჯად, ხოლო ზოგი ყვითლად და ეკითხებიან – “რომელი ბურთებია მეტი, ხის თუ ლურჯი?” ბავშვები არასწორად პასუხობენ. მათ არ შეუძლიათ ერთდოულად გაითვალისწინონ ბურთების ფერი და უფრო ზოგადი კატეგორია – მასალა, რისგანაც ბურთებია დამზადებული.
5. შეუქცევადობა. ბავშვებს არ შეუძლიათ წარმოიდგინონ, რომ რომელიმე ობიექტი შეიძლება დაუბრუნდეს თავის პირვანდელ მდგომარეობას ან, რომ ობიექტებს შორის არსებობს ორმხრივი კავშირი. მაგალითად, ბავშვს ეკითხებიან: _ “შენ გყავს და?” ის პასუხობს: _ “დიახ”. “რა ქვია შენს დას?” “ნინო”. “ნინოს ყავს და?” _ “არა”. ამ შემთხვევაში კავშირს აქვს მხოლოდ ერთი მიმართულება: გოგონამ იცის, რომ მას ჰყავს და ნინო, მაგრამ არ ესმის რომ ის თვითონ არის ნინოს და. ბავშვებს არ ესმით “შენახვის” (კონსერვაციის) პრინციპი - რომლის მიხედვითაც ობიექტის გარკვეული თვისებები, გარეგნულად შეცვლის მიუხედავად, რჩება უცვლელი. 
თუ ვინმე თქვენს ავტომობილს მნიშვნელოვნად დააზიანებს, თქვენთვის ის ისევ თქვენი ავტომობილი იქნება, რადგან თქვენ გონებაში ”უკან აბრუნებთ” მოვლენას. ოპერაციამდელ სტადიაზე მყოფი ბავშვისთვის კი ეს შეუძლებელია, ვინაიდან მისი აზროვნება შეუქცევადია. თუკი რაღაცა შეიცვალა, მაშინ ის ”ახალი” საგანია, განსხვავებული ორიგინალისგან.
6. ტრანსფორმაციული აზროვნების ნაკლებობა. ბავშვი არ აქცევს ყურადრებას იმას, თუ რა ტრანსფორმაციას განიცდის საგანი. ის ყურადრებას ამახვილებს პროცესის საწყის და საბოლოო მდგომარეობაზე. ეს კი შეუძლებელს ხდის ლოგოკურ აზროვნებას.  მაგალითისთვის შეიძლება  მოვიყვანოთ ზემოთ აღწერილი წყლის ჭურჭლის ექსპერიმენტი.               
ამ ასაკის ბავშვებს აქვთ გარკვეული სირთულეები ობიექტების დაჯგუფებისას, კლასიფიკაციისას. მათ უჭირთ იმის გაგება, რომ კლასიფიკაციის საფუძველი შეიძლება იყოს ობიექტის სხვადასხვა ნიშანი. მაგალითად, ბავშვს შეუძლია დააჯგუფოს თეფშები, ჭიქები, დანა-ჩანგალი მათი დანიშნულების მიხედვით, მაგრამ  არ შეუძლია ორი ნიშნის ერთდროულად გათვალისწინება _ დიდი და ყვითელი თეფშები, პატარა და ზოლიანი ჭიქები.
ის რაც მარტივად ჟღერს მოზრდილი ადამიანისათვის, არც ისე მარტივია ბავშვისთვის. ჟ. პიაჟე 9 წლის ბავშვებსს ეკითხებოდა: - რა ეროვნების ხარ ? - მე შვეიცარიელი ვარ. - რატომ ? - იმიტომ, რომ შვეიცარიაში ვცხოვრობ. - შენ ჟენეველიც ხარ ? -არა, ვინაიდან მე შვეიცარიელი ვარ, ვერ ვიქნები ჟენეველიც. ბავშვი დასმოლ კითხვაზე მხოლოდ მაშინ უპასოხებს სწორად, როცა გაიგებს, რომ ერთი კატეგორია შესაძლოა, მეორეს მოიცავდეს.   
მათ ასევე უჭირთ ისეთი ცნების გაგება როგორიცაა _ თანმიმდევრობა (სერიაცია). მაგალითად, თუ ბავშვს ვაჩვენებთ სხვადასხვა სიგრძის 6 ჩხირს, ის გვიპასუხებს რომელია მათ შორის ყველაზე გრძელი და ყველაზე მოკლე. მაგრამ ვერ შეძლებს მათი სიგრძის მიხედვით აღმავალი ან დაღმავალი თანმიმდევრობით დალაგებას, ვინაიდან ამოცანის წარმატებით გადასაწყვეტად მან უნდა გაითვალიწინოს ერთდროულად ორი ფაქტორი: ყოველი ჩხირი წინაზე მოკლე უნდა იყოს და მომდევნო ჩხირზე უფრო გრძელი. 
  
3) კონკრეტული ოპერაციების სტადია (7 წლიდან 11 წლამდე) – ამ სტადიაზე აზროვნება ოპერაციონალური ბუნების ხდება. ამ ეტაპის საკვანძო ტერმინია ,,კონკრეტულობა”.  ბავშვები ამ ეტაპზე კარგად აზროვნებენ ლოგიკურად, მაგრამ მხოლოდ განსაზღვრულ, კონკრეტულ სიტუაციებში. მათ უჭირთ აბსტრაქტული აზროვნება ან განზოგადება კონკრეტულ გამოცდილებებზე დაყრდნობის გარეშე.
ამ სტადიაზე ბავშვის აზროვნება აღქმიდან იხრება ლოგიკისკენ, რაც საშუალებას  აძლევს  ბავშვს გადაწყვიტოს კონკრეტული პრობლემა გონებაში. კონკრეტულ-ოპერაციული აზროვნება არის ნაკლებად ეგოცენტრული და ცენტრირებული. უფრო მეტიც, ის ხდება ტრანსფორმაციული და შექცევადი, რაც საშუალევას აძლევს ბავშვს გადაჭრას შენახვის ოპერაციასთან დაკავშირებული პრობლემები. რა თქმა უნდა ეს სტადია წინ გადადგმული ნაბიჯია ოპერაციამდელ სტადიასთან შედარებით, მაგრამ მას აქვს გარკვეული შეზღუდვა. ბავშვს შეუძლია ლოგიკის გამოყენება მხოლოდ, რეალურ, დაკვირვებად ობიექტებთან მიმართებაში და ვერ იყენებს მას აბსტრაქტული პრობლემების გადასაჭრელად. 
კონკრეტული ოპერაცია ეს არის – გონებრივი ოპერაცია, რომელიც დაკავშირებულია კონკრეტულ ობიექტებსა და სიტუაციებთან და ხასიათდება შექცევადობით. 
შექცევადობა  არის ლოგიკური ოპერაციების თავისებურება, უნარი აზროვნების პროცესში მიყვე საფეხურებს ერთი მიმართულებით, შემდეგ აზრობრივად დაუბრუნდე საწყის წერტილს. შექცევადობის წესის მიხედვით ნებისმიერი ოპერაციისთვის არსებობს საპირისპირო ოპერაცია, რომელიც პირვანდელ მდგომარეობას აღადგენს. მაგ.:  6 – 4 = 2  და  2 + 4 = 6. 
ამ დროს ბავშვი თანდათან სწავლობს ციფრებს და ობიექტების/საგნების კლასიფიცირებას. ის იყენებს ლოგიკურ ოპერაციებს კონკრეტული პრობლემების გადასაჭრელად. ბავშვი ეუფლება  სერიაციას (ობიექტების თანამიმდევრული დალაგება ერთი გარკვეული ნიშნის, მაგალითად წონის, ზომის, სიმაღლის მიხედვით).
ინვერსია და კომპენსაცია არის შექცევადობის ფორმები, რომელსაც ბავშვი ეუფლება კონკრეტული ოპერაციების სტადიაზე.
ინვერსია ეს არის შექცევადობის გამოყენება ობიექტების რიგის, თანმიმდევრობის მიმართ. მაგალითად, პინგ-პონგის 3 ბურთს - შავს, თეთრს და ზოლიანს ათავსებენ მილში. ბავშვები როგორც ოპერამციმდელ, ასევე კონკრეტული ოპერაციების სტადიაზე აცნობიერებენ, რომ ბურთები არიან მილში და გადმოიყრებიან იმ რიგით როგორც მოათავსეს - ჯერ შავი, მერე თეთრი და ბოლოს ზოლიანი. შემდეგ მილს თავდაყირა აბრუნებდნენ. ბავშვები ოპერაციამდელ სტადიაზე თვლიდნენ, რომ ბურთები გადმოიყრებოდნენ იგივე თანმიმდევრობით რომლითაც შიგნით მოათავსეს. ხოლო კონკრეტულ ოპერაციაზე მყოფი მყოფი ბავშვები კი აცნობიერებდნენ (ხვდებოდნენ), ინვერსიის შედეგად ბურთები გადმოვარდებოდნენ საპირისპირო თანმიმდევრობით: ზოლიანი, თეთრი და შავი.
ამ სტადიისთვის დამახასიათებელია მეორე სახის შექცევადობაც, რომელსაც ეწოდება კომპენსაცია (ერთი განზომილების ცვლილება კომპენსირდება მეორე განზომილების ცვლილებით). ამ საილუსტრაციოდ შეიძლება მოვიყვანოთ ზემოთ აღწერილი წყლის ჭურჭლის ექსპერიმენტი.
	ბავშვი ეუფლება შენახვის (კონსერვაციის) პრინციპს _ აცნობიერებს, რომ რაოდენობა, წონა და მოცულობა, არ იცვლება იქამდე, ვიდრე მას არ დაემატება ან არ მოაკლდება რამე. 
ამ პერიოდში ვითარდება რაოდენობის, წონის, მოცულობის და სხვა  ცნებები,  მაგრამ, ლოგიკური ოპერაციების შესრულება შესაძლებელია მხოლოდ რეალურ საგნებზე. ამიტომ, ხშირად ბავშვები სწორად წყვეტენ ამოცანებს რეალურ საგნებზე, მაგრამ ვერ წყვეტენ მათ ფორმალური ოპერაციების დონეზე  _ გონებაში.
4) ფორმალური ოპერაციების სტადია (11-დან 15 წლამდე და ზევით) – მოზარდი ოპერირებს  ცნებებით, აბსტრაქტული სიმბოლოებით, აქვს ზრდასრული ადამიანის კოგნიტური შესაძლებლობები. ამ ასაკში ბავშვს უკვე შეუძლია ისეთი ამოცანების გადაწყვეტა, რომელიც აბსტრაქტულ აზროვნებას მოითხოვს. მათ ესმით ისეთი ცნებები, როგორიცაა დაჯგუფება, დაწყვილება, განცალკევება, ჩანაცვლება, უარყოფა, ტოლობა და ურთიერთდამოკიდებულება. გარდა ამისა, მათ შეუძლიათ გამოიყენონ ამ ცნებების მნიშვნელობა პრობლემების გადაჭრის დროს. 
მოზარდებს უკვე შეუძლიათ ჰიპოთეზების (მეცნიერული ვარაუდების) ფორმულირება, გადამოწმება და შეფასება. აზროვნების პროცესში ისინი ეყრდნობიან არა მხოლოდ თვალსაჩინო ნიშნებს ან ნაცნობ ფაქტებს, არამედ განყენებული იდეებითაც მანიპულირებენ. 
ფორმალური ოპერაციების სტადიაზე, მოზარდებს შეუძლიათ ინდუქციური მსჯელობის საფუძველზე საკუთარი აზრების სისტემაში მოყვანა, კრიტიკულად გაანალიზება. აგრეთვე, შეუძლიათ დედუქციურ მსჯელობაზე დაყრდნობით, სხვადასხვა თეორიებისა თუ საკუთარი მოსაზრებების გადამოწმება ლოგიკური და მეცნიერული მეთოდების გამოყენებით, კვლევისას სხვადასხვა ცვლადების გათვალისწინება.
ჟ. პიაჟე ამის შესამოწმებლად შემდეგ ექსპერიმენტს ატარებდა. ის სთავაზობდა მოზარდებს გაერკვიათ, თუ რა ახდენდა გავლენას ძაფის მოძრაობის სიჩქარეზე. შესამოწმებლად 4 ფაქტორს სთავაზობდა: ძაფის სიგრძის შეცვლას, მასზე დაკიდებული საგნის სიმძიმის შეცვლას, ვარდნის სიმაღლისა და მოძრაობის სიმძლვარის ცლილებას.   პრობლემის გადაჭრა მოზარდებს ნებისმიერი გზით შეეძლოთ. 
მოზარდები აღნიშნულ დავალებას შემდეგნაირად ასრულებდნენ: თავდაპირველად შეადგინეს კვლევის სისტემური გეგმა. ამის შემდეგ კი თითოეულ ცვლადს ცვლიდნენ  და ამოწმებდნენ ძაფის მოძრაობის სიჩქარეს. ჯერ ძაფის სიგრძეს ამოწმებდნენ, შემდეგ ტვირთის სიმძიმეს, ვარდნას დაბალი ან მაღალი სიმაღლიდან,  წაკვრის სიმძლავრეს. ყოველ ცვლადთან დაკავშირებით კი ლოგიკური დასკვნები გამოჰქონდათ. 
 მოზარდებმა გაარკვიეს, რომ ძაფის მოძრაობის სიჩქარეზე არ მოქმედებს არც ვარდნის სიმაღლე, არც  წაკვრის ძალა და არც წონა.  მათ დაასკვნეს, რომ ძაფის მოძრაობის სიჩქარეზე მოქმედებს მხოლოდ ძაფის სიგრძის ცვლილება.
ჟ. პიაჟეს აზრით, ფორმალურ ოპერაციაზე სტადიაზე მყოფ მოზარდებს შეუძლიოათ: ორ ან მეტ ცვლადს შორის კავშირების გამოვლენა;  ერთი ცვლადის გავლენის დაფიქსირება მეორე ცვლადზე;  ცვლადების დაკავშირება ან გამიჯვნა დედუქციურ დასკვნაზე დაყრდნობით (თუ ეს მართალია, მაშ ასე მოხდება).  
აგრეთვე, მოზარდებს შეუძლიათ აზროვნებისას გაითვალისწინონ რეალობა და შესაძლებლობები. ლოგიკაზე დამყარებული აბსტრაქტული აზროვნება ხელს უწყობს მათემატიკისა და საბუნებისმეტყველო მეცნიერებების შესწავლას, დაინტერესებას ფანტასტიკით, ფილოსოფიური საკითხებით. ფორმალური ოპერაციების სტადია ჟ. პიაჟეს მიხედვით ინტელექტუალური განვითარების ბოლო სტადიაა. 
მიუხედავად იმისა, რომ ჟ. პიაჟეს თქმით, ამ ოთხი სტადიის თანმიმდევრობა ცვლილებას არ ექვემდებარება, თითოეული სტადიის აღმოცენებისთვის განკუთვნილი ასაკი მხოლოდ მიახლოებითია. 

ჟ. პიაჟეს კოგნიტური განვითარების სტადიები
	სტადია
	ასაკი
	თვისებები

	
სენსომოტირული სტადია
	
0 – 2 წელი
	
. იწყებს იმიტაციას (მობაძ-
ვას, მეხსიერებისა და
აზროვნებისა გამოყენებას.
. ესმის საგნის მუდმივობა.
  . რეფლექსური ქმედებიდან,
მიზანმიმართულ ქმედებაზე 
გადადის.




	
ოპერაციამდელი სტადია
	
2 -7 წელი
	
. აღქმის დომინანტობა.
. ეუფლება მეტყველებას და
სიმბოლოების გამოყენებით
აზროვნებას.
. ანიმიზმი.
. ეგოცენტრიზმი.
. ესმის მსგავსი ობიექტების 
იდენტობა.
. შეცდომები საგანთა კლასიფი-
კაციაში.
. ტრანსდუქციური ლოგიკა.



	
კონკრეტული ოპერაციების
სტადია.
	
7 – 11 წელი
	
. შეუძლია ლოგიკური აზროვ-
ნების გზით კონკრეტული პრ-
ობლემის გადაჭრა.
. შეუძლია კლასიფიკცია და
თანმიმდევრული განლაგება.
. ესმის შექცევადობა.

	
ფორმალური ოპერაციების
სტადია.
	
11 -15 წელი
	
. შეუძლია ლოგიკის მეშვეო-
ბით აბსტრაქტული პრობლე-
მების გადაჭრა.
. ეუფლება მეცნიერულ აზროვ-
ნებას.
. ინტერესს იჩენს სოციალური
საკითხების მიმართ.




ჟ. პიაჯეს თეორიის ძირითადი იდეები:
1.ბავშვი არის აქტიური, დინამიური, შემოქმედებითი არსება. ის მენტალური სტრუქტურების - სქემების  საშუალებით გადაამუშავებს და ორგანიზებას უკეთებს გარემოდან შემოსულ ინფორმაციას. ბავშვის ასაკის მატებასთან ერთად სქემები  გარდაიქმნება მარტივიდან, რთულ კოგნიტურ სტრუქტურებად, რომელიც საფუძვლად უდევს  ადაპტაციის (გარემოსთან შეგუების)  პროცესს.
2.გარემოსთან ადაპტაციას განაპირობებს ორი მექანიზმი: ასიმილაცია და აკომოდაცია.
3.ბავშვის ინტელექტუალური განვითარების საფუძველს წარმოადგენს წონასწორობის პროცესი.  წონასწორობა ეს არის ბალანსი ასიმილაციასა და აკომოდაციას შორის.
4.ინტელექტუალური განვითარების კრიტერიუმად ჟ. პიაჟეს  მიჩნეული აქვს ოპერაციის წარმოშობა. 
5.ჟ. პიაჟე გამოყოფს 4 ძირითად სტრუქტურას, რომელიც შეესაბამება განვითარების 4 ასაკობრივ სტადიას. ესენია: 
· სენსომოტორული ინტელექტის სტადია (0 – 2,0 წელი)
· ოპერაციამდელი სტადია ( 2,0 – 7,0 წელი) 
· კონკრეტული ოპერაციების სტადია ( 7, 0 – 11,0 წელი)
· ფორმალური ოპერაციების სტადია ( 11, 0 – 15, 0 წელი)
6.ინტელექტუალურ განვითარებას განაპირობებს: მემკვიდრეობა, აქტიობა, სოციალური ინტერაქცია და წონასწორობა.

ლ. ვიგოტსკის კოგნიტური განვითარების სოციოკულტურული თეორია   

rusi fsiqologi ლ. ვიგოტსკი თვლიდა, რომ კ. მარქსის იდეები გამოყენებული უნდა იქნას ფსიქოლოგიაშიც.  იდეა კი მდგომარეობდა შემდეგში, თუ ყველა ადამიანი ერთად იშრომებს, საზოგადოება უფრო მეტს მოიგებს, ვიდრე მაშინ, როცა ადამიანები შრომობენ თავისი ინდივიდუალური ინტერესების დასაკმაყოფილებლად.
ტრადიციული ფსიქოლოგია დაინტერესებული იყო ინდივიდების შესწავლით. ლ. ვიგოტსკი შეეცადა კარდინალური ცვლილებები შეეტანა ფსიქოლოგიურ მეცნიერებაში, სადაც ინდივიდის განვითარება განხილული იყო ფიზიკური და სოციალური გარემოს კონტექსტში. ლ. ვიგოტსკი თვლიდა, რომ ფსიქოლოგიის მიზანია, ახსნას ადამიანის გარემოსთან ურთიერთობა. ადამიანს გარემოს 2  ტიპთან აქვს ურთიერთობა. ესაა ფიზიკური და სოციალური გარემო.
 ფიზიკურ გარემოში შედის ყველა ობიექტი, რომელთანაც ადამიანს აქვს ურთიერთობა  - ხე, ქვა, სკამი, მდინარე და ა.შ.
 სოციალური გარემო. ადამიანი თავისი ბუნებით სოციალური არსებაა. შეიძლება ითქვას, რომ ადამიანის ფსიქოლოგიის შესწავლა მისი სოციალური ბუნების გათვალისწინების გარეშე, გავს უბურთოდ ფეხბურთის თამაშს. ენა კი წარმოადგენს სოციალური გარემოს ყველაზე მნიშვნელოვან ასპექტს, რომელიც საფუძვლად უდევს უმაღლესი ფსიქიკური ფუნქციების განვითარებას (აღქმა, მეხსიერება, აზროვნება).
ფსიქოლოგია, რომელიც განიხილავს თავისი შესწავლის ობიექტს მისი საარსებო გარემოდან მოწყვეტილად, შეცდომას უშვებს. ადამიანის ფსიქიკის შესასწავლად საჭიროა, არა მხოლოდ მისი ინდივიდუალური მახასიათებლების შესწავლა, არამედ იმისაც, თუ სად ცხოვრობს, რას ჭამს, ვისთან აქვს ურთიერთობა და როგორ საუბრობს მათთან.
   ლ. ვიგოტსკი თვლის, რომ ბავშვის ფსიქიკური განვითარების მთავარი განმსაზღვრელი ფაქტორი კულტურაა. ადამიანი ერთადერთი არსებაა, რომელიც კულტურას ქმნის, ყველა ბავშვი კულტურის კონტექსტში ვითარდება. ლ. ვიგოტსკის მიხედვით, ბიოლოგია ადამიანის განვითარების მხოლოდ ბაზისურ ელემენტებს აყალიბებს, ხოლო სოციალური გარემო თითქმის მთლიანად არის პასუხისმგებელი ისეთი მაღალი დონის კოგნიტური პროცესების განვითარებაზე, როგორიცაა მეტყველება, მეხსიერება და აბსტრაქტული აზროვნება.
    კულტურას ორი სახის წვლილი შეაქვს ბავშვის ინტელექტუალურ განვითარებაში. ერთი მხრივ, კულტურა განსაზღვრავს იმ ცოდნის შინაარსს, რასაც ბავშვი ითვისებს და მეორე მხრივ, კულტურა ბავშვს უზრუნველყოფს აზროვნების პროცესებითა და საშუალებებით. ლ. ვიგოტსკის კონცეფციის მიხედვით, კულტურა ასწავლის ბავშვს არა მარტო იმას, თუ რა იფიქროს, არამედ იმასაც, თუ როგორ იფიქროს. სწორედ ამ გზით ახერხებს ბავშვი გარემოსთან ადაპტაციას.
ასათვისებელი ცოდნის შინაარსი განისაზღვრება საზოგადოების, ოჯახის და სკოლის კულტურით. ის რისი შესწავლაც ხდება მნიშვნელოვანია მოცემული კულტურისთვის.     
ბავშვი სწავლობს პრობლემების გადაწყვეტას გამოცდილებით, მაგრამ ეს გამოცდილება სოციალური ურთიერთობისა და ურთიერთგაზიარების კონტექსტში შემუშავდება. აქ იგულისხმება ბავშვის ურთიერთობა მშობლებთან, მასწავლებლებთან და თანატოლებთან. საწყის ეტაპზე, ბავშვთან ურთიერთობაში ჩართული პიროვნება იღებს უფრო მეტ პასუხისმგებლობას პრობლემის გადაწყვეტაზე, მაგრამ თანდათან პასუხიმგებლობის გადანაწილება თვითონ ბავშვზე ხდება. ამგვარად, ლ. ვიგოტსკის თეორიის მიხედვით, ბავშვი იმთავითვე სოციალურ არსებად მოიაზრება. სოციოკულტურული თეორია ხაზს უსვამს, ბავშვებსა და საზოგადოების უფრო მცოდნე წევრებს შორის დიალოგის აუცილებლობას. ბავშვები საზოგადოების კულტურას, სწორედ ამგვარი ურთიერთობის საშუალებით ეუფლებიან.
ლ. ვიგოტსკის თანახმად, ბავშვის განვითარებას განაპირობებს  ” იარაღისა” და მეტყველების გამოყენება. 
”იარაღის” გამოყენებაში ლ. ვიგოტსკი გულისხმობს, გარემოს რომელიმე ობიექტის გამოყენებას დასმული პრობლემის გადასაწყვეტად.
იყენებს, თუ არა ბავშვი ”იარაღს” ?
ეს უნარი ბავშვს უვითარდება დაბადებიდან რამოდენიმე თვის შემდეგ. მას შემდეგ, რაც ის მომწიფდება და დააგროვებს გარკვეულ გამოცდილებას ფიზიკური და სოციალური გარემოს შესახებ.  მაგალითად, შეიძლება დავასახელოთ, ჟ. პიაჟეს მიერ ჩატარებული კვლევა - 8 თვის ბავშვს შეუძლია მოწიოს ერთი ობიექტი (მაგალითად, ბალიში), რათა აიღოს მასზე მოთავსებული მეორე (მაგალითად, ზარი) ობიექტი. ამ შემთხვევაში ბალიში გამოიყენება, როგორც ”იარაღი”.
 მეტყველებაში კი გულისხმობს, ნიშნებისა და სიმბოლოების (როგორიცაა რიცხვები და მათემატიკური სიმბოლოები, ენა და კოდირების სისტემები) გამოყენებას სოციალური კომუნიკაციისთვის.
არავერბალური განვითარების საფეხურზე, ბავშვი პრობლემას წყვეტს თანდაყოლილი ფსიქიკური ფუნქციების (მაგალითად, ახალშობილი ცნობს დედის ხმას, ტირის როცა შია ან რაიმე აწუხებს, იმახსოვრებს სუნს და ა. შ.)  გამოყენებით, რომელიც ძირითად პრაქტიკული ხასიათისაა. მათ ლ. ვიგოტსკიმ ელემენტარული ფსიქიკური ფუნქციები უწოდა. როცა ბავშვი პრობლემის გადასაწყვეტად იწყებს მეტყველების გამოყენებას, ის გადადის ინტელექტუალური ფუნქციონირების მაღალ დონეზე. ამ დონეს ლ. ვიგოტსკიმ უწოდა უმაღლესი ფსიქიკური ფუნქციები.
რატომ არის მეტყველება ასეთი მნიშვნელოვანი ?
მეტყველების წყალობით ბავშვებს შეუძლიათ ისაუბრონ ობიექტებზე, რომლებსაც იმ მომენტში ვერ ხედავენ, დასახონ სამომავლო გეგმები და გაიხსენონ წარსულის შეცდომები. ბავშვები, რომლებიც არ არიან დაუფლებული მეტყველებას, შეუძლიათ იაზროვნონ მხოლოდ იმ ობიექტებზე, რომელსაც უშუალოდ ხედავენ (აქ ნათლად ჩანს მსგსვსება ჟ. პიაჟეს სენსომოტორულ ინტელექტთან). მეტყველება, ასევე აძლევს ბავშვს საშუალებას ილაპარაკოს პრობლემაზე, სანამ დაიწყებს კონკრეტული სტრატეგიების გამოყენებას მის გადასაწყვეტად. ხოლო ბავშვი, რომელიც ჯერ არ არის დაუფლებული მეტყველებას, მიჯაჭვულია ”აქ” და ”ეხლა” სიტუაციას. ისინი შეზღუდული ინფორმაციის ტყვეობაში არიან, რომელიც მათ  კონკრეტულ შემთხვევაში მიეწოდებათ, მათი გრძნობის ორგანოებით. ამიტომ, ისინი ხშირად წყვეტენ პრობლემას ცდისა და შეცდომის გზით.
ენა ეს არის ინსტრუმენტი, რომელიც ეხმარება ბავშვს გადავიდეს კონკრეტული საგნებიდან ფორმალურ ცნებებზე. ეს კი მნიშვნელოვნად არის დამოკიდებული სოციალურ ურთიერთობაზე. სიტყვები იძლევა იმის საშუალებას, რომ ბავშვი დაეუფლოს ახალ ცოდნას. თავიდან  გარკვეული დრო უნდა გავიდეს, რომ ბავშვმა აღიქვას და გაიგოს ენა, რომლის საშუალებითაც თქვენ მას აწვდით ახალ ინფორმაციას. შეიძლება გამოვიყენოთ ალტერნატიული საშუალებებიც - სიმბოლო, ნიშანი, ნახატი, ნაბეჭდი ტექსტი და ა.შ. ამ პერიოდის ხანგრძლივობა განსხვავებულია სხვადასხვა ბავშვთან. ეს პროცესი არ უნდა დავაჩქაროთ. დარწმუნებული უნდა ვიყოთ, რომ ბავშვმა გაიგო ახალი სიტყვების მნიშვნელობა. 
შემდეგი ნაბიჯია - მივცეთ ბავშვს საშუალება თვითონ გამოიყენოს ახალი სიტყვა. აზრების ვერბალურად გადმოცემა აუმჯობესებს ცოდნის ათვისებას.  
ლ. ვიგოტსკიმ, მეტყველების ფუნქციის განვითარებაში სამი სტადია გამოყო: სოციალური, ეგოცენტრული და შინაგანი მეტყველება.
 როცა ბავშვი დამოუკიდებლად ვერ წყვეტს პრობლემას, ის მიმართავს უფროსს დახმარებისთვის. დახმარების მისაღებად კი მან ვერბალურად უნდა აღწეროს პრობლემა. ამას ლ. ვიგოტსკიმ მეტყველების სოციალური ფუნქცია უწოდა, ანუ პრობლემის გადასაწყვეტად საჭიროა  ორ ადამიანს შორის კომუნიკაცია. სოციალური მეტყველების მთავარი ფუნქციაა, სხვა ადამიანების ქცევის კონტროლი (მაგალითად, წვენი მინდა) ან ელემენტარული ემოციების გამოხატვა. სოციალური მეტყველების სტადია 3 წლამდე გრძელდება.
 ლ. ვიგოტსკის აზრით, მას შემდეგ რაც ბავშვი შეიძენს სხებთან კომუნიკაციის გამოცდილებას, ის იძენს საკუთარ თავთან ლაპარაკის უნარს, რასაც ჟ. პიაჟემ ეგოცენტრული მეტყველება უწოდა (თუ თქვენ 3-4 წლის ასაკის ბავშვებს დააკვირდებით, შეამჩნევთ, რომ ისინი თამაშისას საკუთარ თავს ხშირად ესაუბრებიან). 
ჟ. პიაჟე თვლიდა, რომ ბავშვები ასაკის მატებასთან (მომწიფება) ერთად, მით უფრო თანატოლებთან უთანხმოებისას,  ეგოცენტრული მეტყველებიდან, სოციალურ მეტყველებაზე გადადიან. 
ლ. ვიგოტსკის კი, ბავშვის ეგოცენტრულ მეტყველებასთან დაკავშირებით სრულიად განსხვავებული მოსაზრება ჰქონდა. ის თვლიდა, რომ ბავშვები ეგოცენტრულ მეტყველებას საკუთარი აზროვნების მართვისთვის, მონიტორინგისა და პრობლემის გადაჭრისთვის მიმართავენ, მაშინ როცა ჟ. პიაჟეს შეხედულებით, ეგოცენტრული მეტყველება ბავშვის აზროვნების ეგოცენტრიზმის მანიშნებელია. 
ეგოცენტრული მეტყველების სტადია მოიცავს 3-დან 7-წლამდე პერიოდს.
 ლ. ვიგოტსკის თანახმად, ეგოცენტრული მეტყველება ბავშვის კოგნიტურ განვითარებაში მნიშვნელოვან როლს თამაშობს, რადგან მას ბავშვი თვითრეგულაციამდე მიჰყავს. ესაა: დაგეგმვის უნარი, დაკვირვება, აზროვნების მართვა, პრობლემის გადაჭრა.
ლ. ვიგოტსკის მიხედვით, თვითრეგულირების განვითარება რამოდენიმე საფეხურს გაივლის. თავდაპირველად ბავშვის ქცევა რეგულირდება უფროსების მიერ მეტყველებისა და ჟესტიკულაციის გამოყენებით. მაგალითად, თუ ბავშვს ხელი ცეცხლისკენ მიაქვს, მშობელი ამბობს: - არა, ხელს დაიწვავ .
შემდეგ ბავშვი მეტყველების საშუალებით სხვათა ქცევის რეგულიორებას სწავლობს. მაგალითად, თუ სხვა ბავშვს მისი სათამაშოს აღება უნდა, ის ამბობს: - არა, ეს ჩემი სათამაშოა. 
და ბოლოს ეგოცენტრული მეტყველების გამოყებით, ბავშვის საკუთარი ქცევის რეგულირებას ახდენს.
ბავშვები ეგოცენტრულ მეტყველებას ძირითადად დაბნეულობის, დაძაბულობის, გარკვეული სირთულეების ან შეცდომის დაშვებისას მიმართავენ.
უნდა აღინიშნოს, რომ ჟ. პიაჟე, ლ. ვიგოტსკის არგუმენტებს დაეთანხმა, რომ ეგოცენტრული მეტყველება ეხმარება ბავშვს პრობლემის გადაჭრაში.
და ბოლოს, ბავშვი საკუთარი ქცევის რეგულირებას შინაგანი მეტყველების საშუალებით ახდენს. ბავშვი საკუთარ თავს ჩუმად ეუბნება: -არა, როცა ხელი ცეცხლისკენ წაუცდება. შინაგანი მეტყველება საშუალებას გვაძლევს, სხვებისგან შეუმჩნევლად ვაკონტროლოდ ჩვენი აზროვნება და ქცევა.
 ასაკის მატებასთან ერთად, ბავშვის საკუთარ თავთან საუბარი (ეგოცენტრული მეტყველება) თანდათან შინაგან პლანში (გონებაში) გადადის. ხმამაღალი ლაპარაკი იცვლება ჩურჩულით, შემდეგ - ტუჩების მოძრაობით, ბოლოს ფიქრით.

უახლოვესი განვითარების ზონა
ლ. ვიგოტსკის მიხედვით, განვითარების ყველა საფეხურზე არსებობს პრობლემა, რომლის გადაწყვეტასაც ბავშვი დამოუკიდებლად ახერხებს. ზოგი პრობლემის გადაწყვეტისას კი ბავშვს ჭირდება უფროსის დახმარება - მინიშნება, დეტალების ან თანმიმდევრობის შეხსენება, მისი მცდელობის წაქეზება და ა.შ. რა თქმა უნდა, ზოგი ამოცანა ბავშვის ძალებს აღემატება, იმ შემთხვევაშიც კი, თუ თითოეული ნაბიჯი ნათლადაა ახსნილი.
ბავშვის ფსიქიკური ფუნქციები და უნარები ასაკთან ერთად ვითარდება. ყოველ ასაკს შეესატყვისება ამა თუ იმ ფუნქვიის განვითარება და სრულყოფა. ბავშვის ფსიქიკური ფუნქციები და უნარები არათანაბრად ვითარდება. შეფასების მომენტში ზოგი მათგანი უკვე ჩამოყალიბებულია, ზოგი კი მხოლოდ იწყებს ჩამოყალიბებას. მხატვრული შედარება რომ გამოვიყენოთ, ბავშვის ფსიქიკა ერთდროულად  იმყოფება 2 მდგომარეობაში - მყარი და თხევადი. ზოგი პროცესი უკვე ჩამოყალიბდა, გამყარდა. ზოგი  (თხევადი) კი მხოლოდ ეხლა იწყებს გამყარებას.
მაგალითად, 3 წლის ბავშვს დამოუკიდებლად შეუძლია დახიოს ან დაკუჭოს ქაღალდი. უფროსის დახმარებით კი შეუძლია, ქაღალდის ნაწილებისგან აპლიკაცია ან ქაღალდის ბურთი გააკეთოს.
ლ. ვიგოტსკი ბავშვის კოგნიტურ განვითარებაში 2 დონეს გამოყოფს, ესაა: აქტუალური განვითარების ზონა და უახლოვესი განვითარების ზონა. 
აქტუალური განვითარების ზონა, ეს არის ფსიქიკური ფუნქციები, უნარები და ჩვევები, რომლებიც უკვე ჩამოყალიბებულია, მომწიფებულია და ბავშვი წყვეტს ამ უნარებთან დაკავშირებულ ამოცანებს უფროსების დახმარების გარეშე.
უახლოვესი განვითარების ზონა გულისხმობს იმ ფსიქიკურ ფუნქციებს, უნარებს, ჩვევებს, მოქმედებებს, რომელთა შესრულებაც ბავშვს დამოუკიდებლად არ შეუძლია, მაგრამ შეუძლია მოზრდილის დახმარებით.
განვიხილოთ რამოდენიმე მაგალითი:
- 	დედამ მიიყვანა 3 წლის ნინო საბავშვო ცენტრში, სადაც რამოდენიმე მაღალი სკამი იდგა. ერთ-ერთ სკამზე ცდილობდა დაჯდომას 4 წლის ბიჭი. დედა, რომელიც მის გვერდით იდგა, ცდილობდა შვილი დაეზღვია, რომ არ დავარდნილიყო და აძლევდა მითითებას, თუ სად უნდა დაედგა ფეხი. 3 წლის ნინომ კი ორივე ხელი აწია. დედამ აიყვანა ბავშვი და სკამზე დასვა.
- მამამ შვილს ელექტრონული თამაში უყიდა, რომელსაც ყუთზე ეწერა: - განკუთვნილია 3 წლის ზემოთ ასაკის ბავშვებისათვის. მამამ ”ზუსტად იცოდა”, რომ მისი 2 წლის შვილი ძალიან გონიერია, ამიტომ სათამაშოთი სიამოვნებით ითამაშებდა. მამა ძალიან განაწყენდა, როცა აღმოაჩინა, რომ შვილს ძალიან მოეწონა სათამაშოს ყუთი, რომელსაც თამაშისას იყენებდა მანქანების ფარეხად და არ უსმენდა მამას, რომელიც ცდილობდა მისთვის თამაშის წესი აეხსნა.
აღწერილი მაგალითებიდან ჩანს, თუ როგორ იყენებენ მშობლები უახლოვესი განვითარების ზონას, ბავშვის აღზრდისა და სწავლებისთვის. პირველ მაგალითში აღწერილი ბიჭის დედა მოქმედებდა, ბავშვის უახლოვესი განვითარების ზონაში - ეხმარებოდა ბავშვს დამოუკიდებლად სკამზე დაჯდომაში.
ნინოს დედა კი არ შეეცადა დახმარებოდა შვილს სკამზე დაჯდომაში. ეს მან ბავშვის მაგივრად გააკეთა და არა მასთან ერთად. ამიტომ ვერ ვიტყვით, რომ ნინოსთვის სკამზე დამოუკიდებლად დაჯდომა, არის უახლოვეს განვითარების ზონაში.
გიორგის მამამ კი გადაჭარბებულად შეაფასა შვილის შესაძლებლობები. გიორგის აქტუალური განვითარების ზონაში არის მანქანებით თამაში (მას ამისთვის არ ჭირდება მამის დახმარება). ის, რომ მან არ გამოიყენა მამის დახმარება, მიუთითებს იმაზე, რომ ეს თამაში არ არის მისი უახლოვესი განვითარების ზონაში. 
ლ. ვიგოტსკის მიხედვით, განვითარების ყველა საფეხურზე არსებობს გარკვეული პრობლემა, რომლის გადაწყვეტასაც ბავშვი ახერხებს, მას ჭირდება მხოლოდ რაიმე მინიშნება, დეტალების ან თანმიმდევრობის შეხსენება, მისი მცდელობის წაქეზება და ა.შ.
რა თქმა უნდა, ზოგი ამოცანის გადაწყვეტა ბავშვის ძალებს აღმატება, იმ შემთხვევაშიც კი, თუ თითოეული ნაბიჯი ნათლადაა ახსნილი.
უახლოვეს განვითარების ზონაში მყოფ ამოცანებს ბავშვი წყვეტს, მხოლოდ უფროსის დახმარებით. ის ამოცანები, რომელსაც ბავშვი დღეს წყვეტს უფროსის დახმარებით, ხვალ შეძლებს დამოუკიდებლად გადაწყვიტოს და ეს გახდება მისი აქტუალური განვითარების ზონა. სხვა სიტყვებით რომ ვთქვათ, როცა უნარი გადადის განვითარების აქტუალურ ზონაში, ბავშვის წინაშე იხსნება ახალი შესაძლებლობები და შემდგომი განვითარების საფუძველი.
ყოველი მოქმედება, რომელიც იწვევს ბავშვის გონებრივ და ფიზიკურ დაძაბულობას, ქმნის განვითარების საფუძველს.
აქტუალური განვითარების ზონა 2 ბავშვს შეიძლება ჰქონდეს ერთნაირი, ხოლო უახლოვესი განვითარების ზონა კი განსხვავებული. ერთ ბავშვს - დიდი, მეორეს კი პატარა.
უახლოვესი განვითარების ზონა იზომება პედაგოგის დახმარების რაოდენობით და ხარისხით. ბავშვმა, რომელმაც აითვისა მაგალითად, მათემატიკური მოქმედებები, შეიძლება განიცდიდეს სირთულეებს ორთოგრაფიის წესების ათვისებაში, ე.ი. უახლოვესი განვითარების ზონა მხოლობით რიცხვში არ არის წარმოდგენილი. ყოველი ადამიანისთვის არსებობს სხვადასხვა უახლოვესი განვითარების ზონა, აქტიობის სხვადასხვა სფეროში.
სწავლების პროცესში უახლოვესი განვითარების ზონა იცვლება. მაგალითად, დღეს ბავშვს შეუძლია პედაგოგის დახმარებით მოიფიქროს ისტორია. პედაგოგი დაეხმარება პერსონაჟების აღწერაში, სიუჟეტის ხაზის შექმნაში. გარკვეული დროის შემდეგ კი ბავშვი, დამოუკიდებლად დაწერს თხზულებას დასმულ თემაზე.
უახლოვესი განვითარების ზონის იდეა მნიშვნელოვანია სასწავლო პროცესისთვის. გქონიათ ასეთი შემთხვევა, როცა რომელიმე გამოცდის ჩაბარებისას, თქვენ გაგჩენიათ განცდა, რომ საკითხი კარგად არ გესმით ?  ასეთი განცდა მიუთითებს, თქვენს პირად გამოცდილებაზე უახლოვესი განვითარების ზონასთან დაკავშირებით. ის ფაქტი, რომ თქვენ ყველაფერი კარგად გესმით აუდიტორიაში, როცა პედაგოგი თქვენს გვერდითაა და გაძლევდათ მიმართულებას, იგივე შინაარსი ცუდად გესმით (ვერ ასრულებთ დავალებას), როცა პედაგოგი თქვენს გვერდით არ არის.
უახლოვესი განვითარების ზონასთან დაკავშირებით, შეიძლება შემდეგი კითხვა დაისვას - რამდენად არის მიზანშეწონილი, ბავშვის ცოდნის შეფასებისას სტანდარტიზებული ტესტების გამოყენება ?
 ლ. ვიგოტსკის აზრით, სტანდარტიზებული ტესტები დიდ მნიშვნელობას იმ მიღწევებს ანიჭებენ, რასაც ბავშვებმა უკვე მიაღწიეს. ისინი აფასებენ აქტუალური განვითარების დონეს. ამიტომ, მასწავლებელი, რომელიც ამზადებს ბავშვს  ტესტის ჩასაბარებლად, მიმართულია იმისკენ, რომ დაეხმაროს ბავშვს სასწავლო მასალის შინაარსის დამახსოვრებაში. ტესტებში ყურადღება არ ექცევა უახლოვესი განვითარების ზონის დადგენას, რომელიც მომავალში ბავშვის გარემოსადმი ადაპტაციისთვის უფრო მნიშვნელოვანია.
ლ. ვიგოტსკი აღნიშნავს, რომ განვითარება მიმდინარეობს გარკვეული კანონზომიერებებით. ყოველგვარი სწავლა ასაკთან არის დაკავშირებული. ლ. ვიგოტსკი იყენებს განვითარების სენსიტიური პერიოდის ცნებას. ეს ის პერიოდია ბავშვის განვითარებაში, რომლის - დროსაც ფსიქიკა განსაკუთრებით მგრძნობიარეა გარემოს გარკვეული ზემოქმედების მიმართ. თუ ეს ასაკი გადავიდა, გარემოს ზემოქმედებამ შეიძლება ნეიტრალური, ანდა შემაფერხებელი როლიც  შეასრულოს. უნდა ვიცოდეთ, ბავშვის ფსიქიკა რა პერიოდში რის მიმართ არის სენსიტიური, ამის შესატყვისად უნდა მიეცეს მას სასწავლო მასალაც. ამგვარად, არსებობს სწავლება/სწავლის ოპტიმალური ვადა. ამ ვადიდან გადახვევა როგორც ზევით, ისე ქვევით საზიანოა. სწავლება უნდა ითვალისწინებდეს განვითარების გარკვეულ დონეს, მაგრამ იგი გაცილებით უფრო ეფექტურია, როცა ეყრდნობა ძალებს, რომლებიც განვითარების პროცესშია. ამითვე აიხსნება ის ფაქტი, რომ გვიანი სწავლა კარგავს თავის ეფექტს.
უნდა გვახსოვდეს, რომ ბავშვები განსხვავებულები არიან, სენსიტიურ პერიოდებთან დაკავშირებით ადგილი აქვს ინდივიდუალურ თავისებურებებს. აქედან გამომდინარე, ბავშვი შეიძლება შევადაროთ მხოლოდ საკუთარ თავს, რა შეეძლო გუშინ და რა შეუძლია დღეს.

ლ. ვიგოტსკის თეორიის ძირითადი იდეები:
1. ბავშვის ფსიქიკური განვითარების მთავარი განმსაზღვრელი ფაქტორი კულტურაა.
2. ბავშვის განვითარებას განაპირობებს  ” იარაღისა” და მეტყველების გამოყენება. 
3. ლ.  ვიგოტსკიმ, მეტყველების ფუნქციის განვითარებაში სამი სტადია გამოყო: სოციალური, ეგოცენტრული და შინაგანი მეტყველება.
4. ბავშვები ეგოცენტრულ მეტყველებას საკუთარი აზროვნების მართვისთვის, მონიტორინგისა და პრობლემის გადაჭრისთვის მიმართავენ.
5. ლ. ვიგოტსკი ბავშვის კოგნიტურ განვითარებაში 2 დონეს გამოყოფს, ესაა: აქტუალური განვითარების ზონა და უახლოვესი განვითარების ზონა. 
6. არსებობს სწავლება/სწავლის ოპტიმალური ვადა, რომელსაც ვიგოტსკი განვითარების სენსიტიურ პერიოდს უწოდებს.

ჟ. პიაჟეს და ლ. კოლბერგის მორალური განვითარების თეორია

ბავშვები განვითარებასთან ერთად სწავლობენ რა არის კარგი და რა ცუდი, განასხვავებენ სიკეთეს - სისასტიკისგან, ხელგაშლილობას - ეგოიზმისგან. მორალი ნიშნავს ბევრად მეტს, ვიდრე სოციალური წესების მექანიკურ დახსომებას. ის მოიაზრებს დამოუკიდებლად გადაწყვეტილების მიღებას იმასთან დაკავშირებით, თუ რა არის სწორი და რა არასწორი. 
მორალის გამოვლინების სამი სახე არსებობს: მორალური მსჯელობა, მორალური გრძნობები და მორალური ქცევა. მკვლევართა განსაკუთრებული ყურადღება მორალურმა მსჯელობამ მიიქცია, რაც დეტალურად შეისწავლეს ჟ. პიაჟემ, ლ. კოლბერგმა, კ. გილიგანმა. მორალური მსჯელობა, ისევე როგორც აღქმა, აზროვნება, გრძნობები, სიარული და ყველა სხვა გამოვლინება, რაც ადამიანისათვისაა დამახასიათებელი გაივლის განვითარების გარკვეულ გზას.

ჟ. პიაჟეს შეხედულება ბავშვის მორალურ განვითარებაზე

ჟ. პიაჟემ მორალი განსაზღვრა, როგორც ინდივიდის მიერ სოციალური წესების პატივისცემა, სამართლიანობის გრძნობის არსებობა, რომელიც ეყრდნობა ადამიანთა შორის თანასწორობისა და ერთმანეთზე ზრუნვის პრინციპს. 
ბავშვის აზროვნების განვითარების შესწავლასთან ერთად, ჟ. პიაჟე დაინტერესდა, თუ როგორ ვითარდება ბავშვის მორალური მსჯელობა. მისი აზრით, ბავშვის მიერ მორალური ნორმებისა და სოციალური კონვენციების (შეთანხმების) გაგება, უნდა შეესატყვისებოდეს კოგნიტური განვითარების დონეს.
ჟ. პიაჟეს თანახმად, მორალური მსჯელობა ვითარდება სოციალური გამოცდილებისა და კოგნიტური შესაძლებლობების განვითარებასთან პარალელურაად.
ჟ. პიაჟე აკვირდებოდა ბავშვების თამაშს და ეკითხებოდა, თუ საიდან იციან თამაშის წესები ? რას ნიშნავს ისინი და რატომაა აუცილებელი მათი დაცვა?
ბავშვების პასუხებიდან გამომდინარე ჟ. პიაჟე მივიდა იმ დასკვნამდე, რომ ბავშვების მიერ წესების გაგება გაივლის: წინა მორალურს (0 სტადია), მორალური რეალიზმის (1 სტადია) და მორალური რელატივიზმის (მე-2 სტადია) საფეხურებს, რომელიც 4 ეტაპისგან შედგება.
პირველი ეტაპი (0 სტადია) აღმოცენდება ოპერაციამდელი სტადიის დასაწყისში (4 წელი), მაშინ როცა ბავშვი იწყებს სიმბოლურ თამაშს. ამ ეტაპზე ბავშვებისთვის დამახასიათებელია ”პარალელური” თამაში, როცა ბავშვები თამაშობენ ერთმანეთის გვერდით, საერთო სათამაშოებით, მაგრამ სოციალური ორგანიზაციის გარეშე (არ აქვთ თამაშის საერთო სიუჟეტი და მიზანი). თითოეული ბავშვი თამაშისას იყენებს საკუთარ წესებს, რომელიც მათ სურვილებზეა დამოკიდებული. მაგალითად, ბავშვმა შეიძლება დააჯგუფოს სხვადასხვა ფერის კუბები. ეს ”წესები” ბავშვის თამაშს გარკვეულ კანონზომიერებას აძლევს, რომლის მიზანიც არ არის, თანამშრომლობა ან შეჯიბრი. ბავშვი მიიჩნევს, რომ კარგია ის, რაც მას მოსწონს.
მეორე ეტაპზე, (მორალური რეალიზმის სტადია, 5 წლიდან), ბავშვს უჩნდება განცდა, რომ მან უნდა დაიცვას წესები, რომელიც დადგენილია უფროსების მიერ. წესები მუდმივია, ხელშეუხებელი და მათი შეცვლა არ შეიძლება, ხოლო დასჯა გარდაუვალია. მაგალითად, 6 წლის ბავშვი სამართლიანად ჩათვლის, რომ ბავშვმა რომელმაც ფანჯარა განზრახ გატეხა, ფიზიკურად უნდა დაისაჯოს და არ იქნება სწორი მისი ”ჯიბის” ფულიდან ფანჯრის ღირებულებების კომპენსაციის გადახდა.
ჟ. პიაჟეს აზრით, ეს განპირობებულია 2 მოსაზრებით:
· უფროსი უფრო ძლიერია, ამიტომ მან შეიძლება აიძულოს ბავშვი, მას დაემორჩილოს, ამიტომ ბავშვმა უნდა შეასრულოს დადგენილი წესები.
· ბავშვის აზროვნებისათვის დამახასიათებელია ეგოცენტრიზმი. მას გონია, რომ სხვებიც ისე ფიქრობენ, როგორც ის.
 ამ ასაკში ბავშვები უარს ამბობენ, თამაშის წესების შეცვლაზე. ბავშვები საქციელზე მსჯელობენ შედეგის მიხედვით და არ ითვალისწინებენ ქცევის განზრახვას, მიზანს, მოტივს. მაგალითად, გოგონა, რომელსაც უნდოდა დედას დახმარებოდა ჭურჭლის გარეცხვაში და შემთხვევით გატეხა 10 თეფში, უფრო დამნაშავეა, ვიდრე მეორე გოგონა, რომელმაც განზრახ გატეხა ერთი თეფში.
 ამას ჟ. პიაჟე უწოდებს მორალურ რეალიზმს. 
მორალური რეალიზმი ნიშნავს იმას, რომ ბავშვები წესებს განიხილავენ, როგორც უდაო ჭეშმარიტებას და არა შეთანხმებულ პრინციპებს, რომელიც შესაძლოა შეიცვალოს. 
მესამე ეტაპზე  (მორალური რელატივიზმის სტადია, 7 წლიდან), ბავშვები ხვდებიან, რომ ზოგიერთი წესი, ეს არის სოციალური კონვენცია (შეთანხმება), რომელიც შეიძლება შეიცვალოს, თუ ყველა ამაზე თანახმა იქნება. მორალური რეალიზმი კარგავს თავის ძალას. ამ ეტაპზე ბავშვის მორალური მსჯელობები ითვალისწინებს განზრახვას, ხოლო დასჯას  განიხილავენ, როგორც ადამიანის გადაწყვეტილებას.
მაგალითად, 10 წლის ბავშვი იტყვის, რომ გოგონა რომელმაც განზრახ გატეხა 1 თეფში უფრო დამნაშავეა, ვიდრე გოგონა, რომელმაც შემთხვევით გატეხა 10 თეფში. ასევე სამართლიანად ჩათვლის, რომ ბიჭმა, რომელმაც განზრახ გატეხა ფანჯარა, უნდა გადაიხადოს თავისი ”ჯიბის” ფულიდან (ფიზიკურად არ უნდა დაისაჯოს), რათა ისწავლოს, რომ ფანჯრის შუშა ფული ღირს. მან უნდა გააცნობოეროს თავისი ცუდი საქციელი, რათა მეტი აღარ გაიმეოროს.
ბავშვები იწყებენ სამართლიანი ქცევის განხორციელებას, რომელიც ამ ეტაპზე არ არის სრულყოფილი. ისინი სამართლიანად თვლიან ”სამაგიეროს” გადახდის პრინციპს. მაგალითად, - შენ თუ დამარტყი, მეც დაგარტყამ; ან თუ სათამაშოს მათხოვებ, მეც გათხოვებ ჩემს სათამაშოს. 
 ამას ჟ. პიაჟე უწოდებს მორალურ რელატივიზმს.
მორალური რელატივიზმი ნიშნავს იმას, რომ ბავშვები აცნობიერებენ, რომ ადამიანები თანხმდებიან წესებზე და თავადვე შეუძლიათ მათი შეცვლა.
მეოთხე ეტაპი (მორალური რელატივიზმის სტადია) იწყება ფორმალური ოპრაციების სტადიაზე (11 წლიდან). ამ ეტაპისთვის დამახასიათებელია მორალური აზროვნების იდეოლოგიური ფორმა, რომელიც მოიცავს არა მხოლოდ პირად და პიროვნებათშორის სიტუაციებს, არამედ სოციალურ სამართლიანობას.
მათ ესმით, რომ წესები სოციალური შეთანხმების შედეგია, რომელთა შეცვლაც შეიძლება, იმისათვის რომ გათვალისწინებული იქნას ინდივიდუალური გარემოებები და იყოს ყველა ადამიანისთვის სამართლიანი.
ჟ. პიაჟეს აზრით, ამ ეტაპზე მნიშვნელოვან როლს თამაშობენ  უფროსები. თუ ისინი უარს არ იტყვიან თავისი ძალაუფლების ნაწილის დათმობაზე, ამან შეიძლება გამოიწვიოს ბავშვის მორალური განვითარების შეფერხება, რადგან განამტკიცებს ბავშვის დამოკიდებულებას ძალაუფლების მქონე ადამიანებზე. თუკი უფროსები ამავე დროს თავის მოთხოვნებს მუქარას უკავშირებენ (მაგალითად, ასე უნდა მოიქცე, იმიტომ, რომ მე ასე ვთქვი), დასჯის შიშის გამო, ბავშვები მომავალში წესებს  განიხილავენ, როგორც აბსოლუტურ სამართლიანობას.  

ჟ.პიაჟეს მორალური განვითარების  ეტაპები
	ლოგიკური სტადია
	მორალური სტადია

	ოპერაციამდელი სტადია (2 – 7 წელი).
	0 -სტადია
1 ეტაპი - კარგია ის, რაც მინდა და მომწონს (4 წელი).
1 სტადია - მორალური რეალიზმი. 
მე-2 ეტაპი
წესები მუდმივია და მათი შეცვლა არ შეიძლება, 
ხოლო დასჯა გარდაუვალი (5 წლის ზემოთ).

	კონკრეტული ოპერაციების სტადია (7 – 11 წელი)
	მე-2 სტადია -  მორალური რელატივიზმი.
მე-3 ეტაპი - წესები დადგენილია ადამიანის მიერ და მის
 მიერ შეიძლება შეიცვალოს. ბავშვები ითვალისწინებენ 
განზრახვას, ხოლო დასჯა ადამიანის 
გადაწყვეტილებაა (7 წლიდან).


	ფორმალური ოპერაციების სტადია ( 11- 15 წელი)
	მორალური რელატივიზმი
მე-4 ეტაპი - წესები სოციალური შეთანხმების შედეგია, 
რომელთა შეცვლაც შეიძლება, იმისათვის რომ
 გათვალისწინებული იქნას ინდივიდუალური გარემოებები
 და იყოს ყველა ადამიანისთვის სამართლიანი ( 13 წლიდან).




  
  როგორც ზემოთ ავღნიშნეთ, ჟ. პიაჟე თვლიდა, რომ მორალური განვითარება კავშირშია აზროვნების განვითარების დონესთან. ბიჰევიორისტები კი საპირისპირო შეხედულებას იზიარებენ. მათი აზრით, ზნეობრივი ქცევა მიეკუთვნება პირობითი რეფლექსების კატეგორიას, სადაც გამღიზიანებელი (სტიმული) შეიძლება იყოს შიში, ამა თუ იმ ქცევაზე ან სიტუაციაზე. ბავშვის მხრიდან სოციალურად მისაღები, მორალური წესის დარღვევას მოყვება დასჯა, რომელიც განიცდება როგორც შიში და ტკივილი. 
მორალური ქცევა (ისევე, როგორც ყველა სხვა ქცევა) არის დასწავლის შედეგი, რომელსაც საფუძვლად უდევს ოპერანტული განპირობებულობა (სკინერი). ოპერანტული განპირობებულობის პრინციპი კი შემდეგში მდგომარეობს: ქცევა მოსალოდნელია მომავლშიც განმეორდეს, როცა მას განმამტკიცებელი სტიმული მოსდევს. წინააღმდეგ შემთხვევაში მისი სიხშირე იკლებს და ბოლოს მთლიანად ქრება.  განმამტკიცებლების სისტემა კი შედგება სოციალური სტიმულებისგან -- შექება, ყურადღება, აღიარება, ღიმილი. თუ ჩვენ გვინდა, რომ ბავშვებმა მორალური ქცევა განახორციელონ, ჩვენ ეს ქცევა მაშინვე უნდა განვამტკიცოთ, როგორც კი ბავშვები მათ გამოამჟავნებენ. ამავე დროს არ უნდა განვამტკიცოთ ბავშვის არასასურველი ქცევა. მაგალითად, თუ ჩვენ ვაძლევთ ბავშვს უფლებას თავისი თანაკლასელები დაჩაგროს, ამით ჩვენ ვამტკიცებთ და ვზრდით ბავშვის აგრესიულობას.
სოციალური დასწავლის თეორიის ავტორი ა.ბანდურა კი თვლის, რომ ბავშვები სწავლობენ სხვა ადამიანებზე ანუ მოდელებზე დაკვირვების საშუალებით. სწავლების არსი მდგომარეობს იმაში, რომ ბავშვი ახდენს სხვისი ქცევის მიბაძვას და არ ელოდება შექებას ან დასჯას. მაგალითად, თუ ბავშვს მისი მკურნალი ექიმი თბილად ექცევა, მან შეიძლება გადაწყვიტოს, რომ თვითონაც ექიმი გახდეს. 
ა. ბანდურას მიხედვით, მორალური ღირებულებებისა და საზოგადოებაში ქცევის წესების ათვისებაც გაივლის იმიტაციისა და მოდელირების სტადიებს. თუ ბავშვი ხედავს, რომ ადამიანების (ან ბავშვების) ქცევა გარშემომყოფთათვის მისაღებია, ის ცდილობს გააკეთოს ამ ქცევის მოდელირება. მაგალითად, ბავშვებს აჩვენებდნენ ფილმს, სადაც ნაჩვენები იყო უფროსი ადამიანების განსხვავებული ქცევის ტიპი (აგრესიული ან არა აგრესიული). ბავშვები რომლებიც უყურებდნენ აგრესიულ ქცევას, თვითონაც ავლენდნენ აგრესიას.

ლ. კოლბერგის მორალური განვითარების თეორია
 
ლ. კოლბერგი აღნიშნავდა, რომ ჟ. პიაჟემ განსაკუთრებული ყურადღება დაუთმო ინტელექტის შესწავლას და უყურადღებოდ დარჩა, განვითარების ისეთი სფერო, როგორიცაა - პიროვნება. ლ. კოლბერგამა დასვა ასეთი კითხვა: - რომელი შემეცნებითი სტრუქტურები აღწერენ ისეთ მოვლენებს, როგორიცაა ტყუილი(რომელიც აღმოცენდება გარკვეული ასაკის ბავშვებში და აქვს თავისი განვითარების ეტაპები), შიში (რომელიც, ასევე ასაკობრივი მოვლენაა), ქურდობა (ასევე დამახასიათებელია ბავშვობის პერიოდისთვის). ცდილობდა რა დასმულ კითხვებზე პასუხის გაცემას, ლ. კოლბერგმა აღმოაჩინა, ბავშვის განვითარებაში რიგი საინტერესო ფაქტებისა, რომელმაც საშუალება მისცა მას, შეექმნა ბავშვის მორალური განვითარების  თეორია.
ლ. კოლბერგმა კვლევა ბიჭებზე ჩაატარა (ნ. ეიზენბერგის და სხვა მეცნიერების კვლევებით დასტურდება, რომ ბიჭებისა და გოგოების მორალური მსჯელობის განვითარება მსგავსია), რომლებიც 3 ასაკობრივ ჯგუფში ერთიანდებოდნენ (10, 13 და 16 წელი). ლ. კოლბერგი ბიჭებს მორალურ დილემებს აწოდებდა, ხოლო მათ მიერ მიღებული გადაწყვეტილების საფუძველზე, მათ მორალურ განვითარებას აფასებდა. განვიხილოთ ერთ-ერთი დილემა:
”ევროპაში ერთი ქალი კიბოს იშვიათი ფორმით იყო ავად და კვდებოდა. არსებობდა ერთადერთი წამალი, რომელსაც, ექიმების აზრით, ამ ქალის შველა შეეძლო. ეს წამალი აღმოაჩინა აფთიაქარმა, რომელიც იმავე ქალაქში ცხოვრობდა. წამლის წარმოება ძვირი ჯდებოდა, თუმცა აფთიაქარი ითხოვდა იმაზე 10-ჯერ მეტს, ვიდრე წამლის თვითღირებულება იყო. ამ წამლისთვის საჭირო მასალას 200 დოლარად ყიდულობდა, ხოლო მზა წამლისთვის კი 2000 დოლარს ითხოვდა. ავადმყოფი ქალის ქმარმა ყველა ღონე იხმარა, მაგრამ 1000 დოლარზე მეტი ვერ შეაგროვა. მან აფთიაქარს სთხოვა, რომ ან იაფად მიეყიდა წამალი, ან მოგვიანებით გადაუხდიდა დარჩენილ თანხას. მაგრამ აფთიაქარმა უპასუხა: - არა, ეს წამალი მე აღმოვაჩინე და ეხლა მისი გაყიდვით ფულის შოვნა მინდა. სასოწარკვეთილი ქმარი ღამით აფთიაქში შეიპარა და წამალი მოიპარა”.
დილემის მიწოდების შემდეგ, ლ. კოლბერგი სვამდა კითხვებს:
· ”უნდა მოიპაროს, თუ არა წამალი”? ”რატომ”?
· ”სწორია, თუ არა წამლის მოპარვა”? ”რატომ”?
· ”ცოლი რომ არ უყვარდეს, უნდა მოიპაროს”? ”რატომ”?
· ”სხვა რომ კვდებოდეს, უნდა მოიპაროს”? ”რატომ”?
· ”მნიშვნელოვანია, რომ ადამიანმა ყველაფერი გააკეთოს იმისათვის, რომ სხვისი სიცოცხლე გადაარჩინოს”? ”რატომ”?
· ”ქურდობა კანონით ისჯება. მორალურადაც ცუდია”?
განავითარა რა ჟ. პიაჟეს იდეა (რომელსაც ლ. ვიგოტსკიც ეთანხმებოდა), რომ ბავშვის მორალური მსჯელობა, კოგნიტური განვითარების პარარელურად ვითარდება, ლ. კოლბერგს აინტერესებდა არა ის, ჩათვლიდა თუ არა კონკრეტული ბავშვი ქმრის საქციელს მორალურად ან ამორალურად, არამედ ის, თუ როგორ დაასაბუთებდა თავის პასუხს და როგორ იმსჯელებდა ამის შესახებ. მას აინტერესებდა, თუ რატომ თვლიდა ბავშვი ქმარს დამნაშავედ ან უდანაშაულოდ. 
შეისწავლა რა ბავშვების პასუხები, ლ. კოლბერგმა გამოყო მორალური განვითარების სამი ძირითადი დონე და თითოეული დონე კი, ორ სტადიად დაყო. პირველ დონეს ლ. კოლბერგმა პრეკონვენციური დონე უწოდა, მეორეს - კონვენციური, ხოლო მესამეს - პოსტკონვენციური (კონვენციური წესები შექმნილია ადამიანების კონკრეტული ჯგუფის, ან კულტურის მიერ).

		განვიხილოთ თითოეული დონე და სტადია:

დონე I. პრეკონვენციური მორალი

	სტადია 1. მორჩილება და დასჯაზე ორიენტირება. ლ. კოლბერგის პირველი სტადია ჟ. პიაჟეს მორალური განვითარების პირველ სტადიას შეესაბამება. ბავშვი თვლის, რომ ვიღაც "ყოვლისშემძლე ადამიანები" ადგენენ წესებს, რომელთაც უსიტყვოდ უნდა დავემორჩილოთ. მაგალითად, ბავშვი ამბობს - წამალი არ მოიპაროთ, რადგან, თუ ასე მოიქცევით, დაგიჭერენ და ციხეში ჩაგსვამენ. 
მიუხედავად იმისა, რომ პირველ სტადიაზე მყოფი ბავშვების დიდი უმრავლესობა ქურდობის წინააღმდეგია, არსებობენ ბავშვები, რომლებიც ქმრის საქციელს ამართლებენ. ბავშვს შეუძლია თქვას: - თუ ცოლს სასიკვდილოდ გაწირავთ, დაგადანაშაულებენ, რომ წამალი არ მოიპარეთ მის დასახმარებლად. 
მორალური აზროვნების პირველ სტადიაზე მყოფ ბავშვს აღელვებს ის, თუ რის ნებას იძლევიან "ყოვლისშემძლე უფროსები" და რისი გაკეთებისთვის სჯიან. 
ამ სტადიაზე მყოფი ბავშვები ზნეობას განიხილავენ, როგორც რაღაც გარეგანს, მათგან დამოუკიდებელს, რაღაცას, რაც მათ უნდა გააკეთონ, რადგანაც ასე ამბობენ უფროსები. 
ბავშვი ემორჩილება უფროსის, მშობლის მიერ დადგენილ წესებს. ისინი სწორ ან არასწორ საქციელს იმის მიხედვით განსაზღვრავენ, თუ რა შედეგი მოჰყვება მას.  ის რაც ისჯება ცუდია, ის რაც ჯილდოვდება - კარგი. თუ წაასწრეს და დასაჯეს, მაშინ მისი საქციელი არასწორია, საწინააღმდეგო შემთხვევაში კი - სწორი.
სტადია 2. მარტივი ინსტრუმენტალური ჰედონიზმი (ორიენტაცია საკუთარი მოთხოვნილებების დაკმაყოფილებაზე).   ამ სტადიაზე ბავშვები აცნობიერებენ, რომ არ არსებობს ერთი სწორი შეხედულება, რომელიც "ყოვლისშემძლე ადამიანისგან" გამომდინარეობს. სხვადასხვა ადამიანებს შეიძლება სხვადასხვა შეხედულებები ჰქონდეთ. ისინი სწორად მიიჩნევენ იმ საქციელს, როდესაც ადამიანი საკუთარი ინტერესებიდან გამომდინარე მოქმედებს. მაგალითად, ბავშვი ამბობს: - ფარმაცევტსაც და ქმარსაც შეუძლია, რაც უნდა ის გააკეთოს. თუ ქმარი გადაწყვეტს ცოლი გადაარჩინოს და ციხეში მოხვდეს ცოლის გულისთვის, ეს მისი გადასაწყვეტია. იგივე ეხება ფარმაცევტსაც. მას უნდა ფული იშოვოს. ეს ხომ მისი ბიზნესია, ან - ქმარი უფრო მეტად რისკავს, ვიდრე ღირს (ის შეიძლება დიდი ხნით ციხეში ჩასვან).
მეორე სტადიაზე  მყოფი ბავშვების მსჯელობა შეიძლება ამორალურად მოგვეჩვენოს, მაგრამ მათ აქვთ გარკვეული წარმოდგენები სამართლიან საქციელზე. ეს არის სამართლიანი და პატიოსანი გაცვლის გაგება, რომლის მიღმაც ორმხრივი ვალდებულების ფილოსოფია დგას (შენ - მე, მე - შენ).
 ქცევის შეფასების მთავარი კრიტერიუმი სარგებლიანობაა. ბავშვი ემორჩილება წესებს, თუ საპასუხოდ პირადი მოთხოვნილებებიც დაუკმაყოფილდება. წესი გაგებულია, როგორც გარიგება. მაგალითად, თუ ბავშვს სხვისი სათამაშო მოეწონება მას შეუძლია არა მხოლოდ მისი წართმევა, არამედ სათამაშოების გაცვლის შეთავაზებაც. ბავშვი ვერ  აფასებს თავის ქცევას საზოგადოებრივი პოზიციიდან. მისი ხედვა ეგოცენტრულია. ასეთი ხედვა დამახასიათებელია სკოლამდელი და  დაწყებითი სკოლის მოსწავლისთვის. 
პირველ და მეორე სტადიაზე მყოფი ბავშვები საუბრობენ დასჯაზე, თუმცა სხვადასხვანაირად ღებულობენ მას. პირველ სტადიაზე დასჯა, ბავშვის აზრით. დაკავშირებულია ბოროტებასთან, დასჯა "ადასტურებს", რომ ქცევა არასწორი იყო. მეორე სტადიაზე კი დასჯა, ეს უბრალოდ საფრთხეა, რომელსაც ადამიანს ბუნებრივია სურს, რომ გაექცეს. 
 დონე II. კონვენციური მორალი. 
სტადია 3. კარგი ადამიანური ურთიერთობები. ამ სტადიაზე ბავშვები - რომლებიც, როგორც წესი, უკვე მოზარდობის ასაკს არიან მიღწეული, მორალს განიხილავენ, როგორც უფრო მეტს, ვიდრე ჩვეულებრივი შეთანხმებაა. ისინი თვლიან, რომ ადამიანებმა ოჯახისა და საზოგადოების მოლოდინების შესაბამისად უნდა იცხოვრონ და "კარგად" უნდა მოიქცნენ. კარგი საქციელი ნიშნავს, კარგი მოტივებისა და პიროვნებათშორისი გრძნობების ქონას, როგორიცაა სიყვარული, ემპათია, ნდობა და სხვებზე ზრუნვა. მაგალითად, ბავშვები  თვლიან, რომ ქმარი მართალი იყო, "რადგან ის კარგი ადამიანია, ცოლის გადარჩენა უნდოდა", ან თუ არ ამართლებენ ქმრის საქციელს ამბობენ ”წამლის მოპარვის შემდეგ ცუდი აზრები შეგაწუხებთ, როგორ შეარცხვინეთ ოჯახი და საკუთარი თავი".
ამ სტადიაზე მყოფი ბავშვის სურვილია, მოეწონოს სხვა ადამიანებს, ,,იყოს კარგი.” ქცევის ავკარგიანობა ფასდება იმის იხედვით, რას იტყვიან შენზე სხვები. ბავშვი ცდილობს ისე მოიქცეს, რომ მისთვის მნიშვნელოვანი ადამიანებისგან შექება და მხარდაჭერა დაიმსახუროს (მშობლები, მასწავლებლები, მეგობრები), იწყებს “კარგის” და „ცუდის“  შესახებ საკუთარი წარმოდგენების ფორმირებას. ცდილობს სხვების თვალში კარგი გამოჩნდეს, იყოს “კარგი ბიჭი” ან “კარგი გოგო”. ამ ასაკში ბავშვისთვის განსაკუთრებით მნიშვნელოვანია უფროსის მაგალითი.

სტადია 4. სოციალური წესრიგის შენარჩუნება. მეოთხე სტადიაზე მყოფი ადამიანი ემორჩილება კანონებს და ასრულებს თავის მოვალეობებს იმისთვის, რომ შენარჩუნდეს სოციალური წესრიგი. მაგალითად, ბავშვი ამბობს: - ქმარმა წამალი უნდა მოიპაროს. მისი მოვალეობაა, დაიცვას ცოლის სიცოცხლე. მაგრამ ქურდობა ცუდია, ამიტომ მან ფარმაცევტს შემდეგში ფული უნდა გადაუხადოს, ხოლო აფთიაქის გატეხვისთვის კი სასჯელი მოიხადოს, ან - მაშინაც კი, თუ ცოლი გიკვდება, შენი მოქალაქეობრივი ვალია კანონი დაიცვა. თუ ყველა კანონს დაარღვევს, ქვეყანაში დანაშაული და ძალადობა გამეფდება. 
 მეოთხე სტადიაზე მყოფი ადამიანები მორალურ გადაწყვეტილებებს საზოგადოების გადასახედიდან ღებულობენ, ისინი აზროვნებენ როგორც სოციუმის ნამდვილი და სრულფასოვანი წევრები. ქცევის შეფასებაში წამყვანი ხდება მისი შესატყვისობა საზოგადოებაში დაწესებულ ნორმებთან და იურიდიულ კანონებთან.  

დონე III. პოსტკონვენციური მორალი
სტადია 5. სოციალური კონტრაქტი და ინდივიდუალური წესები. მეხუთე სტადიაზე მყოფი ადამიანები თვლიან, რომ კარგი საზოგადოება შეიძლება წარმოვადგინოთ სოციალური კონტრაქტის სახით, რომელშიც ადამიანები თავისი ნებით ერთვებიან, რათა მიღწეულ იქნას საყოველთაო კეთილდღეობა. ისინი აცნობიერებენ, რომ განსხვავებულ სოციალურ ჯგუფებს აქვთ განსხვავებული ღირებულებები, ამიტომ საჭიროა, რომ - პირველი, დაცული უნდა იქნეს ადამიანის ბაზისური უფლებები, როგორიცაა სიცოცხლის და თავისუფლების უფლება და მეორე, ნებისმიერი უთანხმოება გადაწყდეს დემოკრატიული პროცესების დახმარებით. მაგალითად, ბავშვები ასე პასუხობდნენ: -მართალია, არსებობს კანონი ქურდობის შესახებ, მაგარამ ის არ გულისხმობს ადამიანის სიცოცხლის წინააღმდეგ ძალადობას. წამლის მოპარვით კანონი დაირღვა, მაგრამ ქმარს ამ შემთხვევაში ქურდობა ეპატიება. კანონი უნდა გადაიხედოს. 
მეხუთე სტადიაზე მყოფი ადამიანებისთვის, ქცევის შეფასების მთავარი კრიტერიუმია დემოკრატიულად მიღებული გადაწყვეტილებების პატივისცემა და ადამიანის უფლებათა დაცვა. ერთი მხრივ, პიროვნება ხვდება, რომ წესების უმრავლესობა ფარდობითია, მეორე მხრივ, აცნობიერებს, რომ არსებობს ეჭვშეუვალი წესები - სიცოცხლის დაცვა და თავისუფლების მხარდაჭერა. ადამიანი იქცევა საკუთარი მორალური პრინციპების შესატყვისად, მაგრამ ამავე დროს პატივს სცემს, სხვა ადამიანის მორალურ  პრინციპებსაც.  
სტადია 6. უნივერსალური ეთიკური პრინციპები. ამ საფეხურზე მყოფი ადამიანი მსჯელობს სინდისის ეთიკური პრინციპებით, რომლებიც ვრცელდება მთელს კაცობრიობაზე, განურჩევლად კანონისა და სოციალური შეთანხმებისა. მეექვსე საფეხურზე მყოფი პიროვნებები, როგორც წესი, საუბრობენ ისეთ პრინციპებზე, როგორიცაა თანაბარი ზრუნვა ყველა ადამიანის მოთხოვნილებაზე, თითოეული პიროვნებისთვის პატივის მიგება და ღირსების პატივისცემა. ამ სტადიაზე მყოფი ადამიანი შემდეგნაირად მსჯელობს: - თუ ქმარი ყველაფერს არ გააკეთებს იმისთვის, რომ სიცოცხლე იხსნას, ის ადამიანის სიცოცხლეზე მაღლა სხვა ფასეულობას დააყენებს. 
რა არის  მორალურად სწორი, განისაზღვრება არა კანონით და წესით, არამედ სინდისით. ამ ადამიანებს არ ახასიათებთ ეგოცენტრიზმი. ისინი იქცევიან ზოგადსაკაცობრიო ზნეობრივი პრინციპების შესაბამისად - „ჭეშმარიტება, უპირველეს ყოვლისა, მე ეს უნდა გავაკეთო, თუმცა ამის გამო  შეიძლება დავისაჯო“.
ამ სტადიას აღწევს ადამიანების მხოლოდ შეზღუდული რაოდენობა (მაგ. მაჰატმა განდი, მარტინ ლუთერ კინგი, დედა ტერეზა). 
ლ. კოლბერგმა თავის გვიან შრომებში გამოთქვა მოსაზრება, რომ მეხუთე და მეექვსე სტადია არ განსხვავდება ერთმანეთისგან და ამიტომ, ერთი სტადიაში უნდა გაერთიანდეს.
ლ. კოლბერგის მიხედვით, მორალური მსჯელობის განვითარება 2 მიმართულებით ხორციელდება:
1. თავიდან მორალური მსჯელობა დაფუძნებულია გარეგან შედეგებზე, ხოლო მოგვიანებით - ინტერნალიზებულ მორალურ პრინციპებზე. 
2. თავიდან მორალური მსჯელობა გამოირჩევა კონკრეტულობის მაღალი დონით, ხოლო მოგვიანებით ის აბსტრაქტული ხდება.

	
ლ. კოლბერგის მორალური მსჯელობის განვითარების სტადიები
	მორალური მსჯელობის 
განვითარების სტადია
	რას ნიშნავს სწორად მოქცევა
	რატომ უნდა მოვიქცე სწორად
	მორალური მსჯელობა

	0 სტადია
0-2 წელი
	ვაკეთებ იმას, რაც მსიამოვნებს
	
	

	1 სტადია
2-3 წელი

	ვაკეთებ იმას, რასაც უფროსები
მეუბნებიან.
	მივიღო ჯილდო და თავიდან
ავიცილო სასჯელი.
	არ უნდა მოეპარა,
ამის გამო დაისჯება.
ან თუ არ მოიპარა-
ვდა, მაშინ ცოლი
მოუკვდებოდა.


	2 სტადია
4-7 წელი

	მოვექცე სხვებს ისე, როგორც
ისინი მექცევიან.

	რათა ხელიდან არ გავუშვა 
სარგებელი.
	უნდა მოეპარა, 
როცა ციხიდან გამოვა
 ცოლთან ერთად
ბედნიერად
იცხოვრებს.
ან ქმარი უფრო მეტად
 რისკავს, ვიდრე
 ღირს, ის შეიძლება
ციხეში ჩასვან.


	3 სტადია
7-10 წელი

	გავამართლო მოლოდინი,
მივანიჭო სხვებს სიამოვნება.
	ჩემზე კარგი აზრის რომ იყვნენ.
	უნდა მოეპარა, მას
ხომ ცოლი გადარჩენა
 უნდოდა.
ან არ უნდა მოეპარა,
მასზე იტყვიან
- ქურდიაო.

	4 სტადია
10-13 წელი



	დავემორჩილო კანონებს და
შევასრულო ჩემი მოვალეო-
ბები.
	ვიყო ნამდვილი მოქალაქე,
ხელი შევუწყო საზოგადოების
სტაბილობას.
	ქმარის მოვალეობაა
იზრუნოს ცოლზე, 
თუ გინდ ამისთვის
დანაშაული ჩაიდინოს.
ან არ არის წესი
ქურდობა, რაც არ
უნდა უჭირდეს
ადამიანს.


	5 სტადია
13 წლის ზემოთ


	დავიცვა საკუთარი და სხვა
ადამიანებების უფლებები.
	საჭიროა დემოკრატიულად 
მიღებული გადაწყვეტილებების
და სხა ადამიანების მორალური
 პრინციპების პატივისცემა. 

	ამ წყვილს ქონდა
უფლება წამალი
მიეღოთ და თუ
ფარმაცევტი არ
აძლევდა, სახელმ-
წიფოს უნდა ეზრ-
უნა მათზე.

	6 სტადია
18 წლის ზემოთ

	ვიმოქმედო სინდისას ეთიკური
პრინციპებით.
	ჭეშმაროტება უპერველესია.
(მე შემიძლია, თქვენ არ და-
გეთანხმოთ, მაგრამ თავს
გავწირავ იმისთვის, რომ
თქვენ შეძლოთ აზრის 
გამოთქმა. ვოლტერი).
	მიუხედავად იმისა
რომ ქურდობა კანონით
 ისჯება, ადამიანის
 სიცოცხლე უფრო
 ღირებულია.





რა უდევს საფუძვლად მორალური მსჯელობის განვითარებას?

მნიშვნელოვანია გვახსოვდეს, რომ  ლ. კოლბერგი ეთანხმებოდა ჟ. პიაჟეს  შეხედულებებს. მისი აზრით, მორალური მსჯელობის განვითარებას განაპირობებს არა მხოლოდ მომწიფება და სოციალიზაცია (მშობლების, პედაგოგების შეხედულებები), არამედ მორალურ პრობლემაზე, ბავშვის საკუთარი ნააზრევი (ჟ. პიაჟეს - აქტიობა).
როცა ჩვენ სხვას ვეკამათებით, აღმოვაჩენთ, რომ ჩვენს აზრებს არ ეთანხმებიან,  ამიტომ გვიჩნება სწრაფვა, წავიდეთ წინ და შევიმუშავოთ ახალი, უფრო ზოგადი პოზიცია.
მორალური მსჯელობის განვითარებას ასევე ხელს უწყობს, სხვა ადამიანის როლის შესრულებაც.
   მორალურ განვითარებას ლ. კოლბერგის მიხედვით, საფუძვლად უდევს 3 კრიტერიუმი:
· ორიენტაცია ავტორიტეტზე.
· ორიენტაცია ტრადიციაზე, წესებზე.
· ორიენტაცია პრინციპებზე
.
ქცევის წესებისა და ნორმების ინტერიორიზაციის მექანიზმებია:
იმიტაცია - ბავშვის გაცნობიერებული სურვილი, გააკეთოს მისთვის ღირებული უფროსის, თანატოლის, ლიტერატურული გმირის ქცევის კოპირება.
იდენტიფიკაცია - სხვისი ქცევის მოდელის, ღირებულებების, განწყობების მიღება.
სირცხვილის გრძნობა - გარკვეული ქცევის აკრძალვის მექანიზმი.
დანაშაულის გრძნობა - შინაგანი განცდა იმისა, რომ ჩადენილი საქციელი, არ შეესატყვისება მისი პიროვნების ღირებულებებს. 
ლ. კოლბერგის აზრით, ინდივიდის მორალური მსჯელობის განვითარების ზუსტი მეტრიკული ასაკის მითითება რთულია, ვინაიდან ეს მნიშვნელოვნადაა დამოკიდებული (გონებრივ მომწიფებასთან ერთად) როგორც საზოგადოების სოციო-კულტურულ მახასიათებლებზე, ასევე მაკრო და მიკრო სოციალურ გარემოზე.
ლ. კოლბერგისა და ბევრი სხვა მკვლევარის მონაცემებით, პრეკონვენციური მსჯელობა (1 და 2 სტადია) უფრო მეტად დამახასიათებელია, სკოლამდელი და დაწყებითი სკოლის მოსწავლეებისათვის. მე-2 სტადია, ასევე მნიშვნელოვნად არის წარმოდგენილი მოზარდობის ასაკის დასაწყისში. კონვენციური მსჯელობა (3 და 4 სტადია) როგორც წესი დამახასიათებელია მოზარდებისთვის და საკმაოდ გავრცელებულია მოზრდილებთანაც. პოსტკონვენციური მსჯელობა (5 და 6 სტადია), შედარებით იშვიათად გვხვდება მოზრდილებთნაც კი. მაგალითად, ერთ-ერთ კვლევაში, რომელშიც მონაწილეობას იღებდნენ 40-60 წლის ადამიანები, მოზრდილების მხოლოდ 13% აღმოჩნდა, მორალური მსჯელობის განვითარების მე-5 სტადიაზე.
უნდა ავღნიშნოთ, რომ  ლ. კოლბერგს ბევრი აკრიტიკებდა, მაგალითად, იმასთან დაკავშირებით, რომ არსებობს  განსვლა მორალურ მსჯელობასა და მორალურ ქცევას შორის. შეიძლება ადამიანს ქონდეს მაღალი მორალური პრინციპები, მაგრამ ქცევის განხორციელებისას არ აღმოჩნდეს სათანადო დონეზე.  თუმცა უნდა აღინიშნოს, რომ მრავალ კვლევაში დასტურდება მჭიდრო კავშირი, მორალურ მსჯელობასა და მორალურ ქცევას შორის (მაგრამ არა სრული თანხვედრა). როგორც თავად ლ. კოლბერგი აღნიშნავს, ადამიანი შეიძლება იყოს პრინციპული მსჯელობისას, მაგრამ არ ცხოვრობდეს ამ პრინციპების მიხედვით.
რას შეიძლება ჰქონდეს მნიშვნელობა მორალური ქცევის განხორციელებისთვის, გარდა მსჯელობისა?
ჯ. რესტი გვთავაზობს 3 ელემენტს: მორალური მგრძნობელობა, მორალური მოტივაცია და მორალური სიმტკიცე (ეგო-ს ძალა).
მორალური მგრძნობელობა, ეს არის ადამიანის მიერ მორალური პრობლემის გაცნობიერება. სანამ ადამიანი ვერ ხედავს კონკრეტულ სიტუაციაში მორალურ პრობლემას, მორალური მსჯელობა ვერ ახდენს გავლენას ადამიანის ქცევაზე. მორალური პრობლემის გაცნობიერებაზე გავლენას ახდენს ემპატია და სხვდასხვა როლის შესრულების გამოცდილება.
მორალური მოტივაცია, ეს არის პროცესი, როცა ადამიანი აფასებს საპირისპირო ღირებულებებს/ მოთხოვნილებებს და  გრძნობს პიროვნულ პასუხისმგებლობას. მაგალითად, ადამიანმა შეიძლება ჩათვალოს, რომ კონკრეტულ სიტუაციაში მორალური ქცევის განხორციელება არ არის სავალდებულო/აუცილებელი. თუ სხვა ადამიანის დახმარება არ მოითხოვს დროის, თანხის, ძალისხმევის დიდ დანახარჯს, მაშინ ბავშვებისა და უფროსების უმრავლესობა გაუწევს სხვას დახმარებას, მიუხედავად იმისა, თუ მორალური მსჯელობის განვითარების რომელ დონეზე იმყოფება. ხოლო, თუ სხვა ადამიანის დახმარებას ჭირდება დროის, თანხის ან ძალისხმევის დიდი დანახარჯი, მაშინ აღინიშნება მაღალი კორელაცია მორალურ მსჯელობასა და ქცევას შორის.
მორალური სიმტკიცე, ეს არის პროცესი, რომელიც საშუალებას აძლევს ადამიანს განახორციელოს მორალური ქცევა, მიუხედავად სირთულეებისა და გარე ზეგავლენისა.
ე.ი. ჯ. რესტის მიხედვით, ყოველ კონკრეტულ სიტუაციაში ადამიანის მორალურ ქცევას განაპირობებს მორალური მსჯელობის დონე, რომელსაც ავსებს - მორალური მგრძნობელობა, მორალური მოტივაცია და მორალური სიმტკიცე. 
   
ლ. კოლბერგს არ შეუსწავლია მორალური მსჯელობის ყველა ასპექტი. ის ბავშვებს აწვდიდა სიტუაციებს, სადაც ნეგატიურ ქცევა იყო აღწერილი (ქურდობა, დასჯა, კანონის დარღვევა) და საუბრობდა მსჯელობებზე, რომელიც  ეფუძნებოდა სამართლიანობის და პატიოსნების პრინციპს. ნენსი ეიზენბერგმა და მისმა კოლეგებმა შეისწავლეს ბავშვების მსჯელობები, რომელიც ეხებოდა პროსოციალური ქცევას. ისინი აწოდებდნენ ბავშვებს დილემებს, სადაც მათი ინტერესები უპირისპირდებოდა სხვა ბავშვის დახმარების შესაძლებლობას. მაგალითად: - ”ბავშვი მიდის დაბადების დღეზე და გზაზე ხედავს სხვა ბავშვს, რომელიც დაეცა და ფეხი იტკინა. თუ ბავშვი მას დაეხმარება, მაშინ დაბადების დღეზე დაიგვიანებს და მას შეიძლება აღარ ერგოს ნამცხვარი. რა უნდა გააკეთოს ბავშვმა?”
კვლევის საფუძველზე გამოყვეს პროსოციალური ქცევაზე მსჯელობის 4 საფეხური:
ჰედონისტური მსჯელობა - ბავშვი მსჯელობს საკუთარი მოთხოვნილებებიდან გამომდინარე. მაგალითად: - ”დავეხმარები, შემდეგში კი ის დამეხმარება” ან ”არ დავხმარები, დავაგვიანებ დაბადების დღეზე”. მსჯელობის ეს სახე დამახასიათებელია სკოლამდელი ასაკის ბავშვებისთვის.
მოთხოვნილებაზე ორიენტირებული მსჯელობა - ბავშვი ავლენს ინტერესს სხვების მოთხოვნილებების მიმართ. მაგალითად: - ”ის უკეთ იგრძნობს თავს, თუ დავეხმარები”. ბავშვები ამ საფეხურზე უბრალოდ რეაგირებენ სხვების მოთხოვნილებებზე და არ ხსნიან თავის არჩევანს ზოგადი პრინციპებითა, თუ ღირებულებებით. მსჯელობის ეს სახე დამახასიათებელია უმცროსი სასკოლო ასაკის ბავშვებისთვის.
ადრეული მოზარდობის პერიოდში მყოფი ბავშვები კი ამბობენ, რომ პროსოციალურ ქცევას იმიტომ ანხორციელებენ, რომ მათგან ასეთ ქცევას მოელიან.
გვიანი მოზარდობის პერიოდში კი, ზოგიერთ ბავშვს აქვს საკუთარი, მყარი ღირებულებები, რომელიც საფუძვლად უდევს პროსოციალურ ქცევას, მაგალითად: - ”მაქვს სხვების დახმარების მოთხოვნილება” ან ” ყველა რომ ერთმანეთს ეხმარებოდეს, საზოგადოება უკეთესი იქნებოდა”. 
როგორც ვხედავთ, გარკვეული პარალელი არსებობს ჰ. ეიზენბერგის მიერ აღწერილ პროსოციალური მსჯელობის განვითარებასა და ლ. კოლბერგის მორალური მსჯელობების განვითარების სტადიებს შორის.
ნ. ეიზენბერგი აღნიშნავს, რომ ჰედონისტური და მოთხოვნილებაზე ორიენტირებული მსჯელობის პატერნები დამახასიათებელია მაგალითად, გერმენელი, პოლონელი, იტალიელი ბავშვებისთვის და ნაკლებადაა დამახასიათებელი ებრაელი ბავშვებისთვის (კიბუცებში მცხოვრები).  საქმე იმაშია, რომ კიბუცური (კიბუცი - სასოფლო-სამეურნეო კომუნა ისრაელში, რომლისთვისაც  დამახასიათებელია მეურნეობის საერთო საკუთრება და შრომა-მოხმარებაში თანასწორობა)  იდეოლოგია ყურადღებას ამახვილებს თანასწორობისა და საზოგადოებრივი ღირებულებების პრინციპებზე.
 ზემოთ ნათქვამიდან გამომდინარე,  ნენსი ეიზენბერგი,  კოლბერგის მთავარ შეცდომად თვლიდა იმას,  რომ მისი მორალური განვითარების სტადიები საკმაოდ მკაცრადაა განსაზღვრული. ის თვლიდა, რომ ბავშვების მორალური განვითარების წინასწარმეტყველება რთულია და მკაცრ ჩარჩოში ვერ ჩავსვამთ. ბავშვების მორალური აზროვნება ბევრი ფაქტორის ურთიერთქმედების შედეგად ყალიბდება.  მაგალითად ისეთის, როგორიცაა მათი კულტურისთვის დამახასიათებელი ჩვევები და ტრადიციები, გრძნობები, რომლებსაც ისინი კონკრეტულ მომენტში განიცდიან და ა. შ.
 ერთ მომენტში ბავშვებმა (და მოზარდებმაც) შეიძლება გამოავლინონ მორალური მსჯელობის საკმაოდ მაღალი დონე, ხოლო მეორე მომენტში - უფრო დაბალი. ერთ საკითხზე (მაგალითად ტრავმირებულისთვის დახმარების აღმოჩენა) შეიძლება გამოთქვან მაღალი დონისთვის დამახასიათებელი მსჯელობა, ხოლო მეორე საკითხზე (მაგალითად, იმ ადამიანის სტუმრად მიწვევა, რომელიც არ მოგვწონს) უფრო დაბალი დონისთვის დამახასიათებელი მსჯელობა.
კეროლ გილიგანი  კი ეჭვქვეშ  აყენებს  ლ. კოლბერგის ზოგიერთ ბაზისურ დებულებას. როგორც ავღნიშნეთ, ლ. კოლბერგი მორალური მსჯელობის შესწავლისას  აქცენტს აკეთებს სამართლიანობისა და პატიოსნების პრინციპზე, ხოლო გილიგანი კი მიიჩნევს, რომ არსებობს 2  ”მორალური ორიენტაცია” , ესაა: სამართლიანობა და დახმარება. კ. გილიგანის აზრით, გოგონები უფრო ორიენტირებული არიან დახმარებაზე, ხოლო ბიჭები  - სამრთლიანობაზე. აქედან გამომდინარე, ისინი განსხვავებულად აღიქვამენ (განსხვავებულ კრიტერიუმებს იყენებენ) მორალურ დილემებს. თუმცა უნდა აღინიშნოს, რომ გილიგანის მოსაზრება, კვლევების შედეგებით არ დადასტურდა. როგორც გოგონები, ასევე ბიჭები მორალური დილემების გადაწყვეტისას იყენებდნენ ორივე სახის (სამართლიანობა და დახმარება) არგუმენტებს.  არგუმენტის არჩევაზე გავლენას ახდენდა არა გენდერული ფაქტორი, არამედ თვითონ დილემის შინაარსი. მაგალითად, თუ დილემა ეხებოდა პიროვნებათშორის ურთიერთობებს, იყენებდნენ დახმარების არგუმენტს, ხოლო თუ დილემის შინაარსი ეხებოდა სამართლიანობას, მაშინ სამრთლიანობის არგუმენტს.
ლ. კოლბერგი აცნობიერებდა იმას, რომ მის მიერ წამოყენებული დებულებები არ არის უნაკლო და ცდილობდა თავის თეორიაში კორექტივების შეტანას.

ლ. კოლბერგის თეორიის მნიშვნელობა განათლებისთვის

როგორ გამოვიყენოთ მორალური განვითარების სტადიები განათლების სისტემაში?
სიცოცხლის ბოლო 20  წელი ლ. კოლბერგმა დაუთმო ამ პრობლემის გადაწყვეტას. ის ემყარებოდა ჯ. დუის 2 იდეას:
· აღზრდა უნდა ემყარებოდეს მოსწავლეების, მასწავლებლების და მეცნიერების ურთიერთქმედებას.
· დემოკრატია, ეს არის ერთადერთი გზა, რომელიც იძლევა საშუალებას ნებისმიერი არმზრდელობითი დაწესებულება გარდაიქმნას ”სამართლიან საზოგადოებად”.
ლ. კოლბერგის აზრით, როცა ბავშვები ისმენენ უფროსების მსჯელობას მორალზე (მაგალითად, ქურდობა ამორალური საქციელია), მათი წინსვლა მორალური განვითარების თვალსაზრისით უმნიშვნელოა. ლ. კოლბერგი თვლიდა, რომ ბავშვის მორალური განვითარებისათვის, საჭიროა მათი აქტიობა (არ დაგვავიწყდეს, რომ ის ჟ. პიაჟეს შეხედულებებს იზიარებდა). ბავშვებმა უნდა იკამათონ, გამოთქვან სხვადასხვა შეხედულებები. პედაგოგმა კი უნდა უბიძგოს ბავშვებს, იმ არგუმენტების მოძიებაში, რომელიც დამახასიათებელია  მომდევნო სტადიისთვის. როცა ბავშვი ისმენს, მისი მოსაზრების, საპირისპირო არგუმენტებს, ადგილი აქვს კოგნიტურ კონფლიქტს და საჭიროა, პრობლემის უფრო ფართოდ განხილა.
კოგნიტური კონფლიქტის პროვოცირების მეთოდი, რომელსაც იყენებდა ლ. კოლბერგი, არის  ჟ. პიაჟეს წონასწორობის* დარღვევის მოდელის მაგალითი. თუ ბავშვს აქვს გარკვეული შეხედულება და ისმენს, მისი თვალსაზრისის საპირისპირო მოსაზრებას, ადგილი აქვს წონასწორობის დარღვევას. ამიტომ მან უნდა აღადგინოს წონასწორობა და შეიმუშაოს ახალი თვალსაზრისი.
მაგალითად, ერთი ბავშვი ამბობს: - ქმარმა უნდა მოიპაროს წამალი თავისი ცოლის გადასარჩენად. 
მეორე ბავშვი ამბობს: - აფთიაქარს კანონი არ დაუღვევია.
აქ შეიძლება ბავშვს დავეხმაროთ და დავუსვათ კითხვა: - ე. ი. აფთიაქარის ქცევა სამართლებრივი კუთხით არ არაის მცდარი, მაგრამ შენ მაინც გრძნობ, რომ მისი ქცევა, რაღაცა მხრივ არასწორია?
ლ. კოლბერგის მონაცემებით, მნიშვნელოვან წარმატებას მორალური მსჯელობის განვითარების მხრივ, აღწევდნენ ის ბავშვები, ვინც ავლენდა განსაკუთრებულ ინტერესს, მორალური დილემების მიმართ. ეს შედეგი კი ეთანხმება ჟ. პიაჟეს შეხედულებას, რომ ბავშვის კოგნიტურ განვითარებას განაპირობებს, მისი აქტიობა (ამ შემთხვევაში ინტერესი). ბავშვის ინტერესს იწვევს ინფორმაცია, რომელიც არ შეესატყვისება მათ კოგნიტურ სქემას (ასიმილაცია**) და ჩნდება იმის მოტივაცია, რომ კოგნიტური სქემა შეიცვალოს (აკომოდაცია***).   
ლ. კოლბერგის აზრით, თუ ბავშვებს მუდმივად მივაწოდებთ, ერთი საფეხურით უფრო მაღალ (ვიდრე ისინი იმყოფებიან) მორალურ მსჯელობებს, ეს სტიმულს მისცეს მათ, გადავიდნენ მორალური განვითარების უფრო მაღალ საფეხურზე. ამისათვის კი ყველაზე კარგია, მოხდეს მორალური დილემების განხილვა ჯგუფში, სადაც აუცილებლად იქნებიან მორალური განვითარების სხვადასხვა საფეხურზე მყოფი ბავშვები და მათ ექნებათ იმის საშუალება, რომ მოისმინონ, უფრო მაღალი საფეხურის მორალური მსჯელობები. ამას შეიძლება ვუწოდოთ ლ. კოლბერგის ”უახლესი განვითარების ზონა”.
ლ. კოლბერგი გვთავაზობს, სკოლაში ”სამართლიანი გაერთიანების” შექმნას. მასში უნდა შევიდნენ, როგორც მოსწავლეები, ასევე მასწავლებლები და სკოლის ადმინისტრაცია. სკოლაში ქცევის წესები და ნორმები უნდა შემუშავდეს, როგორც ბავშვების, ასევე პედაგოგებისა და ადმინისტაციის შეთანხმების საფუძველზე.
ყოველ კვირას უნდა მოეწყოს მრგვალი მაგიდა, სადაც განხილული იქნება პრობლემური, ან უსამართლო ქცევა, როგორც ბავშვების, ასევე პედაგოგების მხრიდან. ყველას უნდა ქონდეს უფლება გამოთქვას თავისი აზრი, ან ემოცია. ეს კი ხელს შეუწყობს მოსწავლეებსა და მასწავლებლებს შორის პარტრნიორული, თანამშრომლობითი ურთიერთობების ჩამოყალიბებას. სკოლაში შეიქმნება დემოკრატიული სოციალური სტრუქტურა.
”სამართლიან გაერთიანებაში” მასწავლებელსაც და მოსწავლესაც უნდა ქონდეს ხმის თანაბარი უფლება. ამასთან ერთად, მასწავლებელმა უნდა წააქეზოს ბავშვები, იფიქრონ, ამა თუ იმ ქცევის ზნეობრივ შედეგზე. მომწიფებული მორალური მსჯელობა ჩნდება მაშინ, როცა ბავშვები თავისუფლად გამოხატავენ თავის აზრს, კამათობენ, უფროსების მხრიდან გამოთქმული, უფრო მაღალი დონის მორალური მსჯელობის მიმართ.
უფრო მეტიც, ლ. კოლბერგი თვლის, რომ მაღალი დონის მორალური მსჯელობა უბიძგებს, მორალური ქცევის განხორციელებას.


ლ. კოლბერგის თეორიის ძირითადი იდეები:

1. მორალური მსჯელობის განვითარება 6  სტადიას გაივლის.
2. მორალური მსჯელობის სტადიები ერთმანეთისგან თვისობრივად განსხვავდებიან.
3. სტადიები, გარკვეული თანმიმდევრობით ვითარდებიან. ადგილი არ აქვს არცერთი სტადიის გამოტოვებას ან უკან დაბრუნებას.
4. მორალური მსჯელობის განვითარების საფუძველია - მომწიფება, სოციალიზაცია და აქტიობა.

ჰუმანისტური თეორიები

მე - 20 საუკუნის პირველ ნახევარში გორდონ ოლპორტმა, კარლ როჯერსმა და აბრაჰამ მასლოუმ გამოთქვეს აზრი, რომ ბიჰევიორისტები ცდილობდნენ აეხსნათ ადამიანის ბუნების მხოლოდ ერთ მხარე. ისინი ამბობდნენ, რომ ადამიანები არ შედგებიან მხოლოდ  ქცევისაგან და ამიტომ, გარემოს არ შეუძლია მათი სრული კონტროლი. ადამიანები გრძნობენ, ფიქრობენ, ხედავენ სიზმრებს, არიან შემოქმედებითები და ა. შ. 
ჰუმანისტები არ ეწინააღმდეგებოდნენ მეცნიერულ კვლევას, მაგრამ თვლიდნენ, რომ ფსიქოლოგიამ ყურადღება უნდა მიაქციოს ადამიანის გამოცდილების ყველა ასპექტს და არა მხოლოდ დაკვირვებად ქცევას. 
    თანამედროვე ჰუმანისტური ფსიქოლოგია თავდაპირველად განვითარდა, როგორც რეაქცია ბიჰევიორისტულ მიდგომაზე. ფსიქოანალიტიკოსების მიმართ კი ჰუმანისტებს ჰქონდათ ურთიერთსაწინააღმდეგო მოსაზრებები.  ბევრი ჰუმანისტი დადებითად აფასებდა ფსიქოანალიტიკოსების მცდელობას,  სიღრმისეულ დონეზე ეკვლიათ ადამიანების შინაგანი სამყარო. ჰუმანისტების მეორე ნაწილი კი თვლიდა, რომ ფსიქოანალიტიკოსები ძალზე სკეპტიკურად იყვნენ განწყობილნი ადამიანის პიროვნული ზრდისა და თავისუფალი არჩევანისადმი. თუ ბიჰევიორისტები თვლიდნენ, რომ ადამიანს აკონტროლებს გარემო, ფსიქოანალიტიკოსები თვლიდნენ, რომ ადამიანს ამოძრავებენ შინაგანი არარაციონალური ძალები. ჰუმანისტების აზრით კი, ადამიანები არიან თავისუფალნი, შემოქმედებითნი და შეუძლიათ განვითარება და თვითაქტუალიზაცია.
 ჰუმანისტებისთვის კოგნიტური მოდგომაც ისეთივე ცალმხრივი ჩანდა, როგორც ბიჰევიორიზმი და ფსიქოანალიზი, რადგან კოგნიტური მოდელები აზროვნებას აღწერენ, როგორც მაღალრაციონლურ გონებრივ საქმიანობას და არ ტოვებენ ადგილს აზროვნების ემოციური მხარისთვის - ემპათია, ფანტაზია, შემოქმედებითობა, შთაგონება.

ა. მასლოუს მოთხოვნილებათა იერარქია
 ა. მასლოუ თვლიდა, რომ ადამიანებს გააჩნიათ მოთხოვნილებათა მთელი დიაპაზონი - დაბალიდან (მაგალითად, უსაფრთხოების მოთხოვნილება), მაღალი რანგის მოთხოვნილებებამდე (თვითაქტუალიზაციის მოთხოვნილება). მასლოუმ მოახდინა მოთხოვნილებების კლასიფიკაცია იერარქიული სისტემის სახით. ჩვეულებრივ, ამ სისტემას გამოსახავენ პირამიდის ფორმით, რომლის ძირში ფიზიოლოგიური მოთხოვნილებებია, ხოლო უმაღლეს დონეზე – თვითაქტუალიზაციის მოთხოვნილება. 
ფიზიოლოგიური მოთხოვნილებები. მასლოუს აზრით თანდაყოლილია ყველა ადამიანისათვის და მოიცავს ისეთ მოთხოვნილებებს, რომლებიც დაკავშირებულია ფიზიკურ გადარჩენასთან (საკვები, წყალი, ჟანგბადი, სექსი, ძილი, თავშესაფარი, სითბო და ა. შ.)
უსაფრთხოების  და სტაბილურობისა  შეგრძნების მოთხოვნილება.  აქ იგულისხმება: კომფორტი, ფიზიკური უსაფრთხოება, ეკონომიკური უსაფრთხოება, ჯანმრთელობის უსაფრთხოება და ა. შ.
სიყვარულისა და მიკუთვნებულობის მოთხოვნილება (სოციალური) - მოთხოვნილება გიყვარდეს და უყვარდე. მოთხოვნილება იმისა, რომ ეკუთვნოდე და მიგიღონ ჯგუფის წევრად.  ამ მოთხოვნილებებში შედის მიჯაჭვულობის მოთხოვნილებაც.
პატივისცემის და აღიარების მოთხოვნილება - მოთხოვნილება იმისა, რომ მოგწონდეს საკუთარი თავი (თვითპატივისცემა). სხვა ადამიანების მიერ აღიარების, პატივისცემისა და მოწონების მოთხოვნილება. წარმატების, კომპეტენტურობის და დამოუკიდებლობის მოთხოვნილება.
 თვითაქტუალიზაციის მოთხოვნილება - საკუთარი შესაძლებლობებისა და პოტენციალის რეალიზების მოთხოვნილება. აქ შედის: განსაღვრული მიზნისკენ სწრაფვა, პოტენციალის სრულად გამოყენების მოთხოვნილება, მშვენიერებისა და წესრიგის მოთხოვნილება, ცოდნის მოთხოვნილება. 
ეს მოთხოვნლებები დალაგებულია იერარქიულად ისე, რომ ყოველი ქვედა საფეხურის მოთხოვნილების დაკმაყოფილება იწვევს უფრო მაღალი მოთხოვნილების წარმოშობას. მაგალითად თუ ადამიანს შია, მას არ აქვს სხვა მოთხოვნილებები, მაგრამ შიმშილის მოთხოვნილების დაკმაყოფილების შემდეგ, მას უჩნდება შემდეგი საფეხურის, უსაფრთხოების მოთხოვნილება. უსაფრთხოების მოთხოვნილების დაკმაყოფილების შემდეგ - სოციალური მოთხოვნილებები და ა. შ. თვითაქტუალიზაციის მოთხოვნილებამდე. 
თვითაქტუალიზაციის მოთხოვნილება მასლოუს პირამიდაში მოთავსებულია სულ ზემოთ, აქედან გამომდინარე, თუ ამ მოთხოვნილებათაგან რომელიმე არ კმაყოფილდება, მაშინ ადამიანი ვერ იქნება თვითრეალიზებული. თუ ყველა პირობა დაცულია ადამაინი აღწევს განვითარების პიკს, მაქსიმალურად ავლენს საკუთარ შესაძლებლობებს და არის თვითრეალიზებული. 

[image: http://www.aura.ge/uploads/fsiqologia/maslow.jpg]


თვითაქტუალიზაცია მასლოუს მიერ შემოტანილი ტერმინია, რითაც იგი აღნიშნავდა პიროვნების სრულ თვითრეალიზაციას, მისი პოტენციალის სრულ რეალიზებას. სანამ მოთხოვნილებათა უფრო მაღალ საფეხურზე გადავიდოდეთ, უნდა დაკმაყოფილდეს უფრო დაბალი რანგის მოთხოვნილებები.
მასლოუ ოთხ შედარებით დაბალი რანგის მოთხოვნილებას - ბიოლოგიურს, უსაფრთხოების, მიკუთვნებულობის და აღიარების მოთხოვნილებებს უწოდებდა დეფიციტურ მოთხოვნილებებს.  როდესაც ეს მოთხოვნილებები დაკმაყოფილებულია, მათი რეალიზების მოტივაცია იკლებს. ხოლო  თვითაქტუალიზაციის მოთხოვნილებებს კი უწოდა - ზრდის მოთხოვნილება. როდესაც ეს მოთხოვნილებები კმაყოფილდება, პიროვნების მოტივაცია კი არ იკარგება, არამედ იზრდება და დაკმაყოფილების მორიგი საშუალებების ძებნას იწყებს. დეფიციტური მოთხოვნილებებისგან განსხვავებით, ზრდის მოთხოვნილებები ბოლომდე არასდროს კმაყოფილდება. მაგალითად, რაც უფრო წარმატებულია თქვენი მცდელობა, გახდეთ კარგი ფსიქოლოგი, მით უფრო მეტად გინდათ მიაღწიოთ უფრო მაღალ კვალიფიკაციას. ადამიანი შემოქმედებითი არსებაა,  იგი ქმნადობისთვისაა გაჩენილი,  ისევე როგორც ხე - ნაყოფისათვის. თუ ადამიანი ამ თვისებებს ვერ ამჟღავნებს,  ამაში დიდი როლი განათლების სისტემასაც მიუძღვის, აღნიშნავს მასლოუ.
თვითაქტუალიზირებული პიროვნების მახასიათებლებია:
· ახასიათებს საკუთარი თავის და სხვების მიმღებლობა, ისეთის, როგორიც არის.
· ადეკვატურად აღიქვამს რეალობას.
· უშუალოა, უბრალო, ბუნებრივი.
· ცენტრირებულია პრობლემებზე და არა საკუთარ ,,მე”-ზე.
· დამოუკიდებელია, ავტონომიური, ახასიათებს ,,ნების თავისუფლება”.
· ახასიათებს საზოგადოებრივი ინტერესი, თანაგრძნობის უნარი. 
· ახასიათებს კაცობრიობის სიყვარული. ღრმა პიროვნებათშორისი დემოკრატიული სტილის  ურთიერთობები. 
· არის ეთიკური და იცავს ზნეობრივ ნორმებს, მიჯნავს მიზანსა და საშუალებებს. 
· აქვს იუმორის  გრძნობა. 
· არის  შემოქმედებითი პიროვნება. 
· ერთის მხრივ, პატივს სცემს კულტურულ კონტექსტს, მეორეს მხრივ, არის შინაგანად დამოუკიდებელი. 
 

მასლოუს თეორიის ძირითადი იდეები:

1. ყველა ადამიანს აქვს ინდივიდულაური,  შინაგანი ბუნება,  რომელიც მოიიცავს ყველა ბაზისურ და ზრდის ანუ თვითაქტუალიზაციის მოთხოვნილებას.
1. ეს შინაგანი ბუნება ატარებს, როგორც სახეობისთვის სპეციფიკურ, ასევე ინდივიდუალურ ხასიათს. 
1. ჩვენი შინაგანი ბუნება წარმოადგენ   პოზიტიურ ძალას. ჩვენი შინაგანი ბუნება და არა ჩვენი გარემოცვა, თამაშობს მნიშვნელოვან როლს ჩვენს განვითარებაში.  აქედან გამომდინარე,   სოციალური და განათლების პრაქტიკა იმის მიხედვით კი არ უნდა შეფასდეს რამდენად აკონტროლებს ბავშვს  ან  რამდენად აძლევს გარემოსთან ადაპტირების საშუალებას, არამედ იმის მიხედვით, თუ რამდენად უწყობს ხელს ადამიანის შინაგანი პოტენციალის რეალიზებას.
1. ჩვენი შინაგანი ბუნება არ არის ისე ძლიერი, როგორც ცხოველების ინსტიქტი. უფრო მეტიც, ის ნაზი, დახვეწილი და მრავალი თვალსაზრისით სუსტია.  ადვილია მისი “ჩახშობა” სწავლის გავლენით, კულტურული მოლოდინებით და ა. შ.
1. ჩვენი შინაგანი ბუნების “ჩახშობა” ყველაზე ხშირად ხდება ბავშვობაში.  ისინი თავდაპირველად  აქტიურად იკვლევენ გარემოს. თითოეულ ნივთზე, რომლებიც იწვევს მათ ინტერესს, ახდენენ ფოკუსირებას. მათი შინაგანი მოტივაცია მათ წარმართავს ჯანსაღი ზრდის მიმართულებით, მაგრამ გარემო ახდენს მათზე გავლენას. ხშირად მათ უფროსები აკრიტიკებენ, უსწორებენ შეცდომებს. ეს კი იწვევს იმას, რომ ბავშვები აღარ არიან დარწმუნებულები საკუთარ ძალებში, აღარ ენდობიან საკუთარ თავს და დამოკიდებულნი ხდებიან გარშემომყოფ ადამიანებზე.
1. მიუხედავად იმისა, რომ  ჩვენი შინაგანი შინაგანი ბუნება საკმაოდ სუსტია, ის იშვიათად ქრება მთლიანად. ზრდასრულობაში ის ლაპარაკობს ჩვენთან შინაგანი ხმის მეშვეობით. 
1. მხოლოდ ძალიან ცოტა ადამიანი აღწევს თვითაქტუალიზაციას და რჩებიან მგრძნობიარენი  თავიანთი შინაგანი ბუნებისა და ზრდის იმპულსისადმი. მათზე ნაკლებად მოქმედებს კულტურა. მათ შეუძლიათ უყურონ სამყაროს  ბავშვური გაკვირვებითა და აღფრთოვანებით.
მასლოუს აკრიტიკებენ იმის გამო, რომ ადამიანები ყოველთვის ისე არ იქცევიან, როგორც ამ თეორიის მიხედვით არის მოსალოდნელი. ადამიანთა უმრავლესობა ხშირად ბრუნდება უკან, დაბალი რანგის მოთხოვნილებებისკენ და ერთდროულად შეიძლება მოტივირებული იყოს სხვადასხვა საფეხურის მოთხოვნილებებით. ზოგიერთი ადამიანი უარსაც ამბობს მაგალითად უსაფრთხოებაზე, მეგობრობაზე და მიილტვის საკუთარი პოტენციალის რეალიზებისკენ/თვითაქტუალიზაციისაკენ.
მასლოუს თეორია საშუალებას გვაძლევს მთლიანობაში აღვიქვათ ადამიანი, რომლის ფიზიკური, ემოციური და ინტელექტუალური  მოთხოვნილებები ურთიერთმიმართებაშია ერთმანეთთან. მაგალითად, ბავშვი, რომლის უსაფრთხოებასა და მიკუთვნებულობის განცდას საფრთხე ექმნება მშობლების გაყრის გამო, ნაკლებ ინტერსს გამოამჟღავნებს მათემატიკის სწავლაში. მოზარდისთვის მნიშვნელოვანია სოციალურ ჯგუფთან მიკუთვნებულობა და ამ ჯგუფში ადგილის დამკვიდრება. თუ იმის გაკეთება, რასაც მასწავლებელი ითხოვს მოსწავლისგან, ეწინააღმდეგება მოზარდთა ჯგუფის წესებს, მაშინ მოსწავლე ყურად არ იღებს მასწავლებლის სურვილს და შეიძლება დაუპირისპირდეს კიდეც მას.     
 ზოგადად, ჰუმანისტიური მიმდინარეობის მომხრე ფსიქოლოგები მიიჩნევენ, რომ ადამიანებს ბუნებრივი მიდრეკილება აქვთ სიკეთისაკენ, შემოქმედებისაკენ და სიყვარულისაკენ.

კ. როჯერსის თეორია

  როჯერსის აზრით, ადამიანის ქცევას მართავს თვითრეალიზაციის ტენდენცია. ეს არის ზრდის პროცესი, რომელიც პიროვნების ძალების გაშლას გულისხმობს. 
თვითრეალიზაციის მნიშვნელოვანი ასპექტია, მისწრაფება კომპეტენტურობისკენ, რომელიც გამოიხატება ბავშვის მცდელობაში იყოს საკმარისად კომპეტენტური, რათა მიაღწიოს წარმატებას. როჯერსის აზრით, ადამიანები არსებითად, კარგი და კეთილი არსებები არიან და მათ გააჩნიათ თვითრეალიზაციის  ტენდენცია, ანუ თანდაყოლილი მიდრეკილება ზრდისკენ და თავიანთი უნიკალური შესაძლებლობების მაქსიმალურად გამოვლენისკენ. თვითრეალიზაციის ტენდენცია ყველა პიროვნებაში სხვადასხვაგვარად ვლინდება. როჯერსის თეორია ძირითად აქცენტს “საკუთარ მე”-ზე აკეთებს. 
 როჯერსის აზრით, ის ადამიანები, რომლებიც სწორად შეიცნობენ საკუთარ თავს, მათ შორის საკუთარ შესაძლებლობებს, ფანტაზიებს, ნაკლოვანებებსა და სურვილებს, უკვე თვითრეალიზაციის გზაზე დგანან. თვითრეალიზაციისაკენ ნაკლებად ისწრაფვიან ის ადამიანები, რომლებსაც არასწორი წარმოდგენა აქვთ “საკუთარ მე”-ზე.
    როჯერსის აზრით, იმისათვის რომ ადამიანები პიროვნულად გაიზარდონ, შემდეგი სამი პირობაა მნიშვნელოვანი: გულწრფელობა, კეთილგანწყობილი დამოკიდებულება და ემპათია. 
    ადამაინები ხელს უწყობენ ჩვენს პიროვნულ ზრდას ჩვენდამი გულწრფელი და გულღია დამოკიდებულებით.  პირადი გრძნობების, შეხედულებების, მიზნების, შიშების, ოცნებებისა და ა. შ. გულახდილად გაზიარებით. აგრეთვე, ადამიანები ჩვენს ზრდას ხელს უწყობენ კეთილგანწყობილი დამოკიდებულებით. ამით ისინი გვაჩვენებენ, რომ გვაფასებენ ჩვენი ნაკლოვანებების მიუხედავად. 
   ბავშვებს პატარა ასაკიდანვე სჭირდებათ სხვა ადამიანების მხრიდან მოწონება, ანუ როჯერსის თქმით, უპირობო დადებითი შეფასება. მშობლების, მასწავლებლებისა და სხვა ადამიანების შეფასება გავლენას ახდენს ბავშვის თვითშეფასებაზე. როცა სხვა ადამიანების შეფასება ემთხვევა ბავშვის თვითშეფასებას, ბავშვის რეაქცია მისი თვითგანცდის შესაბამისი იქნება. ბავშვი არამარტო იღებს პოზიტიურ შეფასებას, არამედ ამავდროულად საკუთარ თავსაც აფასებს, როგორც კარგ პიროვნებას, რომელმაც სხვისი მოწონება დაიმსახურა. ეს დადებითი თვითგანცდა კი, ბავშვის თვითაღქმის ნაწილი ხდება.
 თვითაღქმა გულისხმობს იმას, თუ როგორ აღიქვამს და აფასებს ბავშვი საკუთარ თავს. როცა ბავშვის დადებით თვითგანცდას სხვები უარყოფითად აფასებენ მაგალითად, პატარა ბიჭუნას მოსწონს თოჯინებით თამაში, მაგრამ მამა მას დასცინის.  ამ შემთხვევაში ბავშვმა ან უნდა შეძლოს მშობლის მხრიდან დადებით შეფასებაზე უარის თქმა, ან რაც უფრო მოსალოდნელია, თავიდან შეაფასოს საკუთარი თვითგანცდა. მან შეიძლება გადაწვიტოს: “მე თოჯინები არ მომწონს” ან “ცუდია, როცა თავს კარგად ვგრძნობ, ცუდია როცა რაღაც მსიამოვნებს”.
    სხვა სიტყვებით რომ ვთქვათ, ადამიანის პიროვნების ჩამოყალიბებაზე გავლენას ახდენს არამარტო მისი თვითრეალიზაციისადმი ტენდენცია, არამედ ისიც, თუ როგორ აფასებენ მას სხვა ადამიანები. დროთა განმავლობაში ადამიანებს მოსწონთ ის რაც, მათ “სავარაუდოდ” უნდა მოსწონდეთ და იქცევიან ისე, როგორც “სავარაუდოდ ” უნდა იქცეოდნენ. ეს არის სოციალური ზეგავლენის შედეგი.
    სოციალიზაციის პროცესი  ადამიანებს ეხმარება გარემოსთან ადაპტირებაში. იგი ეხმარება ადამაინებს მოერგონ საზოგადოებას, მაგრამ ამავდროულად ახშობს მათი თვითრეალიზაციის ტენდენციას და უმახინჯებს თვითგანცდას.
    იმისათვის რომ ბავშვმა შეინარჩუნოს ”საკუთარი მე”, როდესაც ბავშვი რაიმე არასასურველ ქცევას ახლორციელებს, ყურადრება უნდა გავამახვილოთ მის არასასურველ საქციელზე და არა ზოგადად მის პიროვნებაზე. მაგალითად, თუ  ბავშვი საღებავს უსვამს სათამაშოს, არ უნდა ვუთხრათ :“რა ცუდი ბიჭი/გოგო ხარ”.  არამედ უნდა გამოვიყენოთ შემდეგი ფორმულირება: “ მე შენ ძალიან მიყვარხარ, მაგრამ არ მომწონს, რომ საღებავებით სვრი ავეჯს”. 
შენიშვნის შემდეგნაირი ფორმულირება “რა ცუდი ბიჭი/გოგო ხარ” ბავშვს აფიქრებინებს, რომ იგი მხოლოდ მაშინ არის დაფასებისა და სიყვარულის ღირსი, როცა კარგად იქცევა. ამის შედეგად ბავშვის თვითგანცდა აღარ არის “მე მომწონს სათამაშოს შეღებვა”. არამედ მისი თვითგანცდა ხდება შემდეგნაირი: “საღებავებით თამაში ცუდია და მე ცუდი ბიჭი /გოგო ვარ, რადგან საღებავებით თამაში მომწონს” ან “მე მომწონს საღებავებით თამაში, ესე იგი მე ცუდი ბიჭი ვარ”. ამის შედეგად, დროთა განმავლობაში ბავშვი შეიძლება ძალიან სუფთა და აკურატულ ქცევებს ამჟღავნებდეს, რაც იქნება მშობლის მიერ ნაკარნახევი “მე”-ს და არა ნამდვილი “მე”-ს გამოვლინება.  როჯერსს მიაჩნდა, რომ ადამიანის ღირებულებები თავდაპირველად გარეგანი ზემოქმედების შედეგად იქმნება, მაგრამ დროთა განმავლობაში, ადამიანის შეხედულებების ნაწილი ხდება.
    როგორც ზევით აღვნიშნეთ, ადამიანის პიროვნების მნიშვნელოვანი ნაწილია მისი თვითაღქმა, ის ფიქრბი და გრძნობები, რომლებიც ადამიანს “ვინ ვარ მე?” კითხვის საპასუხოდ უჩნდება.  როცა ადამიანებს დადებითი წარმოდგენა აქვთ საკუთარ თავზე, მაშინ დადებით საქციელს ავლენენ და სამყაროსაც პოზიტიურად აღიქვამენ. როცა ადამიანებს უარყოფითი წარმოდგენა აქვთ საკუთარ თავზე, როცა მათი “რეალური მე” ვერ აღწევს მათ “იდეალურ მე”-ს, როჯერსის აზრით, ისინი უკმაყოფილოდ და უბედურად გრძნობენ თავს. ამიტომაც ძალიან მნიშვნელოვანია, რომ მშობლები და მასწავლებლები დაეხმარონ ბავშვებს, შეიცნონ და მიიღონ საკუთარი თავი. როჯერსის აზრით, “როცა ადამიანებს იღებენ და აფასებენ,  როცა ადამიანებს ემპათიით უსმენენ, ისინი სწავლობენ თავიანთი განცდების უკეთ აღქმასა და სწორად გაგებას.

როჯერსის თეორიის ძირითადი იდეები:
1. ადამიანის ქცევას მართავს თვითრეალიზაციის ტენდენცია. ეს არის ზრდის პროცესი, რომელიც პიროვნების ძალების გაშლას გულისხმობს.    
2.იმისათვის რომ ადამიანები პიროვნულად გაიზარდონ, შემდეგი სამი პირობაა მნიშვნელოვანი: გულწრფელობა, კეთილგანწყობილი დამოკიდებულება და ემპათია. 

